
Midt  ude  i  det  aabne  frodige  Land,  hvor  Ploven 
netop  var  i  Færd  med  at  vende  Mulden  om 
de  mange  venlige  Smaahjem,  laa  en  mørk  Borg,  der 
til  alle  Sider  satte  øde  Mure  mod  den  smilende  Ver- 
den. Ingen  Ruder  fangede  Morgen-  og  Aftenrøden 
og  gav  den  bevæget  igen,  tre  Rader  jærngitrede 
Glugger  slugte  umætteligt  alt  Dagens  Lys.  Bestandig 
lige  graadigt  gabede  de  ud,  set  mod  den  blaa  For- 
aarshimmel  virkede  de  som  Huller  ind  til  det  evige 
Mørke.  Med  knugende  Tyngde  ragede  Stenkolossen 
op  over  de  mange  smilende  Hjem,  men  den  fredelige 
Befolkning  syntes  ikke  at  føle  sig  trykket.  Den 
pløjede  sin  Mark  helt  ind  under  de  øde  Mure;  og 
saa  langt  ud  Borgen  saas,  rettede  Øjnene  sig  mod 
den  med  et  Udtryk  som  sagde,  at  man  netop  følte 
sig  tryg  her  under  de  stærke  Mure. 

Som  et  Samlingsmærke  ragede  den  mægtige  Byg- 
ning op  over  alting  andet;  den  kunde  godt  ligne  et 
Tempel,  rejst  til  Guds  Ære  af  en  taknemmelig  Men- 
neskehed —  saa  imponerende  var  den.  Men  i  en 
fjærn  Fortid  maatte  det  være  sket!  saa  barbarisk 
bygger  man  ikke  længer  Boliger  —  ikke  engang  til 
Vorherre  —  som  galdt  det  kun  om  at  holde  Lys  og 
Luft  ude!  Del  svære  Murværk  var  helt  gennemslaaet 
af  det  klamme  Mørke  indenfor,  Aarhundrederne  havde 
forvitret  Overfladen  og  skabt  overdaadige  Kulturer  i 
den  af  Skimmel  og  Svamp,  men  det  syntes  at  kunne 
staa  en  Evighed  endnu.  —  Bygningen  var  dog  ingen 
Fæstning,  heller  ikke  et  Tempel  i  hvis  Mørke  den 
ukendte  Gud  holdt  til.  Nærmede  man  sig  den  store 
tunge   Port,   der  altid   var   lukket,   læste   man   over 


Hvælvingen  det  ene  Ord  Fængsel,  sat  med  store 
Jærnbogstaver.  Neden  under  stod  et  enfoldigt  latinsk 
Vers,  der  ret  fordringsfuldt  sagde: 

Jeg  er  al  Dyds  og  Visdoms  Syld! 
Retfærd  kun  trives  for  min  Skyld. 

En  Dag  midt  i  Foraaret  gik  den  lille  Dør  i  Fæng- 
selsporten op,  en  høj  Mand  traadte  ud  og  saa  sig 
missende  om.  Dagslyset  slog  ham  i  det  blygraa  An- 
sigt, saa  han  vaklede  tilbage  og  maatte  støtte  sig  til 
Muren;  det  saa  ud  som  vilde  han  flygte  ind  igen. 
Han  trak  Vejret  dybt  og  vandrede  saa  ud  i  det 
aabne  Land. 

Foraarsvinden  tog  et  velment  Tag  i  ham,  prøvede 
at  purre  op  i  det  slaveklippede  graasprængte  Haar, 
der  var  krøllet  og  blond  sidst  den  tog  i  det,  og 
smøg  sig  velgørende  ind  paa  den  bare  Krop  som  en 
blød,  lidt  kølig  Haand.  Velkommen  ud,  Pelle!  sagde 
Solen  og  kiggede  ham  ind  i  de  udspilede  Pupiller, 
hvor  Cellemørket  sad  og  lurede.  Men  han  fortrak 
ikke  en  Mine,  Ansigtet  var  som  hugget  i  Sten.  Øj- 
nene trak  blot  Hornhinden  saa  voldsomt  sammen  for 
Lyset,  at  det  gjorde  ondt  —  og  blev  ved  at  stirre 
søgende  udover.  Hvergang  han  fik  Øje  paa  et  Men- 
neske, stansede  han  og  stirrede  spændt  —  kanske  i 
det  Haab,  at  nogen  skulde  komme  og  tage  imod 
ham. 

Idet  han  drejede  op  paa  Kongevejen,  blev  han 
raabt  an.  Han  vendte  sig  om  i  pludselig  hæftig 
Glæde,  dukkede  saa  Hovedet  og  fortsatte  sin  Vej 
uden  at  svare  —  det  var  blot  en  Bølle,  der  stod 
halvt  op  af  en  Grøft  inde  paa  Marken  og  vinkede. 
Han  kom  løbende  over  Pløjejorden  og  brølede  hæst: 
„Vent  lidt  for  fan!  Nu  har  en  lagt  og  biet  paa 
Følgeskab  hele  Dagen  —  saa  ka'  du  vel  vente 
lidt!"  Det  var  en  bredskuldret,  lidt  svampet  Fyr  med 
flad  Ryg  og  en  tyk  stejl  Nakke,  der  gik  lige  op  i 
Kasketten  uden  at  afsætte  Baghoved  og  uvilkaarligt 
ledte  Tanken  hen  paa  Skafottet.  Næsebenet  var  sun- 
ket tilbage  i  det  blaarøde  Ansigt  og  gav  det  en  bul- 


bideragtig  Blanding  af  Brutalitet  og  dum  Nysgær- 
righed. 

„Hvor  længe  har  du  sat?"  spurgte  han  forpustet 
og  sluttede  op.  Han  var  ond  i  Øjnene. 

Jeg  kom  ind,  dengang  Vorherre  var  en  lille  Dreng 
—  saa  kan  du  jo  selv  regne  efter,"  svarede  Pelle 
kort  for  Hovedet. 

„Saa  for  den  Lede  —  det  var  en  ordenlig  Om- 
gang. Og  hvad  blev  du  knaldet  for?" 

„Aa,  der  var  netop  en  Plads  ledig.  Saa  tog  man 
og  puttede  mig  ind  —  for  at  den  ikke  skulde  staa 
tom  altsaa!" 

Bøllen  saa  skulende  paa  ham.  „Nej,  den  er  for 
tyk  —  den  faar  du  ikke  nogen  til  at  tro  paa!"  sagde 
han  usikkert.  Pludselig  stansede  han  foran  Pelle  og 
stak  sin  Tyrepande  op  i  Ansigtet  paa  ham:  „Nu  ska' 
jeg  sige  dig  en  Ting,  min  Dreng!  jeg  vil  nødig  lægge 
Haand  paa  nogen  første  Dag  at  jeg  er  ude,  men  du 
sku'  alligevel  ta'  og  gaa  et  andet  Sted  hen  med  din 
ærede  Hovenhed,  sku'  du.  For  her  har  en  lagt  og 
biet  paa  Følgeskab  lige  fra  i  Morges  a\" 

„Det  er  ikke  min  Mening  at  fornærme  nogen," 
sagde  Pelle  fraværende.  Han  saa  ud  som  han  ikke 
var  vendt  tilbage  til  Verden  endnu,  og  gjorde  ikke 
Mine  til  at  ville  tage  for  sig. 

„Naa  ikke  det  —  da  var  det  svært  heldigt  for  dig. 
Ellers  ku'  det  pænt  ske,  at  man  havde  taget  et 
Farvetryk  af  dit  sorgfulde  Fjæs  —  saa  nødig  man 
ogsaa  gik  til  det.  —  Forresten  sku'  jeg  hilse  dig  fra 
Mor." 

„Er  det  Ferdinand?"  spurgte  Pelle  og  løftede 
Hovedet. 

„Lad  bare  vær'  og  skab  dig!"  Ferdinand  spyttede 
hen  ad  Vejen.  „Man  er  nok  be'en  Storborger  a'  og 
sitte,  hva?" 

„Jeg  kendte  dig  jo  ikke,"  sagde  Pelle  indtræn- 
gende; han  var  pludselig  kaldt  tilbage  til  Livet. 

„Naa  ja  —  naar  du  si'r  det  altsaa.  Det  maa  vel 
være  det  Snudeskafts  Skyld  —  jeg  fik  det  sla'et  ind 

om  Aftenen  som  jeg  havde  puttet  Mor  i  Jorden.  Jeg 
sku'  forresten  hilse  dig." 

„Tak  du!"  sagde  Pelle  varmt.  Gamle  Minder  fra 
Arken  kaldte  paa  ham  og  satte  Blodet  i  Omløb  igen. 
„Er  det  længe  siden  din  Mor  døde?"  spurgte  han 
deltagende. 

Ferdinand  nikkede:  „Naa  det  var  forresten  meget 
godt,  for  saa  er  der  ingen  man  behøver  gaa  og 
ha'e  ondt  Samvittighedsnag  for.  Jeg  havde  jo  sat  mig 
i  Ho'edet,  at  hun  ku'  fortjene  og  ha'e  det  lidt  ma- 
nerligt paa  sine  gamle  Dage  —  og  var  knusende 
forsigtig;  men  saa  be'  jeg  alligevel  nuppet  paa  en 
Smule  Indbrud  og  fik  otte  Maaneder.  Det  var  lige 
efter  at  du  var  kommet  ind  —  men  det  ved  du  vel?" 

„Nej,  hvor  skulde  jeg  vide  det  fra?" 

„Jeg  telegraferede  det  ellers  over  til  dig.  Jeg  sat 
lige  over  for  —  i  Fløj  A,  og  da  jeg  havde  regnet 
din  Celle  ud,  bestilte  jeg  hele  Linjen  en  Aften  og 
bankede  en  Hilsen  over  til  dig.  Men  der  sat  et 
Heldøre  af  en  Præst  lige  paa  Hjørnet  af  din  Fløj 
—  en  af  disse  her  Sædelighedsfolk  —  naa  det  ved 
du  ikke  engang?  Jo,  ham  havde  jeg  hele  Tiden  mis- 
tænkt for  at  han  ikke  bankede  min  Besked  videre, 
skønt  der  er  kostet  en  gruelig  Masse  Lærdom  paa 
saadan  et  Kvaj.  Da  jeg  saa  var  kommet  ud,  sagde 
jeg  til  mig  selv,  at  nu  maatte  det  være  Slut  med 
dette  her;  for  Mor  var  faldet  svært  af  paa'en.  Jeg 
saa  og  komme  om  i  en  af  de  Gader,  hvor  de  hæ- 
derlige Gavtyve  bor,  og  be'  Kolportør  —  og  det 
gik  meget  ordenligt.  For  nederdrægtig  sjofelt  vilde 
det  ha'e  væt,  om  hun  sku'  lagt  og  kreperet  af  Sult. 
Og  vi  havde  det  knusende  rart  et  halv  Aars  Tid. 
Men  saa  listede  hun  af  alligevel,  og  det  skal  jeg  staa 
inde  for,  at  saa  beskidt  Humør  har  Ferdinand  aldrig 
vaaren  i,  som  den  Dag  han  puttede  hende  ned  ude 
paa  Vestre.  Naa,  nu  ligger  Mor  dér  og  lugter  til 
Ukrudtet  fra  neden  af,  og  nu  kan  du  li'esaa  godt 
melde  færdig,  for  nu  er  der  ikke  mer  og  ta'e  sig 
af!  sa'e  jeg  til  mig  selv  og  gik  lige  op  i  Forretnin- 

gen  og  forlangte  Afregning.  Og  saa  snød  de  mig  for 
halvtreds  Holdere  —  de  Kæltringer. 

„Gu  gik  jeg  til  Politiet  —  jeg  var  dum  nok  til 
det  dengang.  Men  det  er  jo  én  Bande  det  hele.  De 
mente  jo  som  saa,  at  Ferdinand  ham  sku'  man  ikke 
tro  et  Ord  af,  og  vilde  helst  ha'e  puttet  mig  ind  i 
et  Skab  med  det  samme.  Men  alt  det  de  snusede, 
var  der  ingenting  at  hænge  sin  Hat  paa.  Satans  som 
han  skjuler  det  godt  denne  Gang,  den  Rad!  sa'e  de 
saa  og  lod  mig  løbe.  Men  der  be'  snart  noget,  for 
saa  ordnede  jeg  selv  Spørgsmaalet,  og  du  kan  bande 
paa,  Forretningen  var  ikke  tjent  med  den  Ordning. 
For  ser  du,  der  er  to  Slags  Folk,  Smaafolk  som 
kun  er  hæderlige  naar  de  la'r  sig  plyndre  —  og 
saa  de  andre;  hvorfor  Fan  sku'  man  gaa  omkring 
som  et  klippet  Faar  og  ikke  plyndre  igen.  Naa  men 
engang  skal  den  jo  smælde  —  tre  Aar,  værsgod! 
Nu  staar  jeg  til  Horsens!" 

„Det  kommer  dog  an  paa  dig  selv,"  sagde  Pelle 
langsomt. 

„Naa  ja,  no'et  ka'  én  naturligvis  gøre.  Men  ser 
du  Politiet  b'ir  immervæk  mer  durkdrevent,  og  den 
Mand  er  vist  ikke  født,  som  ikke  gaar  i  Saksen  før 
eller  senere." 

„Du  skulde  se  at  komme  ind  i  en  hæderlig  Be- 
skæftigelse igen.  Det  har  jo  altsaa  vist  sig  og  kunne 
gaa  for  dig." 

Ferdinand  fløjtede:  „Naa  paa  den  lumpne  Maade! 
Tak  det  var  forresten  sødt,  det  var  en  flot  Anvis- 
ning. Jeg  sku'  vogte  Storborgernes  fede  Gæs  for 
dem  hva'  —  og  saa  sitte  paa  Trappen  og  spise  bart 
Brød  til  Lugten  af  Stegen?  Nej,  jeg  siger  tak  for 
mig!  Og  selv  om  man  ogsaa  vilde,  hva'  saa?  Du 
kan  være  rolig  for  der  følges  godt  med,  prøver  man 
et  ærligt  Nap,  saa  varer  det  ikke  to  Dage  før  Skyg- 
gen er  der.  „Hva'  er  det  med  Ferdinand?  jeg  hører 
han  ikke  har  rent  Brød  i  Posen.  Det  gør  mig  me- 
get ondt,  for  han  har  væ't  rigtig  flink  —  men  det 
er  bedst  han  ser  sig  om  efter  noget  andet."  Ser  du 
det  er  de  pæne,  de  andre  venter  simpelthen  til  man 


10 


staar  og  skal  have  sin  Arbejdsløn,  og  trækker  saa 
a'  i  Lønnen  —  fordi  at  man  har  væ't  deran  engang. 
De  ka'  jo  aldrig  vide,  om  ikke  at  man  har  pillet 
lidt  fra  dem  ogsaa  —  vel?  og  saa  er  det  jo  bedst 
og  sikre  sig!  Gør  man  Vrøvl,  saa  faar  man  Tyve- 
knægten brændt  lige  i  Synet  —  du  ka'  tro  Ferdi- 
nand har  prøvet  det.  Men  nu  ka'  du  jo  selv  forsøge. 

„Gu  kommer  man  igen,  naar  først  man  har  vaaren 
der  én  Gang  —  og  nu  staar  jeg  til  Horsens  altsaa! 
Det  svinagtige  er  bare,  at  den  stiger  for  hver  Gang; 
en  Fyr  som  mig  ka'  faa  fem  Aar  for  et  Indbrud 
paa  fem  Kroner  —  er  det  maaske  ikke  og  sjofle 
Folk?  Saa  maa  man  sku  hellere  se  og  lave  noget 
der  klodser.  Skidt  med'et,  bare  man  engang  ku'  faa 
ordenlig  Ram  paa  det  hele!  Ser  du,  hva'  rager  det 
altsammen  mig,  nu  siden  Mor  kreperede?  dér  græ- 
der en  Unge,  men  det  er  sku'tte  for  min  Skyld. 
Tror  du  nogen  Mors  Sjæl  vilde  græde  Potteben, 
dersom  Ferdinand  maatte  lægge  Knappen  paa  Blok- 
ken? De  vilde  komme  rendende  og  glo  vilde  de  — 
og  saa  kom  man  da  ordenlig  i  Avisen. 

„Ond  —  gu  er  jeg  ond!  Sommetider  føler  man 
sig  som  en  ædende  stor  Byld  —  og  faar  Lyst  til 
at  sprøjte  dem  hele  Historien  lige  i  Synet.  Varme 
Hænder  er  der  ingen  af — det  er  bar  Løgn!  — saa 
man  skylder  gudskelov  ingen  noget.  Jeg  har  adskil- 
lige Gange  mens  jeg  sat  derinde,  lagt  det  hele  an  til 
at  sla'  Opsynet  ihjæl  —  bare  for  og  faa  Ram  paa 
noget;  for  han  ha'de  jo  ingenting  gort  mig.  Men  saa 
tænkte  jeg,  at  det  var  alligevel  dumt.  Skal  Ferdinand 
strække  Hals,  saa  for  mig  gærne  —  det  ka'  altid 
være  morsommere  til  en  Forandring  end  og  sitte 
hele  sit  Liv  a'.  Men  saa  maa  der  først  langes  én 
ud,  saa  det  svupper  i  hele  Suppedasen.  Dér  har  du 
mig!" 

De  travede  flinkt  afsted,  med  Ansigterne  rettet 
mod  Stadens  Røgdis  langt  forude.  Ferdinand  gik  og 
gumlede  paa  Skraaen  og  strittede  hvert  Øjeblik  en 
sort  Straale  hen  ad  Vejen;   hans  forhærdede   Bul- 

bideransigt  med  de   blodskudte  Øjne   udtrykte  slet 
ingenting,  nu  han  tav. 

Der  kom  en  Bondeknøs  imod  dem  syngende  af 
fuld  Hals.  Han  kunde  vel  være  12-14  Aar. 

„Hvorfor  er  du  saa  glad,  Klør?"  spurgte  Ferdi- 
nand og  stansede  ham. 

Jeg  har  trukket  en  Kvie  til  Staden,  og  det  fik  jeg 
to  Kroner  for,"  svarede  Drengen  og  lo  over  hele 
Ansigtet. 

„Saa  har  du  ogsaa  været  tidlig  paa  Færde,  min 
Ven,"  sagde  Pelle. 

>Ja  Jeg  trak  hjemme  fra  Kl.  tre  i  Nat.  Men  nu 
har  jeg  ogsaa  tjent  Dagløn,  og  har  fri  hele  Resten 
af  Dagen!"  svarede  Drengen,  hev  Tokronen  op  i 
Luften  og  greb  den  igen. 

„Pas  du  paa,  den  ikke  bi'r  borte,"  mumlede  Fer- 
dinand og  fulgte  Mønten  med  graadige  Øjne. 

„Naa — aa!"  Drengen  lo  overgivent. 

„La'  se  om  den  er  ægte,  du.  Det  er  nogle  mor- 
derlige Gavtyve  derinde  paa  Kvajtorvet." 

Drengen  rakte  ham  Pengestykket.  „Ej  se,  det  er 
jo  en  af  den  Slags,  der  kan  brækkes  over  saa  der 
bi'r  to,"  sagde  Ferdinand  og  gjorde  nogle  Tasken- 
spillerkunster. Jeg  maa  vel  nok  ha'e  den  ene?" 
Hans  Udtryk  var  blevet  spillevende,  han  blinkede 
ondt  til  Pelle  og  stod  og  spillede  med  Mønten,  saa 
det  saa  ud  som  der  var  to.  „Værsgod,  der  har  du 
din!"  sagde  han  og  trykkede  Pengestykket  fast  ned 
i  Drengens  Haand.  „Pas  nu  godt  paa  den,  saa  din 
Mor  ikke  ska'  skænde  paa  dig!" 

Drengen  aabnede  forundret  sin  tomme  Haand. 
„Giv  mig  min  Tokrone!"  sagde  han  og  smilede 
usikkert. 

„Hva'  Fan  —  du  har  jo  faaet  den  engang!"  Fer- 
dinand stødte  brutalt  til  ham  og  begyndte  at  gaa. 

Drengen  fulgte  efter  ham  og  forlangte  ihærdigt 
sine  Penge.  Saa  begyndte  han  at  græde. 

„Nu  er  det  ikke  morsomt  længer  —  giv  ham  nu 
sine  Penge!"  sagde  Pelle  mørkt. 

„Morsomt?"  Ferdinand  stansede  brat  og  saa  him- 

melforbavset  paa  ham  —  „tror  du  jeg  spiller  for 
Smaapenge  maaske?  Hvad  rager  den  Dreng  mig, 
han  kan  ta'  og  skrubbe  a'  —  jeg  er  ikke  Far  til 
ham." 

Pelle  saa  et  Øjeblik  paa  ham  inden  han  forstod; 
saa  tog  han  et  Papir  med  nogle  Sølvpenge  op  af 
Vestelommen  og  gav  Drengen  to  Kroner.  Fyren  stod 
først  himmelfalden,  snuppede  saa  i  en  Fart  Pengene, 
og  fo'r  af  Sted  alt  hvad  han  kunde. 

Ferdinand  gik  og  brummede  ondt  hen  for  sig  og 
klippede  med  Øjnene.  „Det  vil  jeg  bare  sige  dig  for 
en  anden  Gangs  Skyld,"  udbrød  han  pludselig  og 
stansede  —  „at  var  det  ikke  fordi  det  var  dig  —  og 
saa  fordi  man  nødig  vil  ha'e  denne  Dag  ødelagt,  saa 
havde  jeg  smadret  Skallen  paa  dig.  For  det  dér  sku' 
ingen  anden  ha'e  budt  mig.  Er  du  nu  med?"  Han 
stod  igen  og  rystede  sin  tykke  Pande  lige  foran 
Ansigtet  paa  Pelle. 

Pelle  greb  ham  med  et  Lyntag  i  Krave  og  Bukser 
og  slog  ham  tungt  ned  i  en  Skærvebunke.  „Det  er 
anden  Gang  i  Dag,  du  truer  med  at  smadre  Skallen 
paa  mig,"  sagde  han  forbitret  og  masede  Ferdinands 
Hoved  ned  mod  Stenene.  En  Stund  holdt  han  ham 
haardt  nede,  men  hjalp  ham  saa  paa  Benene  igen. 
Ferdinand  var  blaarød  i  Hovedet,  han  stod  og  sving- 
lede, parat  til  at  kaste  sig  over  Pelle,  mens  Blikket 
gik  søgende  rundt  efter  et  Vaaben.  Saa  tog  han  nø- 
lende Tokronen  op  af  Lommen  og  rakte  den  fra  sig 
som  Tegn  paa  Underkastelse. 

„Behold  den  kun,"  sagde  Pelle  nedladende. 

Ferdinand  stak  den  hurtigt  i  Lommen  igen  og  gav 
sig  til  at  børste  Snavset  af  sig.  „Grynsuppen  der- 
inde har  nok  ikke  taget  videre  paa  Kræfterne,"  sagde 
han  og  skuttede  sig  gemytligt  idet  de  gik  videre. 
„Der  sidder  en  nederdrægtig  Klo  paa  dig  endnu. 
Jeg  begriber  bare  ikke,  hvad  du  er  saa  øm  over 
saadan  en  skaldet  Hvalp  for  —  han  klarer  sig  sku 
nok  os  foruden." 

„Du  var  jo  ogsaa  øm  over  en  lille  Knægt,  engang 
man  vilde  tage  Pengene  fra  ham.  Var  du  ikke?" 

„Naa  ham  den  lille  Fyr  i  Arken,  der  sku'  hente 
Mikstur  til  Moderen?  —  det  er  saa  længe  siden!" 

„Du  kom  i  Krambolasje  med  Politiet  for  hans 
Skyld!  Det  var  første  Gang  du  havde  noget  ude- 
staaende  med  Øvrigheden,  tror  jeg!" 

Ja  for  Drengen  havde  jo  ingenting  gort  —  jeg 
saa  det  selv.  Saa  nikkede  jeg  Panseren,  som  vilde 
slæbe  af  med  ham.  Naa,  hans  Mor  var  daarlig  —  og 
ens  egen  Gamle  levede.  Og  man  var  en  stor  Torsk 
altsaa!  Du  skal  faa  at  se,  du  ikke  kommer  langt  med 
din  Øllebrødsbarmhjærtighed.  Skylder  vi  kanske  de 
andre  noget?" 

Ja  jeg  gør,"  sagde  Pelle  og  løftede  pludselig  An- 
sigtet mod  Lyset.  „Men  du  har  nok  ikke  meget  at 
takke  nogen  for." 

„Sikke  noget  forbandet  Sludder!"  udbrød  Ferdi- 
nand og  gloede  paa  ham.  „Har  de  væ't  go'e  ved  dig 
si'r  du?  —  ogsaa  da  de  smed  dig  i  Fængsel?  Du 
spiller  nok  fin  Frøken,  hva'?  Nej,  hold  op  med  den, 
den  maa  du  længer  ud  paa  Landet  med.  Saa  du 
sku'  ha'e  fortjent  din  Omgang  Forbedringshus,  mens 
en  anden  én  bare  sat  og  led  sort  Uret?  Sludder! 
De  ved  nok  hvad  de  gør,  naar  de  klipper  Ferdi- 
nand; men  dig  ku'  de  rolig  ha'  ladet  løbe.  Du  mud- 
rede halvtreds  Tusend  Mand  paa  Benene,  og  hva' 
lavede  I  vel?  ikke  saa  megen  Forstyrrelse  som  en 
Mus  i  et  Par  Damebukser!  Storborgerne  er  sku 
mere  bange  for  Ferdinand  end  for  dig  og  alle  dine 
Pappenhejmere  tilsammen.  Forurettet  —  aa  la'  vær! 
du  har  jo  Savl  paa  Hagesmækken,  Kresjan!  Man 
gi'r  ingen  Pardon  —  og  saa  ta'r  man  heller  ingen; 
det  er  det  hele.  —  Og  saa  ku'  du  forresten  gøre 
mig  den  Tjeneste  og  ta'e  dine  to  Kroner  igen.  Ferdi- 
nand skylder  ikke  nogen  noget/' 

„Saa  laan  dem  da,"  sagde  Pelle.  „Du  kan  dog 
ikke  komme  til  Staden  helt  uden  Penge." 

„Ta'e  nu  og  ta'  dem,  hva'?"  tiggede  Ferdinand. 
„Du  kan  daarligere  faa  fat  i  no'en  end  en  anden 
en,  og  det  var  ogsaa  lidt  for  sjofelt  den  Maade  at 
jeg  fik  dem  af  dig  paa.    Dér  har  du  sat  og  pillet 

dem  sammen,  fire  Øre  om  Dagen  —  og  kanske  und- 
vaaren  Skraatobak  —  og  saa  sku'  Ferdinand  liste 
dem  fra  dig?  Føj  for  Satan!  —  Og  du  stak  lidt  til 
Mor  oven  i  Købet  —  det  ku'  en  nær  ha'e  glemt! 
—  Naa,  skidt  med  det  Par  Syle  du;  jeg  ved  et  Sted 
hvor  der  kan  gøres  et  godt  Kup." 

Et  Stykke  oven  for  Damhussøen  tog  de  en  Bivej 
fat,  der  førte  mod  Nord,  for  at  komme  ind  i  Byen 
fra  Nørrebrosiden.  Langt  nede  til  højre  laa  en  stor 
Røgtaage  og  svævede  i  Luften,  det  var  Storstadens 
Dunstkreds.  Østenvinden  rev  Tjavser  af  den  og  førte 
helt  herind,  saa  stak  Ferdinand  sin  Bulbidernæse  i 
Vejret  og  tog  Luft  ind.  „Hvem  der  nu  sat  i  Blod- 
koppen over  en  Hestebøf  med  Løg,"  sagde  han. 

Det  var  blevet  godt  hen  paa  Eftermiddagen.  De 
brækkede  sig  Stave  i  et  Hegn  og  gik  kraftigt  til, 
fulgte  Diger  og  Grøftekanter  som  bedst  de  kunde. 
Ude  over  Agrene  skar  Ploven  sin  Vej,  frem  og  til- 
bage igen,  og  vendte  den  sorte  Muld  frem  i  Dagen, 
mens  Raager  og  Søfugle  sloges  i  den  friske  Fure. 
Plovkørerne  havde  Tømmen  om  Livet,  hvergang  de 
kom  til  Vejs  Ende  og  fik  Ploven  kastet  rundt  og 
anbragt  til  ny  Fure,  lod  de  Øgene  puste  ud  og  stir- 
rede langt  efter  de  to  besynderlige  Foraarsvandrere. 
Saa  megen  fremmed  Luft  der  hang  dem  i  Klæderne, 
det  var  nok  to  af  den  Slags  Folk,  der  gaar  paa  deres 
Fod  fra  Land  til  Land  —  tænkte  de  og  raabte  frem- 
mede Sprogbrokker  efter  dem  for  ogsaa  at  være 
med.  Ak  ja,  der  var  jo  nogen  der  fik  set  sig  om! 
I  Morgen  var  de  to  kanske  allerede  i  fremmed  Land 
igen,  mens  en  anden  gik  her  og  aldrig  kom  af  Stedet! 

De  kom  forbi  et  hvidt  Landsted,  der  laa  fornemt 
tilbagetrukkent  mellem  gamle  Trær,  en  høj  tæt 
Tjørnehæk  dækkede  Haven  mod  Vejen.  Ferdinand 
kastede  et  hastigt  Blik  ind  over  Laagen  —  der  var 
rullet  ned  for  alle  Vinduer!  Han  begyndte  at  blive 
urolig,  lidt  henne  smed  han  sig  pludselig  ned  bag  et 
Hegn  og  vilde  ikke  gaa  videre.  „Jeg  har  ingen  Lyst 
til  at  vise  mig  tomhændet  derinde,"  sagde  han.  „Aft- 
ningen  er  ogsaa  den  bedste  Tid  og  komme  ansti- 

gende  i.  Lad  os  bie  her  til  det  er  mørkt,  jeg  kan 
lugte  at  der  er  Sølvtøj  i  Villaen  dér." 

„Kom  nu  og  lad  de  Fantasier  fare,"  sagde  Pelle 
indtrængende.  „Fra  i  Dag  begynder  der  et  nyt  Liv! 
Jeg  skal  se  at  hjælpe  dig  i  Gang  med  et  hæderligt 
Arbejde!" 

Ferdinand   brast  i  Latter:  „Gud  Fader  i   Skuret! 

—  du  hjælpe  andre  i  Gang!  Du  har  nok  endnu  ikke 
proberet,  hva'  det  vil  sige  og  vende  hjem  fra  An- 
stalten; det  ska'  vist  knibe  dig  at  komme  an  noget 
Sted  selv,  min  Far.  Nyt  Liv,  hæ!  Nej  bi'  nu  her, 
saa  laver  vi  et  lille  Kup  sammen,  naar  det  bi'r  mørkt 

—  Villaen  ser  ikke  helt  skeløjet  ud.  Saa  i  Aften  ka' 
vi  gaa  i  Blodkoppen  og  lave  vældigt  Hjemkomstsold 

—  og  gi'e  de  hjemvendte  Amerikanere;  det  er  hel- 
ler ikke  pænt  og  komme  hjem  og  ikke  ha'e  noget 
med  til  Familien.  Bi'  nu  du!  Du  sku'  bare  se  Laura 
med  Armen  danse  —  det  er  min  Madpakke  forstaar 
du.  Hun  ka'  danse  paa  et  Bord  hvor  der  staar  fuldt 
af  Øller  med  bundet  for  Øjnene,  uden  og  spilde  en 
Draabe.    Der  ska'  osse  nok  bi'e  et  lille  Kis  til  dig. 

—  Hva'  fan,  du  bilder  dig  vel  ikke  ind  du  er  vel- 
kommen  noget  andet  Sted?  der  er  sku  ingen  der 

staar  og  vinker  til  de  hjemvendende. Naa,  saa 

gaa  ad  Helvede  til  med  dig  dit  Kvaj  —  og  hils  din 
Jordemor!  Naar  du  bli'r  ked  af  og  patte  Familieliv, 
saa  er  min  Adresse  Blodkoppen  —  der  ka'  du  spørge 
efter  mig!"  De  sidste  Ord  raabte  han  med  Haanden 
for  Munden,  hans  hæse  hule  Røst  skar  gennem  den 
rene  Foraarsluft. 

Pelle  gik  rask  til  som  galdt  det  om  at  lægge  noget 
bag  sig.  Han  havde  i  sit  stille  Sind  gaaet  med  et 
vanvittigt  Haab  om  en  eller  anden  venlig  Modtagelse 
naar  han  slap  ud  —  syngende  Kammerater  kanske, 
eller  en  Kvinde  og  to  Børn  der  stod  paa  den  hvide 
Landevej  og  ventede!  Og  saa  var  der  blot  Ferdinand 
til  at  tage  imod  ham!  Naa,  det  var  en  Dukkert,  og 
nu  rystede  han  Skuffelsen  af  sig  og  strakte  ud  for 
at  naa  frem;  den  friske  Gang  satte  Blodet  i  anime- 
rende Bevægelse.  Saadan  som  i  Dag  havde  Himlen 

aldrig  lyst  før,  Solen  skinnede  ham  lige  ind  i  Hjær- 
tet.  Der  var  en  smilende  Hilsen  i  det  alt,  i  Vinden 
der  kastede  sig  lige  i  hans  Favn,  og  den  friske  Muld 
og  Grøfternes  rindende  Vand:  Velkommen  ud,  Pelle! 

Som  Verden  dog  er  vid  og  fager,  naar  man  har 
tilbragt  Aar  mellem  fire  nøgne  Vægge!  Nede  i  Syd  var 
Skyhimlen  som  Brystet  paa  en  stor  lys  Fugl,  af  dem 
der  hvert  Aar  kommer  langvejs  fra  med  Sommer  i 
deres  stærke  Vingeslag,  og  til  alle  Sider  laa  de  aabne 
hvide  Veje  og  pegede  udad  med  lyse  Forsikringer. 

For  fjerde  Gang  drog  han  ud  for  at  erobre  Ver- 
den, og  denne  Gang  var  det  bitter  Alvor.  Før  havde 
der  altid  vist  sig  noget  bagved  igen,  men  nu  følte 
han  skæbnesvangert  at  Færden  var  afgørende;  vandt 
han  nu,  saa  erobrede  han  Evigheden.  Denne  Gang 
maatte  det  briste  eller  bære,  alt  hvad  han  ejede  og 
havde,  førte  han  nu  i  Marken  —  saa  tungt  havde 
han  aldrig  været  rustet  før  Langt  inde  skimtede  han 
endnu  Fængslets  Kuppel;  som  en  mægtig  Kværn  laa 
det  der  over  Nedgangen  til  Underverdenen  og  ma- 
lede Elendigheden  til  Forbrydelse  —  i  Menneskelig- 
hedens Navn.  Enhver  der  var  ude  for  Livets  Usik- 
kerhed sugede  det  til  sig;  han  havde  selv  hængt  i 
Tragten  over  Kværnens  Øje,  og  følt  hvordan  Hvirv- 
len sugede. 

Men  Pelle  var  for  rigt  udrustet;  hidtil  havde  han 
lykkeligt  omsat  alt  til  Opdrift,  og  han  tog  dette  med. 
Hans  Haar  var  ikke  blond  mere  —  til  Gengæld  var 
hans  Sind  magisk  fyldt  af  en  hemmelig  Viden  om 
Tingenes  Væsen.  Han  havde  jo  siddet  ved  altings 
Rod  og  lyttet  sig  den  frem  af  Ensomheden;  i  det 
mørke  Fjæld  havde  han  siddet  og  kukkeluret  lige- 
som Lykkens  Prins,  mens  Evigheden  sang  for  ham 
om  den  store  Gaade.  De  onde  Magter  havde  bjærg- 
taget  ham  —  det  var  det  hele;  og  nu  slap  de  ham 
ud  i  Dagen  igen,  i  Tillid  til  at  han  var  blevet  en 
Trold  lige  som  alle  Forgængerne.  Men  Pelle  var 
ikke  forgjort!  han  havde  allerede  forbrugt  meget  tii 
sin  Vækst  og  tog  dette  med.  Hvad  betød  vel  lidt 
Indespærring    mod    Aarhundreders   dumpe    Dryp — 

Dryp?  —  han  var  jo  født  med  Sejrsskjorten  som 
hverken  Staal  eller  Gift  bed  paa. 

Han  satte  sig  paa  et  højt  Punkt,  smed  Huen  og 
lod  den  friske  Vind  stryge  om  Panden.  Den  var 
fuld  af  rige  Løfter,  paa  sin  Foraarsvandring  over 
Jorden  havde  den  sanket  alt  opbyggende  og  stærkt 
op  og  kastede  det  af  i  Favnen  paa  ham.  Se  dig  ud, 
Pelle! 

Til  alle  Sider  gik  de  og  beredte  Jorden,  Plov- 
spand nikkede  op  over  de  bløde  Bakkedrag  og 
forsvandt  til  den  anden  Side.  Der  steg  svag  Em  af 
Mulden  —  det  var  den  sidste  Kulde  der  dampede 
bort  i  den  hældende  Vaardag.  Et  godt  Stykke  nede 
lo  nogle  røde  Smaahuse  mod  Solfaldet,  og  endnu 
længer  ude  laa  Staden  med  sin  evige  Røgtaage  over 

Hvordan  vilde  hans  Fremtid  blive  dernede?  Og 
hvordan  stod  Sagerne  —  var  det  ny  rykket  frem, 
eiler  skulde  han  igen  gaa  ind  under  en  Udbytter, 
knibe  sig  det  nødtørftigste  ud  af  sit  Arbejde  og  se 
Resten  gaa  i  en  andens  Lomme?  Der  var  kommet 
mange  ny  Fabrikker  dernede;  de  dannede  nu  et  helt 
Læbælte  foran  Staden  og  satte  Hundreder  af  Kæmpe- 
skorstene mod  Himlen.  Men  hvad  kunde  der  være 
paa  Færde  siden  de  ikke  røg?  —  Lønkamp? 

Nu  skulde  han  saa  til  at  lægge  Plan  for  sit  Liv, 
bygge  det  op  igen  paa  den  dybe  Syld  der  var  lagt 
i  Ensomheden.  Og  her  sad  han  og  vidste  ingen  Ver- 
dens Ting  om  Tilstanden  dernede!  Naa,  han  havde 
jo  Venner  i  Titusendvis,  Byen  laa  simpelthen  og 
ventede  paa  ham  med  aaben  Favn  —  endnu  gla- 
dere ved  ham  for  alt  det  han  havde  lidt!  I  al  sin 
Uvidenhed  havde  han  dog  ævnet  at  føre  dem  et 
Stykke  Vej,  Udviklingen  havde  kaaret  ham  til  sit 
blinde  Redskab,  og  det  var  gaaet  godt.  Men  nu  skulde 
han  føre  dem  helt  ind  i  Landet,  for  nu  havde  han 
Livets  Tyngde  i  sig. 

Hov,  sad  han  nu  ikke  her  og  gik  til  Vejrs  akku- 
rat som  i  gamle  Dage  —  og  glemte  alt  hvad  Cellen 
saa  beskt  havde  lært  ham !  De  andres  Velfærd  —  jo- 

Pelle  Erobreren.  IV  2 

vist!  han  havde  faret  rundt  i  Bekymring  for  de  til- 
send Hjem  —  og  havde  ikke  engang  formaaet  at 
bygge  sit  eget.  Humbug!  Dernede  sad  tre  forsmaaede 
Væsner  og  førte  Anklage  mod  ham,  og  hvad  nyttede 
det  han  skød  sig  ind  under  de  manges  Velfærd. 
Hvad  hjalp  det,  om  saa  han  mødte  med  Lovord  fra 
Titusender  og  hele  Verden  kaldte  ham  Velgører, 
naar  de  tre,  hvis  Ve  og  Vel  han  havde  faaet  betroet, 
anklagede  ham  for  at  have  svigtet.  Han  havde  tidt 
nok  prøvet  at  overdøve  dem,  men  derinde  lod  det 
sig  ikke  gøre  at  larme  noget  til  Tavshed. 

Pelle  tvivlede  fremdeles  ikke  om,  at  han  var  ud- 
set til  at  udrette  noget  for  de  mange,  men  det  blev 
saa  underordnet  i  Forhold  til  dette,  at  han  havde 
forsømt  sin  Del  af  det,  der  paahvilede  enhver.  Han 
havde  taget  fejl  af  smaat  og  stort  og  troet,  at  naar 
han  udrettede  noget  ingen  anden  kunde,  havde  han 
til  Gengæld  Lov  til  at  sætte  lidt  let  hen  over  de  al- 
mindelige Hverdagspligter.  Men  Livet  lagde  skæbne- 
svangert netop  sin  Tyngde  her,  hvor  alle  kunde 
være  med.  Og  nu  kom  han  som  en  fattig  Stodder 
—  der  havde  erobret  alt  undtagen  det  egenlige  og 
derfor  ingenting  ejede  —  og  maatte  bede  om  Naade 
og  Barmhjærtighed.  Mærket  som  Forbryder  skulde 
han  nu  begynde  forfra,  og  udføre  det  han  ikke  havde 
ævnet  i  sine  Magtdage.  Det  blev  nok  svært  at  bygge 
sit  Hjem  under  disse  Forhold  —  og  hvad  skulde 
hjælpe  ham?  De  tre,  der  kunde  have  sagt  god  for 
ham,  havde  han  ladt  i  Stikken  —  til  Straf  for  en 
Forseelse,  der  til  syvende  og  sidst  var  hans  egen. 

Nej  saa  fattig  var  han  alligevel  aldrig  draget  ud 
før.  Han  kom  ikke  engang  som  den  der  havde  noget 
at  tilgive  —  ingenting  havde  Cellen  lævnet  ham.  Han 
havde  haft  Tid  nok  derinde  til  at  gaa  det  hele  efter, 
og  alt  det  ved  Ellen,  han  før  havde  været  for  op- 
taget til  at  mærke  sig  eller  havde  følt  som  en  tavs 
Krig  mod  hans  Forehavender,  kom  nu  frem  og  for- 
mede sig  mod  hans  Vilje  til  Billedet  af  en  Kvinde, 
der  aldrig  tænkte  paa  sig  selv,  men  var  lutter  For- 
sorg for  sin  lille  Verden  og  kun  forstod  at  opofre 

sig.  Han  havde  ikke  Raad  til  at  undvære  noget  af 
sin  Ret  herinde  og  førte  alle  sine  Anklager  i  Mar- 
ken mod  hende,  kørte  op  med  Vedtægter  og  Moral. 
Men  det  rokkede  altsammen  ikke  ved  Billedet,  tjente 
blot  til  yderligere  at  understrege  Styrken  i  hendes 
Væsen.  Hun  havde  ofret  alt  for  ham  og  Børnene, 
kun  været  optaget  af  at  se  dem  trives.  Hvert  af 
hans  Angreb  skyllede  blot  et  nyt  Lag  uvedkommende 
Snavs  bort,  og  lod  Offeret  i  hendes  Handling  træde 
skarpere  frem.  Netop  fordi  hun  var  saa  usanselig 
og  kysk,  kunde  hun  handle  som  hun  gjorde.  Ak, 
hun  havde  maattet  bøde  blodigt  paa  hans  Forsømme- 
lighed —  det  var  Moderen,  der  i  den  yderste  Nød 
nærede  sit  Afkom  med  sit  eget  Legeme. 

Pelle  vilde  ikke  give  sig  men  stred  rasende  imod. 
Man  havde  berøvet  ham  Friheden  og  Retten  til  at 
være  Menneske  som  andre,  nu  vilde  Ensomheden 
fratage  ham  det  sidste  der  holdt  ham  oppe.  Selv 
om  alting  rottede  sig  sammen  imod  ham  —  han 
havde  ikke  Uret  —  han  vilde  ikke  ha'e  Uret.  Det 
var  ham,  der  havde  ført  den  store  Kamp  til  Ende 
paa  Bekostning  af  sit  eget  —  og  han  havde  grebet 
Ellen  i  Hor!  Hans  Tanker  klyngede  sig  til  dette 
Ord  og  skreg  det  hæst  ud,  Hor!  Hor!  Hor!  i  en 
Ustanselighed.  Han  forbandt  ikke  noget  med  det 
men  vilde  blot  overdøve  alt  det,  der  hakkede  i  ham 
fra  alle  Sider  for  at  gøre  ham  endnu  mere  nøgen 
og  elendig. 

I  Begyndelsen  kom  der  nu  og  da  Breve  til  ham 
—  rimeligvis  fra  gamle  Kampfæller,  maaske  ogsaa 
fra  Ellen;  han  vidste  det  ikke,  for  han  nægtede  at 
tage  imod  dem.  Han  hadede  Ellen,  fordi  hun  var 
den  stærkeste,  hadede  i  afmægtig  Trods  alt  og  alle. 
Hverken  hun  eller  nogen  anden  skulde  have  den 
Tilfredsstillelse  at  være  ham  til  Trøst;  havde  man 
spærret  ham  inde  som  en  uren,  saa  var  det  ogsaa 
bedst  han  holdt  sig  helt  for  sig  selv.  Han  vilde 
gøre  sin  Straf  endnu  mere  brutal,  og  med  ram  Vilje 
dybede  han  sin  Forladthed  yderligere  ud,  fjærnede  i 
Tankerne  alt  det  der  stod   ham   nær,  og  trak   det 

onde  stærkt  i  Forgrunden.  Ellen  havde  naturligvis 
glemt  ham  for  en  anden  —  og  kanske  vendt  Bør- 
nenes Sind  ogsaa  fra  ham;  det  var  dem  sikkert  nok 
forbudt  at  nævne  Ordet  Far.  Han  kunde  tydelig  se 
de  tre  sidde  omkring  Lampen  og  have  det  hygge- 
ligt; og  naar  saa  en  eller  anden  Vending  truede  med 
at  føre  Samtalen  hen  paa  ham,  blev  der  pludselig 
koldt  og  dødsstille  i  Stuen.  Han  fyldte  ubarmhjær- 
tigt  sin  Tilværelse  med  isnende  Erkendelse  paa  alle 
Punkter,  og  troede  han  hævnede  sig  ved  at  indaande 
den  dødbringende  Kulde. 

I  Forlængelse  af  dette  fik  han  Anfald  af  Raseri, 
gik  blindt  løs  paa  Murene,  og  skreg  at  han  vilde  ud. 
Til  Beroligelse  blev  han  lagt  i  Spændetrøje  og  put- 
tet ned  i  et  bælgmørkt  Hul.  Han  hørte  i  det  hele 
til  de  saakaldte  trodsige  Fanger,  der  satte  en  Ære  i 
at  stampe  imod  Brodden  —  og  blev  behandlet  der- 
efter. 

Men  en  Nat  han  laa  og  vaandede  sig  efter  en  Af- 
straffelse, saa  han  Guds  vrede  Ansigt  i  Mørket  og 
blev  pludselig  stille.  „Er  du  et  Menneske?"  sagde 
det —  „og  kan  ikke  engang  taale  at  lide  lidt!"  Pelle 
studsede,  han  vidste  ikke  af,  at  der  var  noget  sær- 
lig menneskeligt  ved  at  lide.  Men  fra  den  Nat  fær- 
dedes han  stille,  med  et  lyttende  Udtryk  som  hørte 
han  noget  tværs  gennem  Murene.  „Nu  er  han  fal- 
det til  Ro,"  sagde  Slutteren  som  holdt  Øje  med  ham 
gennem  Kighullet.  „Han  er  ved  at  blive  Idiot!" 

Men  Pelle  var  blot  dukket  ud  paa  den  anden  Side; 
han  gik  og  stirrede  tappert  ind  i  Mørket  for  atter  at 
se  Guds  Ansigt,  men  formildet.  Det  første  han  fik 
Øje  paa  var  Ellen  igen,  hun  sad  der  skøn  og  ret- 
færdiggjort, bygget  attraaværdig  op  af  alle  hans  An- 
klager. Saa  stort  og  skæbnesvangert  alt  det  smaa  gik 
igen  her!  Hvad  hjalp  det  at  værge  sig,  hun  var  hans 
Skæbne,  og  han  maatte  overgive  sig  paa  Naade  og 
Unaade.  Han  begreb  hende  fremdeles  ikke,  men 
han  anede  større  Love  for  Livet,  Love  som  løftede 
hende  og  gjorde  ham  liden.  Hun  gik  nok  ren  igen- 

nem  med  sit,  dér  hvor  han  var  blevet  stikkende  i 
Overfladens  Snavs! 

Hun  voksede  for  ham  herinde  og  førte  hans  Tan- 
ker bag  om  Overfladen,  hen  hvor  de  aldrig  før 
havde  færdedes.  Hendes  usvigelige  Moderfølelse  var 
som  en  levende  Puls,  der  ragede  frem  af  det  usyn- 
lige og  viste  tilbage  til  skjulte  mystiske  Kræfter  — 
den  kendelige  Rytme  fra  et  mægtigt  Hjærte,  der  ban- 
kede dulgt  bag  alting.  Der  var  i  hendes  Omsorg  en 
Mindelse  om  Gud  Fader  selv;  hun  var  Livets  Kil- 
der nærmere  end  han. 

Livets  Kilder  —  ved  hende  blev  Udtrykket  for 
første  Gang  levende  for  ham.  Det  var  i  det  hele 
som  om  hun  skabte  ham  paa  ny,  ved  at  sysle  med 
hendes  bestandig  lige  gaadefulde  Væsen  førtes  hans 
Tanker  dybere  og  dybere  indad.  Han  anede  stærke 
Strømme  som  bar  det  hele,  og  syntes  undertiden 
han  gennem  Cellens  Stilhed  kunde  høre  Tilværelsen 
rinde  og  rinde  som  en  bred  Strøm,  og  udgyde  sig 
derude  hvor  hans  Tanker  aldrig  havde  vovet  sig 
hen.  Hvor  blev  vel  Dagene  og  Aarene  med  hele 
deres  levede  Indhold  af?  Den  altid  nærværende 
Ellen,  som  aldrig  selv  havde  skænket  det  usynlige  en 
Tanke,  stillede  Pelle  Ansigt  til  Ansigt  med  Uendelig- 
heden. 

Mens  alt  dette  arbejdede  i  ham,  sang  de  en  Søn- 
dag under  Fangegudstjenesten  Grundtvigs  Salme: 
Udrundne  er  de  gamle  Dage.  Salmen  samlede  alt 
det  han  selv  taaget  havde  tænkt,  og  tog  ham  stærkt; 
Versene  kom  ind  over  ham  i  hans  trange  Baas 
som  Bølger  fra  et  mægtigt  Ocean,  der  rullede  Tids- 
aldre mod  Stranden  i  monoton  Vælde.  Han  følte 
pludseligt  og  stærkt  Slægternes  Gang  over  Jorden, 
og  dristede  sig  til  at  fastslaa  hvad  han  til  nu  kun 
dulgt  havde  anet:  sin  egen  Sammenhæng  med  alt 
det  øvrige,  dem  der  levede  i  Dag,  og  alle  de  mange 
der  var  gaaet  forud.  Hvor  havde  hans  egen  Sam- 
menslutningstanke været  lille,  maalt  med  dette  uhyre 
Sjælenes  Fællesskab!  —  og  hvilket  Ansvar  frem- 
efter hver  enkelt  gik   med!    Nu  forstod  han,  hvor 

skæbnesvangert  det  var  at  handle  hensynsløst  — 
bryde  og  gaa  sin  Vej.  Man  gik  overhovedet  ikke 
fra  noget;  selv  det  mindste  man  snød  sig  fra,  sad 
og  ventede  en  ved  næste  Vejsten  som  stor  Skæbne. 
Og  hvem  mægtede  vel  at  overse  en  Handling?  Man 
maatte  være  overbærende  bestandig,  og  saa  vilde 
det  til  Slut  vise  sig,  at  man  havde  baaret  over  med 
sig  selv. 

Pelle  sad  og  fangede  Visdom,  og  hans  eget  Hjærte 
bekræftede  den.  Ellen  fyldte  stadig  stærkere  hans 
Sind,  han  havde  forspildt  hende  —  og  kom  allige- 
vel ikke  uden  om  hende!  Elskede  hun  ham  endnu? 
Det  blev  et  bestandig  hæftigere  Spørgsmaal  som  for- 
fulgte ham  Nat  og  Dag,  selve  Livet  afhang  deraf. 
Han  syntes  han  maatte  gaa  i  Brokkassen  som  for- 
fejlet, om  han  ikke  vandt  hende  igen,  og  stirrede 
spørgende  ind  i  Ensomheden.  Ny  Verdener  groede 
frem  for  ham  derinde,  altings  store  Sammenhæng 
anede  han,  og  syntes  han  kunde  se,  hvorledes  Li- 
vets Rødder  rakte  dybt  ned  og  sugede  Næring  af 
selve  Mørket  han  færdedes  i.  Men  dette  fik  han 
ikke  noget  Svar  paa. 

Skrive  til  hende  kunde  ikke  falde  ham  ind.  Guds 
Tilskikkelser  med  Sjælen  havde  deres  egen  Vej,  som 
man  ikke  greb  ind  i.  Det  maatte  komme  ad  samme 
Vej  som  det  andet,  og  han  lullede  sig  ind  i  et  taabe- 
ligt  Haab  om  at  Ellen  vilde  komme  og  besøge  ham 
—  nu  havde  han  jo  det  rette  Sind  til  at  tage  imod 
hende.  Om  Søndagen  lyttede  han  spændt  til  Portens 
tunge  Drøn.  Det  var  Besøgende  til  Fangerne,  og 
naar  Vagten  kom  raslende  med  sine  Nøgler  derude 
paa  Galleriet,  hamrede  hans  Hjærte  og  var  lige  ved 
at  kvæle  ham.  Dette  gentog  sig  en  Række  Søndage; 
saa  sank  han  sammen  og  hengav  sig  i  Skæbnen. 

Men  langt  om  længe  forbarmede  Tilfældet  sig 
over  ham  og  sendte  ham  en  Hilsen. 

Pelle  tog  ingen  personlig  Del  i  den  Banken,  der 
hver  Aften  naar  Lyset  var  slukket  lød  gennem  den 
uhyre  Anstalt,  som  om  tusend  Dødpikkere  var  i 
Virksomhed.  Han  havde  nok  i  sit  eget,  og  bankede 


23 


blot  de  Telegrammer  videre  der  førte  over  hans 
Celle.  Men  en  Dag  rykkede  der  en  ny  Fange  ind 
i  Cellen  ved  Siden  af  ham  og  vækkede  ham,  en 
gammel  Stamgæst  der  straks  gik  i  Gang  med  at  for- 
kynde sin  Ankomst  til  alle  Sider.  Det  var  Druk- 
Valde,  „Enkemadam"  Rasmussens  Drivert  af  en 
Kærest,  som  Vinteren  igennem  plejede  at  staa  der- 
hjemme i  Porten  paa  Kapelvej  og  spytte  ud  over 
Næsen  paa  sine  blanke  Kapsko. 

Jo,  Valde  kendte  godt  Familien,  Kæresten  havde 
jo  passet  Børnene,  da  Ellen  under  den  store  Kamp 
gav  sig  til  at  gaa  paa  Arbejde.  Ellen  slog  sig  vældig 
tappert  igennem  og  satte  fremdeles  Næsen  højt; 
hun  naadlede  jo  og  havde  et  Par  Lærlinge  til  Hjælp 
—  det  gik  vist  ikke  saa  skeløjet.  Omgikkes  nogen 
gjorde  hun  ikke  —  ikke  engang  Familien;  altid  saa 
hang  hun  over  sine  Unger. 

Druk-Valde  maatte  til  Væggen  hver  Aften,  selv 
den  ubetydeligste  Enkelthed  var  af  skæbnesvanger 
Betydning.  Pelle  saa  Ellen  lyslevende  for  sig  i  Mør- 
ket, bleg,  altid  sortklædt,  bestandig  alvorlig.  Hun 
havde  brudt  med  Forældrene,  alting  havde  hun  ofret 
for  hans  Skyld!  Der  blev  tilmed  talt  om  ham  der- 
hjemme, for  at  Børnene  ikke  skulde  glemme  ham 
til  han  kom  tilbage.  „De  tror  jo  du  er  paa  Rejse, 
de  smaa  Kvajho'der,"  sagde  Valde. 

Saa  var  det  hele  da  lykkeligt  og  godt!  Det  var 
som  Sol  ind  i  Hjærtet  at  vide,  at  der  sad  hun  og 
ventede  trofast  paa  ham,  skønt  han  havde  forstødt 
hende.  Al  Kulde  maatte  smelte  og  herut  —  han  var 
en  rig  Mand  trods  alt. 

Bar  hun  da  ogsaa  hans  Navn?  spurgte  han  spændt. 
Det  kunde  ligne  hende,  rigtig  trodsigt  at  sætte  Pelle 
paa  Dørpladen  med  store  Bogstaver,  uforfærdet  som 
hun  var. 

Ja  selvfølgelig  —  der  var  ikke  noget  der  hed  at 
gemme  sig,  dér!  Og  som  Ungerne  voksede!  Lasse 
Fredrik  og  Søster  var  jo  store  nu,  og  den  lille 
Svend  Trøst  var  et  helt  morderligt  Stykke  Mand- 
folk af  sin  Alder,  en  rigtig  Tyksak.  Se  ham  sidde  i 

Barnevognen  og  gi'e  Partiet  naar  de  trillede  ud  om 
Søndagen  —  det  var  et  Syn  for  Guder! 

Pelle  stod  som  ramt  af  et  Kølleslag  i  Mørket. 
Svend  Trøst  —  en  lille  Dreng  der  sad  i  Barnevogn? 
Og  det  var  ikke  noget  Plejebarn,  Druk-Valde  gik 
saa  selvfølgeligt  ud  fra  at  det  var  hans.  Ellen! 
Ellen! 

Han  gik  ikke  til  Væggen  mere.  Druk-Valde  ban- 
kede til  ingen  Nytte,  hans  halve  Aar  fik  Ende  uden 
at  Pelle  mærkede  det.  Denne  Gang  gjorde  han  ikke 
Oprør  men  dukkede  sig  under  en  Følelse  af  at  være 
forbandet;  Forsynet  maatte  være  ham  fjendsk,  siden 
det  samme  Slag  rettedes  to  Gange  imod  ham.  Om 
Dagen  søgte  han  Skjul  i  haardt  Arbejde  og  Læs- 
ning, om  Natten  laa  han  og  græd  paa  sin  snavsede 
Madras,  der  lugtede  af  Mug  og  den  skarpe  lageag- 
tige  Stank  fra  tidligere  Fangers  gejle  Udtømmelser. 
Han  prøvede  ikke  mere  paa  at  nedstyrte  Ellens 
Billede,  det  var  jo  haabløst;  tragisk  overskyggede 
hun  fremdeles  det  hele.  Hun  var  hans  Skæbne  og 
beherskede  fremdeles  hans  Forestillinger,  men  ikke 
glansfuldt;  noget  lysende  stort  var  der  overhovedet 
ikke  mere,  kun  den  bydende  Nødvendighed! 

Og  saa  Arbejdet!  For  en  Mand  var  der  altid  Ar- 
bejdet at  falde  tilbage  paa,  naar  Lykken  ikke  holdt. 
Pelle  tog  alvorligt  fat,  den  Betjent,  der  havde  An- 
staltens Skomageri  under  sig,  var  glad  for  ham,  han 
udrettede  meget  mere  end  der  forlangtes.  I  sin  Fri- 
tid læste  han  flittigt,  han  kastede  sig  med  Iver  over 
Fangeundervisningen  og  læste  navnlig  Historie  og 
Sprog;  Fængselspræsten  og  Lærerne  tog  sig  af  ham 
og  skaffede  ham  Værker,  der  ellers  ikke  var  til- 
gængelige for  Fangerne. 

Naar  han  saa  var  rigtig  mørbanket  af  Træthed, 
lod  han  Tankerne  søge  Hvile  i  at  beskæftige  sig 
med  Hjemmet.  Trætheden  lagde  et  forsonende  Skær 
over  alting,  og  han  kunde  ligge  paa  sin  Briks  og 
leve  sig  helt  hyggeligt  sammen  med  Børnene  —  og- 
saa  med  denne  Gøgeunge  der  altid  saa  paa  ham 
med  et  underlig  spottende  Udtryk.   Kun  Ellen  kom 

han  ikke  nær.  Saa  skøn  som  nu  i  sin  Utilnærme- 
lighed havde  hun  aldrig  været,  men  hun  gik  og  tav 
gaadefuldt  til  alle  hans  Forsikringer,  stirrede  blot  paa 
ham  med  sit  uudgrundelige  Blik.  Han  havde  svigtet 
hende  og  Hjemmet  —  han  vidste  det  jo  godt  selv; 
men  gjorde  han  da  ikke  ogsaa  Afbigt?  Det  var  dog 
hendes  Barn  han  holdt  paa  Skødet!  —  og  han  skulde 
nok  bygge  det  hele  op  igen.  Han  havde  faaet  nok 
af  at  være  fredløs  og  trængte  til  et  Hjærte  at  hvile 

sit  trætte  Hoved  ved. 

Alt  det  var  Drømme,  men  nu  var  han  altsaa  paa 
Vej  ned  for  at  begynde  forfra.  Han  var  ikke  ved 
stort  Mod,  Uvisheden  rummede  saa  mange  Mulig- 
heder. Trivedes  Ellen  og  Børnene  vel,  og  ventede 
hun  fremdeles  paa  ham?  Og  Kammeraterne  —  hvor- 
dan vilde  hans  Skæbne  forme  sig. 


Det  uvante  Ophold  i  frisk  Luft  tog  stærkt  paa 
Pelle,  meget  mod  sin  Vilje  sad  han  og  faldt  i  Søvn 
med  Ryggen  opad  Diget.  Længslen  efter  at  naa  til 
Vejs  Ende  fik  ham  til  at  drømme,  at  han  vandrede 
videre  og  holdt  sit  Indtog  i  Byen;  han  kunde  ikke 
kende  den  igen,  saa  forandret  var  alting.  Folk  gik 
og  spaserede  i  deres  pæne  Tøj,  de  skulde  i  Skoven 
eller  hen  og  høre  Foredrag. 

„Hvem  arbejder  da?"  spurgte  han  en  Mand  han 
mødte. 

„Arbejder"  —  udbrød  Manden  forundret  —  „det 
gør  Maskinerne  naturligvis!  Vi  har  hver  tre  Timers 
Dagvagt  ved  dem,  men  det  bliver  snart  forandret  til 
to,  for  Maskinerne  bliver  klogere  og  klogere.  Det  er 
dejligt  at  være  til  og  vide,  at  der  ikke  er  andre  Sla- 
ver end  de  døde  Maskiner,  og  det  kan  vi  takke  en 
Mand  for  som  hed  Pelle." 

„Det  er  jo  mig!"  udbrød  Pelle  og  lo  helt  fornøjet. 

„Dig?  er  du  gal?  Du  er  jo  en  ung  Mand,  og  dette 
her  er  allerede  mange  Aar  siden." 

„Det  er  nu  mig  alligevel!  Kan  du  ikke  se,  jeg  har 

graa  Haar  og  min  Pande  er  furet?  Det  har  jeg  faaet 
i  Kampen  for  jer.  Kender  I  mig  da  ikke  igen?" 
Men  Folk  lo  blot  ad  ham,  og  han  maatte  gaa. 

Jeg  vil  gaa  til  Ellen,"  tænkte  han  nedslaaet  — 
—  „hun  skal  sige  god  for  mig!"  Og  i  det  samme  stod 
han  i  hendes  Stue. 

„Værsgod  og  sid  ned,"  sagde  hun  pænt.  „Min 
Mand  kommer  lige  straks." 

„Det  er  jo  mig!"  udbrød  han  grædefærdig.  Men 
hun  stirrede  koldt  og  fremmed  paa  ham  og  gik  hen 
mod  Døren. 

Jeg  er  jo  Pelle,"  sagde  han  og  rakte  tryglende 
Haanden  ud  efter  hende.  „Kender  du  mig  da  ikke 
igen?" 

Men  Ellen  aabnede  Munden  for  at  skrige,  og  i  det 
samme  stod  Manden  truende  i  Døren.  Bag  ham  tit- 
tede Lasse  Fredrik  og  Søster  forskrækket  frem,  og 
Pelle  fastslog  med  en  vis  Tilfredshed,  at  der  kun 
var  de  to.  Men  det  forfærdelige  var,  at  Manden  var 
ham  selv,  den  rigtige  Pelle  med  kækt  lyst  Over- 
skæg, Koslikket  i  Panden  og  Gaa-paa-Udtrykket! 
Da  han  opdagede  det,  brast  det  hele  sammen  for 
ham,  og  han  sank  haabløst. 

Pelle  vaagnede  med  et  Ryk,  badet  i  Sved,  og  saa 
taknemmeligt  Markerne  og  den  lyse  Luft  —  han  var 
dog  i  al  Fald  til  endnu!  Han  rejste  sig  og  vandrede 
nedad  med  tunge  Skridt,  mens  Foraarsvinden  kølende 
tørrede  hans  Pande. 

Han  stødte  til  Nørrebro  langt  ude,  bag  ham  da- 
lede Solen,  det  maatte  være  omkring  Fyraften  nu. 
Men  de  talrige  Fabrikker  peb  ikke,  der  væltede 
ingen  sværtet  Menneskestrøm  frem  af  Sidegaderne. 
I  Frederikssundsvejens  smaa  Beværtningshaver  sad 
Arbejderfamilier  med  Barnevogn  og  Madkurv;  de 
var  i  Pudsen  og  nød  Foraarsdagen.  Var  der  allige- 
vel noget  om  hans  Drøm?  —  saa  var  det  festligt  at 
vende  tilbage!  Han  spurgte  Folk,  hvad  der  var  paa 
Færde,  og  fik  at  vide  at  det  var  Valgdag.  „Idag  ta- 
ger vi  Hovedstaden!"  sagde  de  og  lo  sejrssikkert. 

Fra    Runddelen    drejede    han    ind    paa   Assistens 

Kirkegaard  og  fulgte  den  dystre  Poppelallé  ned  mod 
Kapelvej.  Lige  for  Enden  af  Alléen  saas  de  to  smaa 
Vinduer  paa  tredje;  i  sin  hæftige  Længsel  syntes  han 
Ellen  stod  deroppe  og  vinkede.  Han  løb  nu  —  tog 
Trappen  i  Spring. 

Idet  han  vilde  trække  i  Klokkestrængen,  hørte 
han  fremmede  Stemmer  derinde  og  stansede  lam- 
slaaet.  Døren  saa  kold  og  uvedkommende  ud,  Navne- 
plade var  der  ikke.  Han  gik  langsomt  ned  og  spurgte 
sig  for  i  Grøntkælderen  —  om  der  ikke  paa  tredje 
til  venstre  boede  en  Kvinde  som  naadlede?  Hun  var 
forladt  af  sin  Mand  og  havde  to  Børn  —  tre  rettede 
han  det  ydmygt  til. Hvor  de  da  var  blevet  af? 

Viceværtens  var  ny  Folk  og  kunde  ingen  Besked 
give.  Saa  steg  han  op  i  Huset  igen  og  forhørte  sig 
fra  Sal  til  Sal,  men  uden  noget  Resultat!  Fattigfolk 
plejer  ikke  at  bo  længe  ad  Gangen  paa  samme  Sted. 

Pelle  drev  hen  ad  Gaden  paa  bedste  Beskub. 
Han  tænkte  ikke  paa  at  gøre  Udvej  for  Ellens 
Adresse,  men  faldt  blot  modløst  sammen;  i  sin  for- 
komne Tilstand  havde  han  Indtryk  af  at  man  und- 
gik ham,  og  det  slog  ham  ned.  Han  var  syg  i  Sjæ- 
len efter  venlige  Ord  og  et  Kærtegn  —  og  ingen  tog 
imod  ham!  Ingen  Øjne  lyste  venligt  ved  at  se  ham 
ude  igen,  og  her  gik  han  og  støvede  forgæves  op 
og  ned  ad  Trapper  efter  et  medfølende  Væsen.  Der 
kom  et  pludseligt  Had  op  i  ham,  en  ond  Lyst  til  at 
slaa  til  det  hele  og  sejle  hensynsløst. 

Det  skumrede.  Henne  under  Kirkegaardsmuren 
ved  Korskirken  løb  nogle  Kioskdrenge  og  legede 
Tagfat  paa  Cykle.  De  tumlede  deres  Maskiner  som 
Beriderheste  og  lignede  smaa  Gauchoer,  kastede 
dem  bag  over  og  løb  paa  Baghjulet  alene  —  og 
satte  springende  hen  over  Forhindringer.  Taskerne 
havde  de  spændt  om  paa  Ryggen,  de  blaa  Hue- 
baand  smældede  dem  om  Ørerne  som  Vimpler. 

Pelle  satte  sig  paa  en  Bænk  og  fulgte  adspredt 
deres  hensynsløse  Leg,  mens  Sindet  søgte  tilbage  til 
hans  egen  sorgløse  Drengetid.  En  Knægt  paa  10-11 
Aar   førte   an    med    halsbrækkende    Kunster,   mens 

han  raabte  og  kommanderede;  han  var  Bandens 
Førstemand  og  opretholdt  Førerskabet  med  haard 
Haand.  Ansigtet  med  Opstoppernæsen  lyste  af  frisk 
Uforskammethed,  Huen  red  paa  to  forsvarlige  Slug- 
øren. 

Drengene  begyndte  at  vælge  den  Fremmede  til 
Skive  for  deres  Kaadhed.  Idet  de  susede  forbi,  lod 
de  som  de  tabte  Herredømmet  over  Maskinen,  saa 
den  slog  et  Slag  efter  hans  Ben;  og  pludselig  kom 
Anføreren  til  at  rive  Huen  af  ham.  Pelle  tog  den 
roligt  op;  men  da  Knægten  kom  kredsende  tilbage 
i  forsigtige  Slag  som  pønsede  han  paa  en  ny  Gav- 
tyvestreg, sprang  han  op  og  greb  ham  i  Nakken. 

„Nu  skal  du  have  nogle  Stryg,  din  Slubbert!" 
sagde  han  og  løftede  ham  af  Cyklen.  „Men  det  er 
lige  saa  godt  dine  Forældre  besørger  det.  —  Hvad 
hedder  din  Far?" 

„Han  har  ingen  Far!"  raabte  de  andre  Drenge  og 
slog  truende  Kreds  om  dem.  „Lad  ham  gaa!" 

Drengen  aabnede  Munden  for  en  Skylle  Ukvems- 
ord men  stoppede  op  midt  i  det  og  stirrede  forfær- 
det paa  Pelle.  Rædslen  stod  ham  ud  af  Øjnene;  han 
krængede  som  en  rasende  for  at  komme  løs.  Pelle 
slap  ham  forundret,  og  saa  ham  tumle  op  paa  Cyk- 
len og  sætte  brølende  bort.  Kammeraterne  jog  efter 
ham,  de  lignede  Svaler  i  Flugt.  „Vent  dog  lidt  Lasse 
Fredrik!"  raabte  de.  Han  stod  lidt  og  stirrede  efter 
dem,  dukkede  saa  Hovedet  og  drev  langsomt  ind  ad 
Nørrebrogade. 

Det  var  underligt  igen  at  færdes  i  denne  Gade, 
der  havde  grebet  saa  stærkt  ind  i  hans  Tilværelse. 
Færdselen  gik  tungere  her  end  andre  Steder,  og 
Stenbroen  satte  haardt  mod  haardt;  der  var  en  egen 
jærnhaard  Vederhæftighed  stampet  ind  i  dette  Strøg, 
hvor  hvert  Skridt  kom  med  Arbejdets  Vægt. 

Butikkerne  var  de  samme,  han  kendte  ogsaa  flere 
af  de  Handlende  igen.  Han  søgte  at  finde  sig  hjem- 
me i  Strømmen,  spejdede  efter  Folks  Ansigter,  og 
pønsede  paa  om  nogen  vilde  genkende  ham;  han 
baade  ønskede   og   frygtede   det.    Men   de   hastede 

forbi,  en  og  anden  studsede  blot  lidt  over  hans 
fremmedartede  Skikkelse.  Selv  kendte  han  de  fleste, 
lyslevende  som  var  det  i  Gaar  han  havde  haft  med 
Titusenderne  at  gøre  —  de  mellemliggende  Aar 
havde  jo  ikke  skudt  ny  Ansigter  ind  mellem  ham 
og  de  gamle!  Der  gik  af  hans  Folk  paa  Fortovet 
med  Mutter  under  Armen,  og  stod  af  dem  paa  den 
Elektriske  som  Vognstyrere  og  Konduktører.  Slat- 
mikler  og  støtte  Karle  —  det  var  hans  Hær.  Han 
kunde  nævne  dem  ved  Navn  og  kendte  deres  Fa- 
milieforhold. Naa,  der  var  jo  løbet  en  Del  Vand  til 
Havet  siden. 

Han  gik  ind  paa  et  lille  Værtshus  for  rejsende 
Haandværkssvende  og  bestilte  Logi. 

,Ja  man  kan  jo  nok  se  paa  dig  at  du  har  væ't 
væk  fra  Landet  her  en  Dagstid  eller  to,"  sagde 
Værten.  „Har  du  vaaren  langt  omkring,  Kamme- 
rat?" 

Aa  ja  —  noget  af  Verden  havde  Pelle  jo  set.  Og 
herhjemme  var  der  nok  ogsaa  en  Del  forandret  — 
hvordan  gik  det  med  Bevægelsen? 

„Storartet,  Kammerat  —  knusende  godt!  Partiet 
har  haft  vældig  Fremgang  —  i  Dag  tager  vi  Byen!" 

„Saa  er  der  vel  ved  at  komme  en  anden  Gang  i 
Tingene?" 

„Naa  —  det  vil  jeg  ikke  paastaa.  Arbejdsløsheden 
ta'r  jo  til  for  hvert  Aar,  og  den  er  sku  ligeglad  hvem 
der  sidder  i  Borgerrepræsentation  og  Rigsdag.  Men 
man  er  jo  kommet  svært  godt  med  —  saadan  hvad 
Priskurant  angaar." 

„Hør  sig  mig  engang  —  der  var  en  Mand  med  i 
Bevægelsen  for  nogle  Aar  siden  som  hed  Pelle! 
Hvad  er  der  egenlig  blevet  af  ham?" 

Værten  kløede  sig  i  Skilningen:  „Pelle  —  Pelle? 
ja  det  er  sku  ogsaa  sandt!  Hva'fan  var'et  der  var 
med  ham  —  lavede  han  ikke  falske  Penge  eller 
stjal  af  Kassen?  Det  forekommer  mig  han  endte  i 
Tugt-,  Rasp-  og  Forbedringshuset.  —  Naa,  daarlige 
Elementer  er  der  jo  i  enhver  Bevægelse." 

Et  Par  Arbejdere,  der  sad  og  spiste  stegt  Lever, 

blandede  sig  i  Samtalen.  „Han  var  en  Del  fremme 
for  5-6  Aar  siden,"  sagde  en  af  dem  tyggende. 
„Men  der  var  ikke  noget  rigtigt  ved  ham,  han  havde 
nok  for  meget  Fjantasi." 

„Et  knusende  godt  Snakketøj  sad  der  nu  ligegodt 
paa  ham,"  sagde  den  anden.  „Jeg  husker  ham  end- 
nu li'saa  tydelig  fra  den  store  Lockout;  han  ku' 
bilde  én  ind  man  var  en  Satans  Karl,  ku'  han.  Naa, 
det  var  dengang!  Skaal  Kammerat,  og  Velbe- 
komme!" 

Pelle  rejste  sig  stille  og  gik.  Han  var  glemt;  der 
stod  ingenting  efter  ham  for  alt  hvad  han  havde 
kæmpet  og  lidt.  Der  var  vel  gaaet  saa  meget  andet 
hen  over  deres  Hoveder  siden,  og  saa  havde  de 
bare  svedt  ham  ud. 

Han  gik  og  vidste  ikke,  hvor  han  skulde  gøre  af 
sig  selv,  mere  hjemløs  her  i  denne  Gade  der  skulde 
være  hans  egen  end  noget  andet  Sted.  Der  var  sort 
af  Mennesker,  men  Strømmen  rev  ham  ikke  med, 
han  var  som  en  af  disse  Genstande,  der  skyller  ind 
til  en  Side  og  bliver  liggende. 

Alle  Mennesker  var  i  deres  pæne  Tøj.  Arbejderne 
kom  i  Flokke,  de  havde  været  henne  og  stemme 
elier  skulde  derhen;  nogle  blev  samlet  op  paa  Ga- 
den og  ledsaget  til  Urnen  af  ivrige  Kammerater. 
Man  raabte  til  hinanden  fra  Fortov  til  Fortov  med 
Haanden  for  Munden  som  en  Raaber:  „Hej,  Peter- 
sen! du  har  vel  stemt?"  Overalt  var  der  Spænding 
og  højt  Humør  —  Byen  skulde  tages! 

Han  fulgte  Strømmen  over  Dronning  Louises  Bro 
og  indefter.  Herinde  var  Stemningen  en  anden,  Me- 
ningerne var  delte,  Folk  gav  hinanden  knubbede 
Ord.  Uden  for  Bladredaktionerne  stod  Folkemæng- 
den pakket,  spærrede  Vognfærdslen,  og  ventede  taal- 
modigt  paa  Resultaterne  som  blev  slaaet  op  i  Vin- 
duet. Hver  Gang  en  Kampkreds  kom  ind,  gik  der 
en  bølgende  Bevægelse  gennem  Massen  —  og  steg 
til  en  mægtig  Brusen  hvis  det  var  Sejr.  Det  gik  for- 
holdsvis fredeligt,  Folk  søgte  hen  uden  for  de  Blade 
der  bar  Partifarven.    Kun  Kværulanterne  mødte  op 

hos  Modstanderne  for  at  faa  sig  en  paa  Hattepulden. 
Indenfor  i  Bladredaktionerne  jog  Medarbejderne 
frem  og  tilbage,  hængte  Resultater  ud,  og  rettede. 

Alle  Kafeer  og  Restavranter  var  fulde  af  Gæster. 
Telefonen  kimede  ustanselig,  Bude  kom  med  Lister 
fra  Telegrambureauerne.  Man  sloges  om  Resultaterne 
foran  den  store  Tavle,  diskuterede  Chancer  ved  Bor- 
dene, drev  Kandestøberier. 

Pelle  havde  aldrig  set  Byen  saa  ophidset,  ikke 
engang  under  den  store  Lockout.  Stand  stod  over 
for  Stand  som  Knytnæver,  Arbejderne  endnu  ivrigere 
end  Overklassen  —  de  var  blevet  Politikere  saa  det 
forslog.  Han  forstod  at  Bevægelsen  havde  lagt 
Tyngdepunktet  herover,  det  galdt  om  at  erobre 
Mandater,  i  Dag  ventede  man  at  faa  Herredømmet 
i  Byen  og  fast  Fod  ude  paa  Landet.  Flere  af  de 
gamle  Førere  sad  allerede  i  Tinget  og  lagde  deres 
praktiske  Erfaring  i  Debatten;  nu  stiledes  der  nok 
mod  intet  mindre  end  at  erobre  den  politiske  Magt. 
Dette  var  kækt  nok  —  de  maatte  have  haft  Med- 
gang alligevel!  Han  havde  endnu  sin  gamle  Lydhør- 
hed for  hvad  der  steg  samlet  op  fra  det  hele  som 
Fællesnævner  —  og  fornam  en  Forandring  i  selve 
den  offenlige  Tone.  Den  var  blevet  bredere,  mere 
demokratisk.  Selv  Overklassen  bøjede  sig  for  Valg- 
urnen nu  og  nedlod  sig  til  at  kæmpe  om  Stemme- 
flertallet. 

Men  han  savnede  Plads  for  sig  selv  i  denne 
Kamp.  „Hej  du  dér  —  du  har  vel  stemt?"  raabte 
man  til  ham  i  Forbigaaende.  Stemt?  han  havde  jo 
ikke  engang  Stemmeret!  I  den  Kamp,  der  nu  kæm- 
pedes, havde  den  gamle  Fører  ikke  engang  Lov  at 
være  med  som  almindelig  Menig. 

Væk  af  Banen  her!  De  kom  i  smaa  taktfaste 
Hold  paa  Vej  til  Valgurnen  eller  Forsamlingshuset 
og  fyldte  hele  Fortovet,  og  Pelle  flyttede  sig  villigt 
for  dem.  Denne  Gang  kom  han  ikke  anstigende  som 
en  Kongesøn,  hvem  Alverden  stod  paa  Stranden  og 
ventede. 

Et  Udskud  var  han  —  hverken  mere  eller  min- 

dre  —  en  der  var  lagt  til  Side  og  glemt.  Og  bragte 
han  sig  i  Erindring,  opnaaede  han  kun  at  mane  Sag- 
net om  en  Forbryder  frem.  Dér  var  Huset  hvor 
Stolpes  havde  boet,  kanske  kendte  de  Ellens  Bopæl. 
Men  hvad  vedkom  den  forresten  ham?  han  huskede 
nok  Lasse  Fredriks  rædselsslagne  Ansigt.  Og  der 
var  jo  Hjørnestedet  hvor  Morten  havde  bestyret 
Forretningen  —  ho,  det  var  længe  siden  deres  Veje 
skiltes!  Morten  havde  i  Virkeligheden  altid  misundt 
ham  —  han  havde  ikke  kunnet  taale  hans  kolossale 
Fremgang.  Nu  kunde  han  jo  hovere! 

Han  gik  og  var  gal  i  Hovedet,  ør,  bitter.  Det 
lagde  sig  som  en  Taage  over  hans  Hjærne,  Tankerne 
ravede  frem  af  Ondskaben  som  forvrøvlede  Kværu- 
lanter. I  aarevis  havde  Trangen  til  at  omgaas  Men- 
sker  hobet  sig  forfærdeligt  op  i  ham;  nu  skred  det 
hele.  Han  kunde  godt  vælte  sig  ind  paa  en  eller 
anden  og  yppe  Klammen,  blot  for  ikke  at  gaa  her 
og  forholde  sig  ligegyldig  til  Alverden.  —  Hvorfor 
gik  han  ikke  hen  i  Blodkoppen?  Dér  var  han  i  al 
Fald  ventet. 

Ud  for  Griffenfeldtsgade  var  der  Opløb,  Folk 
havde  slaaet  Kreds  om  en  Kularbejder,  der  stod  og 
maltrakterede  en  Lygtepæl  med  sine  Træskosnuder, 
mens  han  snøvlende  brugte  Mund.  Han  var  rendt 
imod  den  og  havde  Hul  i  Panden.  Folk  morede  sig 
over  ham. 

Idet  Lygteskæret  faldt  paa  den  druknes  kulstøvede 
Ansigt,  genkendte  Pelle  ham;  det  var  Glade  Jakob! 
Gal  i  Hovedet  trængte  han  sig  frem  og  tog  ham  i 
Skulderen.  „Hvad  er  det  med  dig  Jakob,  er  du  ble- 
vet en  Sut?"  sagde  han  opbragt.  „Hvad  er  den  a'?" 

„Den  ska'  inte  komme  her  og  senere  en  organi- 
seret Arbejder,"  snøvlede  Jakob  og  sparkede  ud  i 
Luften  til  stor  Fornøjelse  for  Tilskuerne,  der  op- 
muntrede ham  til  bare  at  klø  løs.  „Jeg  er  Medlem 
af  min  Organisation  og  staar  ikke  i  Restance  —  I 
kan  selv  se!"  Han  gravede  en  lille  Bog  i  sort  Lær- 
redshylster  frem  fra  Brystlommen  og  stod  og  rodede 
med  den.  „Se  kuns  selv  efter  Kammerater,  Medlems- 

bidrag  betalt,  hva'?  Strejkebidrag  betalt,  hva'?  Fore- 
vist ved  Indgangen,  hva?  —  kom  bare  ikke  her  med 
den!  Tag  kuns  og  lad  den  gaa  rundt  Folkens,  vi 
maa  ha'e  Papirerne  i  Orden.  —  I  støtter  ved  Valg- 
fonden, Manne?  —  op  og  stem  for  Fan!  Den  der 
ikke  giver  sin  Skærv  er  en  skidt  Kammerat.  — 
Hvem  siger  Tyv?  Der  er  ingen  der  sjæler  her,  for- 

staar  I!    Jakob  er  en   hæderlig  organiseret " 

Pludselig  gav  han  sig  til  at  hulke,  Savlet  flød  ham 
fra  den  hængende  Mund  ned  paa  Trøjen,  det  sprit- 
taagede  Ansigt  skar  frygtelige  Grimaser. 

Pelle  fik  ham  ind  i  en  Gaard  og  vaskede  hans 
Saar  ved  Posten.  Det  kolde  Vand  fik  ham  til  at 
skælve,  Hovedet  hang  dødt  ned.  „Saadan  en  snottet 
Skruebrækker,"  mumlede  han.  „Jeg  skal  faa  For- 
manden til  og  gi'e  den  en  Overhaling  i  Bladet." 

Pludselig  genkendte  han  Pelle.  Der  gik  et  Ryk 
gennem  ham,  i  hans  sløve  Træk  kæmpede  Bevidst- 
heden for  at  faa  Overtaget.  „Hvad  er  det  dig,  Stor- 
mester?" sagde  han  skamfuld  og  greb  efter  Pelles 
Haand  —  „saa  du  er  kommen  tilbage?  Du  synes 
vel  jeg  er  et  Svin,  men  hva'fan." 

„Kom  nu  bare!"  sagde  Pelle  haardt;  han  holdt 
ikke  af  de  mange  Tilskuere. 

De  gik  ned  ad  Meinungsgade,  Jakob  stolprede 
tavs  afsted  og  skottede  til  sin  gamle  Anfører.  Han 
var  lidt  ubehjælpsom  i  Gangen,  men  det  var  af  Slid; 
Mødet  med  Pelle  havde  næsten  gjort  ham  ædru. 
„Du  synes  vist  jeg  er  et  Svin,"  gentog  han  endelig 
i  en  ynkelig  Tone.  „Men  naar  der  nu  ingen  er  til  at 
hanke  op  i  én." 

„Det  er  skidt  med  den  Brændevin,"  sagde  Pelle 
kort. 

Ja  det  kan  være  rigtigt  nok.  Men  man  trænger 
nu  til  et  godt  Ord  engang  imellem,  og  saa  maa  man 
vel  tage  det  hvor  det  kan  faas.  Kammeraterne  ser 
ned  paa  én  skal  jeg  sige  dig  —  og  skubber  én  ud 
af  Sjakket." 

„Hvad  er  der  saa  i  Vejen?"  spurgte  Pelle. 

„Hvad  der  er  i  Vejen?   Seks  Gange  fem  er  der, 

Pelle  Erobreren.   IV  3 

fordi  at  man  ikke  lod  sin  gamle  Far  sidde  og  sulte 
dengang  under  Lockouten.  Dengang  var  det  jo  evig 
dejligt:  Jakob  var  en  god  Søn!  og  skidt  med  de 
Stores  fedtede  Pengepung  og  en  Smule  Vand  og 
Brød!  —  og  Fanden  og  hans  Pumpestok.  Men  nu 
gaar  den  paa  en  anden  Melodunte:  Ham  der!  han  er 
jo  straffet  for  Tyveri  —  færdig!  Hvorfor,  det  er  der 
ingen  der  spørger  om  —  man  er  be'et  Storborgere 
forstaar  du.  I  gamle  Dage  hed  jeg  altid  Glade  Jakob, 
og  Kammeraterne  kunde  godt  lide  og  være  i  Sjak 
med  mig.  Ved  du  hvad  jeg  nu  hedder?  Tyvejakob. 
Ja  de  siger  det  jo  ikke  lige  rent  ud,  for  saa  var  der 
nok  en  der  flækkede  Skallen  paa  dem;  men  det  er 
ellers  mit  Navn.  Naa,  siger  man  til  sig  selv,  den- 
gang saa  du  maaske  forkert  paa  det  hele;  kanske 
er  du  alligevel  en  slet  og  ret  Tyveknægt.  Og  saa 
maa  jeg  drikke  for  at  blive  en  ærlig  Mand  igen." 

„Og  rase  ud  mod  Lygtepælene!  Skulde  du  ikke 
hellere  lange  ud  efter  dem  der  gør  dig  ondt?" 

Jakob  tav  og  dukkede  Hovedet;  den  stærke  frej- 
dige Fyr  var  blevet  en  Hund  enhver  turde  sparke! 
Var  det  saa  forfærdeligt  at  bære  seks  Gange  fem 
blandt  sine  egne  —  hvad  skulde  saa  Pelle  sige? 
„Hvordan  har  din  Bror  det?"  spurgte  han  for  at 
lede  Jakobs  Tanker  hen  paa  noget  lysere  —  „han 
var  en  brilliant  Fyr." 

„Han  hængte  sig,"  svarede  Jakob  mørkt  —  „han 
kunde  ikke  holde  det  ud.  Vi  brød  jo  ind  sammen 
—  for  at  være  lige  gode  om  det;  og  Urtekræmme- 
ren skyldte  min  Gamle  Penge  altsaa  —  han  havde 
gjort  Arbejde  for  dem  —  og  skulde  snydes  var  Me- 
ningen. Og  der  sad  saa  de  to  Gamle  og  sultede  — 
frøs  gjorde  de  ogsaa.  Saa  skaffede  vi  dem  deres 
Ret  —  og  det  var  jo  saa  knusende  storartet  gjort. 
Men  bagefter  naar  der  var  Opstandelse  paa  Arbejds- 
pladsen, Agitation  og  Valghalløj  og  den  Slags  nyt, 
saa  gik  de  lige  saa  pænt  uden  om  ham  og  mig.  Vi 
var  ikke  af  Slagsen  forstaar  du  —  vi  havde  jo  ingen 
Stemmeret.  Han  ku'  ikke  klare  Spørgsmaalet  paa 
anden  Fakson  end  ved  og  slaa  et  Stik  op  om  Lam- 

pekrogen.  Jeg  har  selv  vendt  og  drejet  Sagen  ser 
du,  men  det  er  sku  ikke  til  at  hitte  Rede  i."  Jakob 
gik  lidt.  „Vil  du  nu  lange  ordenlig  ud?  —  der  træn- 
ges til  et  godt  Ord." 

Pelle  svarede  ikke;  dette  lagde  sig  altfor  tungt 
over  ham.    Han  hørte  slet  ikke  Spørgsmaalet. 

„Det  var  jo  mest  dine  Ord,  der  fik  en  til  at  tro 
paa  en  ny  Tid,"  blev  Jakob  haardnakket  ved.  „Ellers 
havde  min  Bror  og  jeg  kanske  nok  baaret  os  noget 
anderledes  ad,  og  saa  var  det  altsaa  gaaet  os  begge 
to  bedre.  Naa,  du  troede  jo  selv  paa  det  begribelig- 
vis! Men  hvad  siger  du  nu  —  tror  du  endnu  paa 
det  med  det  ny?  For  én  vilde  jo  gærne  være  et 
hæderligt  Menneske  igen." 

Naturligvis  troede  Pelle  fremdeles. 

Ja  for  der  er  sku  ikke  mange  der  gi'r  en  rød 
Øre  for  den  Historie  længer.  Men  naar  du  siger 
det  —  dig  har  jeg  ligegodt  Fidus  til.  En  anden  har 
jo  ikke  Hoved  til  og  finde  paa  noget  af  sig  selv; 
og  for  os  Smaafolk  har  det  været  som  jeg  vilde 
sige  at  Proppen  gik  af,  dengang  du  kom  væk.  Det 
hele  stod  og  blev  til  dovent  Sprøjt.  Sker  noget  gør 
der  ikke  for  en  anden  stakkels  Djævel  at  se  til;  og 
hvergang  nogen  vil  klage  sig,  faar  han  straks  en 
Stemmeseddel  stukket  i  Næven:  Gaa  hen  og  stem, 
Kammerat,  saa  skal  det  nok  bli'e  anderledes!  Men 
hva'  Fan,  det  kan  sku  ikke  stikke  Ild  i  en  Fyr,  der 
ingenting  har  lært  fra  lille  a\  Mig  havde  de  nu 
sørget  saa  morderlig  fint  for  —  med  Æresoprejsning 
for  at  jeg  skulde  bruge  min  Stemmeret;  men  gøre 
mig  til  en  som  der  ingen  ser  ned  paa,  det  kan  de 
ikke.  Og  derfor  siger  jeg  tak  for  mig!  Men  hvis  at 
du  tror  paa  det  endnu,  saa  gør  jeg  det  sku  ogsaa, 
for  dig  har  jeg  Fidus  til.  Her  har  du  min  Haand 
paa  det." 

Jakob  var  den  samme  enfoldige  godhjærtede  Fyr 
som  i  gamle  Dage,  da  han  holdt  til  paa  Arkens 
Loft.  Lidt  mere  ondt  maatte  der  gærne  have  været 
i  ham!  Men  hans  Ord  varmede  Pelle  om  Hjærtet, 
her  var  dog  et  Menneske,  der  trængte  til  ham  — 

og  som  troede  paa  ham  endnu,  skønt  han  var  ble- 
vet slaaet  til  Krøbling  i  Kampen!  Det  var  den  første 
Invalid;  Pelle  var  forberedt  paa  at  træffe  flere  — 
og  tage  deres  Anklage.  Adskilligt  vilde  vende  sig 
imod  ham,  netop  nu  da  han  stod  magtesløs  —  men 
han  fik  tage  det  med!  Han  syntes  han  havde  Kræf- 
ter til  det  nu. 

Pelle  gik  igen  paa  Gaden,  han  lod  Fødderne  om 
Retningen  og  tænkte  paa  Fortid  og  Fremtid.  De 
havde  været  saa  sikre  paa,  at  en  ny  Tid  skulde  op- 
rinde for  dem  lige  med  det  samme!  Den  ny  store 
Sandhed  havde  været  saa  selvindlysende,  at  man 
syntes  alt  det  gamle  maatte  falde  for  den  som  for 
et  Trylleord  —  og  nu  havde  Hverdagen  slidt  Glan- 
sen af  den  ogsaa!  Saa  vidt  han  forstod  var  der  intet 
væsenligt  sket,  og  hvad  skulde  der  vel  ogsaa  ske? 
Det  gik  nok  ikke  saadan  til  at  vælte  Systemer.  Af 
Glade  Jakobs  Dom  kunde  han  slutte  sig  til  sin  egen, 
men  han  var  ikke  forsagt  længer.  Nu  fik  der  komme, 
hvad  komme  skulde.  Han  skulde  ikke  haft  noget 
imod  at  æske  de  gamle  Kammeraters  Opfattelse  lige 
med  det  samme  og  faa  sin  Stilling  klaret. 

Han  var  kommet  gennem  forskellige  Sidegader  og 
stod  pludselig  over  for  en  stor  oplyst  Bygning;  op 
ad  den  brede  Trappe  strømmede  Folk.  Det  var  et 
af  Arbejdernes  Forsamlingshuse;  der  var  Fest  i  An- 
ledning af  Valgdagen.  Pelle  fulgte  af  gammel  Vane 
Strømmen. 

Han  holdt  sig  i  Baggrunden  af  Salen,  og  brugte 
sine  Øjne  som  var  han  lige  drattet  ned  fra  en  an- 
den Klode,  underlige  Følelser  vældede  op  i  ham 
ved  igen  at  være  sammen  med  de  mange.  Et  Øje- 
blik stormede  det  paa  i  ham  som  en  hæftig  Drift 
til  at  raabe:  Her  er  jeg  igen!  og  brede  Armene  ud 
mod  dem  alle.  Men  han  fik  hurtig  Magt  med  det, 
Ansigtet  faldt  igen  hen  i  sin  forstenede  Ro. 

Dette  var  altsaa  hans  Hær  fra  Kampen.  De  var 
ikke  saa  lidt  pænere  i  Tøjet  end  den  Dag,  han  førte 
dem  i  Triumf  ind  i  Staden  som  dens  rette  Borgere; 
de   bar   ogsaa    Hovedet  højere,   hummede  sig  ikke 

om  bag  ved  hinanden  men  krævede  Plads.  Mere 
Mad  fik  de,  kunde  han  se,  Ansigterne  var  blevet 
blankere  af  det.  Og  Øjnene  var  blevet  lade  i  Ud- 
trykket, de  stod  ikke  længer  og  grov  hungrigt  ude 
i  det  uvisse  men  flyttede  sig  roligt  og  ligetil  fra 
Sted  til  Sted.  Man  havde  nok  indstillet  sig  paa  lang 
Marsj  igen,  og  kanske  var  det  godt;  store  Ting  skete 
ikke  i  en  Haandevending. 

Han  vækkedes  af  sine  Tanker  ved,  at  de  nær- 
meste vendte  sig  og  stirrede  paa  ham.  Flere  og 
flere  Ansigter  søgte  om  mod  ham.  Pelle  er  her! 
gik  det  som  en  Mumlen  gennem  Forsamlingen.  Hun- 
dreder af  Øjne  rettedes  imod  ham,  spørgende  og 
undersøgende,  nogle  i  aaben  Forventning  som  maatte 
der  ske  noget  usædvanligt  lige  paa  Stedet. 

Det  blev  til  en  hel  Bevægelse,  en  Bølge  der  bar 
ham  modstandsløst  op  i  Forgrunden  af  Salen  og  op 
paa  Talerstolen.  Et  mægtigt  Brus  steg  op  om  ham 
som  Brænding  og  bedøvede  hans  ømtaalige  Hjærne 
hvor  Stilheden  sad  hørligt  og  nittede  —  altid  —  en 
fin  ny  Verden  som  ingen  anden  vidste  om.  Og  med 
et  blev  der  stille,  saa  stille  at  han  igen  hørte  En- 
somheden koge  i  sit  Øre. 

Pelle  talte,  stille  og  fortroligt.  Hans  Ord  blev  en 
Hilsen  til  dem  fra  en  Verden,  de  endnu  ikke  kendte, 
den  store  Ensomhed  hvor  Manden  maa  færdes  alene 
—  uden  højrøstede  Kammerater  til  at  stive  sig  af  — 
og  lytte  sig  frem,  til  han  hører  sit  eget  Hjærte  slaa 
derinde.  Han  sidder  i  en  Celle  igen  ligesom  det 
første  oprindelige  Livskim  —  ene  og  forladt,  over 
ham  spinder  en  Edderkop  sit  kunstfærdige  Net.  I 
Begyndelsen  er  han  vred  paa  det  travle  Dyr  og 
river  Nettet  itu,  men  Dyret  begynder  ufortrødent 
forfra.  Og  dette  bliver  pludselig  en  trøsterig  Lære 
for  ham  om  aldrig  at  give  op;  han  kommer  til  at 
holde  af  dette  lille  aarvaagne  Væsen,  der  lægger  sit 
Væv  saa  kunstfærdigt  som  havde  det  et  stort  An- 
svar —  og  spørger  sig  selv  om  han  overhovedet  er 
til  for  det.  Har  det  maaske  ondt  af  ham  i  hans  For- 
ladthed, siden   det  ikke  flytter  et  andet  Sted  hen, 

men  overbærende  bygger  sit  Væv  op  igen,  finere 
og  finere  —  som  blev  det  kun  raget  ned,  fordi  det 
ikke  var  godt  nok  udført.  Han  angrer  bitterlig  sin 
Fremfærd,  og  vilde  give  meget  for  et  Tegn  paa  at 
det  lille  Dyr  ikke  var  vred  paa  ham;  for  ingen  har 
Raad  til  at  støde  den  anden  fra  sig,  selv  det  mindste 
Kryb  har  skæbnesvanger  Betydning  for  dig!  i  Cel- 
lens Ensomhed  dér  lærer  man  Solidaritet.  Og  en 
Dag  han  sidder  og  læser  og  Edderkoppen  har  travlt 
med  at  føre  en  Traad  lige  forbi  ham,  kommer  den 
fortroligt  ned  og  bruger  hans  Skulder  til  midler- 
tidigt Fæste.  Aldrig  før  var  der  blevet  vist  ham  en 
saadan  Tillid  trods  alt,  det  lille  Dyr  vidste,  hvordan 
en  forhærdet  Fange  skulde  tages.  Det  lærte  ham  at 
han  havde  baade  et  Hjærte  og  en  Sjæl  at  tage  Vare 
paa!  —  En  Hilsen  til  Kammeraterne  fra  den  store 
Stilhed,  som  ventede  paa  at  faa  dem  i  Tale  en  for  en. 

Han  talte  lige  ud  af  sin  Sjæls  Alvor  og  saa  Forun- 
dringen i  deres  Ansigter.  Hvad  Satan,  vilde  han  nu 
ha'e  dem  allesammen  puttet  i  Tugthuset,  bare  fordi 
han  selv  havde  været  der?  Og  var  dét  Resterne  af 
den  gamle  Pelle,  Lynet,  som  han  dengang  kaldtes? 
Han  var  sku  noget  mat  i  Sokkerne,  ham  havde  man 
da  taget  Pippet  grundigt  fra!  De  faldt  hurtig  fra  og 
gav  sig  til  at  tale  halvhøjt  med  hinanden;  kun  hist 
og  her  fra  Krogene  lød  spredt  Klappen. 

Pelle  følte  Skuffelsen  og  Ligegyldigheden  og  smi- 
lede; han  trængte  ikke  til  det  orkanagtige  Bifald 
mere,  nu  lyttede  han  efter  det  inde  fra  sig  selv.  Saa 
meget  havde  han  erfaret  ved  at  staa  deroppe,  at  dem 
dernede  var  han  ikke  færdig  med  —  nu  først  skulde 
det  egenlige  begynde  Hans  Værk  var  fejet  ned,  nuvel, 
saa  byggede  han  et  nyt  som  var  bedre;  han  havde 
siddet  i  Cellen  og  lært  Langmodighed. 

Han  sad  neden  for  Talerstolen  mellem  Lederne 
af  Mødet  og  følte,  at  han  egenlig  var  en  Uvedkom- 
mende her.  Det  var  af  Medlidenhed  man  havde 
draget  ham  ind  i  Festen;  han  læste  i  deres  Øjne, 
at  det  forløbne  Arbejde  var  udført  uden  ham  og  at 
han  kom  ubelejligt.    Skulde  de  nu  til  at  regne  med 

ham  —  Fusentasten  —  igen,  eller  var  det  hans  Agt 
at  udvandre?  —  Ak,  han  bragte  vist  ingen  overilet 
Fart  i  Bevægelsen,  de  skulde  vide  hvor  han  havde 
siddet  og  sanket  Besindighed  derinde! 

Han  talte  ikke  men  sad  fraværende  og  søgte  at 
lytte  sig  bag  om  Støjen  for  at  fange  lidt  af  en  evig 
Tone.  De  lo  og  skaalede  og  holdt  Taler  —  ogsaa 
for  ham;  men  alt  det  behøvedes  jo  slet  ikke!  Sikre 
var  de  blevet,  de  talte  aabent  ud  for  alle  Sluser,  der 
var  kommet  en  vis  Frigjorthed  over  deres  Fælles- 
optræden  —  som  Masse  virkede  de  godt.  Men  Mi- 
raklet? —  det  ufattelige?  Han  savnede  lidt  Angst 
bag  om  Velværet,  noget  af  den  dybe  tavse  Vejen, 
som  skulde  forraade  at  de  havde  stirret  ind  i  en 
ny  Verden.  Hørte  de  da  slet  ikke  Tonen,  siden  de 
støjede  saa  meget?  den  evige  sagte  Rytme  som  stod 
i  Øret  paa  ham  selv  bestandig  og  rummede  det 
hele.  Cellens  Stilhed  havde  gjort  hans  Øre  ømtaa- 
ligt;  han  led  ved  denne  robuste  Latter,  der  udtrykte 
deres  Livsglæde. 

Oppe  ved  en  stor  Tavle  stod  en  af  Førerne  og 
gjorde  Dagens  Sejre  op  under  Forsamlingens  Jubel; 
Pelle  listede  ubemærket  ud.  Han  stod  paa  Trappen 
og  aandede  den  rolige  Nat  ind  i  dybe  Drag,  da  en 
ung  Mand  kom  og  rakte  Haanden  ud  imod  ham; 
det  var  Svogeren  Frederik  Stolpe.  Jeg  vilde  bare 
sige  dig  velkommen  tilbage  igen  og  tak  for  dine 
Ord  derinde,"  sagde  han. 

„Hvordan  gaar  det  Ellen?"  spurgte  Pelle  lav- 
mælt. 

„Det  er  vist  saa  som  saa.  Hun  bor  i  Viktoria- 
gade 20  og  vasker  —  jeg  tror  nok  hun  vilde  blive 
glad  for  at  se  dig."  Han  saa  prøvende  paa  Pelle. 
„Hvis  du  vil  have  det,  skal  jeg  gærne  sørge  for,  at 
I  kan  træffes  hjemme  hos  mig." 

„Tak  du,"  svarede  Pelle,  „men  jeg  gaar  ud  til 
hende  i  Morgen  tidlig!"  Han  behøvede  ikke  Om- 
veje mere. 

II 


Pelle  vaagnede  ved  en  fjærn  tordenlignende  Lyd, 
der  groede  tyndt  frem  ude  i  Natten  og  holdt  lige 
ned  paa  Fængslet.  Han  laa  stille  og  lyttede  gruende, 
i  Haab  om  at  høre  Vagtens  beroligende  Skridt  forbi 
Døren;  i  hans  tunge  Hoved  jog  Forestillingerne  for- 
virret rundt  som  herreløse  Heste.  Den  dumpe  tru- 
ende Lyd  kom  bestandig  nærmere  og  voksede  skæb- 
nesvangert, og  pludselig  slog  den  dybe  Natstilhed 
ud  i  et  tordnende  Brag,  der  fik  alting  til  at  ramle 
sammen.  Det  var  som  et  uhyre  Svælg  aabnede  sig 
og  slugte  det  hele. 

I  et  panisk  Spring  stod  han  henne  ved  Vinduet, 
Hjærtet  regerede  ubændigt  i  ham.  Saa  blev  han  in- 
derlig flov.  Han  havde  vældigt  oplevet  den  samme 
haarrejsende  Verdens  Undergang,  som  i  Barndom- 
mens Dage  naar  Lynet  bragende  krydsede  sig  frem 
mellem  Klipperne  derhjemme  —  og  saa  var  det 
hele  ikke  andet  end  Larmen  fra  Dagens  første  Bøn- 
dervogne, idet  de  slog  over  fra  Landevej  til  Sten- 
bro. Det  var  Ensomheden  der  rugede  i  hans  Fan- 
tasi og  fik  den  til  ræd  at  stejle  for  enhver  Lyd. 
Men  det  fortog  sig  vel. 

Han  rakte  sig  pludselig  og  rystede  Nattens  onde 
Mareridt  af  sig  —  fri!  Ingen  Slutter  kom  som  en 
ond  Djævel  og  sprængte  Nattens  lykkelige  Drøm 
om  Frihed  —  han  var  fri!  Briksen  skulde  ikke 
surres  op  til  Væggen  paa  bestemt  Klokkeslet;  han 
kunde  ligge  saa  længe  han  vilde,  hele  Dagen  om 
det  skulde  være!  Men  nu  havde  han  vigtigere  Ting 
for  —  Livet  ventede.    Han  trak  hastigt  i  Tøjet. 

Nede  paa  Gaden  gik  Lygtetænderen  og  tændte 
hveranden  Lygte,  i  en  endeløs  Række  rullede  Vog- 
nene ind  fra  Landet  for  at  forsyne  Byen.  Pelle  slog 
Vinduet  op,  og  aandede  den  vaagnende  By  ind  mens 
han  klædte  sig  paa.  Han  var  vant  til  at  sove  i  en 
Stilhed  der  kun  afbrødes  af  Musenes  bløde  Piben 
under  Varmeristen,  og  Byens  Natlarm  —  den  Elek- 
triskes Dur,  Raab  fra  sene  Nattevandrere  —  alt  dette 

uvante  der  skar  saa  grelt  frem  af  Mørket,  havde 
fyldt  hans  Søvn  med  Feber  og  trukket  en  Række 
hæslige  vanskabte  Syner  gennem  hans  Hjerne. 

Men  nu  følte  han  sig  grundig  nok  udhvilet  og 
hilste  Staden  med  vaagen  Glæde.  Ja,  udsovet  havde 
han  saa  det  forslog,  Larmen  kaldte,  han  maatte  ned 
og  give  en  Haand  med  til  at  holde  alt  dette  gaa- 
ende!  I  aarevis  havde  han  ikke  bestilt  andet  end 
samle  til  Bunke,  nu  skulde  der  tages  fat  igen  med 
Kræfter  og  Humør.  Saa  snart  han  var  i  Tøjet,  gik 
han  ud;  Ellen  var  det  for  tidligt  at  søge  op,  men 
han  kunde  ikke  holde  ud  at  være  inde  længer. 

Det  var  tidlig  Morgen.  Nu  kom  den  første  Mor- 
gensporvogn udefra,  svingende  fuld  af  Arbejdere;  de 
hang  helt  ned  ad  Trinene  baade  paa  Hovedvognen 
og  de  to  Bivogne.  Og  dér  var  den  første  Bonde 
med  Mælk;  man  var  ikke  engang  oppe  endnu  i  Is- 
mejeriet! Hvert  Kvarter  kom  der  Sporvognstog  med 
Arbejdere;  og  Torvevognene  blev  ved  at  rulle  ind 
fra  Landet,  toplæssede  med  Grønsager,  Korn  eller 
Svinekroppe.  Den  dybe  Gade  var  som  en  Føde- 
pumpe,  der  bestandig  sugede  Næring  ind  til  Byen. 

Paa  Toppen  af  svingende  Halmlæs  sad  sjællandske 
Bønder  og  nikkede;  de  kom  helt  ude  fra  Frederiks- 
sundskanten  og  havde  kørt  hele  Natten,  En  og  an- 
den Driver  kom  trækkende  med  et  Hold  Kreaturer 
som  skulde  til  Kvægtorvet.  Dyrene  syntes  ikke  om 
Byen  og  gjorde  sig  hvert  Øjeblik  udtilbens,  løb  sig 
fast  om  Lygtepælene  eller  kom  paa  tværs  af  den 
Elektriske.  Aviskonerne  travede  fra  Gadedør  til  Ga- 
dedør med  deres  tunge  Tørklæde  fuldt  af  Morgen- 
blade; han  hørte  dem  slæbe  sig  op  ad  Trapperne 
som  havde  de  Bly  i  Benene.  Og  under  det  hele 
lød  det  endeløse  Trav-Trav  af  Arbejdere,  der  ha- 
stede til  deres  Gærning. 

Der  var  en  egen  hjemlig  Lyd  i  dette  Fodslag, 
som  pludselig  mindede  ham  om,  at  han  ikke  læn- 
ger hørte  med  til  Flokken,  men  havde  faaet  sin  egen 
Bane  paa  godt  og  ondt.  Hvorfor  var  han  ikke  frem- 
deles   en    upersonlig    lille    Brøkdel   i   denne   tunge 

Strøm,  der  hver  Dag  mekanisk  gjorde  den  samme 
Runde  i  Møllen.  Ensomheden  havde  gjort  hans  Syn 
paa  Menneskene  undrende  og  nyt,  nu  spejdede  han 
i  ethvert  fremmed  Ansigt  uvilkaarligt  efter  noget  af 
det,  der  gør  den  enkelte  til  en  Verden  for  sig.  Men 
disse  Mennesker  lignede  alle  hinanden  syntes  han; 
de  kom  hastende  op  af  Sidegadernes  Mørke  og  blev 
først  rigtig  vaagne  og  sikre  til  Bens,  naar  de  kom 
ind  i  Flokkens  Fodslag.  Men  saa  gik  de  ogsaa  knu- 
sende godt.  Han  kendte  den  faste  Takt  igen  —  han 
havde  selv  lært  dem  den. 

Dagen  kom  sivende  ned  over  Vesterbro,  graa  og 
tung  af  Vaarvæde  og  Storstadens  Røg.  Denne  By- 
del var  nok  ikke  rigtig  vaagen  endnu,  Hovedgadens 
Tempo  tilhørte  de  forsinkede  Nattevandrere.  Han 
drejede  ned  ad  Viktoriagade  og  brugte  forundret  sine 
Øjne  —  her  havde  han  aldrig  været  før!  Han  læste 
Skiltene:  Artistbureau,  —  Artisten  Heim,  —  Logi 
for  Artister,  —  Massage  &  Ligtorneoperatør,  —  Ud- 
lejning af  Kostumer.  De  fleste  Skilte  var  paa  frem- 
mede Sprog,  her  var  ogsaa  et  „Gymnasium  for 
Ekvilibrister",  og  et  „Konservatorium  for  Sang  og 
Musik,  Dans  og  Plastik".  —  Og  nogen  Mangel  paa 
Pantelaanere  og  Marskandisere  var  her  just  ikke. 
Hvordan  var  dog  Ellen  havnet  her  i  denne  besyn- 
derlige Luft  af  Parfume  og  gamle  Klæder  og  frem- 
mede Lande?  Inden  for  Vinduerne  i  de  lave  Stuer 
saa  han  underlige  Dragter  henslængt  over  Stole  — 
Burnus'er  og  røde  Tyrkerhuer;  en  lille  mørk  Skik- 
kelse med  lang  Pisk  og  bare  Fødder  i  gule  Tøfler 
gled  lydløst  forbi  ham  i  den  gammeldags  palæagtige 
Gadedør  til  Nr.  20. 

Han  steg  op  ad  Trappen  med  bankende  Hjærte; 
Trinene  var  hulslidte,  det  sukkede  skæbnesvangert 
naar  man  traadte  i  dem.  Døren  til  Lejligheden  stod 
paa  Klem,  han  hørte  nogen  feje  inde  i  det  forreste 
Værelse;  og  længere  inde  talte  et  Barn  med  sig 
selv  eller  sin  Dukke.  Han  maatte  standse  lidt  paa 
Afsatsen  for  at  faa  Vejret  og  dulme  sin  Sindsbevæ- 
gelse. 

Ellen  stod  og  fejede  ind  under  Sofaen,  med  ferme 
Bevægelser.  Hun  rettede  sig  i  Vejret  og  stirrede 
forvirret  paa  ham,  saa  faldt  Kosten  ud  af  hendes 
Haand,  hun  svinglede  frem  og  tilbage.  Pelle  greb 
hende,  dødt  og  viljeløst  sank  hun  over  mod  ham 
og  blev  staaende  længe  saadan,  hvid  og  med  luk- 
kede Øjne.  Da  han  endelig  vendte  hendes  udslukte 
Ansigt  imod  sig  og  kyssede  det,  brast  hun  i  Graad. 

Han  talte  sagte  og  beroligende  til  hende  som  til 
et  Barn.  Øjnene  holdt  hun  lukkede,  som  altid  naar 
noget  overvældede  hende;  der  stod  en  klar  Sø  i 
hvert.  Hun  laa  bagover  i  hans  Arm,  og  han  følte 
hvor  Lyden  af  hans  Stemme  greb  sitrende  i  hendes 
Legeme.  Graaden  sank  opløsende  igennem  hende, 
mygt  og  blødt  segnede  hun  ind  til  ham;  han  mær- 
kede af  denne  Segnen  hvor  hun  maatte  have  holdt 
sig  stiv,  og  fyldtes  af  Lykke.  Alt  havde  altsaa  været 
for  hans  Skyld,  ved  en  uhyre  Viljeanstrængelse 
havde  hun  budt  Skæbnen  Trods  til  han  kom !  —  og 
nu  lagde  hun  det  hele  for  hans  Fødder  og  sank 
sammen.  Hvor  træt  maatte  hun  ikke  være!  men  nu 
skulde  de  faa  det  godt  hun  og  Børnene.  Nu  vilde 
han  leve  for  hende! 

Han  havde  lagt  hende  paa  Sofaen,  og  sad  bøjet 
over  hende  og  fortalte  stille  om  hvor  han  havde 
angret,  og  længtes,  og  fortrudt.  Hun  svarede  ikke 
men  holdt  krampagtig  fast  om  hans  Haand,  nu  og 
da  aabnede  hun  Øjnene  og  betragtede  ham  stjaalent. 
Pludselig  opdagede  hun,  hvor  hærget  og  furet  hans 
Ansigt  var,  hun  lod  Haanden  glide  hen  over  det 
som  for  at  blødgøre  Trækkene  og  brast  i  hæftig 
Graad. 

„Du  har  haft  det  saa  ondt,  Pelle!"  udbrød  hun 
voldsomt  og  lod  sine  skælvende  Fingre  glide  gen- 
nem hans  graasprængte  Haar.  „Jeg  kan  føle  paa 
dit  stakkels  Hoved,  hvor  onde  de  har  været  mod 
dig.  Og  jeg  har  ikke  engang  været  hos  dig!  Bare 
jeg  dog  kunde  gøre  dig  noget  rigtig  kært,  saa  du 
kom  til  at  se  glad  ud." 

Hun  rev  sit  Kjoleliv  op,  tog  hans  Hoved  ned  til 

sin  Barm  og  lullede  det,  med  et  Udtryk  som  en 
Moder  der  giver  sit  Barn  Die.  Og  Pelles  Ansigt 
forandrede  sig  stille  —  som  Barnets  naar  det  lægges 
til  Brystet.  Det  var  som  Livets  Kilde  gød  sig  ud  i 
ham,  det  forhærdede  gled  af  Trækkene,  der  kom 
Liv  og  Varme  i  dem  igen.  „Jeg  troede  jo  ikke,  du 
vilde  komme  tilbage  til  os,"  sagde  Ellen  og  tryk- 
kede hæftigt  sit  Bryst  mod  hans  Mund.  „Lige  siden 
Lasse  Fredrik  traf  dig  i  Gaar,  har  jeg  siddet  og 
ventet  paa  du  skulde  komme." 

Pelle  opdagede  pludselig,  hvor  forvaaget  hun  saa 
ud.  „Du  har  ikke  været  i  Seng  i  Nat?"  sagde  han. 

Hun  rystede  smilende  paa  Hovedet:  Jeg  maatte 
jo  passe  paa  at  Gadedøren  ikke  blev  laaset.  Hver- 
gang  der  kom  nogen  hjem,  løb  jeg  ned  og  laasede 
op  igen.  —  Du  maa  ikke  være  vred  paa  Drengen, 
fordi  han  ligestraks  blev  bange  for  dig.  Bagefter  for- 
trød han  det  og  løb  rundt  i  Byen  hele  Aftenen  for 
at  finde  dig." 

Inde  fra  Sovekamret  kaldte  en  klar  Barnestemme 
mere  og  mere  ihærdigt:   „Manne!  Goddag  Manne!" 

Derinde  sad  Søster  over  Ende  i  Ellens  Seng  og 
legede  med  en  Fjer,  hun  havde  pillet  ud  af  Dynens 
Snip.  Hun  lod  sig  villigt  kysse  og  blev  ved  at  sidde 
med  Trutmund  og  den  pudsigste  rynkede  Næse. 
„Du  er  Mand!"  sagde  hun  indsmigrende. 

Ja  det  er  godt  nok,"  svarede  Pelle  leende  — 
„men  hvad  for  en  Mand?" 

„Mand",  gentog  hun  og  nikkede  uhyre  alvorligt. 

Søster  delte  nok  Seng  med  Ellen  nu.  For  Fod- 
enden af  den  store  Seng  stod  hendes  egen  lille 
Barneseng,  som  ogsaa  havde  været  Lasse  Fredriks 
engang,  og  i  den  laa  — .  Naa,  Pelle  vendte  sig  mod 
den  anden  Væg,  hvor  Lasse  Fredrik  laa  i  En- 
spændersengen og  snuede,  med  en  Arm  under  Ho- 
vedet. Han  havde  sparket  Dynen  af  sig  og  laa  paa 
Maven,  hensunken  i  dyb  Hvile,  med  de  trinde  Lem- 
mer frit  strakte.    Han  var  godt  bygget,  Knægten! 

„Naa  Dovenlas,  kan  du  saa  se  du  kommer  paa 
Benene!"  raabte  Pelle  og  trak  ham  i  den  ene  Fod. 

Drengen  vendte  sig  langsomt.  Da  han  fik  Øje 
paa  Faderen,  var  han  pludselig  lysvaagen  og  førte 
Albuen  afparerende  op  over  Hovedet. 

„Der  hænger  ingen  Øretæver  i  Luften,  min  Dreng," 
sagde  Pelle  leende.  „Legen  begynder  først  med  i 
Dag!" 

Lasse  Fredrik  blev  stædigt  ved  at  holde  Armen 
i  Dækstilling  og  laa  og  stirrede  ligegyldigt  ud  i 
Stuen,  som  anede  han  slet  ikke,  hvad  Faderen  sig- 
tede til.  Men  han  var  ildrød  i  Hovedet. 

„Siger  du  ikke  engang  ordenlig  goddag  til  din 
Far?"  sagde  Ellen.  Saa  rakte  han  trevent  Haanden 
frem,  og  vendte  sig  derpaa  om  mod  Væggen.  Han 
laa  og  ærgrede  sig  over  Gaarsdagens  Bedrift  —  kanske 
ventede  han  sig  ogsaa  en  Overhaling.  Paa  Sømmet 
over  Sengen  hang  hans  Bukserunne  og  Kasket. 

„Lasse  Fredrik  er  nok  Mælkedreng  ogsaa?"  sagde 
Pelle. 

„Ja"  sagde  Ellen  —  „og  han  er  rigtig  flink  til  det. 
Kuskene  roser  ham." 

„Skal  han  saa  ikke  op  og  af  Sted  da?  Jeg  har 
mødt  flere  Mælkevogne." 

„Nej,  for  vi  strejker  i  denne  Tid,"  mumlede  Dren- 
gen ind  i  Væggen. 

Pelle  blev  helt  ivrig:  „Sikke  nogle  Svende  —  saa 
I  strejker!  Hvad  er  der  løs  da  —  er  det  Lønnen?" 

Knægten  maatte  fortælle.  Han  kom  efterhaanden 
frem  med  Ansigtet,  men  saa  ikke  paa  Faderen. 

Ellen  stod  i  Døren  og  hørte  smilende  paa  dem, 
hun  saa  svag  ud.  „Lasse  Fredrik  er  jo  Lederen," 
sagde  hun  sagte. 

„Og  saa  ligger  han  her  —  i  Stedet  for  at  være 
ude  og  passe  paa  Skruebrækkerne!"  udbrød  Pelle 
helt  iltert.    „Du  er  nok  en  køn  Leder." 

„Du  tror  maaske,  der  er  nogen  Dreng,  der  vil 
gøre  sig  saa  sjofel  og  være  Skruebrækker,"  sagde 
Lasse  Fredrik.  „Nej,  men  Folk  henter  bare  selv 
deres  Mælk  nede  ved  Vognene." 

„Saa  maa  I  faa  Kuskene  til  at  gøre  fælles  Sag 
med  jer!" 

„Næ,  for  vi  er  jo  ingen  rigtig  Organisation.  Der- 
for vil  de  ikke  støtte  os." 

„Saa  lav  en  Organisation  da  for  Pokker!  Op  med 
dig  Dreng  og  lig  ikke  dér  og  snu,  naar  du  har  den 
Slags  Ting  for!  Tror  du  maaske,  man  sover  sig  noget 
til  i  denne  Verden?" 

Drengen  rørte  sig  ikke,  han  syntes  nok  ikke  der 
var  nogen  Grund  til  at  tage  Faderen  særlig  højtide- 
ligt. Men  saa  traf  et  bebrejdende  Blik  fra  Ellen  ham, 
og  en  to  tre  var  han  ude  af  Fjerene  og  i  Tøjet.  Mens 
de  sad  inde  i  Stuen  og  drak  Kaffe,  gav  Pelle  ham 
nogle  Vink  om,  hvorledes  han  skulde  gribe  Sagen 
an.  Han  var  stærkt  optaget  og  gik  straks  op  i  Spørgs- 
maalet  med  Hud  og  Haar;  det  var  som  om  han 
sidst  i  Gaar  havde  haft  med  Masserne  at  gøre.  Saa 
mange  gode  Kampminder  væltede  ind  paa  ham.  Nu 
vidste  altsaa  ethvert  Barn,  at  det  sjofleste  af  alt  paa 
Jorden  var  at  gøre  Tjeneste  som  Skruebrækker!  — 
og  som  han  havde  maattet  slaas  for  at  faa  selv  bril- 
liante  Kammerater  til  at  forstaa  den  Ting!  Helt  ko- 
misk var  det  at  tænke  paa,  at  Strejken  —  som  fyldte 
Arbejderne  med  Gysen  første  Gang  han  anvendte 
den  —  nu  var  noget  Børn  tumlede  med.  Tiden  gik 
nok  med  raske  Fjed  herude  i  Dagen!  Vilde  man 
vinde  med,  fik  man  se  at  rubbe  sig. 

Da  Drengen  var  ude  af  Døren,  kom  Ellen  hen  og 
strøg  ham  over  Haaret.  „Velkommen  hjem!"  sagde 
hun  stille  og  kyssede  ham  paa  den  furede  Pande. 

Han  trykkede  hendes  Haand.  „Tak  fordi  du  har 
et  Hjem  til  mig,"  svarede  han  og  saa  hende  ind  i 
Øjnene  —  „ellers  tror  jeg,  jeg  var  gaaet  i  Hun- 
dene." 

„Det  kan  du  tro,  Drengen  har  sin  store  Part  i! 
Han  har  taget  et  godt  Tag  —  ellers  havde  det  set 
galt  ud  for  mig  mange  Gange.  Du  maa  ikke  blive 
vred  paa  ham,  Pelle,  selv  om  han  er  lidt  tvær  mod 
dig.  Husk  paa,  han  har  gaaet  saa  meget  igennem  med 
de  andre  Drenge.  Sommetider  er  han  kommet  hjem 
og  har  været  helt  forslaaet." 

„For  min  Skyld?"  spurgte  Pelle  lavmælt. 

Ja  for  han  kunde  jo  ikke  taale  de  sagde  noget 
om  dig.  En  Tid  laa  han  bestandig  i  Slagsmaal  —  nu 
tror  jeg  forresten  nok,  han  har  skaffet  sig  Ro  for 
dem;  for  han  helmer  ikke.  Men  der  kan  jo  nok  have 
sat  sig  noget  i  ham." 

Hun  stod  og  dvælede  over  ham,  der  var  et  eller 
andet  hun  vilde  sige  ham,  men  ikke  kunde  komme 
i  Gang  med.  „Hvad  er  der?"  spurgte  han  for  at 
hjælpe  hende  paa  Gled,  og  fik  pludselig  Hjærteban- 
ken.  Han  havde  helst  set,  de  var  kommet  hen  over 
det  uden  Ord. 

Men  hun  trak  ham  lempeligt  med  ind  i  Sovekam- 
ret og  hen  til  Barnesengen.  „Du  har  slet  ikke  hilst 
paa  Svend  Trøst,"  sagde  hun. 

Han  bøjede  sig  forlegent  ned  over  den  lille  Dreng, 
der  laa  og  stirrede  paa  ham  med  store  alvorlige 
Øjne.  „Naar  du  blot  vil  give  lidt  Tid,"  sagde  han. 

„Det  er  Lille  Maries  Dreng,"  sagde  Ellen  med  en 
egen  Betoning. 

Han  rettede  sig  hastigt  op  og  saa  forstyrret  paa 
hende.  Det  varede  noget,  inden  han  fattede. 

„Hvor  er  Marie  henne?"  spurgte  han  besværligt. 

„Hun  er  død,  Pelle,"  svarede  Ellen  og  kom  ham 
til  Hjælp  ved  at  give  ham  Haanden.  „Hun  døde  i 
Barselsengen." 

Der  gik  et  graat  Drag  hen  over  Pelles  Ansigt. 


III 

Huset  Pelles  boede  i  —  Palæet  kaldte  Gadens 
Beboere  det  —  var  en  gammel  forfalden  tre  Etages 
Bygning  med  Mansardrejsning.  Midt  paa  Fasaden 
løb  Resterne  af  nogle  kanelerede  Pilastre  op  gennem 
de  to  øverste  Stokværk  og  rammede  de  smalle  Vin- 
duer fornemt  ind.  Husets  Navn  var  ikke  helt  grebet 
ud  af  Luften,  den  gamle  Jærnkræmmerske  i  Bag- 
bygningen kunde  huske,  at  det  i  hendes  Barndom 
havde  været  en   Generals   Landsted  og  ligget  helt 

alene.  Dengang  gik  Stranden  op  hvor  nu  Istedgade 
løber,  og  Stikkelsbærhaverne  gik  helt  ind  til  Raad- 
huspladsen.  Indeklemt  mellem  Bagbygningerne  stod 
der  endnu  to  ældgamle  kræftsyge  Æbletrær  fra  den 
Tid. 

Byen  havde  siden  skudt  Frugthaverne  en  halv 
Mil  længer  tilbage,  Vesterbros  glade  Sommerstrøg 
lagde  sig  i  Tidens  Løb  Sidegader  til,  trange  Fattig- 
mandsgader  som  skød  op  om  de  spredte  Landsteder 
og  lukkede  for  Lyset;  Fattigfolk,  Artister  og  Piger 
fordrev  Herskaberne  og  skabte  det  frodige  Sommer- 
resort om  til  et  broget  Kvarter,  hvor  den  bestøvlede 
Armod  og  den  saaleløse  Intelligens  holdt  Stævne- 
møde. 

Palæet  var  det  sidste  Minde  om  en  svunden  Tid. 
Endnu  saas  Resterne  af  den  fordums  Finhed  i  Lof- 
ternes tilrøgede  Stuklævninger  og  de  dybe  Vinduer; 
men  de  store  Stuer  var  slaaet  i  Stykker  til  Smaa- 
mandslejligheder  paa  ét  og  to  Værelser,  og  Halv- 
delen af  den  brede  Opgang  ved  Brædder  skilt  fra 
til  Brændselsrum. 

Fra  Pelles  lille  to  Værelses  Lejlighed  førte  en 
Dør  og  et  Par  Trin  ned  til  et  stort  Rum,  der  fyldte 
hele  Sidebygningens  Ovenred  og  nok  kunde  ligne 
Ruinerne  af  en  fordums  Gildessal.  Det  tunge  røg- 
sværtede Loft  ragede  helt  op  under  Sadeltaget  — 
det  havde  været  dekoreret  engang.  Nu  var  de  fleste 
Felter  faldet  ned,  og  Bjælkerne  truede  med  at  komme 
bagefter. 

Det  vældige  Rum  havde  i  Tidens  Løb  været  be- 
nyttet baade  til  Bryggeri  og  Lager,  men  endnu  var 
der  et  Præg  over  det  af  fordums  Herlighed.  Ejen- 
dommens Børn  syntes  i  al  Fald  her  var  storartet, 
de  pillede  de  sidste  Panelrester  ned  til  Pindebrænde, 
og  kunde  sidde  Timer  igennem  og  kukke  til  hin- 
anden paa  de  høje  Afsatser  over  Murpillerne,  hvor 
der  engang  havde  staaet  Byster  af  berømte  Mænd. 

Nu  og  da  lejede  en  russisk  eller  polsk  Emigrant- 
flok sig  ind  og  tog  Salen  i  Besiddelse  for  nogle 
Nætter.    De  laa  og  sov  mellem   hinanden   paa  det 

bare  Gulv,  hver  paa  sin  Byldt,  og  om  Morgenen 
bankede  de  paa  Døren  til  Ellens  Stue  og  bad  ved 
Fagter  om  at  komme  ud  til  Vasken.  I  Begyndelsen 
var  hun  bange  for  dem  og  spærrede  Døren  med  sit 
Klædeskab,  men  Tanken  om  Pelle  i  Fængslet  gjorde 
hende  blød  og  hjælpsom.  Det  var  stakkels  forkomne 
Væsner,  som  Elendighed  og  Ulykke  havde  drevet 
hjemme  fra.  De  kunde  ikke  Sprog  og  vidste  ingen- 
ting om  Verden,  men  ligesom  Trækfuglene  syntes 
de  at  ane  sig  Ruten  til.  I  deres  blinde  Træk  ud,  fandt 
de  af  sig  selv  herhen  til  Palæet  for  Hvile. 

Ellers  laa  det  store  Rum  ubenyttet  hen.  Salen  der 
gik  gennem  to  Stokværk  kunde  være  indrettet  om 
til  adskillige  Smaalejligheder;  men  Ejeren  af  det  hele 

-  en  gammel  Bonde  ude  fra  Glostrup  —  var  saa 
gærrig,  at  han  ikke  nænnede  at  give  Penge  ud,  selv 
om  Fordelene  var  aldrig  saa  indlysende.  Og  Ellen 
havde  ikke  noget  imod  det  saadan!  Hun  tørrede  sin 
store  Finvask  her,  og  var  fri  for  Gaardens  Snavs  og 
Kulstøv. 

Tilfældet,  der  saa  tidt  maa  træde  i  Forsynets  Sted 
naar  det  gælder  Fattigmand,  havde  skyllet  hende  og 
Børnene  herned,  da  det  gik  i  Stykker  for  dem  ude 
paa  Kapelvej.  Ellen  havde  efter  ihærdigt  Slid  ende- 
lig faaet  sin  Naadlestue  godt  i  Gang  og  holdt  to 
Elever  til  Hjælp,  da  en  langvarig  Strejke  kom  og 
ødelagde  det  hele  for  hende.  Hun  strittede  imod  saa 
godt  hun  kunde,  men  en  Dag  kom  de  jo  og  bar 
hendes  Stumper  ned  i  Rendestenen  —  det  var  den 
gamle  Historie,  Pelle  havde  hørt  den  nogle  Gange 
før.  Der  stod  saa  hun  og  Børnene  og  holdt  Vagt 
ved  Stumperne,  lige  til  det  blev  mørkt;  øsende  Regn- 
vejr var  det,  og  de  vidste  hverken  ud  eller  ind.  Folk 
stansede  i  Skyndingen,  gjorde  et  Par  Spørgsmaal  og 
hastede  videre;  en  og  anden  kastede  det  Raad  til 
dem  at  henvende  sig  paa  Husvildeafdelingen.  Men 
det  var  Ellen  og  Lasse  Fredrik  for  stolte  til;  de  satte 
de  Smaa  ned  til  Rullekonen  i  Kælderen  og  stod  selv 
og  holdt  Vagt  over  Stumperne   —  i  dette  dumpe 

Pelle  Erobreren.  IV  4 

Haab  om,  at  der  dog  skulde  ske  noget,  som  Erfa- 
ringen aldrig  helt  faar  Bugt  med  hos  den  Fattige. 

Og  da  de  havde  staaet  der  tilstrækkelig  længe, 
skete  der  virkelig  ogsaa  noget.  Omme  fra  Nørrebro- 
gade kom  to  Bisser  strygende  i  vild  Fart  med  en 
firhjulet  Ladvogn  af  den  Slags,  Københavns  Fattig- 
folk benytter,  naar  de  —  helst  om  Natten  —  flytter 
fra  det  ene  Sted  til  det  andet.  Den  ene  havde  ved 
Vognstangen,  mens  den  anden  skød  bag  paa,  og  — 
naar  Farten  var  rigtig  oppe  —  smed  sig  paa  Maven 
over  Køretøjet  og  bræmsede  med  Kapskoene  mod 
Stenbroen,  saa  Vognen  gik  i  Rendestenen.  Paa  den 
tomme  Vogn  sad  et  halvgammelt  Fruentimmer  og 
trallede,  med  Benene  dinglende  ud  over  Siden;  hun 
var  svær  og  havde  en  drabelig  Hat  med  store  nik- 
kende Blomster  paa  Hovedet  —  en  rigtig  „Herre- 
vinker".  Det  gik  med  vældigt  Halløj  fra  den  ene 
Rendesten  i  den  anden,  og  hvergang  hvinede  Damen. 

„Dér  er  da  en  Flyttevogn!"  sagde  Lasse  Fredrik, 
og  i  det  samme  snurrede  Køretøjet  lige  op  foran 
dem  og  gik  i  Rendestenen. 

„Hva'  er  det  med  dig  Thorvald?"  sagde  den  ene 
af  Bisserne  og  gloede  Ellen  lige  ind  i  Ansigtet.  „Har 
du  stødt  dit  Øje  hva'?" 

Fruentimmeret  var  hoppet  ned  af  Vognen.  „Aa 
skrup  af,  dit  Kvaj!"  sagde  hun  og  puffede  ham  til 
Side  —  „du  kan  vel  nok  se,  at  de  er  smidt  ud!  — 
Er  det  dit  Mandfjols,  der  har  verfet  dig?"  spurgte 
hun  og  bøjede  sig  deltagende  over  Ellen. 

„Nej  for  Værten  har  smidt  os  ud!"  sagde  Lasse 
Fredrik. 

„Sikken  en  Skvatfigur  —  og  nu  har  I  ikke  noget 
Sted  at  være  i  Nat  hva'?  —  Aa  Kresjan,  ta'  og  læs 
det  Kluns  paa  Vognen,  saa  kan  det  staa  hjemme  i 
Porten  i  Nat.  Det  blir  jo  helt  skamferet  af  Reg- 
nen!" 

Ja  Stolebenene  har  formelig  begyndt  og  slaa 
Rod!"  svarede  Kresjan.  De  to  Fyre  var  i  overdaa- 
digt  Humør. 

„Nu   kan    I   bare   ta'  og  gaa   med    mig!"    sagde 

Fruentimmeret,  da  Sagerne  var  læsset  —  „saa  skal 
jeg  nok  skaffe  jer  et  Sted  og  være  i  Nat.  Og  saa  i 
Morgen  er  Vorherre  nok  selv  hjemme!" 

„Det  er  en  Stejer!"  hviskede  Lasse  Fredrik  Gang 
paa  Gang  og  trak  Ellen  i  Kjolen.  Men  hun  var  lige 
glad  nu,  bare  hun  ikke  kom  paa  Fattigvæsnet.  Hun 
satte  ikke  Næsen  saa  højt  længer. 

Det  var  selve  Dronning  Therese  de  havde  mødt, 
og  dermed  var  paa  en  Maade  deres  Lykke  gjort. 
Hun  hjalp  Ellen  til  den  lille  Lejlighed  og  skaffede 
hende  Finvasken  for  Kvarterets  Piger.  Der  var  ikke 
saa  stort  ved  det,  Vesterbros  Piger  gik  den  fine  Stads 
saa  nær  de  kunde;  men  det  gav  dog  Føden. 


Pelle  holdt  ikke  af,  at  Ellen  skulde  blive  ved  at 
gaa  og  tage  i  alt  det  Snavs;  han  vilde  nok  være  den 
der  sørgede  for  Føden.  Ellen  havde  desuden  taget 
sin  Tørn,  hun  var  kommet  til  at  se  træt  ud  og 
trængte  til  at  have  det  lidt  godt.  Det  var  lige  som 
hun  faldt  af  paa  den,  nu  da  han  stod  der  og  igen 
kunde  tage  Ansvaret.  Men  opgive  Vasken  vilde  hun 
ikke  høre  tale  om.  „Det  er  aldrig  værd  at  slaa  det 
snavsede  Vand  ud,  før  man  har  det  rene!"  sagde 
hun. 

Hver  Morgen  begav  han  sig  ud  forsynet  med  en 
flunkende  ny  Fagforeningsbog,  og  gik  fra  Værksted 
til  Værksted.  Det  var  ikke  gode  Tider  for  Faget, 
mange  af  hans  gamle  Arbejdskammerater  var  tvunget 
over  i  andre  Erhværv,  han  traf  dem  igen  som  Kon- 
duktører, Lygtetændere  og  lignende;  Maskinerne 
havde  gjort  dem  overflødige,  sagde  de.  Det  var  Efter- 
virkninger fra  den  store  Lockout  —  den  havde  slaaet 
de  smaa  Selvstændigheder  ihjæl,  der  før  sad  og  ar- 
bejdede med  en  Mand  eller  to,  og  givet  Storindu- 
strien Vind  i  Sejlene.  De  enkelte,  som  kunde  magte 
det,  havde  anskaffet  sig  Maskiner  og  var  blevet  Fa- 
brikanter, Resten  var  trængt  ud  og  sad  omkring  i 
afsides  Kældere  og  reparerede  gammelt. 

Han  havde  mindst  af  alt  tænkt  sig  at  skulle  gaa 
i  Arbejde  igen  paa  de  gamle  Vilkaar.  Og  nu  gik  han 
her  og  bød  sig  til,  var  villig  til  at  give  sig  i  Lære 
igen  for  at  kunne  betjene  sin  ny  Herre  Maskinen, 
og  var  til  Fals  for  den  værste  Udbytning.  Og  Fabri- 
kanterne havde  ikke  engang  Brug  for  ham  —  de 
huskede  ham  for  godt  endnu.  „De  har  været  for 
længe  borte  fra  Faget,"  sagde  en  og  anden  af  dem 
tvetydigt. 

Naa,  det  var  jo  blot  et  velment  Tak  for  sidst. 
Men  han  følte  bittert,  hvorledes  selve  Fortiden  rejste 
sig  mod  ham.  Der  havde  han  kæmpet  og  ofret  alt 
for  at  forbedre  Kaarene  i  Faget  —  og  Maskinerne 
var  Udviklingens  nedslaaende  Svar  til  ham  og  hans 
Fæller. 

Han  var  ikke  ene  om  at  gaa  og  søge  forgæves  i 
den  gode  Foraarstid,  en  Mængde  andre  Fag  havde 
haft  samme  Skæbne  som  hans  eget.  Hver  ny  Mor- 
gen førte  ham  ind  i  et  helt  Træk  af  Mennesker,  der 
syntes  fordømte  til  at  slide  Brostenene  i  haabløs 
Søgen  efter  Arbejde,  Folk  som  var  skubbet  ud  af 
Maskineriet  og  ikke  kunde  finde  ind  igen.  „Der  maa 
være  noget  i  Vejen  med  dem,"  tænkte  han,  mens 
han  stod  og  lyttede  til  bestandig  den  samme  Historie 
om,  hvorledes  de  pludselig  var  blevet  hægtet  fra  og 
saa'  det  hele  dampe  bort.  Det  maatte  være  deres 
egen  Skyld,  naar  der  ikke  kom  et  nyt  Tog  og  kob- 
lede dem  til  —  kanske  var  de  dovne  eller  fordrukne. 
Men  efterhaanden  saa  han  solide,  prøvede  Folk  staa 
i  Række  og  byde  deres  Kræfter  ud  Morgen  efter 
Morgen  uden  Resultat;  og  han  anede  frysende,  at 
Tiderne  var  ved  at  forandre  sig. 

Han  skulde  sagtens  have  slaaet  sig  igennem  blot 
der  havde  været  noget  at  faa  fat  i.  —  Priskuranten 
var  ordenlig  nok!  den  havde  blot  den  skæbnesvangre 
Fejl,  at  den  ikke  kunde  spises.  Alt  i  alt  syntes  det, 
som  der  var  sket  en  Forskydning  til  det  værre  for 
Haandværkeren  —  og  for  at  gøre  det  endnu  uhyg- 
geligere havde  Storbedrifterne  spærret  ham  den  Ud- 
vej at  nedsætte  sig  og  blive  selvstændig.    Der  var 

ikke  engang  den  Smule  Bagdør  aaben  længer!  Pelle 
kunde  lige  saa  godt  først  som  sidst  slaa  det  ud  af  Tan- 
kerne; for  at  blive  Mester  nu  krævedes  der  Kapital 
og  Kredit.  Det  bedste,  Fremtiden  nu  havde  i  Be- 
hold, var  en  endeløs  og  udsigtsløs  Vandring  til  Fa- 
brikken og  fra  Fabrikken  igen. 

Han  var  med  ét  Slag  plantet  midt  op  i  det  gamle 
Spørgsmaal  igen;  hele  Tilstanden  rullede  sig  ganske 
af  sig  selv  ud  for  ham,  det  nyttede  ikke  at  lukke 
Øjnene.  Han  havde  god  Vilje  til  at  passe  sit  eget 
og  opsøgte  ikke  noget;  men  det  ene  bar  det  andet 
med  sig,  og  enten  han  vilde  det  eller  ej,  samlede 
det  sig  til  et  Overblik  over  Tilstanden. 

Sammenholdet  havde  staaet  sin  Prøve  udadtil,  Ar- 
bejderne var  godt  organiserede  og  havde  haandhævet 
deres  Forhandlingsret,  man  kom  ikke  uden  om  deres 
Korporationer  længer.  Lønnerne  var  ogsaa  en  Del 
hævede,  og  Sansen  for  Hjemmet  var  vokset  hos  Ar- 
bejderne selv,  mange  af  dem  var  rykket  fra  Hulerne 
over  i  nye  to-  og  treværelses  Lejligheder  og  havde 
faaet  pæne  Møbler.  Deres  Fordringer  til  Tilværelsen 
var  steget,  men  alting  var  ogsaa  blevet  dyrere,  og 
Livet  var  stadig  det  samme  fra  Haanden  i  Munden, 
Han  kunde  se,  at  den  sociale  Udvikling  ikke  havde 
holdt  Skridt  med  den  mekaniske;  Maskinerne  kilede 
sig  stille  men  ubønhørligt  ind  mellem  Arbejderne  og 
Arbejdet  og  satte  flere  og  flere  Mand  paa  Gaden. 
Arbejdstiden  var  ikke  væsenlig  forkortet,  Samfundet 
syntes  ikke  interesseret  i  at  beskytte  de  arbejdende. 
Men  det  tog  sig  mere  af  Arbejdets  Invalider  nu  end 
før,  der  var  kommet  god  Gang  i  Fattigforsørgelsen. 
Han  kunde  ikke  opdage  nogen  Lov,  der  greb  regu- 
lerende ind;  men  en  hel  Række  af  Love  der  pla- 
strede paa  Tilstandene.  Der  blev  uddelt  en  Mængde 
forskellige  Understøttelser  —  altid  lige  paa  Sulte- 
grænsen; flere  og  flere  maatte  ty  til  dem.  Det  be- 
røvede dem  ikke  deres  borgerlige  Rettigheder,  men 
gjorde  dem  til  et  Slags  politisk  holdt  Proletariat. 

Saaledes  saa  den  Æventyrverden  ud,  Pelle  havde 
været  med  til  at  erobre,  nu  da  han  vendte  tilbage 

og  saa  paa  den  med  nye  Øjne.  Jorden  var  ikke  ble- 
vet nyskabt,  noget  stærkt,  menneskeligt  bærende, 
syntes  Bevægelsen  ikke  at  have  afsat.  Det  saa  ud, 
som  Arbejderne  stille  lod  sig  sætte  ud  af  Spillet, 
bare  de  fik  Spaserepenge!  Hvor  var  deres  gamle  Stolt- 
hed henne?  de  havde  nok  lagt  sig  den  borgerlige 
Moral  til,  siden  de  godvilligt  gik  paa  Aftægt.  Magt 
manglede  de  ikke,  hele  Verden  kunde  de  faa  til  at 
visne  og  dø  bort  uden  at  udgyde  en  Bloddraabe  — 
blot  ved  deres  Sammenhold.  Det  var  Ansvar  de 
manglede;  Bevægelsens  bærende  Ide  var  nok  løbet 
af  dem! 

Pelle  tumlede  frem  og  tilbage  med  det,  men  han 
sled  Brostenene  i  forgæves  Søgen.  Overblikket  paa- 
trængte sig  ham  af  sig  selv,  og  der  var  Kræfter 
baade  i  ham  selv  og  udefra,  som  arbejdede  paa  at 
skubbe  ham  over  i  Bevægelsen  og  frem  i  Føringen. 
Men  han  slog  det  fra  sig  —  nu  vilde  han  arbejde  for 
sit  Hjem. 

Han  fiskede  sig  lidt  Reparationer  hos  Naboer  og 
Genboer  og  hjalp  ellers  Ellen  med  at  hænge  Tøj  op 
og  trække  Rullen  — ,  man  fik  sætte  Æren  til  Side 
og  være  glad  til,  at  hun  havde  noget.  Hun  var  glad 
for  Haandsrækningen,  men  holdt  ikke  af  at  nogen 
skulde  se  ham  give  sig  af  med  Kvindearbejde. 

„Det  er  ikke  noget  for  en  Mand,"  sagde  hun  og 
saa  paa  ham  med  Øjne,  som  sagde  hvor  lykkelig 
hun  var  for  hans  Selskab. 

De  holdt  af  at  være  sammen,  nød  det  paa  en  egen 
stille  Maade,  uden  mange  Ord.  Der  var  hændt  meget, 
men  baade  Pelle  og  Ellen  gav  sig  god  Tid.  Ingen 
af  dem  havde  hurtigt  til  Ordet,  men  de  ledte  sig 
frem  til  Forstaaelse  gennem  Pavserne  og  rykkede 
hinanden  nærmere  under  Tavsheden.  Enhver  vidste 
hvad  den  anden  havde  lidt,  uden  at  det  behøvede 
siges;  Tiden  havde  arbejdet  med  dem  begge. 

Nogen  Storm  var  der  ikke  over  deres  ny  Samliv, 
Dagene  gled  stille  forbi,  gjort  tunge  af  de  forløbne 
Aar.  Ellens  Sind  rummede  hverken  Jubel  eller  Be- 
brejdelser. Hun  var  varsom  over  for  ham  —  næsten 

sky,  som  første  Gang  de  mødtes;  bag  al  hendes 
Godhed  og  Omhu  laa  det  samme  Skær  af  jomfrue- 
lig Utilnærmelighed  som  dengang.  Hun  tog  stille  mod 
hans  Kærtegn,  selv  gav  hun  nærmest  ved  at  være 
noget  for  ham.  Han  mærkede,  hvordan  hver  lille 
huslig  Gærning  hun  gjorde  for  ham,  groede  ud  af 
hende  lige  som  et  moderligt  Kærtegn  og  lukkede 
ham  ind  i  hendes  Hjærte.  Han  var  taknemmelig  for 
det,  men  det  var  ikke  det  han  trængte  mest  til. 

Naar  de  sad  sammen  i  Skumringen  og  Børnene 
gik  paa  Gulvet  og  tullede,  tav  hun  helst  og  iagttog 
ham  i  Smug;  saa  snart  han  mærkede  det,  gemte  det 
dybe  i  Øjnene  sig  bort.  Forskede  hun  igen  efter 
hans  skjulte  Væsen  ligesom  i  deres  første  Tid?  Det 
var  som  om  hun  kaldte  paa  noget  i  ham  —  men 
ikke  vilde  give  sig  selv  tilkende.  Saadan  kunde  en 
Mor  ogsaa  sidde  og  stirre  forskende  efter  sit  Barns 
Fremtid.  Elskede  hun  ham  da  ikke?  Hun  havde 
givet  ham  alt  sit,  født  ham  Børn,  og  siddet  trofast 
og  ventet  paa  ham  da  hele  den  øvrige  Verden  slog 
Haanden  af  ham  —  og  alligevel  var  han  ikke  sik- 
ker paa,  at  hun  nogensinde  havde  elsket  ham. 

Pelle  havde  ikke  mødt  Kærligheden  som  noget 
ubændigt  —  Bevægelsen  havde  taget  Overskuddet 
af  hans  Ungdom.  Men  nu  stod  han  her  født  paa  ny 
sammen  med  Foraaret,  og  følte  det  pludselig  som 
Vælde  i  sig.  Nu  skulde  han  og  Ellen  begynde  — 
for  nu  var  hun  alt!  Livet  havde  lært  ham  Alvor,  og 
det  var  kun  godt.  Han  forfærdedes  over,  saa  letsin- 
digt han  havde  taget  Ellen  ind  til  sig,  og  gjort  hende 
til  Moder  uden  først  at  gøre  hende  til  Brud.  Kvinde- 
hjærtet  maatte  være  bundløst,  siden  hun  ikke  var 
gaaet  i  Stykker  paa  det,  men  stadig  stod  og  ventede 
lige  uberørt  paa,  at  han  skulde  vinde  hende.  Hun 
havde  hjulpet  sig  over  det  ved  at  være  Moder! 

Og  vandt  han  hende  saa  nogensinde?  —  ventede 
hun  virkelig  endnu  —  eller  var  hun  faldet  til  Ro? 

Han  elskede  hende  saa  hæftigt,  at  alt  ved  hende 
gik  forklaret  igen,  lykkelig  ved  at  vide,  at  hun  var 
hans  Skæbne.  Et  Baand  blot,  eller  et  tærnet  tyndslidt 

Bomuldsforklæde  —  hver  lille  Ting,  der  hørte  med 
til  hende  —  fik  en  forunderlig  varm  Lød  og  fyldte 
Sindet  med  Sødme.  Et  Blik  eller  en  lille  Berøring 
gjorde  ham  svimmel  af  Lykke  og  slog  hans  Sind 
imod  hende  i  Bølger  af  hæftig  Varme.  Hun  smilede 
stille  og  trykkede  venligt  hans  Haand  —  det  tændte 
ikke.  Hun  holdt  af  ham  og  nægtede  ham  ingenting, 
men  han  følte  det  alligevel  som  hun  forholdt  ham 
sit  inderste  Væsen.  Naar  han  vilde  se  derind,  luk- 
kede hun  sig  med  Venlighed. 


IV 

Pelle  var  som  en  der  vender  hjem  efter  Aars 
Landflygtighed,  og  igen  skal  se  at  bringe  sig  i  per- 
sonligt Forhold  til  det  hele;  Amnestien  galdt  kun  til 
Tærskelen,  det  egenlige  maatte  han  selv  om.  Det 
Land  han  havde  dyrket  var  paa  andre  Hænder,  han 
havde  ingen  Ret  der  mere.  Men  det  var  dog  ham, 
der  havde  plantet;  han  maatte  vide,  hvordan  det  var 
groet  og  hvordan  det  blev  skøttet. 

Den  store  Fremrykning  var  svinget  over  i  det 
politiske.  Bevægelsen  havde  foreløbig  ladet  de  Fat- 
tigstes Krav  paa  Brød  falde,  ofret  dem  som  man 
ofrer  Ballast  for  at  kunne  stige  lettere.  Man  vilde 
erobre  selve  Institutionerne  —  og  saa  naturligvis 
komme  tilbage  til  Udgangspunktet  igen  og  lægge  det 
hele  om.  Det  kunde  være  bekvemt  nok  at  læsse 
dem  af,  der  var  mest  besværlige  for  Fremrykningen, 
men  lod  der  sig  sejre  paa  det?  —  det  var  jo  dem, 
alting  drejede  sig  om!  Pelle  havde  grundigt  lært,  at 
den  der  tror  at  narre  Bakken,  narrer  sig  selv.  Han 
havde  ingen  Tro  til  det,  der  søgte  over  hvor  Gærdet 
var  lavest. 

Den  ny  Taktik  daterede  sig  fra  den  store  Kamps 
sejrrige  Udgang;  han  havde  jo  selv  ført  Masserne  i 
Triumf  gennem  Hovedstaden.  Og  dersom  han  ikke 
var  blevet  taget,  havde  han  vel  nu  siddet  som  en  af 

Arbejdernes  parlamentariske  Repræsentanter  og  sym- 
boliseret Oprykningen  i  Borgerskabet.  Men  nu  havde 
han  altsaa  været  sat  udenfor  og  maatte  vælge  sin 
Stilling  til  det  bestaaende;  han  havde  tilhørt  de  ud- 
stødtes Verden  og  set  Uforligeligheden  lige  i  Øjnene 
—  han  var  ikke  vis  paa,  at  Fattigmands  Oprejsning 
laa  i  Forlængelse  af  den  bestaaende  Samfundsmoral. 
Selv  var  han  jo  fremdeles  en  Outlaw,  og  blev  vel 
heller  aldrig  andet.  Det  var  svært  at  bukke  sig  ind 
under  den  Karm,  hvor  man  engang  var  smidt  ud  — 
og  det  var  nok  ogsaa  svært  at  slippe  ind.  Han  ag- 
tede ikke  at  gøre  noget  for  at  blive  optaget  i  de 
agtede  Mænds  Lag  igen  —  han  var  stærk  nok  til 
at  støtte  sig  paa  sig  selv  nu. 

Maaske  ventede  Ellen  noget  i  den  Retning,  som 
Oprejsning  for  al  den  Tort  hun  havde  lidt.  Hun  fik 
have  Taalmodighed!  Pelle  havde  lovet  sig  selv  at 
gøre  hende  og  Børnene  lykkelige,  og  det  trøstede 
han  sig  til  at  naa  bedst  ved  at  følge  sit  eget  Hoved. 

Egenlig  lykkelig  var  han  ikke.  Det  gik  skidt  med 
det  økonomiske;  alt  det  han  spekulerede,  saa  Frem- 
tiden lige  utryg  ud.  Han  trængte  til  at  være  Man- 
den, Forsørgeren,  saa  Ellen  kunde  komme  og  søge 
ind  til  ham  for  Tryghed  og  Ly,  æde  sorgløst  og  ube- 
kymret af  hans  Haand  og  give  sig  modstandsløst 
hen. 

Han  var  ikke  deres  Forsyn  —  det  var  her,  det 
bristede,  tænkte  han.  Det  mærkedes  i  al  Fald  paa 
Lasse  Fredrik.  Der  var  Krummer  i  Knægten,  selv 
om  de  smagte  lidt  af  Gaden;  han  var  en  ihærdig 
Fyr,  lys  og  paagaaende,  med  vaagen  Sans  for  alt, 
hvad  der  smagte  af  Bedrift.  Pelle  kunde  kende  sig 
selv  lyslevende  igen  i  ham,  og  var  kun  stolt  af  ham; 
men  Drengen  tog  ikke  ham  ubetinget  gyldig  til  Gen- 
gæld. Han  var  flink  og  villig  men  ikke  noget  ud 
over  det,  og  forholdt  sig  nærmest  prøvende;  som 
om  han  først  vilde  se,  hvordan  et  og  andet  spændte 
af,  før  han  godkendte  Faderskabet. 

Pelle  led  ved  denne  uhaandgribelige  Mistillid,  der 
satte  ham  i  Klasse  med  visse  Børns  „ny  Far",  og 

havde  en  baade  pinlig  og  latterlig  Fornemmelse  af, 
at  han  var  paa  Prøve.  I  gamle  Dage  kunde  det 
været  afgjort  med  en  forsvarlig  Lussing;  men  nu 
skulde  Tingene  ordnes,  saa  de  holdt;  han  købte  ikke 
billigt  længer.  Naar  han  hjalp  Knægten  med  Mælke- 
drengenes Organisation,  ydmygede  han  sig  og  ind- 
smuglede Træk  fra  den  store  Kamp  for  at  vise,  at 
han  ogsaa  duede  noget.  Han  kunde  se  paa  Dren- 
gens Udtryk,  at  han  ikke  troede  stort  af  det  og  for- 
beholdt sig  at  undersøge  Sagen  nærmere.  Det  saa- 
rede  hans  ømtaalige  Sind  og  jog  det  ind  i  sig  selv. 

Men  en  Dag,  han  sad  over  Arbejdet,  kom  Lasse 
Fredrik  stormende  ind.  „Fortæl  mig,  hvordan  du  bar 
dig  ad  med  at  tage  de  Indelukkede  ud  af  Fabrik- 
ken, Far!"  raabte  han  aandeløst. 

„Du  tror  jo  alligevel  ikke  paa  det,"  sagde  Pelle 
bebrejdende. 

„Jo,  for  de  kaldte  dig  Lynet\"  udbrød  Drengen  fuld 
af  Beundring.  „Og  de  maatte  sætte  dig  i  Tugthuset 
for  at  blive  af  med  dig  —  Mælkekusken  har  fortalt 
mig  det  hele!" 

Fra  den  Dag  var  de  Venner  —  Pelle  var  med  et 
Slag  bleven  Helten  i  Drengens  Tilværelse.  Han 
havde  raget  sit  Skæg  af,  havde  sværtet  Ansigtet  og 
var  gaaet  lige  ind  i  Modstandernes  egen  Hule,  be- 
dre kunde  det  ikke  være.  Han  maatte  ligefrem 
værge  sig  for  ikke  at  blive  til  en  rigtig  Røverhøv- 
ding med  Bulehat  og  lange  Støvler;  Lasse  Fredrik 
havde  en  frodig  Fantasi. 

Pelle  trængte  til  denne  Sejr.  Han  maatte  have 
sine  egne  trygt  i  Ryggen  først  og  fremmest  —  og 
saa  have  Fortiden  gjort  ordenligt  op.  Men  det  var 
ikke  nemt,  lille  Svend  Trøst  stolprede  jo  om  alle- 
vegne, varpede  sig  hen  imod  ham  langs  Møblerne 
med  de  alvorlige  Øjne  stift  fæstede  paa  ham  —  og 
kravlede  det  sidste  Stykke.  Saa  snart  Ungen  blev 
sluppet  løs,  satte  han  straks  Kursen  mod  Pelle;  helt 
ude  fra  Køkkenet  kom  han  kravlende  ind  og  hel- 
mede ikke,  før  han  stod  oprejst  ved  Faderens  Ben 
og  stirrede  op  paa  ham.  „Se,  hvor  han  allerede  hol- 

der  af  dig,"  sagde  Ellen  ømt  og  slap  prøvende  den 
lille  løs  ude  paa  Gulvet  —  „tag  ham  dog  op  til 
dig!u  Han  adlød  mekanisk,  nogen  personlig  Optræ- 
den over  for  dette  Barn  havde  han  ikke,  —  det  var 
jo  ikke  noget  Barn  men  en  voksens  Anklage,  der  kom 
kravlende  hen  imod  ham.  Og  dér  stod  Ellen  og  saå 
saa  øm  ud,  som  var  det  hendes  egen  lille!  Pelle 
begreb  ikke,  at  hun  ikke  foragtede  ham;  han  skam- 
mede sig  hver  Gang,  han  tænkte  paa  sin  Kamp  for 
at  forsone  sig  med  denne  „Gøgeunge".  Det  var  nok 
heldigt,  han  havde  vist  sig  overbærende! 

Det  pinte  ham,  at  han  ikke  kunde  være  lige  saa 
naturlig  god  mod  Barnet  som  hun.  Og  naar  hun 
havde  badet  Svend  Trøst  Lørdag  Aften  og  bag  efter 
sad  med  ham  paa  Skødet  og  gav  ham  rent  Undertøj 
paa,  kunde  det  sortne  for  Pelle  af  Selvanklage.  Tan- 
keløst havde  han  traadt  Arkens  lille  Marie  ned;  og 
hun  her,  som  han  havde  forstødt  da  hun  trængte 
allermest  til  ham,  strøg  til  Gengæld  sin  velsignende 
Haand  hen  over  hans  Brøde.  Og  som  om  hun  mær- 
kede hans  sorte  Tanker,  kom  hun  hen  og  gav  ham 
den  varme  nøgne  Unge  i  Favnen.  „Er  han  ikke 
kær?"  sagde  hun  med  et  godt  Smil.  Hendes  Hjærte 
var  saa  stort,  at  det  næsten  forfærdede  ham,  hun 
tog  sig  jo  mere  af  dette  Barn  end  af  sine  egne. 

„Jeg  er  jo  hans  Mor!"  sagde  hun  selvfølgeligt. 
„Skulde  han  kanske  gaa  og  ingen  rigtig  Mor  ha'e!" 

Maries  Skæbne  laa  som  en  Skygge  over  hans  Sind, 
han  maatte  tale  med  Ellen  om  det  for  at  prøve  at 
faa  det  klaret.  Men  hun  saa  ikke  den  skæbnesvangre 
Sammenhæng,  hun  tog  det  som  noget,  der  maatte 
saadan  være.  „Du  var  jo  saa  jaget  og  forfulgt",  sagde 
hun  roligt  —  „og  ingen  havde  du  at  holde  dig  til. 
Saa  maatte  det  jo  gaa  saadan!  Marie  har  fortalt  mig 
det  hele.  Der  kan  da  ingen  gøre  for,  at  hun  ikke 
var  kraftig  nok  til  at  føde.  Lægen  sagde,  at  det  var 
en  Fejl  ved  hendes  Bygning  —  hun  var  forvoksen 
indvendig."  —  Ak,  Ellen  havde  ikke  Rede  paa,  hvor 
meget  et  Menneske  maa  kunne  gøre  for  —  og  selv 
tog  hun  meget  mere  paa  sig  end  hun  behøvede! 

Der  var  alligevel  noget  formildende  ved  disse  nøg- 
terne Oplysninger,  skønt  de  ingenting  sagde  om  det 
egenlige.  Det  er  i  Længden  uoverkommeligt  at  bære 
Byrden  af  det  uoprettelige,  og  Pelle  var  glad  for,  at 
Ellen  dvælede  saa  jævnt  og  selvfølgeligt  ved  Maries 
Skæbne;  det  drog  den  inden  for  det  almindelige  for 
ham  ogsaa.  Marie  havde  søgt  Tilflugt  hos  hende,  da 
hun  ikke  kunde  skjule  sin  Tilstand  længer;  og  Ellen 
tog  hende  til  sig  og  beholdt  hende  hos  sig,  lige  til 
hun  kom  paa  Fødselsstiftelsen.  Hun  vidste  selv  godt, 
at  hun  skulde  dø  —  det  var  ligesom  hun  kunde  føle 
det  paa  sig  —  og  sad  og  talte  om  det,  mens  hun 
hjalp  Ellen  med  Naadlingen.  Alting  lagde  hun  til 
Rette  saa  fornuftigt  som  en  gammel  Mor. 

„Hvor  var  hun  gammelklog  —  og  barnlig  allige- 
vel!" kunde  Ellen  bevæget  udbryde. 

ja,  Pelle  maatte  tænke  paa  sit  Liv  i  Arken,  den- 
gang den  lille  Marie  var  Husmoder  for  ham  og  sine 
to  Brødre  —  en  bekymret  Husmoder  paa  elleve  Aar! 
Forkrøblet  var  hun  og  havde  dog  alle  rige  Mulig- 
heder i  sig;  hun  mindede  om  Fattigdommen  selv. 
Smittet  af  hans  unge  Styrke  var  hun  skudt  i  Vejret 
og  havde  foldet  sig  ud  til  en  fager  Jomfru,  som 
de  unge  Levemænd  vendte  sig  efter,  naar  hun  gik 
over  Gaden  for  at  gøre  Indkøb.  Han  havde  været 
bekymret  for  hende,  ene  og  ubeskyttet  som  hun  var 
—  og  saa  blev  det  ham  selv,  der  kom  til  at  plyndre 
den  fattige  og  værgeløse!  Hvorfor  bar  han  ikke  sit 
Kors  alene  dengang  men  tog  imod  et  Væsens  Kær- 
lighed, der  gav  sig  hen  til  ham  i  Taknemlighed  over 
at  han  havde  givet  hende  Livets  Glæde?  Hvorfor 
maatte  han  i  et  svært  Øjeblik  tage  sin  Gave  tilbage? 
Svend  Trøst  havde  hun  i  sin  naive  Hjærtensgodhed 
kaldt  Drengen,  for  at  Pelle  skulde  være  rigtig  glad 
for  ham.  Men  det  var  en  dyr  Trøst,  der  maatte 
købes  med  en  andens  Liv!  For  Pelle  var  Barnet 
nærmest  en  Anklage. 

Der  var  meget  at  gøre  op  og  en  Del,  der  ikke 
lod  sig  bringe  i  Orden.  Pelle  fandt  undertiden,  at  det 
var  byrdefuldt  nok  at  tage  Ansvaret  for  sig  selv. 

I  denne  Tid  kom  Morten  ham  ofte  i  Tankerne. 
„Morten  har  i  al  Fald  sveget  mig,"  tænkte  han  — 
„han  kunde  ikke  taale  min  Medgang!"  Her  var  da 
et  Punkt,  hvor  Pelle  stod  mea  Retten  paa  sin  Side! 
Morten  fik  komme  til  ham,  hvis  de  skulde  have  no- 
get med  hinanden  at  gøre  mere.  Pelle  bar  ikke  Nag, 
men  det  var  rimeligt  og  retfærdigt  at  den,  der  var 
ovenpaa  først  rakte  Haanden  ud. 

Saadan  mente  han,  han  havde  skaffet  sig  Ro  for 
i  al  Fald  det  Spørgsmaal,  men  det  kom  igen.  Han 
havde  selv  overtaget  Ansvaret  nu  —  og  vilde  be- 
gynde med  at  ofre  sin  eneste  Ven  for  et  Etikette- 
spørgsmaal!  Han  fik  gaa  til  ham  og  række  ham  en 
forsonende  Haand! 

Dette  syntes  da  endelig  engang  stort  tænkt! 

Men  Pelle  fik  ikke  Lov  at  være  tilfreds  med  sig 
selv  her  heller.  Han  gik  og  led  under  den  samme 
pinlige  Uro  som  i  Cellen,  naar  han  snød  sig  fra  sit 
Arbejde  og  sad  og  læste  i  Smug  —  følte  det  paa  sig, 
som  der  bestandig  var  et  Øje  i  Kighullet,  der  saa 
alt,  hvad  han  foretog  sig.  Han  maatte  i  Lag  med 
Spørgsmaalet  en  Gang  til. 

Den  uegennyttige  Morten  misundelig?  Ja  han  var 
jo  ikke  faldet  ind  med  Tusj  ved  Pelles  Sejre,  men 
havde  foretrukket  at  være  hans  onde  Samvittighed! 
Der  kom  vel  endelig  Bunden  frem?  Han  havde  be- 
rust sig  i  Støjen  og  skulde  finde  noget  at  øredøve 
Mortens  stille  advarende  Stemme  med,  og  saa  laa 
Beskyldningen  lige  for  —  Misundelse !  Det  blev  nok 
ham  selv,  der  havde  sveget. 

En  Dag  søgte  han  ham  op.  Mortens  Bopæl  var 
ikke  vanskelig  at  faa  opspurgt,  han  havde  faaet  et 
godt  Navn  som  Forfatter  og  nævntes  ofte  i  Bladene 
i  Forbindelse  med  Underklassen.  Han  boede  ude 
paa  Sønder  Boulevard,  oppe  under  Taget  som  altid, 
med  Udsigt  ud  over  Kalvebod  Strand  og  Amager. 

„Nej,  er  du  der!"  sagde  han  og  tog  Pelles  Hæn- 
der. Han  stod  længe  og  stirrede  ind  i  det  strænge 
furede  Ansigt,  helt  til  han  fik  Taarer  i  Øjnene. 
„Pelle,  hvor  har  du   dog  forandret  dig!"   hviskede 

han  endelig,  halv  forfærdet,  og  førte  ham  ind  i 
Stuen. 

Jeg  har  vel  det,"  svarede  Pelle  mørkt  —  „jeg 
har  i  al  Fald  haft  Grund  til  det.  —  Og  du,  hvordan 
har  du  haft  det?    Er  du  gift?" 

„Nej,  jeg  er  ensom  som  altid.  Den,  jeg  vil  have, 
bryder  sig  fremdeles  ikke  om  mig,  og  de  andre  kan 
jeg  ikke  med.  Jeg  troede,  du  ogsaa  havde  slaaet 
Haanden  af  mig,  men  saa  kom  du  dog." 

Jeg  havde  for  megen  Medgang,  og  saa  bliver 
man  selvgod." 

„Naa  ja,  det.  Men  i  Fængslet  —  hvorfor  sendte 
du  mine  Breve  tilbage.  Det  var  næsten  for  haardt." 

Pelle  saa  overrasket  op.  „Det  faldt  vist  ikke  Tugt- 
husfangen ind,  at  han  kunde  saare  nogen  —  saa  der 
gør  du  mig  alligevel  Uret,"  sagde  han.  „Det  var  jo 
mig  selv,  jeg  vilde  straffe!" 

„Du  har  været  syg  da,  Pelle!" 

Ja  syg!  du  skulde  vide,  hvordan  man  bliver,  naar 
de  saadan  kvæler  éns  Menneskeret  og  spærrer  én 
inde  mellem  fire  nøgne  Vægge.  En  Tid  var  jeg  saa- 
dan, at  jeg  blindt  væk  hadede  Alverden;  min  Hjærne 
ravede  for  at  finde  en  rigtig  ond  Hævn,  og  da  jeg 
ikke  kunde  faa  Ram  paa  andre,  hjalp  jeg  til  med  at 
fuldbyrde  Straffen  paa  mig  selv.  Der  var  dog  altid 
en  Tilfredsstillelse  i,  at  jo  mere  jeg  led,  des  større 
Djævle  var  de  andre.  Og  jeg  fik  virkelig  Ram  paa 
dem  —  de  hadede  mig  en  Overgang  af  et  oprigtigt 
Hjærte." 

„Der  var  ingen  derinde,  som  gav  dig  et  beroli- 
gende Ord  —  Præsten,  Lærerne?" 

Pelle  smilede  bittert:  Jo  Rottingen!  Slutteren  kunde 
ikke  faa  mig  ind  under  Disciplinen  —  jeg  var  en 
saakaldt  vanskelig  Fange.  Det  var  ikke,  fordi  jeg 
ikke  vilde,  men  jeg  manglede  fuldstændig  Ligevæg- 
ten; man  kunde  lige  saa  godt  forlange  af  én,  at  han 
skal  gaa  støt,  naar  det  hele  hvirvler  rundt  for  ham. 
De  indsaa  vel,  at  jeg  ikke  kunde  klare  det  selv,  for 
en  Dag  bandt  de  mig  til  en  Pæl,  trak  Skjorten  op 
over  Hovedet  paa  mig  og  gav  mig  Rotting.    Det  er 

underligt  at  sige  det,  men  det  hjalp;  Fremgangsmaa- 
den  var  saa  brutal,  at  alt  i  mig  forstummede.  Naar 
det  kunde  ske,  var  der  intet  at  protestere  mod  mere. 
Jeg  fik  et  vaadt  Lagen  om  mig  og  blev  hevet  op 
paa  min  Briks  —  saa  var  det  i  Orden.  I  otte  Dage 
maatte  jeg  ligge  paa  Brystet  og  kunde  ikke  røre  mig 
for  Smærter,  den  mindste  Bevægelse  fik  mig  til  at 
knurre  som  et  Dyr.  Slagene  var  gaaet  tværs  igen- 
nem mig  og  kunde  tælles  paa  mit  Bryst,  og  dér  laa 
jeg  som  en  blytung  Byldt,  slaaet  til  Jorden  i  maa- 
bende  Undren.  Saadan  gør  de  ved  Mennesker,  støn- 
nede det  inden  i  mig  —  saadan  gør  de  ved  Menne- 
nesker!  Jeg  begreb  ingenting  mere." 

Pelle  var  blevet  blygraa  i  Ansigtet,  alt  Blod  var 
veget  fra  det,  saa  Knoglerne  traadte  dødsskarpt  frem. 
Han  sad  og  svalgte  for  at  blive  Herre  over  sin 
Stemme. 

„Mon  du  forstaar,  hvad  det  vil  sige  at  faa  Rot- 
ting?" sagde  han  hæst.  „Ild  er  ingenting,  jeg  vilde 
heller  brændes  levende  end  have  det  en  Gang  til. 
Profossen  slaar  ikke  —  han  er  ikke  Spor  af  vred; 
der  er  ingen,  der  er  vrede  paa  én,  de  er  saa  vær- 
digt bedrøvede  paa  éns  Vegne  allesammen.  Han  læg- 
ger Slagene  omhyggeligt  ned  over  éns  Ryg,  som  om 
han  vejede  Mad  ud,  det  er  næsten  som  om  han 
kælede  for  én.  Men  Lungerne  sprøjter  for  Slaget, 
og  Hjærtet  krymper  sig  vanvittigt  sammen,  det  er 
som  om  et  Tusind  Tænger  flaaede  alle  Fibre  og 
Nerver  fra  hinanden  paa  én  Gang.  Hele  mit  Indre 
pressede  sig  sammen  i  Rædsel  og  vilde  flygte  ud  gen- 
nem Struben  paa  mig,  hvergang  et  Slag  kom  listende. 
Endnu  brænder  mine  Lunger,  naar  jeg  tænker  paa 
det,  og  mit  Hjærte  kan  pludselig  krympe  sig  vold- 
somt sammen  og  true  med  at  sprøjte  Blodet  ud  af 
min  Hals.  —  Ved  du,  hvad  der  er  det  djævelske 
ved  Legemsstraffen?  Det  er  ikke  nogen  legemlig 
Smærte,  man  vil  tilføje  Mennesket,  det  er  hans  Indre 
man  prygler  ■ —  hans  Sjæl.  Mens  jeg  laa  dér  og  ru- 
gede over  mit  lemlæstede  Indre,  overladt  til  at  slikke 
mine  Saar  som   et  ensomt  Dyr,  forstod  jeg,  at  jeg 

var  kommet  ud  for  Samfundets  onde  Samvittighed 
—  dets  Had  til  dem,  der  lider." 

„Husker  du,  hvad  der  gav  Anledning  til  Straffen?" 
spurgte  Morten  og  tørrede  Sveden  af  Panden. 

„Det  var  et  eller  andet  ligegyldigt  —  jeg  skreg 
vist.  Ensomheden  og  den  forfærdelige  Stilhed  gik 
mig  paa,  saa  har  jeg  vel  skreget  for  at  faa  lidt  Liv 
ind  i  den  rædselsfulde  Tomhed.  Alt  det  staar  mig 
ikke  klart,  men  jeg  tror  nok,  det  var  Forbrydelsen!" 

„Du  havde  alligevel  haft  Brug  for  et  godt  Ord  fra 
en  Ven."  Morten  tænkte  stadig  paa  sine  forsmaaede 
Breve. 

„Ja,  men  Celleluften  er  nu  engang  ikke  god  for 
et  venskabeligt  Forhold  til  Yderverdenen.  Man  bli- 
ver ond  paa  alle  der  er  fri  —  ogsaa  dem  der  me- 
ner én  det  bedst  —  og  skærer  selv  den  Smule  Gren 
af,  man  sidder  paa.  Jeg  var  maaske  aldrig  kommet 
i  Forhold  til  Livet  igen,  dersom  det  ikke  var  for 
Musene  i  min  Celle.  Jeg  plejede  at  smuldre  Brød 
ned  til  dem  under  Risten,  og  da  jeg  laa  der  halvdød 
og  rugede,  kom  de  op  og  løb  pibende  over  min 
Haand.  Det  var  dog  et  Kærtegn  —  om  end  ikke 
fra  Medmennesker." 

Morten  beboede  en  lille  Toværelses  Lejlighed  un- 
der Taget.  Mens  de  sad  og  talte,  hørtes  der  nu  og 
da  Lyd  inde  fra  det  andet  Værelse;  saa  trak  det 
nervøst  i  hans  Ansigt,  og  han  stirrede  ærgerlig  hen 
efter  den  lukkede  Dør.  Han  blev  efterhaanden  ken- 
delig urolig  og  havde  hele  Tiden  et  Øre  derinde. 
Pelle  undrede  sig  over  det  men  vilde  ikke  spørge. 

Pludselig  lød  det,  som  en  Stol  blev  væltet.  Mor- 
ten rejste  sig  hastigt  og  gik  derind,  han  lukkede  om- 
hyggeligt efter  sig.  Pelle  hørte  hviskende  Stemmer, 
Mortens  som  formanede,  og  en  spinkel  opsætsig 
Kvindestemme.  „Han  gemmer  et  Pigebarn  derinde," 
tænkte  Pelle  —  jeg  maa  vist  hellere  stikke  af." 

Han  rejste  sig  for  at  gaa  og  kastede  et  Blik  ud 
af  det  store  Kvistvindu.  Hvor  var  det  hele  forandret, 
siden  han  først  kom  til  Hovedstaden  og  saa  ud  over 
den  fra  Mortens  gamle   Hybel.    Dengang  havde  han 

drømt  om  at  erobre  den  —  og  havde  jo  ogsaa  ud- 
ført det,  og  nu  kunde  han  begynde  forfra!  En  helt 
ny  By  laa  udbredt  under  ham;  hvor  han  i  sin  Tid 
løb  paa  Tudeper  mellem  Kajer  og  Kulbunker,  rejste 
sig  nu  en  Række  palæagtige  Bygninger  om  en  smuk 
Boulevard.  Og  alt  udenfor  var  nyt;  et  stort  Arbej- 
derkvarter var  skudt  op,  hvor  der  dengang  var  Tøm- 
merpladser eller  Vand.  Under  ham  arbejdede  Loko- 
motiverne og  slæbte  Rækker  af  Tipvogne  med  Fyld 
hen  over  Terrænet  for  den  ny  Godsbanegaard,  og 
paa  den  modsatte  Side  af  Havnen  voksede  et  nyt 
Herskabs-  og  Forretningskvarter  frem  paa  Islands- 
brygge. Og  bag  det  hele  bredte  Vandet  og  det  grønne 
Amagerland  sig.  Morten  forstod  at  vælge  sig  en  høj 
Gren  ligesom  Nattergalene. 

Bøger  havde  han  faaet  samlet  sig  en  Del  af  igen, 
og  paa  hans  Skrivebord  stod  Fotografier  af  bekendte 
Mænd  med  deres  egen  Paaskrift.  Alt  i  alt  lod  han 
til  at  være  kommet  godt  efter  det  i  den  boglige  Ver- 
den. Pelle  fandt  hans  egne  Arbejder  frem  og  bladede 
optaget  i  dem,  han  syntes,  han  livagtig  kunde  høre 
Mortens  indtrængende  Stemme  bag  Ordene.  Nu  vilde 
han  til  at  læse  ham! 

Morten  kom  ind.  „Du  vil  da  ikke  gaa?"  spurgte 
han  og  strøg  sig  over  Panden  —  „Nej,  bi  nu  lidt 
og  lad  os  faa  en  hyggelig  Sludder.  Jeg  har  savnet 
dig,  kan  du  tro."  Han  saå  træt  ud. 

Jeg  glæder  mig  vældig  til  at  læse  dine  Bøger," 
sagde  Pelle  henrykt.  „Sikken  en  Masse  du  har  faaet 
skrevet  —  du  har  ikke  drevet  den  af." 

„Ensomheden  har  kanske  lært  dig  ogsaa  at  holde 
af  Bøgerne?"  sagde  Morten  og  saa  paa  ham.  „Saa 
har  du  hvervet  dig  gode  Forbundsfæller  derinde, 
Pelle!  —  Alt  det  dér  er  der  nu  ikke  meget  ved  — 
det  er  kun  Forarbejderne.  Det  er  en  ny  Verden, 
vor,  maa  du  huske  paa." 

Jeg  synes  ikke,  Arbejderen  bryder  sig  synderlig 
om  dig." 

„Nej,  ikke  synderlig,"  svarede  Morten  sagte. 

„Du  skriver  kun  i  de  borgerlige  Blade,  siges  der." 

Pelle  Erobreren.   IV  5 

„Ellers  sultede  jeg  nok  ihjæl  —  de  under  mig  i 
al  Fald  Føden!  Vor  egen  Presse  har  fremdeles  in- 
gen Brug  for  Blænkere,  men  kun  for  Folk,  der 
marsjerer  efter  Parolen!" 

„Og  du  har  svært  ved  at  underordne  dig,"  sagde 
Pelle  smilende. 

Jeg  har  mit  Ansvar  opad,"  svarede  Morten  stolt. 
„Hvis  jeg  er  den  Blindes  Øjne  ind  i  Fremtiden,  kan 
jeg  ikke  lade  mig  lede  af  ham.  En  Gang  imellem 
hugger  Arbejderen  et  af  mine  Bidrag  fra  den  bor- 
gerlige Presse  —  det  er  al  den  Forbindelse,  jeg  har 
med  mine  egne.  Min  Føde  maa  jeg  hente  paa  den 
anden  Side  Skellet  og  lægge  mine  Æg  dér  —  det 
er  egenlig  haarde  Vilkaar;  du  kan  tro,  det  tidt  har 
naget  mig,  at  jeg  ikke  kan  faa  mine  egne  i  Tale 
uden  ad  Omveje.  Naa,  men  jeg  har  Tid  at  vente, 
udenom  Kraftens  Søn  fører  der  alligevel  ingen  Vej. 
Foreløbig  gør  jeg  saa  et  Arbejde  i  Overklassen;  jeg 
sætter  Elendigheden  ind  paa  Livet  af  de  lykkeligt 
stillede  og  forstyrrer  deres  rolige  Nyden.  Omvælt- 
ningen maa  forberedes  fra  oven  ogsaa." 

„Kan  de  nok  taale  dine  Skildringer?"  spurgte 
Pelle  forundret. 

„Ja,  Overklassen  er  lige  saa  tolerant,  som  Almuen 
var  før  den  rejste  sig  —  det  er  et  Udslag  af  Kultur. 
Undertiden  er  den  næsten  for  tolerant  —  man  kan 
ikke  rigtig  komme  til  at  staa  inde  for  Ordene.  Naar 
der  er  noget,  den  ikke  synes  om,  har  den  altid  den 
Udvej  at  se  artistisk  paa  det." 

„Hvordan  mener  du?" 

„Som  en  Præstation  du,  som  om  man  optraadte 
for  at  underholde  den.  Det  er  sku  storartet  gjort  — 
hedder  det,  naar  man  har  lagt  et  Stykke  af  den 
bundløse  Elendighed  blot  —  det  er  helt  russisk. 
Naturligvis  har  det  ikke  noget  med  Virkeligheden  at 
gøre  —  i  al  Fald  ikke  den  hjemlige.  Men  en  og  an- 
den slaar  man  altid  Hul  paa,  og  lidt  efter  lidt  tror 
jeg  alligevel  Maden  bliver  besk  i  Munden  paa  dem. 
En  Dag  faar  jeg  kanske  ogsaa  Held  til  at  skrive 
saadan  om  de  Smaa,  at  ingen  kommer  udenom  dem. 

Men  du  selv  —  hvordan  staar  du  til  Sagerne?  Er 
du  skuffet?" 

„Derinde  lod  jeg  i  min  haarde  Nød  Lykketiden 
fuldbyrdes  paa  jer  andre  —  og  for  saa  vidt!  Allige- 
vel er  der  jo  sket  stor  Forandring." 

„Og  du  er  glad  ved  den?" 

„Alting  er  blevet  dyrere,"  sagde  Pelle  langsomt  — 
„og  Arbejdsløsheden  synes  paa  Vej  over  til  at  blive 
permanent." 

Morten  nikkede:  „Det  er  Kapitalens  Svar;  den 
ganger  enhver  Lønstigning  med  to  og  lægger  det  til- 
bage paa  Arbejderne  igen.  Fattigmand  taaler  ikke  ret 
mange  af  den  Slags  Sejre." 

„Det  værste  er  næsten  den  spidsborgerlige  Ud- 
vikling. Jeg  synes  vor  gode  Almue  er  i  Færd  med 
at  spalte  sig  i  to  Dele:  Elitefagene  der  rykker  op  i 
Borgerskabet,  og  Proletariatet  som  sidder  forraadt 
tilbage.  Det  hele  har  vist  været  lagt  for  smaat  an 
til  at  kunne  bære  langt  frem." 

„Du  har  været  ude  og  set  større  Forhold,  Pelle," 
sagde  Morten  betydende.  „Nu  maa  du  lære  fra  dig." 

Jeg  har  ikke  Rede  paa  mig  selv,"  svarede  Pelle 
undvigende  —  „og  jeg  er  straffet!  Men  du  selv." 

Jeg  duer  ikke  til  Samlingsmærke  —  du  har  jo 
selv  set  det,  de  bryder  sig  ikke  om  mig.  Jeg  er  skudt 
for  langt  frem  foran  det  store  Tros  og  har  ingen 
rigtig  Forbindelse  —  jeg  er  i  Grunden  forfærdelig 
ensom  du!  Men  kanske  er  jeg  udset  til  at  naa  Høj- 
derne før  I  andre,  og  saa  skal  jeg  prøve  at  tænde 
Blus  deroppe  for  jer."  Morten  sad  og  tav  lidt,  plud- 
selig løftede  han  Hovedet  — : 

„Men  du  skal,  Pelle!  Du  er  ikke  den  rette,  siger 
du  —  der  er  simpelthen  ikke  andre  end  dig.  Har 
du  glemt,  at  du  var  Bevægelsens  lyse  Brand,  dens 
naive  Tro?  De  troede  jo  blindt  og  barnligt  paa  dig 
alle  som  én,  og  ævnede  ingenting  da  du  faldt  fra. 
Det  er  jo  ikke  dig  men  de  andre  —  hele  Bevægel- 
sen —  der  har  været  i  Fængsel!  Og  hvor  det  glæ- 
der mig,  at  du  er  kommet  igen,  fuld  af  Kræfter  der- 
ude fra.  Du  er  større  end  sidst,  Pelle;  og  da  skete 

der  alligevel  noget.  Nu  maa  selve  det  store  kunne 
lykkes  for  dig." 

Pelle  sad  og  lyttede  ud  i  den  faldende  Skumring, 
forundret  og  glad  genert.  Det  var  Morten,  der  gav 
ham  Udnævnelsen,  den  strænge  ubestikkelige  Mor- 
ten, der  altid  før  havde  været  efter  ham  som  ond 
Samvittighed. 

„Nej,  nu  vil  jeg  være  varsom,"  sagde  han  —  „og 
det  er  din  egen  Skyld,  Morten.  Det  er  dig,  der  har 
gaaet  og  prikket  til  min  Sjæl,  og  nu  er  den  vaagen; 
jeg  gaar  ikke  blindt  paa  mere.  Jeg  har  paa  Følelsen, 
at  det,  vi  to  er  med  i,  er  det  største,  Verden  endnu 
har  set.  Det  griber  længere  ind  i  Fremtiden,  end 
jeg  kan  se,  og  derfor  arbejder  jeg  med  mig  selv. 
Jeg  studerer  Bøgerne  du  —  det  kom  jeg  i  Lag  med 
derinde  i  Fængslet  —  jeg  maa  prøve  paa  at  faa  et 
Overblik  over  Verden.  Der  er  ogsaa  foregaaet  noget 
besynderligt  med  mig  —  nu  begriber  jeg,  hvad  du 
mente  med,  at  Mennesket  er  helligt!  Jeg  er  ikke 
længer  tilfreds  med  at  være  en  lille  Del  af  det  hele, 
men  synes  jeg  maa  se  at  blive  en  hel  Verden  selv. 
Det  høres  taabeligt,  men  jeg  føler  det,  som  om  jeg 
selv  befinder  mig  paa  den  ene  Vægtskaal  og  hele 
den  øvrige  Verden  paa  den  anden.  Og  før  jeg  kan 
vippe  den  op,  tør  jeg  ikke  tænke  paa  at  stille  mig 
i  Spidsen  for  de  mange." 

Det  var  blevet  Aften,  uden  at  de  mærkede  det. 
Det  elektriske  Lys  nede  fra  Banegaardsterrænet  ka- 
stede sit  Skær  mod  Kvistværelsets  Loft  og  derfra 
ned  paa  de  to  Mænd,  som  sad  forover  ludende  i 
Halvmørket  og  talte  stille.  Ingen  af  dem  mærkede, 
at  Døren  til  det  andet  Værelse  gik  op;  en  lang  ske- 
letagtig Tøs  stod  paa  Tærskelen  og  stirrede  paa  dem 
med  store  sorte  Pupiller.  Hun  var  i  bar  Særk,  der 
var  faldet  ned  fra  den  ene  pilmagre  Skulder,  og  bare 
Ben;  Særken  stumpede  oven  for  Knæet  og  viste  et 
Par  sørgelig  tynde  Benpiber  frem.  Hendes  Aande 
gik  pibende  ud  i  Rummet. 

Pelle  løftede  Hovedet  for  at  sige  noget,  men  tav 
ved  Synet  af  den  hvide  radmagre  Skikkelse,  der  stod 

og  betragtede  ham  med  store  sugende  Øjne  som 
syntes  at  hvirvle  Mørket  ind  i  sig.  Mødet  med  Mor- 
ten havde  sat  ham  i  en  egen  forventningsfuld  Stem- 
ning, han  havde  endnu  Kaldelsen  lys  i  Øret  og  stir- 
rede forfærdet  paa  det  spøgelseagtige  Væsen.  De  fine 
af  Nøden  vansirede  Linjer,  Øjnenes  Udtryk  af  ræd- 
selsfuld Barneviden  om  Mørket,  hele  dette  Dobbelt- 
billede af  dødsmærket  Gustenhed  og  uindfriet  Skøn- 
hed —  var  det  ikke  Armodens  Spøgelse,  alt  det  for- 
urettede og  undertrykte,  der  forpint  gik  igen  for  at 
mane  ham?   Havde  hans  Hjærne  faaet  Tilbagefald? 

—  var  Cellens  rædselsfulde  Mørkningssyner  ved  at 
komme  igen?  „Morten!"  hviskede  han  og  rørte  ved 
hans  Arm. 

Morten  sprang  op.  „Men  Johanne  dog,  skammer 
du  dig  ikke!"  raabte  han  bebrejdende.  Han  vilde 
skubbe  Pigen  tilbage  i  det  andet  Værelse  og  lukke 
Døren.  Men  hun  trængte  sig  forbi  ham  frem  i  Stuen. 

Jeg  vil  ha'e  Lov  og  se  ham,"  sagde  hun  ophidset 

—  „hvis  De  ikke  la'r  mig,  saa  render  jeg  min  Vej! 

—  Han  har  gemt  mit  Tøj,"  hun  stirrede  paa  Pelle 
med  sine  indfaldne  Øjne  —  „men  jeg  kan  godt  stikke 
af  i  bar  Særk.  Hvad  bryder  jeg  mig  om  det."  Hen- 
des Stemme  var  hæs  og  grov  af  Baggaardenes  klam- 
me Luft. 

„Gaa  nu  i  Seng,  Johanne,"  sagde  Morten  mildere 

—  „husk  paa  hvad  Doktoren  har  sagt.  Du  kommer 
til  at  fryse,  og  saa  er  det  hele  spildt." 

„Hvad  rager  det  mig!"  svarede  hun  og  slog  en 
raa  Latter  op.  „Du  kan  jo  lade  være  at  spilde  no- 
get paa  mig  —  jeg  har  ingen  Børn  med  dig."  Hun 
rystede  af  Kulde  men  blev  haardnakket  staaende; 
Mortens  Forestillinger  besvarede  hun  med  en  Strøm 
af  Skældsord.  Tilsidst  opgav  han  det  og  sank  træt 
ned  paa  en  Stol.  De  to  Mænd  sad  og  saa  paa  hende 
i  Tavshed. 

Barnet  led  synligt  ved  ikke  at  møde  Modstand  mere 
og  forvirredes  under  deres  stumme  Blik.  Hun  ka- 
stede med  Hovedet  og  saa  udfordrende  fra  den  ene 
til  den  anden;  hendes  Øjne  brændte  unaturligt.  Plud- 

selig  smed  hun  sig  ned  paa  Gulvet  og  gav  sig  til 
at  hvine. 

„Det  dér  gaar  ikke,  du,"  sagde  Pelle  alvorlig. 

Jeg  kan  ikke  tumle  hende,"  svarede  Morten  haab- 
løst.  „Men  du  har  jo  Kræfterne." 

Pelle  bøjede  sig  ned  og  tog  hende  i  sine  Arme, 
hun  sparkede  og  bed.  „Hun  har  faaet  Krampe," 
sagde  han  til  Morten.  „Vi  maa  tage  hende  ud  under 
Posten."  Saa  blev  hun  med  ét  stille  og  lod  sig  bære 
i  Seng.  Feberen  rasede  i  hende,  han  mærkede,  hvor- 
ledes Livet  sled  i  hendes  syge  Skrot,  naar  hun  trak 
Vejret;  det  lød  som  en  gesten  Pumpe. 

Da  Morten  med  nogle  venlige  Ord  dækkede  hende 
til,  brast  hun  i  krampagtig  Graad;  hun  vendte  sig 
ind  mod  Væggen  og  laa  og  bed  i  Dynen  for  at 
skjule  det.  Efterhaanden  blev  hun  roligere  og  faldt 
endelig  i  Søvn.  De  to  Mænd  listede  ind  i  Stuen  og 
trak  Døren  til  efter  sig. 

Morten  saa  dødstræt  ud,  han  var  nok  fremdeles 
ikke  stærk.  „Jeg  er  kommet  op  i  noget,  jeg  ikke  kan 
klare,"  sagde  han  mismodig. 

„Hvad  er  det  for  et  stakkels  Barn?"  spurgte 
Pelle  sagte. 

Jeg  ved  det  ikke,  du.  Hun  kom  til  mig  nu  i  For- 
aaret,  næsten  døddrukken  og  forfærdelig  tilredt;  Da- 
gen efter  fortrød  hun  det  og  løb  sin  Vej,  men  jeg 
fik  dog  fat  paa  hende  igen.  Hun  er  et  af  de  stakkels 
Væsner,  der  ikke  har  andet  Hjem  end  de  store 
Tømmerpladser;  der  har  hun  fristet  Tilværelsen  og 
bjærget  sig  ved  at  gaa  fra  Haand  til  Haand  mellem 
de  store  Drenge.  Hun  er  ikke  til  at  faa  noget  ud  af, 
men  jeg  har  ad  anden  Vej  faaet  at  vide,  at  hun  har 
holdt  til  i  Bræddestabler  og  Kældere  mindst  et  Par 
Aar.  Drengene  lokkede  Levemænd  herud  og  solgte 
hende;  de  fleste  af  Pengene  tog  de  selv  og  gav 
hende  Spiritus  for  at  opmuntre  hende.  Saa  vidt  jeg 
kan  forstaa,  er  der  hele  organiserede  Bander,  som 
forsyner  Byens  perverse  Levemænd  med  Drenge 
og  Piger  —  man  bliver  svimmel  ved  at  tænke  paa 
det!    Barnet  er  sagtens   forældreløst,  men  vil   som 

sagt  ingen  Oplysninger  give!  Et  Par  Gange  har  jeg 
hørt  hende  snakke  i  Søvne  om  Bedstemor;  men 
naar  jeg  hentyder  til  det,  bliver  hun  ond  og  stum." 

„Drikker  hun?"  spurgte  Pelle.  Morten  nikkede. 

Jeg  har  haft  nogle  slemme  Tørn  med  hende  i 
den  Anledning,  hun  er  utrolig  opfindsom,  naar  det 
gælder  om  at  faa  fat  i  Drikkevarer.  I  Begyndelsen 
kunde  hun  slet  ikke  taale  varm  Mad,  saa  ødelagt 
var  hun.  Hun  er  i  det  hele  taget  forfærdelig  af- 
rakket paa  Sjæl  og  Legeme  og  volder  mig  mange 
Bryderier." 

„Hvorfor  faar  du  hende  ikke  anbragt?" 

„Vor  offenlige  Børneforsorg  er  ikke  egnet  til  at 
elske   Liv  i  en  nedtraadt   Plante,   og  Johanne   kan 
ikke  tages  med  Bunkebehandling  og  Straf.   Hun  er 
til  Tider  ganske  abnormt  trodsig  og  umedgørlig  og 
kan  gøre  mig  helt  ude  af  det;  og  naar  jeg  saa  ikke 
ser  det,  ligger  hun  og  græder  over  sig  selv.  Der  er 
meget  af  et  godt  Barn  inden  i  hende  trods  alt,  men 
hun  kan  ikke  faa  det  frem.  Jeg  har  prøvet  at  an- 
bringe  hende  i  en   privat  Familie,   hvor  jeg  vidste 
hun   fik  det  godt;   men  det  varede   kun   nogle  faa 
Dage,  saa   kom  de  og  meddelte  at  hun  var  rendt. 
Et  Par  Uger  strejfede  hun  om,   saa  tyede  hun  al- 
ligevel tilbage  til  mig;  en  Aften  sent  jeg  kom  hjem, 
sad  hun  vaad  og  rystende  her  uden  for  min  Dør  i 
den  mørke  Krog.  Jeg  var  helt  rørt  over  det.   Men 
hun  blev  rasende  fordi  jeg  saa   hende,   og  bed  og 
sparkede  ligesom  nu  før  —  jeg  maatte  bære  hende 
ind  med  Magt.   De  onde  Forhold  har  slaaet  hende 
helt  ud  af  Ligevægt  —  jeg  kan  i  al  Fald  ikke  blive 
klog  paa  hende.  Ja  saadan  staar  Sagerne  altsaa!  Jeg 
ligger  herinde  paa   Sofaen,   men  du  forstaar  —  en 
Ungkarlelejlighed   er   ikke   rigtig   indrettet   paa  det. 
Der  løber  jo  ogsaa  Sladder  paa  Trapperne." 

„Bryder  du  dig  om  det?"  spurgte  Pelle  forundret. 

„Nej  men  Barnet  du  —  hun  er  sørgelig  vaagen 
over  for  den  Slags!  Og  hun  begriber  heller  ikke 
selv  Forholdet,  hun  er  kun  10-12  Aar  og  allerede 
vant  til  at   betale  enhver  Venlighed   med   sit   syge 

Barnelegeme.  Fatter  du,  hvor  rædselsfuldt  det  er  at 
se  ind  i  hendes  forundrede  Øjne?  Lægen  siger  hun 
har  taget  Skade  indvendig  —  og  rimeligvis  ogsaa 
bærer  paa  en  Tuberkulose;  han  mener  aldrig  hun 
vil  kunne  rette  sig.  Og  hendes  Sjæl  —  hvilken  Af- 
grund for  et  Barn  at  bære  paa.  Alene  én  saadan 
Barneskæbne  er  for  meget;  og  hvor  mange  er  der 
saa  ikke  i  det  Helvede  vi  lever  i!" 

De  sad  tavse  en  Stund.  „Og  nu  maa  du  undskylde 
at  jeg  beder  dig  gaa,"  sagde  Morten  endelig  og 
rejste  sig,  „men  jeg  maa  til  at  arbejde,  der  er  noget 
jeg  maa  have  færdigt  endnu  i  Aften.  Du  bliver  ikke 
vred,  vel?  Se  op  saa  snart  du  kan  —  og  tak  fordi 
du  kom!"  han  trykkede  Pelles  Haand. 

„Gør  mig  den  Tjeneste  at  have  Øjnene  med  dig," 
sagde  han,  idet  han  lukkede  ham  ud  —  „maaske 
kunde  du  hjælpe  mig  at  finde  Rede  i  Staklens  Hi- 
storie. Du  kender  jo  Masser  af  Smaafolk  og  maa 
paa  en  eller  anden  Maade  have  grebet  ind  i  hendes 
Liv  —  jeg  kan  mærke  det  paa  hende.  Lagde  du 
ikke  Mærke  til,  hvor  optaget  hun  var  af  at  faa  dig 
at  se?  Prøv  at  finde  ud  af  det,  du?" 

Pelle  lovede  det.  Men  det  var  lettere  sagt  end 
gjort.  Naar  han  lod  Tankerne  søge  rundt  i  den  ud- 
strakte Fattigverden,  han  var  kommet  tæt  ind  paa 
Livet  af  under  den  store  Lockout,  var  der  Hundre- 
der af  Børn  Johannes  Skæbne  kunde  være  over- 
gaaet. 


V 

Pelle  havde  faaet  sit  gamle  Værktøj  frem  og  ind- 
rettet sig  som  Smaamester  for  Gadens  Beboere. 
Han  løb  ikke  og  søgte  mere,  og  for  Ellen  saa  det 
ud  som  han  havde  opgivet  Haabet.  Men  han  ven- 
tede blot  og  rustede  sig;  han  var  saa  sangvinsk  som 
nogensinde.  Løftet  om  det  ufattelige  laa  bestandig 
uindfriet  i  hans  Sind. 

Der  var  ikke  Plads  til  ham  oppe  i  den  trange 
Lejlighed,  hvor  Ellen  gik  med  sin  Vask,  saa  lejede 
han  et  Rum  i  den  høje  Kælder  og  hængte  et  stort 
Skilt  i  Vinduet;  han  tegnede  det  selv  med  Sko- 
magerblæk paa  et  Stykke  Pap  —  saa  sparedes  de 
Penge.  Kom  til  mig  med  Deres  Fodtøj,  saa  hjælper 
vi  hinanden  paa  Benene  stod  der.  Naar  Lasse 
Fredrik  ikke  var  paa  Arbejde  eller  i  Skole,  holdt 
han  for  det  meste  til  nede  hos  Faderen;  han  var 
en  snild  Fyr  og  kunde  give  en  Haand  til  mange 
Ting.  Mens  de  arbejdede,  samtalede  de  om  alt  muligt, 
Knægten  fortalte  sin  Far  alt  hvad  han  oplevede. 

Han  var  stærkt  i  Færd  med  at  forandre  sig  og 
talte  svært  fornuftigt  om  alting.  Pelle  var  bange  for, 
at  han  fik  for  lidt  ud  af  sin  Barndom.  „Skal  du 
ikke  op  og  lege  med?"  spurgte  han,  naar  Kvarterets 
Drenge  hujende  stormede  forbi  Kældervinduet.  Men 
Lasse  Fredrik  rystede  paa  Hovedet.  I  Leg  havde 
han  været  det  altsammen  fra  Forbryder  til  Konge, 
dér  var  ikke  mere  at  naa.  Nu  vilde  han  gærne  til 
noget  rigtigt  og  drømte  foreløbig  om  at  komme  til 
Søs. 

Skønt  de  arbejdede  alle  tre,  var  det  ikke  mere 
end  lige  de  kunde  slaa  sig  igennem;  der  blev  aldrig 
noget  at  hygge  sig  for.  Dette  var  især  Ellens  Sorg, 
Pelles  Tanker  syntes  ikke  at  fæste  sig  ved  det. 
Naar  man  blot  satte  lidt  spiseligt  frem  for  ham,  var 
han  tilfreds  og  saa  ikke  paa  hvad  det  var. 

Det  var  Ellens  Drøm  at  de  endnu  —  ved  et  van- 
vittigt Slid  tidlig  og  silde  —  skulde  kunne  arbejde 
sig  i  Vejret  og  komme  over  i  andre  Lag.  Men  Pelle 
blev  vred,  naar  hun  stod  og  sled  efter  Fyraften;  de 
maatte  hellere  have  det  lidt  fattigt  og  saa  have  Raad 
til  at  være  Mennesker,  sagde  han.  Ellen  forstod  det 
ikke,  men  saa  nok  at  hans  Sind  var  vendt  en  an- 
den Vej;  han  som  altid  før  faldt  i  Søvn  over  Bø- 
gerne, kunde  nu  fortabe  sig  saadan  i  dem  at  han 
ikke  hørte  Børnenes  Tumlen  omkring  sig.  Hun 
maatte  ligefrem  vække  ham,  naar  der  var  noget  hun 
vilde  —  og  blev  ræd  for  denne  ny  Magt,  der  var 

kommet  i  Stedet  for  den  gamle.  Det  var  næsten 
som  en  Forbandelse,  at  altid  noget  skulde  arbejde 
paa  at  føre  ham  ud  over  hende.  Og  lægge  sig  imod 
turde  hun  ikke;  hun  havde  bitre  Erfaringer  fra  før. 

„Hvad  søger  du  i  de  Bøger?a  spurgte  hun  og 
kom  og  satte  sig  hos  ham.  Pelle  saa  fraværende  op, 
hans  Tanker  kom  fra  fjærne  Egne,  hvor  hun  ikke 
havde  været  med.  Hvad  han  søgte?  han  prøvede 
sig  frem  men  kunde  ikke  gøre  Rede  for  det.  Jeg 
søger  mig  selv!"  sagde  han  pludselig  med  et  dri- 
stigt Hug  gennem  det  hele.  Ellen  stirrede  forundret 
og  skuffet  paa  ham. 

Men  hun  kom  igen  —  denne  Gang  skulde  ikke 
noget  faa  Lov  at  gaa  imellem  dem  og  ødelægge 
hendes  Verden.  Hun  lagde  sig  ikke  paa  tværs  af 
noget  mere,  men  nu  vilde  hun  følge  ham  og  være 
dér  hvor  han  var.  „Forklar  mig,  hvad  det  er  du 
har  for  —  og  tag  mig  med  i  det,"  sagde  hun. 

Pelle  havde  saa  smaat  belavet  sig  paa  at  gaa  ene 
ind  i  dette  og  blev  glad  ved  at  møde  Drift  til  Ud- 
vikling hos  hende  ogsaa.  Indtil  videre  lignede  Aan- 
dens  Verden  nærmest  et  Vildnis,  og  det  var  rart 
nok  at  færdes  to  derinde. 

Han  satte  hende  ind  i  de  Tanker  der  optog  ham 
selv,  og  drøftede  dem  med  hende;  og  Ellen  iagttog 
undrende,  at  det  altsammen  var  noget  der  ikke  ved- 
kom deres  private  lille  Velfærd.  Hun  gjorde  sig 
megen  Umag  med  at  begribe  denne  Flugt  bort  fra 
det,  der  dog  var  det  væsenligste;  det  var  jo  ligesom 
med  Børn,  der  altid  helst  vilde  det  de  ikke  skulde. 

Om  Aftenen  naar  Svend  Trøst  og  Søster  var  lagt 
i  Seng,  tog  Pelle  en  Bog  og  satte  sig  til  at  læse 
højt.  Ellen  havde  et  eller  andet  Lappearbejde,  og 
Lasse  Fredrik  hang  over  en  Stoleryg  med  Øjnene 
stift  hæftede  paa  Faderen  og  strittende  Slugøren. 
Skønt  han  ikke  forstod  det  halve,  fulgte  han  an- 
spændt med  —  til  Naturen  gjorde  sin  Ret  gældende 
og   han  faldt  i  Søvn. 

Ellen  kunde  saamænd  godt  forstaa  det  —  hun 
havde  selv  sin   Nød  med  at   holde  Øjnene   aabne; 

det  var  ikke  Morskabsbøger  Pelle  læste.  Undertiden 
stansede  han  for  at  skrive  noget  op  eller  drøfte  et 
eller  andet  Spørgsmaal.  Han  kunde  faa  de  besyn- 
derligste Ideer  og  se  Sammenhæng  mellem  Ting, 
som  Ellen  syntes  laa  i  hver  sit  Verdenshjørne;  hun 
maatte  tænke  paa,  om  han  ikke  godt  kunde  have 
studeret  til  Præst.  Forresten  klædte  det  ham;  hans 
Øjne  blev  helt  sorte,  naar  han  var  rigtig  optaget  af 
at  forklare  noget;  og  der  kom  et  ejendommeligt 
Træk  om  hans  Mund,  saa  hun  sad  og  fik  Lyst  til 
at  kysse  den.  Hun  maatte  i  sit  stille  Sind  indrømme, 
at  det  i  ethvert  Tilfælde  var  en  meget  uskadelig 
Fyraftensbeskæftigelse,  og  var  glad  til,  at  det  der  tog 
ham  denne  Gang  i  al  Fald  bandt  ham  til  Hjemmet. 

En  Dag  gik  det  op  for  Pelle,  at  han  alligevel 
ikke  havde  hende  med.  Hun  troede  ikke  engang  paa 
det  han  havde  for  —  hun  havde  aldrig  troet  blindt 
paa  ham  —  „Hun  har  nok  heller  aldrig  elsket  mig 
rigtig  —  det  er  derfor,"  tænkte  han  mismodig.  Maa- 
ske  var  det  Forklaringen  paa,  at  hun  tog  Svend 
Trøst  saa  roligt  som  var  han  hendes  eget  Barn  — 
hun  var  ikke  skinsyg!  Pelle  havde  gærne  ladet 
sig  overøse  med  Bebrejdelser  for  bagefter  at  faa  et 
Kys,  vædet  i  brændende  Taarer.  Men  Ellen  kom 
ikke  ud  af  Ligevægt. 

Saa  hyggeligt  de  havde  det,  mærkede  han  at  hun 
til  en  vis  Grad  gjorde  Bestik  uden  ham  —  som 
havde  han  en  Svaghed  man  altid  gjorde  vel  i  at 
regne  med.  Erfaringen  fra  gamle  Dage  sad  dybt  i 
hende. 


Ellen  gik  og  havde  sine  egne  Planer  med  den 
gamle  Sal  og  to  smaa  Anretterværelser,  der  laa  for 
Enden  af  den;  hun  var  træt  af  at  vaske,  det  gav 
ussel  Fortjeneste,  meget  Slid  og  ringe  Anseelse.  Nu 
vilde  hun  have  Artistlogi;  der  var  baade  den  og  den 
i  Gaden,  som  sad  og  levede  pænt  af  at  leje  ud  til 
Artisterne.    „Bare  jeg  havde  haft  et  Par  Hundrede 

Kroner  til  at  komme  i  Gang  for,  saa  skulde  jeg  nok 
faa  det  til  at  gaa,"  sagde  hun. 

—  „Og  saa  kunde  du  bedre  faa  Tid  og  Ro  til  at 
passe  dine  Bøger,"  føjede  hun  indsmigrende  til. 

Pelle  raadede  fra.  De  gode  Artister  tog  ind  paa 
Artisthotellerne,  og  de  Folk  man  kunde  vente  at  faa, 
havde  ikke  stort  at  betale  med.  Han  havde  set  ad- 
skilligt til  dem  fra  sit  Kældervindu  og  lappet  Skotøj 
for  nogle  af  dem  —  det  var  et  temmelig  saaleløst 
Folkefærd.  Saa  tav  hun  med  det,  men  han  kunde 
mærke,  at  hun  ikke  var  overbevist.  Hun  lod  kun 
Sagen  falde,  fordi  han  var  imod  den  og  det  var 
ham,  der  skulde  skaffe  Pengene. 

Dette  holdt  han  ikke  af  at  tænke  paa  —  han  var 
blevet  varsom  med  at  bestemme  over  andre.  Pen- 
gene maatte  kunne  skaffes  til  Veje,  om  ikke  paa 
anden  Maade  saa  ved  at  give  Pant  i  Bohave  og 
Værktøj.  Gik  det  galt,  saa  var  det  den  sikre  Ruin; 
men  dér  gik  Ellen  og  syntes  maaske,  han  var  en 
død  Haand  over  hendes  Muligheder. 

En  Dag  smed  han  Skødskindet  og  gik  ud  for  at 
rejse  Pengene.  Det  blev  sent,  inden  han  kom  hjem, 
Ellen  stod  i  Døren  og  ventede  ham  med  forundret 
Ansigt. 

„Se  her  er  Penge,  min  Pige  —  hvad  gi'r  du  mig 
for  dem?"  sagde  han  friskfyragtigt  og  talte  180  Kro- 
ner op  i  Sedler  til  hende.  Ellen  stirrede  overrasket 
paa  Pengene;  saa  stor  en  Kapital  havde  hun  aldrig 
haft  mellem  Hænder  før. 

„Hvor  har  du  dog  faaet  alle  de  Penge  fra?" 
spurgte  hun  endelig. 

Ja,  jeg  har  saamænd  travet  hele  Dagen  fra  den 
ene  til  den  anden,"  sagde  Pelle  fornøjet  —  „men 
til  sidst  blev  jeg  vist  til  en  Mand  inde  i  Blaagaards- 
gade.  Han  gav  mig  200  Kr.  mod  Pant  i  Indboet." 

„Men  her  er  jo  kun  180  Kr." 

„Naa  ja,  han  trak  altsaa  de  tyve  fra.  Laanet  skal 
saa  afdrages  med  tyve  Kroner  om  Maaneden  i  fem- 
ten Maaneder.  Jeg  maatte  skrive  under  paa  at  have 

laant  300  Kr.,  men  saa  slipper  vi  ogsaa  for  at  betale 
Renter." 

Ellen  stirrede  lamslaaet  paa  ham.  „Tre  Hundrede 
Kroner  —  og  vi  har  kun  faaet  hundrede  og  firs  — 
Pelle!"  Men  pludselig  slog  hun  Armene  om  hans 
Hals  og  kyssede  ham  hæftigt.  „Tak!"  hviskede  hun. 
Han  var  helt  fortumlet  —  det  lignede  hende  ikke 
at  være  saa  voldsom. 

Hun  fik  travlt  med  at  leje  Salen  og  faa  den  sat 
i  Stand;  de  løse  Bjælker  maatte  dog  fæstes  op  og 
Væggene  klines  og  hvidtes  lidt.  Den  gamle  Bonde 
vilde  gærne  leje  ud,  men  Bekostninger  vilde  han 
ikke  høre  tale  om;  til  sidst  fik  Ellen  ham  dog  til  at 
gaa  ind  paa  at  betale  det  halve  af  Istandsættelsen, 
imod  at  hun  lejede  for  et  Aar  og  betalte  forud.  „Vi 
kan  faa  min  Bror  Frederik  til  at  gøre  det  lidt  i 
Stand  paa  Søndag  Formiddag,"  sagde  hun  til  Pelle 
—  „saa  slipper  vi  selv  maaske  gratis."  Hun  var 
vældigt  om  sig  i  det  hele  taget! 

Men  det  kunde  ogsaa  nok  behøves,  Lejen  slugte 
de  hundrede  Kroner,  og  saa  var  der  alle  Anskaffel- 
serne. Hun  købte  billig  Sirts  i  Masser  af  Alen  og 
hængte  op,  saa  der  blev  en  Række  smaa  Aflukker 
langs  Salens  ene  Side,  i  hvert  Aflukke  kom  en  brugt 
Seng  med  Hømadras,  og  et  Servantestativ.  „Artister 
tager  det  ikke  saa  nøje,"  sagde  hun.  „Og  jeg  tror 
nok  de  bliver  glade  for  Salen  til  at  øve  sig  i!"  En- 
delig var  der  de  to  smaa  Anretterværelser,  som 
skulde  udstyres  lidt  pænt  til  særlig  fordringsfulde 
Artister.  Pengene  slog  ikke  saa  nær  til,  man  maatte 
tage  en  Del  paa  Kredit. 

Saa  var  ogsaa  det  hele  færdigt  til  at  tage  imod 
de  frie  Fugle;  og  helt  fikst  var  det  i  Forhold  til 
Midlerne;  Pelle  maatte  beundre  hendes  Snille  til  at 
faa  meget  ud  af  lidt.  Nu  galdt  det  blot  om  at  fange 
Fuglene  ind.  Men  her  stoppede  Ellens  praktiske 
Sans  op,  hun  kunde  ikke  gætte  sig  til  Trækket.  „Vi 
maa  avertere,"  sagde  hun  og  talte  sine  Skillinger. 

Pelle  lo  ad  hende.  Avertere  efter  Folk,  der  befandt 
sig  Pokker  i  Vold  paa  Jærnbaner  og  Dampskibe  — 

det  skulde  godt  hjælpe!  „Hvad  gør  vi  saa?"  sagde 
hun  og  saa  angst  paa  ham  for  Hjælp.  Nu  var  han 
alligevel  Manden  for  det  hele. 

Ja  først  og  fremmest  maatte  der  et  tysk  Skilt  ned 
ved  Gadedøren,  og  saa  maatte  Logiet  gøres  kendt. 
Pelle  havde  læst  baade  Tysk  og  Engelsk  i  Fængslet 
og  satte  selv  Skiltet  sammen.  Han  fik  Kort  trykt  og 
lagde  ind  paa  Artistknejpen  oppe  paa  Hjørnet  af 
Vesterbrogade,  gik  ogsaa  selv  derhen  et  Par  Gange 
efter  Midnat  naar  Artisterne  samledes  efter  endt 
Arbejde,  og  mødte  op  ved  Varietéernes  Bagside.  Det 
blev  snart  en  Opgave,  som  alt  hvad  han  beskæfti- 
gede sig  med  —  og  nu  skulde  det  tampes  igennem. 

Ellen  saa  forundret  og  hjælpeløs  til.  Hun  var  ble- 
vet helt  forskrækket  med  ét,  og  fulgte  med  spændt 
Opmærksomhed  hver  af  hans  Bevægelser. 

Men  snart  begyndte  der  at  komme  Gang  i  det. 
Pigerne,  Ellen  havde  vasket  for,  interesserede  sig  for 
Foretagendet  og  viste  Logerende  hen  til  hende;  og 
Lasse  Fredrik,  som  havde  sin  Gang  i  Cirkusstal- 
dene, kom  jævnlig  trækkende  med  en  eller  anden 
russisk  Staldkarl,  der  optraadte  som  Bondedanser 
eller  Kosakrytter.  Det  hændte,  at  der  boede  Folk 
hos  hende  helt  omme  fra  den  anden  Side  Jorden, 
hvor  de  gaar  med  Hovedet  nedad:  Fakirer  og  Trylle- 
kunstnere fra  Indien  og  Japan,  Slangetæmmere  fra 
Tetuan  —  Folk  med  blankragede  Hoveder  eller  en 
lang  sort  Pisk,  med  skæve  sørgmodige  Øjne,  løse 
Hofter  og  Hud,  der  lignede  det  grønlige  Lær  Pelle 
brugte  til  Damestøvler.  Søster  var  bange  for  dem, 
men  for  Lasse  Fredrik  var  det  et  Herreleben.  Der 
kom  ogsaa  tykke  Tyrolerpiger  —  tre  og  tre  —  som 
jodlede  paa  Varietéerne  og  gik  og  saa  skrækkelige 
ud  hele  Dagen;  de  var  Ellens  Fortvivlelse.  Og  nu 
og  da  kom  der  hele  Trupper.  Saa  knirkede  Trapez 
og  Ringe  i  den  store  Sal,  spanske  Dansere  trænede, 
og  Jongløren  øvede  sig  i  nye  Triks. 

Det  var  altsammen  Folk,  som  helst  ikke  skulde 
ses  uden  for  Scenen.  Ellen  kom  ofte  i  Cirkus  og 
paa  Varieté  nu,  men  begreb  aldrig  rigtig,  at  de  Op- 

trædende  var  de  samme,  som  gik  og  rodede  der- 
hjemme og  saa  ud  værre  end  en  Ulykke.  De  fleste 
stillede  ingen  Fordringer  men  skulde  bare  have  det 
billigt,  de  kostede  sig  selv  og  levede  undertiden  af 
Gud  ved  hvad.  Nogle  tændte  slet  og  ret  Baal  paa 
en  Jærnplade  paa  Gulvet  og  rodede  sig  noget  sam- 
men —  Ris  og  saadan  noget.  De  kunde  ikke  taale 
dansk  Mad,  sagde  Pelle.  Undertiden  stak  de  af  uden 
at  betale,  det  hændte  ogsaa  at  de  tog  noget  med  sig; 
og  slemme  til  at  ødelægge  var  de.  Silke  at  spinde 
ved  det  var  der  ikke,  men  Ellen  var  foreløbig  til- 
freds, blot  det  gik  rundt;  saa  hun  havde  Lejen  og 
Afdragene  og  lidt  for  sin  Ulejlighed.  Det  var  hen- 
des stolte  Plan  at  udrangere  de  daarlige  Elementer 
og  lægge  det  hele  lidt  fornemmere  an,  naar  det  var 
kommet  godt  i  Gang. 

„Nu  kunde  du  godt  sige  nej  til  det  daarligste  Ar- 
bejde og  skaane  dig  lidt."  sagde  hun  til  Pelle,  naar 
han  sad  og  masede  med  noget  udslidt  Fabriksfodtøj, 
der  hverken  var  Saal  eller  Overlær  paa.  Det  meste 
Fodtøj  havde  gjort  Tjeneste  andet  Steds,  før  det 
havnede  her  i  Kvarteret,  og  naar  Pelle  fik  det  under 
Behandling,  var  der  ikke  store  Sager  igen  af  det. 
„Sig  nej  til  det,"  sagde  Ellen  —  „det  er  altfor  sur 
Fortjeneste  for  dig!  Og  nu  klarer  vi  os  jo,  uden  at 
vi  behøver  tage  alting  med."  I  sin  Hjærtens  God- 
hed syntes  hun,  han  skulde  have  Lov  til  at  dyrke 
Bøgerne,  siden  det  nu  engang  var  hans  svage  Side. 

Hun  mente  ham  det  godt  nok,  men  Pelle  skulde 
ikke  have  noget  af  at  være  en  æstetisk  Driver,  en 
Jordemormand,  der  lod  Konen  forsørge  sig  og  gik  og 
agerede  boglærd.  Der  var  nok  af  dem  i  Kvarteret,  og 
Beboerne  saa  op  til  dem,  men  de  var  ikke  mor- 
somme. Det  var  nærmest  en  anden  Form  for  Druk- 
kenbolte. 

For  ham  var  Bøgerne  en  ny  Styrke,  groet  tungt 
frem  af  Opholdet  i  Fængslet.  Han  havde  siddet  en- 
som derinde  med  sit  Arbejde,  henvist  til  at  sysle 
med  sig  selv,  og  gaaet  sin  Person  efter  i  Sømmene. 
Det  var  jo  ligesom  at  faa  Selskab,  naar  han  gravede 

det  ny  og  fremmede  i  sig  frem  for  Dagen;  og  en 
Dag  stødte  han  paa  sit  eget  Væsens  Taage  og  op- 
dagede, at  den  bestod  af  Erfaringer  andre  havde 
gjort  før  ham.  Biblen,  som  altid  laa  paa  Fangens 
Bord  for  Selskab,  hjalp  ham;  dens  Tale  lød  som  en 
dybt  bekendt  Stemme,  der  i  meget  mindede  om  Far 
Lasses  Røst  i  hans  Barndom.  Fra  Biblen  gik  han 
videre  og  opdagede,  at  de  alvorlige  Bøger  var  Men- 
nesker, der  sad  i  Ensomheden  lige  som  han  selv  — 
og  talte  udad. 

Var  Ensomheden  da  saa  forfærdelig,  naar  man 
havde  saadant  Selskab?  Pelle  begreb  ikke  sin  egen 
Angst  for  den  mere.  I  sin  Barndom  havde  han  væ- 
ret Skabning  i  bredeste  Forstand  og  haft  Selskab  af 
alt  —  han  kunde  underholde  sig  med  Trær,  Dyr 
og  Stene.  De  Traade  visnede  bort  engang  og  tilførte 
ikke  Næring  mere;  men  saa  blev  han  ét  med  Mas- 
serne og  tænkte  og  følte  nøjagtig  som  de.  Nu  var 
ogsaa  det  ved  at  smuldre;  han  isoleredes  tydeligt 
Led  for  Led,  og  det  morede  ham  at  opdage  en  Plan 
i  det.  Han  havde  gjort  sig  Naturen  underdanig  alle- 
rede som  Barn,  han!  —  og  siden  erobret  Masserne! 
Nu  var  det  Ensomheden,  der  skulde  tages  —  og 
midt  i  den  færdedes  han  selv,  stor  og  forunderlig! 
Den  var  allerede  i  Færd  med  at  sætte  uudslettelige 
Spor  i  hans  Sind  skønt  han  ingenting  havde  set  af 
den  endnu.  Han  følte  sig  vidunderlig  spændt  til  Mode 
—  omtrent  som  da  han  i  sin  Barndom  ankom  til 
Bornholm  sammen  med  Faderen  og  ingenting  kunde 
se  men  hørte  et  Mylder  af  Liv  røre  sig  derinde  bag 
Taagen.  En  ny  ukendt  Verden  fuld  af  Vidundere 
bankede  ham  anende  i  Møde  derinde  fra. 

Pelle  handlede  ikke  ud  fra  nogen  Viljesakt;  han 
kunde  lige  saa  godt  have  prøvet  at  løfte  sig  selv  i 
Haaret,  som  beslutte  at  nu  vilde  han  være  et  Men- 
neske for  sig  selv.  Det  var  en  Opvaagnen  af  ny 
Ævner!  Han  lod  ikke  længer  Sol  og  Regn  gaa  hen 
over  Hovedet  paa  sig,  der  hændte  det  vidunderlige 
med  ham,  at  han  saa  undrende  paa  alt,  hvad  der 
før  var  gledet  ham  forbi  som  hverdagsagtigt,  og  saa 

alt  i  nyt  straalende  Lys.  Han  maatte  gaa  det  hele 
efter  forfra,  se  hver  Enkelthed  an  —  nej  var  det 
ikke  vidunderligt  som  det  forbandt  sig  altsammen, 
Sorg  og  Glæde  og  tilsyneladende  Smaating,  til  det 
blev  ham  Pelle  som  havde  hersket  over  hundred 
Tusend  og  dog  maatte  i  Fængsel  for  at  føle  sig  rig. 
Der  var  tændt  noget  i  ham,  som  aldrig  kunde  sluk- 
kes, en  hellig  Ild  som  alting  maatte  bære  Ved  til, 
enten  det  vilde  eller  ej.  Nu  kunde  han  ikke  besej- 
res, han  sugede  Kræfter  af  selve  Uendeligheden. 

Den  nøgne  Celle  —  tre  Skridt  paa  den  ene  Side 
og  seks  paa  den  anden  —  med  sin  Glug,  sin  sød- 
lige Klosetstank,  og  det  mystiske  Kighul  i  Døren  der 

var  som  et  vaagent  Øje  over  én  bestandig ja 

hvor  havde  den  ikke  rummet  meget!  Det  havde  jo 
alle  Dage  været  Fattigmands  Lod  at  skabe  sig  Ver- 
dener af  Tomheden,  dejlige  Fatamorganaer,  der  brast 
pludselig  og  kastede  ham  endnu  mere  arm  og  øde 
tilbage.  Men  dette  holdt;  i  Cellens  nøgne  Kammer 
syntes  alle  Livets  Ledninger  at  forenes  —  den  var 
som  det  mørke  underjordiske  Rum  i  vældige  Byg- 
ninger, hvor  Mekanismen  gemmes,  der  aabner  og 
lukker  for  Lys  og  Varme  til  hele  Komplekset.  Der- 
inde opdagede  han,  hvor  rigt  og  mangfoldigt  Livet  er. 

Pelle  gik  om  i  en  egen  løftet  Stemning.  Han  følte 
det  saadan,  at  noget  der  var  større  og  skønnere  end 
han  selv,  havde  taget  Stade  i  ham  og  skulde  vokse 
sig  ud  til  sin  Fuldendelse  derinde.  Inden  i  ham 
groede  det,  et  nyt  Væsen  der  dog  var  ham  selv, 
hvilede  dér  og  sugede  Næring  af  alt,  hvad  han  fore- 
tog sig.  Han  færdedes  varsomt  og  stille,  med  et  ind- 
advendt Udtryk  som  vejede  han  alting;  der  var  saa 
meget  man  ikke  maatte,  fordi  det  kunde  skade  det! 
De  var  altid  to  nu  —  Pelle  og  dette  forunderlige 
usete  Jeg,  der  hvilede  trygt  og  tungt  i  ham  som  et 
Foster,  med  sin  Rod  i  det  dunkle. 

Pelles  Forhold  til  Bøgerne  var  dybt  begrundet  — 
han  maatte  have  Rede  paa  Verden  nu.  Digtervær- 
kerne var  han  lidt  mistroisk  overfor,  man  kom  for 
let  til  deres  Indhold,  det  kunde  ikke  være  rigtig  fat. 

Pelle  Erobreren.  IV  6 


! 


82 


De  var  jo  forresten  ogsaa  lavede!  Han  trængte  til 
virkeligt  Stof,  Fakta;  der  var  vældige  Rum  i  hans 
Hjærne,  som  hungrede  efter  at  blive  fyldt  med  haand- 
gribelig  Viden  om  Tingene.  Han  holdt  mest  af  hi- 
storiske Værker,  navnlig  social-historiske,  og  læste 
indtil  videre  alt,  hvad  der  faldt  ham  i  Hænderne, 
raat  og  usødet.  Saa  fik  det  selv  se  at  skille  sig  ud. 
Det  var  en  Hunger,  der  aldrig  var  blevet  tilfreds- 
stillet og  nu  syntes  umættelig. 

Men  Arbejdet  passede  han  pedantisk,  han  havde 
gjort  sig  til  Princip,  aldrig  at  røre  en  Bog  saalænge 
der  laa  et  Arbejde  paa  Gulvet  og  ventede.  Han 
havde  i  Fængslet  drømt  om  en  rimelig  Arbejdsdag 
paa  f.  Eks.  otte  Timer,  saa  der  var  Tid  og  Kræfter 
til  at  beskæftige  sig  med  det  aandelige;  nu  tog  han 
af  Nattesøvnen  i  Stedet.  Her  var  i  al  Fald  et  Om- 
raade,  hvor  man  skulde  blive  fri  for  at  holde  ham 
ude,  han  vilde  have  sin  Del  i  Tidens  Viden.  Han 
følte,  at  der  var  Vaaben  i  det,  længe  nok  havde  Fat- 
tigmand godvillig  stillet  sig  i  Krogen  af  Mangel  paa 
Oplysning;  hvergang  han  stak  Hovedet  frem,  løj  man 
ham  tilbage  igen.  Hvorfor  erobrede  Fattigper  ikke 
ganske  simpelt  den  Forrettighed  fra  Overklassen? 
det  kostede  jo  kun  Slid,  og  med  den  Mønt  var  han 
vant  til  at  betale!  Ævner  manglede  han  næppe;  saa 
vidt  Pelle  foreløbig  kunde  se,  kom  næsten  alle  Bane- 
bryderne for  det  ny  nede  fra. 

Han  opdagede  glad,  at  hans  Søgen  indad  i  sig  selv 
ikke  førte  ham  bort  fra  Verden  —  dér  langt  inde 
dukkede  han  jo  ud  i  Lyset  igen.  Netop  i  Lyset! 
Han  fulgte  de  hemmelige  Love  for  sit  eget  inderste 
Væsen  —  og  stod  igen  midt  i  Spørgsmaalet  om  de 
manges  Velfærd.  Hans  praktiske  Sans  trængte  til 
denne  Bekræftelse  af  Sammenhængen.  Der  var  Re- 
sultater i  det  ogsaa  udad;  allerede  nu  kunde  Histo- 
rien ikke  bruges  længer  til  at  lyse  ham  og  hans 
Ideer  hjem  —  han  vidste  for  meget.  Og  hans  Syn 
voksede  fra  Dag  til  Dag  og  spændte  over  en  stadig 
større  Horisont.  En  Dag  tog  han  simpelthen  Trylle- 
ordet fra  Troldene  og  vakte  Kæmpen  med  det! 

Han  hang  vældigt  i  og  var  som  Regel  fuld  af  For- 
trøstning. Naar  de  sidste  Artister  kom  hjem  fra  Ar- 
tistkafeen, havde  han  gærne  Skomagerlampen  tændt 
og  sad  og  arbejdede.  Saa  stansede  de  foran  det  aabne 
Kældervindu  og  slog  en  Sludder  af  med  ham  paa 
deres  gebrokne  Dansk.  Det  stod  smaat  til  i  Hjem- 
met, Afdragene  paa  Laanet  og  Gælden  fra  Monterin- 
gen slugte  fremdeles  alt,  hvad  de  kunde  skrabe  sam- 
men, og  Pelle  havde  ikke  Udsigt  til  noget  bedre 
Arbejde.  Men  Arbejdet  bærer  selv  Troen  i  sig;  han 
stolede  blindt  paa  at  der  nok  skulde  aabne  sig  en 
Vej  ud,  blot  han  ufortrødent  kilede  paa  med  sit. 

Ellens  stille  Mistillid  til  hans  Forehavende  bar 
han  med  Ro.  Han  følte  sig  større  end  hende  i  dette, 
hun  naaede  ikke  op  dér,  hvor  han  bar  sit  Hoved! 


VI 

Allerede  Kl.  fire  vaagnede  Pelle,  skønt  han  var 
kommet  sent  i  Seng.  Han  sov  Hønseblund  i  denne 
Tid,  Sommernatten  laa  som  en  lys  Manen  over  hans 
Øjenlaag.  Han  listede  ud  i  Køkkener  og  toede  sig 
under  Vasken  —  og  gik  saa  ned  til  sit  Arbejde. 
Nattens  hvidgraa  Aande  hang  endnu  synlig  nede  i 
Gaden,  men  højt  oppe  ved  Tagene  groede  et  rød- 
ligt Skær  frem.  „Nu  staar  Solen  op  over  Landet," 
tænkte  han  og  mindedes  sin  Barndoms  Morgener: 
Markerne  med  det  sølvgraa  Dugspind,  og  Solen  der 
pludselig  kom  og  skabte  det  om  til  Millioner  straa- 
lende  Diamantdraaber.  Ak,  kunde  man  igen  engang 
springe  barfodet  og  let  gysende  ud  i  det  dugvaade 
Græs  og  frejdigt  raabe  den  gryende  Dag  i  Møde: 
Op  med  dig  Sol,  Pelle  er  her  allerede! 

Natvægteren  kom  slæbende  forbi  det  aabne  Vindu 
paa  sin  Vej  hjem.  „Allerede  oppe,"  sagde  han  natte- 
hæst  og  nikkede  ned.  Ja,  aarle  er  af  Guld  —  du 
bliver  nok  rig  engang,  Skomager."  Pelle  lo,  han  var 
rig! 

6* 

Han  tænkte  paa  Kone  og  Børn,  mens  han  arbej- 
dede. Der  var  noget  hyggeligt  ved,  at  de  laa  og  sov 
saa  trygt  og  han  sad  her  og  hang  i,  det  fastslog  at 
han  var  deres  Forsorg.  Af  hvert  Hammerslag  groede 
Hjemmet,  derfor  lagde  han  saa  muntert  i.  Fattige 
var  de,  men  det  var  ligegyldigt  i  Forhold  til  den 
Ting,  at  blev  han  nu  taget  bort,  vilde  meget  gaa  i 
Stykker.  For  Børnene  var  han  allerede  Forsynet,  til 
alting  hed  det:  Far  skal!  eller:  Far  har  selv  sagt!  — 
i  deres  Øjne  var  han  Ufejlbarligheden  selv.  Og  Ellen 
begyndte  at  komme  til  ham  med  sine  Bekymringer, 
hun  gik  ikke  længer  stum  med  sit  men  erkendte,  at 
han  havde  stærkere  Skuldre. 

Det  kom  i  Grunden  saa  ufortjent  af  sig  selv,  som 
om  gode  Kræfter  arbejdede  for  ham.  Saa  beskæm- 
mende det  var,  at  Hustruen  skulde  arbejde  med  paa 
Familiens  Underhold,  havde  han  ikke  formaaet  at 
fritage  hende  for  det  —  og  hvad  havde  han  været  for 
Børnene?  Det  var  ikke  nemt  at  bygge  alting  op  paa 
én  Gang  fra  bar  Bund,  og  det  kunde  være  fristende 
nok  at  lade  noget  falde  og  føre  Resten  saa  meget 
hurtigere  igennem.  Som  han  var  nu,  var  han  i  Grun- 
den ingenting!  Ikke  den  gamle  Pelle  og  ikke  den 
ny,  men  noget  ubestemmeligt  under  Vejs,  der  i  høj 
Grad  trængte  til  Overbærenhed!  En  Bunke  Bohave 
paa  en  Flyttevogn,  paa  Vej  til  den  ny  Bolig. 

Udefra  havde  han  Lejlighed  nok  til  at  føle  det; 
baade  gamle  Fjender  og  gamle  Venner  saa  paa  ham 
som  en,  det  var  gaaet  svært  tilbage  med.  „Er  det 
virkelig  Resterne  af  den  gamle  Kærnekarl?"  sagde 
deres  Blik.  Men  hans  egne  var  til  Gengæld  over- 
bærende. „Far  har  ikke  Tid,"  sagde  Søster  forkla- 
rende til  sig  selv,  naar  hun  gik  og  puslede  nede  hos 
ham  —  „men  han  faar  nok!"  Og  saa  udmalede  hun 
sig  alt  det  dejlige,  der  saa  skulde  ske.  Pelle  blev 
underlig  til  Mode  —  han  fik  se  at  komme  igennem 
dette  lidt  hurtigt. 

Det  var  en  mørk  og  uvejsom  Verdensdel  han 
havde  vovet  sig  ud  i,  men  nu  begyndte  han  at 
kunne  orientere  sig.    Der  var  Højdedrag  som  stadig 

gik  igen,  og  enkelte  Bjærgtoppe  som  naas,  hvergang 
man  brød  ud  af  Tykningen.  Og  rigt  at  færdes  var 
der  —  kanske  var  det  Landet  han  og  de  andre 
havde  søgt.  Naar  han  var  kommet  igennem,  skulde 
han  dog  vise  dem  det. 

Pelle  havde  en  god  Hukommelse,  og  huskede  alt 
hvad  han  havde  læst.  Meget  af  det  kunde  han  citere 
ordret,  og  om  Morgenen  inden  Gaden  endnu  var 
vaagnet,  plejede  han  at  gaa  det  hele  igennem  i  Tan- 
kerne, mens  han  arbejdede.  Det  undrede  ham,  saa 
lidt  Historien  beskæftigede  sig  med  hans  egne,  det 
var  først  i  den  alier  nyeste  Tid  de  var  taget  med. 
Naa,  han  var  ikke  ked  af  dét,  Bevægelsen  var  alt- 
saa  noget  virkelig  nyt  og  ikke  en  af  Historiens  evige 
Gentagelser.  Nu  forlangte  han  at  faa  dens  Ide  paa 
Prent,  og  en  Dag  sad  han  underlig  højtidelig  paa  Bib- 
lioteket med  Marx  og  Henry  George  foran  sig.  Pelle 
vidste  noget  paa  det  Omraade  han  ogsaa,  men  dette 
var  alligevel  som  at  drage  Vaad  af  Dybet  —  en  straa- 
lende  Vidunderverden  fulgte  med  op.  Her  var  uom- 
stødelige logiske  Beviser  for,  at  han  havde  grebet 
rigtig,  skønt  han  greb  i  Blinde.  Lykkeland  var  stort 
nok  til  alle;  jo  flere  der  rykkede  ind,  des  større  blev 
det.  Han  sad  og  fik  Lyst  til  at  lange  ud  igen,  slaa 
et  nyt  Slag  for  Lykken! 

Pludselig  gik  det  som  et  Skred  gennem  Huset  fra 
øverst  til  nederst,  et  kort,  besættende  Uvejr,  der  igen 
førte  ham  tilbage  til  Hjemmet.  Det  var  bare  Lasse 
Fredrik,  der  indledede  Dagen;  han  tog  en  Afsats  i 
hvert  Spring,  sendte  en  Hilsen  ned  til  Faderen  og 
for  af  Sted  paa  Arbejde.  Den  sidste  Selestrop  knap- 
pede han,  mens  han  løb.  Lidt  efter  kom  Ellen 
ned  med  Morgenkaffen. 

„Hvorfor  kaldte  du  ikke  paa  mig,  da  du  stod  op?" 
sagde  hun  surmulende.  „Det  er  ikke  sundt  at  sidde 
saa  længe  og  arbejde  uden  at  faa  noget." 

Pelle  lo  og  kyssede  hende  til  Godmorgen.  „De 
fine  Fruer  staar  først  op  længe  efter  deres  Mænd," 
sagde  han  drillende. 

Men  Ellen  lod  sig  ikke  affærdige  med  Løjer.    En 

ordenlig  Kone  var  oppe  før  sin  Mand  og  havde 
noget  til  ham.  „Jeg  vil  ha'e,  du  kalder  paa  mig," 
sagde  hun  bestemt  og  var  helt  rød  i  Kinderne.  Det 
klædte  hende  at  løbe  varm  engang. 

Mens  han  drak  Kaffen,  sad  hun  og  underholdt 
ham  om  sit,  og  de  drøftede  Dagens  Plan  sammen. 
Saa  gik  hun  op  for  at  hjælpe  Børnene  i  Tøjet. 

Hen  paa  Formiddagen  lagde  Pelle  Arbejdet  til 
Side;  han  gjorde  sig  i  Stand  og  gik  ud  for  at  afle- 
vere det.  Med  det  samme  vilde  han  ind  om  paa 
Biblioteket  og  slaa  noget  efter  i  de  store  Leksika. 

Gaden  levede  sit  eget  stille  Liv  her  lige  op  ad 
det  store  Strøg  —  ens  fra  Dag  til  Dag.  Den  tykke 
jyske  Marskandiser  stod  paa  Trappen  som  sædvan- 
lig og  dampede  paa  sin  Træpibe.  „God  Morgen,  Sko- 
mager," hilste  han.  En  gul  skævøjet  Østerlænding  i 
Tøfler  og  lang  sort  Kaftan  balancerede  nok  saa  hjem- 
ligt op  ad  Mælkekælderens  Trappe  med  en  Spøl- 
kop  Fløde  i  den  ene  Haand  og  Brød  i  den  anden. 
Og  ovenfor  paa  Fortovet  gik  et  Par  Hopsadrenge 
og  spillede  Klink,  lige  under  den  store  røde  Lygte 
som  Natten  igennem  lyste  sit  Ligtorneoperatør  helt 
op  til  Strøget.  To  Piger  i  Cykledragt  kom  trækkende 
ud  af  en  Port  med  deres  Maskiner  —  de  skulde  i 
Skoven.  „Goddag  Pelle!  hvordan  gaar  det  med  El- 
lens Forretning?"  spurgte  de  familiært.  Det  var  nogen 
hun  havde  vasket  for. 

Pelle  holdt  af  denne  brogede  Bydel,  hvor  ny 
Butiker  med  store  Spejlglasruder  laa  Side  om  Side 
med  lave  Stuer,  hvor  man  drev  Smaahandel  bag 
almindelige  Vinduer  med  Gyldenlak  og  Georginer  i 
lige  som  hjemme  i  Provinsbyen  —  og  blot  havde 
trukket  en  Snor  over  Blomsterpotterne  med  et  Brev 
Sikkerhedsnaale  og  et  Bundt  Snørelidser  paa.  Her 
boede  Fattigfolk  nok,  men  Livet  gik  alligevel  ikke 
paa  saa  haarde  Gænger  som  ude  paa  Nørrebro. 
Folk  tog  lettere  paa  Tilværelsen,  syntes  ham  mindre 
retlinjede  men  ogsaa  mindre  selvretfærdige.  De  syn- 
tes at  have  faaet  et  lysere  Temperament,  gik  ikke 
saa   støt  og  velafrettet  til   og  fra  det  faste  Arbejde 

men  havde  til  Gengæld  flere  Udveje  til  at  bjærge 
Føden. 

Der  var  noget  af  Opbruddet  over  det  hele,  som 
svarede  godt  til  hans  egen  Tilstand;  Livets  Usikker- 
hed lagde  en  egen  højspændt  Stemning  over  alting. 
Fattigdommen  kom  ikke  marsjerende  i  tætte  mands- 
stærke  Arbejderkolonner,  den  havde  en  stor  og  bro- 
get Garderobe,  kunde  møde  op  i  de  sidste  Brunel- 
ler fra  det  gamle  Københavns  Herskabshuse,  eller 
med  Guldbriller  og  høj  Hat.  Han  mente,  han  kendte 
alle  Fag,  men  her  var  Hundreder  af  Leveveje,  som 
ikke  lod  sig  organisere,  hver  Dag  opdagede  han  ny 
og  mærkelige  Erhverv.  Han  huskede,  hvor  svært 
det  havde  været  at  organisere  herude  —  Livet  for- 
mede sig  for  uoverskueligt. 

Her  var  Plads  til  alt,  Dør  om  Dør  boede  Folk 
som  Bevægelsen  ikke  havde  faaet  samlet  op  endnu, 
og  Folk  som  var  skudt  oven  ud  af  den  i  stejl  Trods. 
Her  var  Plads  til  ham  ogsaa,  Skyggen  han  havde 
gruet  for  fulgte  ham  ikke.  Man  havde  set  for 
meget  af  Livet  til  at  blande  sig  i  andres  Sager;  Bed- 
steborgerligheden havde  ikke  ævnet  at  bemægtige  sig 
Fattigmand.  Der  var  noget  af  Arken  over  denne  By- 
del —  kun  ikke  dens  Haabløshed;  alle  Muligheder 
holdt  tvært  imod  til  her.  Fattigmand  havde  erobret 
dette  Terræn  fra  det  rige  Borgerskab,  og  det  syntes 
som  Udviklingen  havde  faaet  Retning  af  det.  Her 
var  det  Proletariatet,  hvis  brogede  Væsen  trængte 
opad  og  gennemsyrede  saa  at  sige  det  hele.  I  de 
lange  Sidegader,  som  var  fulde  af  Marskandisere  og 
Pantelaanere,  havde  Tilværelsen  ikke  skilt  sig  ud  i 
sine  forskellige  Bestanddele.  Piger  og  Spillefugle  boede 
Dør  om  Dør  med  gamle  fredelige  Borgerfolk,  der 
levede  adstadigt  af  deres  Rentepenge  og  gik  i  Kirke 
hver  Søndag  med  Salmebogen  i  Haanden.  Jærn- 
kræmmeren  havde  Guldure  og  Antikviteter  mellem 
Skramlet  i  sin  Kælder. 

Han  fulgte  Vesterbrogade  indad.  Sommerferien 
var  netop  forbi,  Fortovet  paa  Figaro-Siden  var  fuldt 
af  solbrune  Mennesker  —  Forretningsfolk,  Studenter  og 

Kursuspiger  —  der  lyste  op  i  Vrimlen  ved  et  eget 
Humør.  De  var  lige  vendt  tilbage  til  Byen  og  lugtede 
endnu  af  frisk  Blæst  og  Strand  —  det  var  næsten  saa 
godt  som  en  Tur  paa  Landet.  Og  vilde  han  længer 
ud  i  Verden,  kunde  han  ogsaa  komme  det;  Vesterbros 
Strøg  havde  Skikkelser  nok,  der  greb  ham  ved  Fan- 
tasien og  hvirvlede  ham  udad.  Det  var  som  en  Kaj, 
hvor  Alverden  satte  hinanden  Stævne,  Artister  og 
Søfolk  og  internationale  Agenter.  Underlige  Kvinder 
kom  sejlende  gennem  Mængden,  store,  eksotisk  saft- 
fulde som  Drivhus-Frugter;  han  kendte  dem  igen 
fra  Billedet  af  Marskandiserskens  Datter  i  Arken,  og 
vidste  at  de  hørte  til  det  internationale  Forplejnings- 
korps!  De  gik  i  tigerstribet  Spaseredragt,  det  mæg- 
tige champagnefarvede  Haar  duftede  af  fremmede 
Egne  —  af  mange  Havne  og  Ruter  lige  som  Damp- 
skibenes Indre;  de  kraftige  stillestaaende  Ansigter 
svulmede  af  Massage  og  mindede  om  en  pudset  lyse- 
rød Barnenumse.  De  flød  majestætisk  ned  ad  Strøm- 
men som  Fuldriggere.  I  deres  Kølvand  sloges  nogle 
smaa  energiske  Væsner,  som  ogsaa  hørte  til  Træk- 
ket og  havde  majet  sig  ud,  saa  de  lignede  Børn  — 
med  Pufærmer,  korte  Skørter  og  Babyhaar.  Rystende 
Gamlinge,  som  Solen  havde  lokket  ud,  stod  fortabt 
stille  og  fulgte  de  dejlige  Børn  med  Øjnene. 

Pelle  følte  et  eget  Behag  ved  at  glide  afsted  med 
denne  Strøm,  der  flød  bredt  og  roligt  som  Livet 
selv.  Verden  var  større  end  han  havde  tænkt  og 
han  tog  ikke  Parti  for  eller  imod  noget,  men  undre- 
des blot  over  Livets  Mangfoldighed. 



Han  kom  hjem  fra  Biblioteket  ved  Totiden  med 
et  stort  statistisk  Værk  under  Armen.  Ellen  tog  imod 
ham  med  røde  Øjne. 

„Har  dine  Logerende  nu  gjort  dig  Livet  surt  igen?" 
spurgte  han  og  saa  hende  ind  i  Ansigtet.  Hun  vendte 
Hovedet  bort. 

„Fik  du  Penge  for  Arbejdet?"  spurgte  hun  i  Ste- 
det for  Svar. 

„Nej,  Manden  selv  var  ikke  i  Butiken.  De  kom- 
mer hen  og  betaler." 

„Saa  har  vi  ikke  en  rød  Øre  —  og  jeg  har  ingen 
Middagsmad  til  dig."  Hun  prøvede  at  smile  da  hun 
sagde  det,  men  de  tunge  Øjenhaar  vibrerede. 

„Er  det  det  hele,"  sagde  Pelle  og  lagde  Armen 
om  hende.  „Hvorfor  har  du  ikke  lavet  Havregrød 
til  mig?  Jeg  havde  glædet  mig  til  en  mægtig  Por- 
tion." 

„Det  har  jeg  ogsaa  —  men  du  faar  jo  næsten 
ikke  andet.  Det  er  ikk'e  Mad  for  et  Mandfolk." 

Han  greb  hende  om  Midjen  med  begge  Hænder, 
løftede  hende  op  og  satte  hende  pænt  og  varsomt 
ned  paa  Køkkenbordet.  „Det  er  Havregrøden,  min 
Pige,"  sagde  han  overgivent.  „Jeg  kan  næsten  ikke 
gaa  for  bare  Kræfter." 

Men  Ellen  var  ikke  til  at  slaa  et  Smil  af  med  en 
Vognkæp;  der  var  et  eller  andet  i  Vejen  —  hun 
vilde  ikke  rigtig  ud  med  det.  Endelig  fik  han  ud  af 
hende,  at  de  to  musikalske  Klovner  var  stukket  af  fra 
Huslejen.  Hendes  gode  Sengeklæder  havde  de  øde- 
lagt, ligget  i  dem  med  Klæderne  paa,  og  svinet  dem 
til  saa  de  ikke  var  til  at  redde.  Hun  vilde  nødig 
vedgaa  det,  fordi  han  i  sin  Tid  havde  raadet  fra. 
Men  saa  med  ét  gav  hun  sig  voldsomt  over.  „Du 
maa  ikke  le  ad  mig,"  hulkede  hun  og  gemte  Ansig- 
tet ved  hans  Skulder. 

Pelle  søgte  at  trøste  hende,  men  det  var  ikke  saa 
let.  Det  var  ikke  det  enkelte  Uheld  men  hele  Fias- 
koen, hun  brød  sammen  paa  —  hun  havde  lovet  sig 
saa  meget  af  sin  store  Plan.  „Det  kan  jo  reddes 
endnu,"  sagde  han  for  at  trøste  hende.  „Vi  kiler 
bare  paa,  saa  kommer  det  nok,  skal  du  se." 

Men  Ellen  lod  sig  ikke  putte  Blaar  i  Øjnene.  „Du 
mener  det  jo  ikke,"  sagde  hun  vredt,  „du  siger  det 
kun  for  min  Skyld!  Og  Marskandiseren  sendte  Bud 
herom  i  Formiddags,  at  hvis  han  ikke  snart  fik 
Resten  af  sine  Penge,  tog  han  hele  Udstyret  igen." 

„Saa  lad  ham  tage  det  —  saa  er  vi  ude  af  den 
Historie." 

„Men  saa  taber  vi  alt  det,  vi  har  betalt  af!"  ud- 
brød hun  hastigt  og  tørrede  Øjnene. 

Pelle  trak  paa  Skuldrene:  „Det  er  der  ikke  noget 
at  stille  op  til." 

„Skulde  vi  saa  ikke  hellere  se  at  faa  Sagerne 
solgt  efterhaanden?  Vi  skylder  kun  en  Tredjedel 
paa  dem." 

„Det  kan  vi  ikke  —  det  er  strafbart.  Vi  har  Leje- 
kontrakt paa  Logiudstyret,  og  saalænge  vi  skylder 
en  Øre  paa  det,  er  det  hans.  —  Naa,  men  vi  er  jo 
sunde  og  raske  allesammen,  hvad  Nød  har  det  saa!" 

„Det  kan  du  sagtens  sige,"  svarede  Ellen  og  for- 
søgte et  Smil.  „Men  jo  raskere  vi  er,  desto  mere 
Mad  skal  der  til." 

Der  kom  en  Tøs  rendende  med  et  Par  Støvler, 
som  skulde  forsaales  i  en  Fart;  det  var  Dronning 
Thereses,  hun  skulde  bruge  dem  om  Aftenen.  „Saa 
faar  vi  da  et  Par  Øre  mellem  Hænder!"  sagde  El- 
len oplivet.  Jeg  hjælper  dig  at  faa  dem  færdig  i  en 
Fart." 

De  satte  sig  paa  hver  sin  Side  af  Disken  og  gik 
i  Gang  med  Arbejdet.  Det  mindede  om  den  aller- 
første Tid  af  Ægteskabet;  en  Gang  imellem  stansede 
de  og  lo  —  naar  Ellen  havde  glemt  et  eller  andet 
Tag.  Paa  halvanden  Time  var  Støvlerne  færdige. 
Pelle  gik  selv  med  dem  for  at  være  sikker  paa 
Pengene. 

„Du  træffer  hende  bedst  i  Knejpen,"  sagde  Ellen. 
„Ved  denne  Tid  spiser  Artisterne  Middag,  saa  er 
hun  gærne  der." 

I  Artistknejpen  var  der  travlt.  Ved  de  smaa  Borde 
sad  knoglede,  tætklippede  Mænd  af  en  egen  rødlig 
Type  og  spiste  sammen  med  en  eller  anden  Pige 
fra  Kvarteret.  Det  var  Akrobater,  Klovner  eller  Bry- 
dere —  Folk  af  et  ensartet  Verdenssnit,  stortærnet 
klædte,  med  vældige  Neglemansjetter  og  hele  pans- 
rede Støvlesnuder.  De  tyggede  bredt,  og  stirrede 
sløvt  ud  i  Luften  til  Pigernes  Halløj,  bar  en  jærn- 
haard  brutal  Maske  til  Ansigt  og  svære  Diamant- 
ringe paa  Fingrene.  Nogle  af  dem  saa  ud  til  at  have 

udviklet  Underkæben  med  det  Formaal  at  tage  mod 
Bokserslag,  saa  kraftig  var  den.  Inde  i  det  tilstø- 
dende Værelse  gik  nogle  unge  sirlige  Fyre  og  spil- 
lede Biljard,  mens  de  i  Smug  holdt  Øjne  med  hvad 
der  foregik  ved  Bordene.  De  havde  Pandekrøller  og 
Laksko. 

Dronning  Therese  var  der  ikke.  Han  gik  saa  om 
i  Dannebrogsgade,  hvor  hun  boede.  Men  hun  var 
ikke  hjemme,  han  maatte  aflevere  Støvlerne  til  Na- 
boens og  gaa  igen  med  tomme  Hænder. 

Naa,  var  det  vel  andet,  end  hvad  man  kunde 
vente!  Naar  man  trængte  haardest,  legede  Tilfældet 
med  én  som  Katten  med  Musen!  Pelle  var  ikke 
nær  saa  frejdig,  som  han  lod  naar  han  stod  over  for 
Ellen;  Virkeligheden  begyndte  at  gaa  ham  paa.  Han 
drev  ud  til  Morten,  men  uden  nogen  Tro  til  Resul- 
tatet; Morten  havde  mange  Huller  til  det  han  tjente. 

„Du  kommer  i  det  rette  Øjeblik!"  sagde  Morten 
og  viftede  med  to  Sedler.  „Jeg  har  lige  faaet  tyve 
Kroner  sendende  fra  Arbejderen,  dem  kan  vi  dele. 
Det  er  mine  første  Penge  fra  den  Kant,  saa  du  kan 
begribe,  jeg  har  spyttet  tre  Gange  paa  dem." 

„Saa  har  de  alligevel  fundet  Vej  til  dig,"  udbrød 
Pelle  glad. 

Morten  lo:  Jeg  blev  ked  af  at  se  mine  Arbejder 
gaa  igen  i  Bladet,  da  man  dog  ikke  vil  kendes  ved 
mig  deroppe  —  og  gik  op  til  dem  og  gjorde  opmærk- 
som paa  Paragrafen  om  Eftertryk.  Du  skulde  se 
det  Ansigt  de  satte  op!  For  Pokker,  det  er  ikke 
morsomt  at  skulle  tjene  sit  Brød  paa  Elendigheden 
saa  at  sige!  og  endnu  pinligere  bliver  det,  naar  man 
bagefter  skal  gaa  Tiggergang  for  sine  sure  Skillinger. 
Du  skal  heller  ikke  tro  jeg  gjorde  det  under  andre 
Forhold  —  jeg  sultede  hellere.  Men  jeg  vil  i  al  Fald 
ikke  være  Genstand  for  Udsvedning  fra  mine  egnes 
Side!  —  Det  er  snart  længe  siden  du  har  været 
her." 

Jeg  har  haft  saa  travlt.  —  Hvordan  har  Johanne 
det?"  Det  sidste  sagde  han  i  en  hviskende  Tone. 

„Ikke  godt  for  Tiden  —  hun  holder  Sengen.  — 
Hun  spørger  stadig  efter  dig." 

Jeg  har  været  meget  optaget  den  senere  Tid!  — 
Desværre  kan  jeg  stadig  ikke  opdrive  noget  om 
hende.  Er  hun  lige  tvær?" 

„Naar  hun  er  i  sit  onde  Lune,  lader  hun  sig  for- 
staa  med,  at  hun  godt  kunde  hjælpe  os  paa  Sporet 
hvis  hun  vilde.  Jeg  tror  det  morer  hende  at  se  os 
løbe  til  Nar." 

„Saa  raffineret  er  et  Barn  ikke." 

„Det  skal  du  ikke  sige.  Husk  paa  hun  er  ikke 
noget  Barn  —  hun  har  gjort  for  rædselsfulde  Erfa- 
ringer. Jeg  har  nærmest  det  Indtryk,  at  hun  hader 
mig  og  kun  pønser  paa  at  gøre  mig  Fortræd.  Du 
aner  ikke,  hvor  hadefuldt  hendes  Sind  kan  være; 
det  er  som  om  Dunsterne  dernede  fra  havde  omsat 
sig  til  levende  Gift  i  hende.  Kommer  her  nogen, 
hun  mærker  jeg  synes  om,  saa  spyr  hun  dem  til, 
saa  snart  de  er  gaaet  —  siger  et  eller  andet  giftigt 
om  dem  for  at  saare  mig.  Du  er  den  eneste  hun 
skaaner,  derfor  tror  jeg,  der  maa  være  et  hemmeligt 
Baand  imellem  jer.  Prøv  at  gaa  hende  paa  Klingen 
en  Gang  til." 

De  gik  ind  til  hende.  Da  de  aabnede,  smuttede 
hun  hastigt  ned  under  Dynen  —  hun  havde  lyttet 
ved  Døren.  Hun  lod  som  hun  sov  haardt.  Morten 
gik  ind  for  at  arbejde  og  lukkede  efter  sig. 

„Naa  Johanne,"  sagde  Pelle  og  satte  sig  paa 
Sengekanten  —  „jeg  har  en  Hilsen  til  dig.  Kan  du 
gætte  fra  hvem?" 

„Fra  Bedstemor!"  udbrød  hun  og  rejste  sig  ivrigt 
over  Ende.  Saa  blev  hun  flov  over  at  være  over- 
listet og  krøb  ned  under  Dynen.  Hun  laa  og  skot- 
tede mistroisk  til  ham,  med  sammenpressede  Læber. 
Der  var  noget  ved  Blikket  og  Hovedholdningen 
der  ligesom  kaldte  paa  henslumrede  Minder  i  ham, 
men  han  kunde  ikke  fæstne  det. 

„Nej  ikke  Bedstemor.  —  Hvor  er  hun  forresten 
henne   nu   —  jeg  skulde  gærne  tale   med    hende? 

Kunde  du  ikke  følge  mig  ud  til  hende,  naar  du  bli- 
ver rask?" 

Hun  laa  og  betragtede  ham  med  spillende  Øjne 
og  et  spotsk  Udtryk.  Ja  det  ku'  du  HM"  svarede 
hun  med  et  Refræn  fra  Gaden. 

„Sig  mig  nu,  hvor  hun  bor,  Johanne,"  blev  Pelle 
ved  og  tog  hendes  magre  Haand.  „Saa  er  du  en  flink 
Pige!" 

Ja  om  Natten!" 

Pelle  rynkede  Panden:  „Du  maa  være  meget 
hjærteløs,  naar  du  kan  forlade  din  gamle  Bedstemor 
og  ikke  engang  kan  unde  hende,  at  andre  hjælper 
hende.  Jeg  er  vis  paa,  hun  sidder  et  Steds  og  lider 
Nød." 

Johanne  saa  forbitret  paa  ham.  Jeg  pryglede  hende 
ogsaa,"  udbrød  hun  ondt. 

Hun  brast  i  Latter  ved  Pelles  Udtryk.  „Nej  jeg 
gjorde  alligevel  ikke,"  sagde  hun  beroligende — „jeg 
tog  bare  Stokken  fra  hende  og  gemte  hendes  Bril- 
ler, saa  hun  ikke  kunde  gaa  ned  paa  Gaden  og 
hente  Fløde.  Saa  var  hun  nødt  til  at  sende  mig,  og 
saa  drak  jeg  al  Fløden  og  kom  Vand  i  Kanden. 
Hun  kunde  ikke  se  det,  og  saa  skældte  hun  ud 
over  Mælkeforretningen,  fordi  den  snød." 

„Nu  digter  du  vist,"  sagde  Pelle  usikkert. 

Jeg  pillede  ogsaa  Krummen  ud  af  Brødet  og  lod 
hende  spise  Skorpen,"  vedblev  Johanne  og  nikkede. 

„Hold  nu  op  med  det,"  sagde  Pelle  og  strøg  hende 
over  den  svedige  Pande  —  „jeg  ved  godt,  at  jeg  har 
fornærmet  dig." 

Hun  skød  vredt  Haanden  til  Side.  „Ved  du  hvad 
jeg  vilde  ønske?"  sagde  hun  pludselig  —  „jeg  vilde 
ønske  du  var  min  Far." 

„Vilde  du  være  glad  for  det?" 

Ja,  for  naar  du  saa  blev  rigtig  syg  og  fattig,  vilde 
jeg  behandle  dig  lige  saa  godt,  som  jeg  har  behand- 
let Bedstemor."  Hun  lo  klangløst. 

Jeg  er  vis  paa,  du  kun  har  været  god  ved  Bed- 
stemor," sagde  Pelle  alvorligt. 

Hun  saa  stift  paa  ham  som  for  at  se,  om  han  nu 

ogsaa  mente  det.  Saa  vendte  hun  sig  om  mod  Væg- 
gen. Han  kunde  se  paa  hendes  krummede  Legeme 
at  hun  kæmpede  med  Graaden,  og  prøvede  at  dreje 
hende  om  mod  sig.  Men  hun  gjorde  sig  stiv. 

Jeg  vil  ikke  sammen  med  Bedstemor!"  hviskede 
hun  indbidt  —  „jeg  vil  ikke!" 

„Men  du  holder  jo  dog  af  hende!" 

„Nej  jeg  gør  ikke  —  jeg  kan  slet  ikke  fordrage 
hende!  Hun  sagde  til  Nabokonen,  at  jeg  bare  var  i 
Vejen!  Det  var  den  forbandede  Unges  Skyld,  at  hun 
ikke  kunde  komme  paa  Stiftelsen  sa'e  hun  —  jeg 
hørte  det  selv!  Og  jeg  løb  dog  og  tiggede  al  Maden 
sammen  til  hende.  Men  saa  gik  jeg  min  Vej!"  Hun 
stødte  Sætningerne  ud  og  knugede  Lagnet  kramp- 
agtigt; Stemmen  var  helt  hæs. 

„Men  du  maa  dog  fortælle,  hvor  hun  er!"  sagde 
Pelle  indtrængende.  „Jeg  lover  dig,  at  du  ikke  skal 
komme  til  hende,  naar  du  ikke  selv  vil." 

Barnet  tav  stædigt,  hun  troede  ikke  paa  Løfter. 

„Ja  saa  maa  jeg  jo  gaa  til  Politiet  for  at  finde 
hende  —  jeg  holder  bare  ikke  af  det." 

„Nej,  for  du  har  jo  sat\"  udbrød  hun  med  en 
kort  Latter. 

Der  gik  et  forpint  Drag  over  Pelles  Ansigt. 

„Er  det  saa  morsomt  synes  du?"  sagde  han  og 
klippede  med  Øjnene.  „Jeg  er  vis  paa  Bedstemor 
ikke  lo  ad  det." 

Johanne  vendte  sig  halv  om:  „Nej  hun  græd!  Saa 
havde  hun  jo  ingen  til  at  gi'e  os  Mad  —  derfor 
græd  hun." 

Det  dæmrede  for  ham.  „Hvor  blev  I  to  af  den 
Dag  paa  Fælleden?  Vi  skulde  jo  spise  sammen!" 
sagde  han. 

„Da  du  blev  taget?  Aa  vi  kunde  ikke  finde  dig, 
og  saa  gik  vi  bare  hjem."  Hun  havde  Ansigtet  helt 
fremme  og  laa  og  betragtede  ham  med  sine  store 
graa  Øjne.  Det  var  Hannes  Blik,  bag  ved  arbejdede 
den  samme  Undren  over  Tilværelsen;  men  her  var 
den  tilsat  en  forfærdelig  Viden.  Med  én  Gang  ryk- 
kede det  i  hendes  Ansigt;  hun  opdagede  at  hun  var 

blevet  overlistet,  og  saa  paa  ham  med  et  stikkende 
Blik. 

„Er  det  sandt,  at  du  og  Mor  har  været  Kære- 
ster?" spurgte  hun  pludselig  skadefro. 

Pelle  blev  lidt  rød.  Spørgsmaalet  kom  helt  bag 
paa  ham.  „Jeg  skal  gærne  fortælle  dig  alting  om  din 
Mor,  naar  du  saa  vil  fortælle  mig,  hvad  du  ved," 
sagde  han  og  saa  oprigtigt  paa  hende. 

„Hvad  er  det  du  vil  have  at  vide?"  —  hun  talte  i 
en  eksaminerende  Tone.  „Vil  du  skrive  om  mig  i 
Bladene?" 

„Kære  Barn  — vi  maa  dog  finde  din  Bedstemor. 
Det  kan  jo  være,  hun  sidder  og  sulter." 

Jeg  tror  nok  hun  er  paa  Almindeligheden,"  sagde 
Barnet  stille.  Jeg  gik  derhen  om  Torsdagen,  naar 
de  Gamle  havde  Lov  at  gaa  ud  og  tigge  til  lidt 
Kaffe;  og  en  Dag  saa  jeg  hende." 

„Gik  du  saa  ikke  hen  til  hende?" 

„Nej  —  jeg  var  ked  af  at  høre  paa  hendes  Jere- 
miader!" 

Johanne  var  ikke  stiv  og  trodsig  længer.  Hun  laa 
med  bortvendt  Ansigt  og  svarede  —  lidt  trevent  — 
paa  Pelles  Spørgsmaal,  mens  hun  forlegent  pillede 
med  hans  Fingre.  De  knappe  Svar  blev  for  ham  til 
en  sammenhængende,  trist  Historie. 

Enkemadam  Johnsen  var  ikke  meget  værd,  da 
Arken  først  var  brændt;  hun  følte  sig  gammel  og 
hjælpeløs  alle  andre  Steder,  og  da  Pelle  blev  sat 
fast,  faldt  hun  helt  sammen.  Hun  og  den  lille 
sad  og  led  Nød,  og  da  Johanne  følte  sig  i  Vejen, 
løb  hun  bort  —  hen  et  Sted  hvor  hun  kunde  faa 
det  godt.  Den  gamle  havde  nok  ogsaa  været  hende 
i  Vejen;  hun  havde  samme  forfløjne  Drømmesind 
som  Moderen,  og  nu  sagde  hun  sig  løs  fra  alting  og 
løb  det  vidunderlige  i  Møde.  En  ældre  Legekammerat 
voldtog  hende  og  førte  hende  ud  blandt  Tømmer- 
pladsens Drenge.  Der  gik  hun  for  Lud  og  koldt 
Vand,  sov  ofte  under  aaben  Himmel  og  rapsede  nu 
og  da  men  kom  forøvrigt  snart  under  Vejr  med  at 
tjene  Penge  paa  egen  Haand.    Naar  det  blev  koldt, 

holdt  hun  til  som  Opvaskepige  paa  Værtshusene 
eller  var  Bytøs  for  Kvinderne  i  Dannebrogsgade, 
mærkværdig  nok  undgik  hun  altid  Politiet.  I  den 
første  Tid  var  hun  et  Par  Gange  paa  Vej  tilbage  til 
Bedstemoderen,  men  kom  ikke  længer  end  paa 
Trappen;  hun  frygtede  Straf  og  kunde  heller  ikke 
holde  ud  at  sidde  og  høre  paa  den  gamles  vimrende 
Klager.  Siden  faldt  hun  til  Rette  i  sin  ny  Levevis 
og  følte  ikke  mere  nogen  Trang  til  at  komme  ud  af 
den  —  formodenlig  fordi  hun  var  begyndt  at  blive 
fordrukken.  Nu  og  da  listede  hun  dog  ind  til  Alder- 
domshjemmet og  fangede  et  Glimt  af  Bedstemode- 
ren; hun  kunde  ikke  forklare  hvorfor  hun  gjorde 
det,  og  holdt  stædigt  fast  paa  at  hun  ikke  kunde  lide 
hende.  Den  gamles  urimelige  Klage  over  at  hun  laa 
hende  til  Byrde,  havde  ædt  sig  dybt  ind  i  Barnets 
Sind.  I  det  sidste  Aar  havde  hun  en  Tid  vartet  op 
i  en  Sømandsknejpe  nede  i  Nyhavn  hos  en  Værts- 
husholder Elleby  —  den  samme  Bondefanger  som 
flaaede  Pelle  ved  hans  første  Ankomst  til  Hoved- 
staden. Elleby  plejede  at  adoptere  ukonfirmerede 
Piger  for  paa  den  Maade  at  omgaa  Loven  og  have 
kvindelig  Betjening  til  Søfolkene;  de  døde  gærne 
efter  et  eller  to  Aars  Forløb  —  han  gik  altid  med 
sort  Flor  om  Ærmet.  Johanne  skulde  ogsaa  have 
været  adopteret  men  rendte  sin  Vej  i  Tide. 

Langsomt  tilstod  hun  ham  det  hele,  raat  og  gru- 
fuldt som  det  var,  med  den  instinktmæssige  Fortro- 
lighed, som  Arkens  Væsner  havde  haft  til  ham,  og 
som  var  gaaet  i  Arv  til  hende  fra  Mor  og  Bedste- 
mor. Hvilken  Afgrund  af  Rædsler!  Her  havde  han 
gaaet  og  syntes,  at  det  havde  ingen  Hast  —  Livet 
var  rigere  end  som  saa!  Men  Børnene,  Børnene! 
Skulde  de  ogsaa  vente,  mens  han  gik  og  tog  Over- 
blik over  Tilværelsens  Mangfoldighed  —  vente  og 
gaa  til  Grunde?  Behøvedes  der  overhovedet  særlig 
Viden  og  Overblik  for  at  kæmpe  for  retfærdigere 
Tilstande?  behøvedes  der  andet  end  det,  at  man  var 
god?  Mens  han  sad  og  læste  Bøger,  traadtes  der 
maaske  Børn  ned  i  Tusendvis  —  hørte  det  ogsaa 

med  til  Livet  og  krævede  Varsomhed?  For  første 
Gang  tvivlede  han  om  sig  selv. 

„Nu  skal  du  lægge  dig  ned  og  sove,"  sagde  han 
blødt  og  strøg  hende  over  Panden;  den  var  bræn- 
dende hed,  det  dunkede  i  den.  Forskrækket  følte 
han  hendes  Puls.  Haanden  faldt  mager  og  ligesom 
udbrændt  i  hans,  og  Pulsen  var  springende.  Ak,  Han- 
nes Feber  rasede  i  hende. 

Hun  holdt  fast  om  hans  Haand,  da  han  vilde 
rejse  sig  og  gaa.  „Var  Mor  og  du  saa  Kærester?" 
spurgte  hun  hviskende  og  holdt  de  glansfulde  Øjne 
forventende  paa  ham.  Og  pludselig  forstod  han  den 
paagaaende  Spørgen  —  og  hele  hendes  besynderlige 
Medgørlighed  over  for  ham. 

Et  Øjeblik  saa  han  vaklende  ind  i  hendes  forvent- 
ningsfulde Blik,  saa  nikkede  han  langsomt.  „Ja  Jo- 
hanne, du  er  min  lille  Datter!"  sagde  han  og 
bøjede  sig  ned  over  hende.  Hun  fortrak  det  død- 
blege Ansigt  til  et  svagt  Smil  og  rørte  genert  ved 
hans  stubbede  Hage.  Saa  vendte  hun  sig  om  for 
at  sove. 

Pelle  satte  med  faa  Ord  Morten  ind  i  Barnets 
Forhistorie  — :  Madam  Johnsens  og  Mandens  for- 
gæves Kamp  for  at  komme  frem,  hans  uhyggelige 
Død  i  Kloaken,  og  Hannes  Opvækst  over  den  som 
Arkens  fejre  Prinsesse  —  Hanne  der  vilde  fange 
Lykken  ind  og  fangede  dette  stakkels  Barn  i  Stedet! 

„Du  har  aldrig  fortalt  mig  noget  om  Hanne," 
sagde  Morten  og  saa  paa  ham. 

„Nej,"  svarede  Pelle  langsomt.  „Hun  stod  saa 
underlig  uvirkeligt  for  mig  selv  —  som  en  altfor 
fager  Drøm.  Hun  dansede  sig  ihjæl,  du!  —  Men  du 
maa  godt  lade  over  for  Barnet,  som  jeg  er  Far  til 
hende." 

Morten  nikkede:  „Du  kunde  tage  ud  paa  Alminde- 
ligheden for  mig  og  forhøre  om  den  gamle  —  det 
er  Synd  hun  skal  tilbringe  sin  Alderdom  dér!"  Han 
saa  sig  om  i  Stuen. 

„Her  kan  du  dog  ikke  have  hende,"  sagde  Pelle. 

Pelle  Erobreren.  IV  7 

„Det  lod  sig  maaske  alligevel  indrette.  Hun  og 
Barnet  hører  dog  sammen." 

Pelle  gik  først  hjem  til  Ellen  med  Pengene  og 
skyndte  sig  saa  ud  til  Alderdomshjemmet. 

Madam  Johnsen  laa  paa  Sygestuen  og  havde  ikke 
mange  Dage  igen.  Det  varede  lidt,  inden  hun  kendte 
ham,  og  Fortiden  syntes  hun  at  have  glemt.  Det 
gjorde  slet  ikke  Indtryk  paa  hende,  da  han  fortalte 
at  Barnebarnet  var  fundet.  Hun  laa  mest  og  vim- 
rede  uforstaaeligt  hen  for  sig;  det  var  for  Føden, 
hun  troede  endnu  bestandig  hun  sad  og  skulde 
skaffe  Husleje  og  Mad  til  sig  og  Ungen.  Alderdom- 
mens Bekymringer  havde  ædt  sig  uudsletteligt  ind  i 
hende.  „Hun  har  slet  ingen  Glæde  af  at  ligge  her 
og  have  det  godt,"  sagde  en  gammel  Kone,  som  laa 
i  Sengen  ved  Siden  af  hende  —  hun  slaas  for  at 
skaffe  og  skaffe  hele  Tiden.  Og  naar  hun  har  en 
klar  Stund,  rejser  hun  til  Jylland." 

Ved  Lyden  af  dette  Ord  fæstede  Madam  Johnsen 
sine  Øjne  paa  Pelle.  „Jeg  vilde  saa  gærne  se  Jyl- 
land igen,  inden  jeg  dør,"  sagde  hun.  „Lige  siden 
jeg  i  mine  unge  Dage  kom  herover,  har  jeg  altid 
tænkt,  at  de  første  Penge  jeg  fik  til  overs  skulde 
gaa  til  en  Tur  hjem.  Men  det  blev  aldrig  til.  Han- 
nes Lille  skal  jo  ogsaa  leve  —  de  tærer  godt  i  den 
Alder."  Og  saa  var  hun  der  igen. 

Sygeplejersken  kom  og  sagde  til  Pelle,  at  nu 
maatte  han  gaa.  Han  rejste  sig  og  bøjede  sig  over 
den  gamle  for  at  sige  Farvel,  underlig  til  Mode  ved 
Tanken  om,  at  hun  havde  været  saa  meget  for  ham 
og  nu  knap  kendte  ham  igen.  Hun  laa  og  greb  fø- 
lende om  hans  Haand  med  begge  sine,  som  en  Blind 
der  genkender,  og  saa  paa  ham  med  sine  udtryks- 
løse Øjne  der  allerede  var  plettede  af  Døden.  „Din 
Haand  er  god  endnu,"  sagde  hun  langsomt,  med  Al- 
derdommens fjærntklingende  Stemme.  „Hanne  skulde 
have  taget  dig,  saa  havde  meget  nu  været  ander- 
ledes." 

VII 

Paa  Biblioteket  undrede  de  sig  over  den  alvorlige 
tavse  Arbejder,  der  tog  paa  Bøgerne  som  om  det  var 
Mursten.  De  syntes  godt  om  ham,  og  hjalp  ham  til 
at  finde  hvad  han  havde  Brug  for. 

Blandt  Personalet  var  der  en  gammel  Bibliotekar, 
som  gærne  kom  og  spurgte,  om  der  var  noget  han 
kunde  hjælpe  Pelle  med.  Det  var  en  lille  vindtør 
Herre  med  Guldbriller  og  tyndt  hvidt  Haar  og 
Skæg,  der  gav  hans  blege  Ansigt  et  smilende  Ud- 
seende. Han  havde  færdedes  mellem  Bogstablerne 
en  Menneskealder;  Bogstøvet  havde  slaaet  sig  for 
Brystet  af  ham,  hvert  Minut  gjaldede  hans  tørre 
Hoste  gennem  Lokalet. 

Bibliotekar  Brun  var  Pebersvend,  og  det  hed  sig 
han  var  meget  rig.  Fin  og  pillen  med  sit  Ydre  var 
han  just  ikke,  men  der  var  noget  uberørt  over  hans 
Person,  som  havde  han  aldrig  været  udsat  for  Li- 
vets Skrub.  I  sine  Skrifter  var  han  en  stejl  fanatisk 
Jegdyrker,  og  satte  Samvittighedens  Lov  op  som  det 
eneste  Mennesker  burde  bøje  sig  for.  Personlig  var 
han  indesluttet  og  folkesky,  men  noget  drog  ham  til 
Pelle,  som  han  vidste  havde  været  Sjælen  i  Masser- 
nes Rejsning  engang.  Han  fulgte  undrende  og  nys- 
gærrigt  den  nye  Arbejders  Udvikling;  nu  og  da  kom 
han  med  en  af  sine  Afhandlinger  og  bad  Pelle  læse 
den.  Det  handlede  gærne  om  Personlighedens  Væ- 
sen, tog  Udgangspunkt  i  Jeget  hos  en  eller  anden 
Filosof  eller  i  den  og  den  Religion  og  søgte  at  naa 
op  i  Dagens  Spørgsmaal.  Hviskende  underholdt  de 
sig  om  Indholdet;  den  gamle,  svært  tilgængelige  Fi- 
losof, der  kun  læstes  af  meget  faa,  nærede  en  ulyk- 
kelig Kærlighed  til  det  store  Publikum  og  lyttede 
spændt  efter,  hvad  en  Arbejder  vel  kunde  faa  ud  af 
hans  Tanker.  Saa  stilfærdigt  og  næsten  frygtsomt 
hans  Væsen  var,  var  han  hvas  i  sine  Anskuelser  og 
veg  ikke  tilbage  for  Tanken  om  at  anvende  vold- 
somme Midler.  Men  han  forholdt  sig  skeptisk  til 
Underklassens   Rejsning.    „Den   forstaar  jo   ikke  at 

7* 


100 


læse,"  sagde  han  —  „Almuen  rører  aldrig  en  virke- 
lig Bog."  Han  havde  færdedes  saa  længe  mellem 
Bøgerne,  at  han  mente  Livets  Sandhed  gemtes  dér 

Efterhaanden  lærte  de  hinanden  godt  at  kende 
Brun  var  den  sidste  Efterkommer  af  en  gammel  ud- 
levet Slægt,  der  havde  været  rig  gennem  adskillige 
Generationer.  Han  ringeagtede  Penge  og  regnede 
dem  ikke  med  til  Livets  Værdier;  da  han  aldrig 
havde  kendt  Savn,  stillede  han  faa  Fordringer  og 
undværede  gærne  for  at  hjælpe  andre.  Man  sagde, 
at  han  levede  meget  spartansk  og  brugte  hele  sin 
Renteindtægt  til  de  Fattige.  Paa  mange  Punkter 
stemte  han  overens  med  Underklassen,  ikke  alene 
teoretisk  men  rent  organisk;  og  Pelle  saa  til  sin  For- 
undring, at  Opløsningen  af  det  bestaaende  kunde 
finde  Sted  fra  oven  i  Samfundet  ogsaa.  Kanske  for- 
beredte Fremtiden  sig  fra  begge  Yderpunkter! 

En  Dag  førte  Brun  varsomt  Samtalen  hen  paa 
Pelles  private  Affærer;  det  lod  til  han  vidste  Besked. 
„Er  der  ikke  et  eller  andet,  De  vil  i  Gang  med?" 
spurgte  han.  „Det  vilde  glæde  mig  meget,  om  jeg 
maatte  hjælpe  Dem." 

Pelle  var  endnu  ikke  klar  over,  hvordan  Frem- 
tiden skulde  gribes  an.  „Foreløbig  ligger  det  hele  i 
Kaos  for  mig,"  sagde  han. 

„Men  De  skal  dog  leve!  Gør  mig  den  Tjeneste  at 
tage  imod  et  Laan  i  al  Fald,  mens  De  finder  Dem 
til  Rette." 

„Der  hører  Penge  til  at  gøre  sig  dygtig  og  fri," 
vedblev  han  da  Pelle  vægrede  sig  —  „det  er  sjofelt, 
men  saadan  er  det  nu  engang.  De  tager  jo  alligevel 
ikke  hvad  De  behøver,  altsaa  maa  De  enten  have 
fat  i  Pengene  paa  den  Maade  de  byder  sig  til,  eller 
undvære." 

„Saa  undværer  jeg,"  sagde  Pelle. 

„Det  synes  jeg  De  og  Deres  alle  Dage  har  gjort 
—  og  har  I  nogensinde  opnaaet  at  sanke  gloende 
Kul  paa  Samfundets  Hoved  ved  det.  I  overvurderer 
Pengene,  Almuen  har  for  stor  Ærbødighed  for  an- 
dres  Ejendom.  Ja   det   er   Gud   hjælpe   mig  ogsaa 

sandt!  den  gode  gamle  Fattigmand  nænnede  jo  næ- 
sten ikke  at  putte  noget  i  sin  egen  usselige  Mund 
—  enhver  god  Bid  skulde  Konen  have.  Derfor  be- 
grædes han  ogsaa  som  tabt  fra  vor  Side  —  han  var 
saa  nem  at  samle  sig  Rigdomme  paa.  Hans  Afkom 
slæber  endnu  om  med  ikke  saa  lidt  af  det." 

„Penge  gør  afhængige,"  indvendte  Pelle. 

„Ikke  altid,"  svarede  Brun  leende.  „I  min  Verden 
laaner  man  og  tager  paa  Kredit  uden  at  blinke  — 
jo  større  Gæld  des  bedre;  man  behandler  aldrig 
nogen  Mand  daarligere,  end  naar  man  skylder  ham 
Penge.  Paa  det  Punkt  er  vi  ganske  anderledes  fri- 
gjorte end  I,  det  er  overhovedet  dér  Skellet  mellem 
Overklassen  og  Almuen  gaar.  Denne  Angst  for  at 
komme  i  Gæld  til  nogen,  og  Omhu  for  altid  at  yde 
to  Tjenester  for  én  —  er  meget  smuk  og  frugtbar 
inden  for  jer  egen  Verden;  men  det  er  den,  I  bliver 
rendt  ned  paa  i  Forholdet  til  os.  Vi  kender  den  slet 
ikke  —  hvordan  skulde  det  ellers  gaa  Mennesker, 
der  maa  lade  sig  hjælpe  lige  fra  Vuggen  til  Graven, 
og  udelukkende  lever  paa  at  modtage  Tjenester?" 

Pelle  saa  forvirret  paa  ham.  „Fattigfolk  har  ikke 
andet  end  deres  Æresfølelse,  derfor  vaager  de  over 
den,"  sagde  han. 

„Og  De  har  virkelig  aldrig  gjort  Holdt  ved  denne 
Æresfølelse,  som  virker  saa  fortræffeligt  i  vort  Fa- 
vør?" spurgte  Brun  forundret.  „Gaa  engang  den 
bestaaende  Moral  efter,  og  De  vil  opdage,  at  den 
maa  være  opfundet  af  os  —  til  Brug  for  jer.  Ja  det 
undrer  Dem  at  høre  mig  sige  det!  men  jeg  er  ogsaa 
en  degenereret  Overklasser  —  en  af  dem  der  van- 
arter og  falder  uden  for  Vedtægten.  Jeg  saa  nok 
Deres  Bestyrtelse  over,  at  jeg  ikke  klappede  Dem 
paa  Skulderen  før  og  sagde:  Fattig  men  stolt  —  bliv 
saadan  ved  min  unge  Mand!  De  skal  dog  ikke  drage 
for  vidtrækkende  Slutninger  deraf  —  jeg  hører  som 
sagt  ikke  til  Slagsen.  Maa  jeg  saa  ikke  have  Lov  til 
at  give  Dem  en  Haandsrækning?" 

Nej  nu  vilde  Pelle  slet  ikke.  Der  var  skudt  noget 

sønder  og  sammen  i  ham,  og  den  Erkendelse  gjorde 
ham  stædig. 

„De  er  en  rigtig  forstokket  Almuer,"  sagde  Brun 
halv  ærgerlig. 

Paa  Vejen  hjem  tænkte  Pelle  videre  over  dette. 
Naturligvis  havde  han  altid  været  klar  over,  at  det 
hele  var  som  et  Herskabskøretøj,  hvor  han  og  hans 
Lige  maatte  agere  Hestene;  Lovene  og  den  hele 
Indretning  det  var  Tømmerne  og  Selen,  som  fik  dem 
til  at  gaa  godt  for  Kalesjen.  Det  var  bare  altid  blevet 
benægtet  fra  den  anden  Side  —  han  sled  jo  med 
Historie  og  Statistik  for  engang  at  levere  det  uom- 
stødelige Bevis.  Men  nu  kom  der  én,  som  selv  sad 
i  Ekvipagen,  og  vidnede  at  det  var  rigtigt  nok.  Og 
det  var  ikke  en  Bog,  men  et  levende  Menneske  som 
han  stod  Ansigt  til  Ansigt  med.  Det  stivede  hans 
Tro  mægtigt  a£ 

Det  kunde  ogsaa  nok  gøres  Behov,  hjemme  gik 
den  paa  Stumperne.  Logiet  var  gaaet  helt  i  Staa, 
Ellen  solgte  rask  væk  af  Udstyret.  Jeg  er  virkelig 
ligeglad  med  Loven!"  svarede  hun  til  Pelles  Ad- 
varsler. „Det  kan  vel  ikke  være  Meningen,  vi  skal 
forære  Møbelhandleren  alt  det  vi  har  afdraget  — 
bare  fordi  han  har  en  Stump  Papir  paa  os.  Naar 
Møblerne  er  solgt,  skal  han  nok  faa  Resten  af  sit 
Tilgodehavende." 

Det  hele  fik  han  nu  ikke,  for  de  skulde  først  og 
fremmest  leve.  Restgælden  hang  som  en  Trusel  over 
dem;  opdagede  han  at  Møblerne  var  solgt,  kunde 
det  blive  en  slem  Historie.  „Husk  paa,  jeg  har  væ- 
ret straffet  før,"  sagde  Pelle. 

„De  kan  da  ikke  straffe  dig  for,  hvad  jeg  har 
gjort?"  sagde  Ellen  og  stirrede  forfærdet  paa  ham. 
„Pelle,  Pelle,  hvad  har  jeg  gjort!  hvorfor  lød  jeg 
dog  ikke  dig?"  En  Stund  sank  hun  helt  sammen. 
„Saa  maa  vi  se  at  faa  det  betalt  i  en  Fart,"  sagde 
hun  pludselig  og  rejste  sig  energisk  —  „de  tyve 
Kroner  maa  dog  være  til  at  skaffe!"  Hun  skyndte 
sig  op  i  Lejligheden  og  kom  straks  efter  ned  med 
Hat  og  Kaabe  paa. 

„Hvad  vil  du  nu  gøre?"  spurgte  Pelle  bestyrtet. 

„Hvad  jeg  vil  gøre?  —  jeg  vil  gaa  til  Dronning 
Therese.  Hun  kan  skaffe  dem!"  Hun  bøjede  sig  ned 
og  kyssede  ham.  „Du  skal  ikke  være  bange!"  Lidt 
efter  kom  hun  med  Pengene.  „Jeg  kan  vaske  dem 
af,"  sagde  hun  glad. 

Saa  var  dét  til  en  Side,  havde  nu  Laanet  bare 
været  lige  saa  vidt!  Men  det  kom  ikke  stort  af  Ste- 
det, Afdragene  aad  paa  en  eller  anden  besynderlig 
Maade  sig  selv.  Et  Par  Gange  havde  de  maattet 
bede  om  Udsættelse,  og  hver  Gang  forhøjede  Aager- 
karlen  Restsummen  med  Afdragets  Beløb;  han  kaldte 
det  Strafrente. 

Pelle  læste  sjælden  i  en  Bog,  han  havde  ingen 
Lyst;  tidlig  og  silde  var  han  ude  efter  et  Nap.  Han 
hentede  og  bragte  Møbler  i  Byen  paa  Trækkevogn 
for  Marskandiseren,  og  tog  ellers  alt  hvad  der  faldt 
for. 

En  Aften  kom  Ellen  med  et  Avisudklip,  som 
Dronning  Therese  havde  sendt  over  —  en  Annonce 
om  en  god  og  vellønnet  Stilling  for  en  paalidelig 
Mand,  der  var  uddannet  som  Skomager.  „Den  er 
fra  i  Morges,"  sagde  Ellen  spændt  —  „bare  det  ikke 
er  for  sent.  Du  maa  straks  tage  derud."  Hun  fandt 
Pelles  Søndagstøj  frem  i  en  Fart  og  hjalp  ham  med 
at  gøre  sig  pæn.  Det  var  paa  en  Skotøjsfabrik  ude 
i  Borgergade,  Pelle  tog  Sporvognen  for  at  komme 
hurtigt  frem,  men  gjorde  sig  ikke  synderlig  Haab 
om  at  faa  Pladsen.  Fabrikanten  var  en  af  hans  haar- 
deste  Modstandere  blandt  Arbejdsgiverne  fra  den 
Tid  han  organiserede  Faget  —  en  yngre  Mester,  som 
havde  forstaaet  at  følge  med  Udviklingen  og  gøre 
Springet  over  til  Fabrikant. 

„Naa  er  det  Dem,"  sagde  Fabrikanten.  „Ja  ja, 
gammel  Uenighed  skal  ikke  skille  os,  hvis  vi  ellers 
kan  blive  enige.  Jeg  har  Brug  for  en  Mand  til  at 
tage  sig  lidt  af  alt  —  saadan  en  Slags  højre  Haand 
som  kan  tage  Stødet  af  til  daglig,  og  have  Opsyn 
med  det  hele  naar  jeg  er  ude  paa  Rejse.  Jeg  tror, 
De  vil  egne   Dem  udmærket  til  det,   De  er  jo  en 

Mand  med  Indflydelse  inden  for  Arbejderne;  jeg  vil 
gærne  have,  det  gaar  lidt  pænt  og  glat  med  Folkene 
—  uden  alligevel  at  spytte  for  meget  i  Bøssen  for- 
staar  De  nok.  Man  kan  akkurat  lige  saa  godt  ordne 
sig  med  det  gode  —  det  koster  ikke  en  Smule  mere 
efter  min  Erfaring.  Og  nu  hører  man  jo  selv  til 
Partiet." 

„Gør  De?"    Pelle  vilde  ikke  tro  sine  egne  Øjne. 

„Ja!  —  Hvorfor  skulde  en  Arbejdsgiver  ikke  kunne 
være  Partifælle  —  vil  De  sige  mig  det?  Der  er  sku 
ikke  noget  at  være  bange  for,  naar  først  man  har 
kigget  ind  bag  Kulisserne  —  og  det  har  jo  sine 
Fordele.  Om  ti  Aar  er  hvert  fornuftigt  Menneske 
Socialdemokrat." 

„Ja  det  kan  forresten  gærne  være,"  sagde  Pelle 
og  lo. 

Ja  ikke  sandt!  Saa  en  Aften  siger  jeg  til  min 
Hustru:  Hør,  man  kan  snart  ikke  være  bekendt  ikke 
at  høre  til  Partiet;  i  andre  Lande  dér  er  baade  Mil- 
lionærer og  Grever  og  Baroner  allerede  Partifæller. 
Hun  smagte  lidt  paa'et,  men  nu  er  hun  meget  til- 
freds; det  er  jo  lutter  pæne  Mennesker  —  som  hun 
ogsaa  sa'e  forleden  Aften  —  Standspersoner  er  der 
saagar  imellem.  Naa  det  var  jo  ikke  Overbevisning, 
der  drev  én  fra  først  af;  men  nu  samstemmer  jeg 
sku,  for  det  er  meget  fornuftigt  det  de  siger.  Og  saa 
er  det  jo  min  Salighed  det  eneste  Parti,  der  gi'r 
di'her  Anarkister  rigtig  paa  Puklen  ■ —  vil  De  give 
mig  Ret  i  det?  Efter  min  Mening  burde  alle  forene 
sig  om  at  bekæmpe  dem  —  og  det  bli'r  vel  ogsaa 
nok  Enden  paa  det.  Jeg  har  spekuleret  en  Del  over 
Politik  og  er  kommen  til  det  Resultat,  at  vi  Arbejds- 
givere bar  os  hestedumt  ad  fra  først  af;  vi  skulde 
ikke  ha'e  bekæmpet  Bevægelsen,  det  drev  den  bare 
ud  i  Yderlighed.  Se  nu  selv,  hvor  den  er  blevet 
pæn  igen,  siden  man  begyndte  at  tage  Hatten  af  for 
den!  man  er  det,  man  bli'r  behandlet  som  —  skal 
jeg  sige  Dem.  De  var  heller  ikke  gaaet  saa  haardt 
frem,  dersom  vi  andre  havde  taget  lidt  venligere  paa 
Dem!  —  vil   De  indrømme  mig  det?   I  er  sku  ak- 


105 


kurat  lige  som  alle  andre,  I  vil  ha'e  nogen  god  Mad 
og  være  pæne  i  Tøjet' —  gaa  og  gælde  for  orden- 
lige Mennesker!  Derfor  var  det  klogt  at  skære  den 
nederste  Ende  af;  man  kan  ikke  stige,  naar  man 
har  for  meget  Skrammel  til  Ballast.  Disse  Fyre,  der 
vil  pille  Brosten  op  og  slaa  ned,  er  ikke  Selskab 
for  mig.  Man  maa  ha'e  Taalmodighed  og  vente,  til 
Raden  kommer  til  ens  Parti  at  komme  til  Fadet  — 
det  er  nu  min  Politik.  —  Naa,  men  hvad  mener  De 
saa?" 

„Jeg  forstaar  mig  jo  ikke  paa  Maskinerne,"  sagde 
Pelle. 

„Det  kan  De  snart  komme  ind  i!  Men  det  er  for- 
resten heller  ikke  det,  det  kommer  an  paa,  bare  De 
ellers  forstaar  at  behandle  Arbejderne  —  og  det  har 
De  jo  vist.  Jeg  lønner  Dem  med  35  Kroner  om 
Ugen  —  det  er  en  pæn  Ugeløn  ved  jeg  —  til  Gen- 
gæld skal  De  saa  se  paa  min  Fordel  naturligvis. 
Man  er  jo  ikke  gaaet  ind  i  Partiet  for  at  bløde  — 
De  forstaar  vel  hvad  jeg  mener?  Saa  faar  De  fri 
Bolig  —  i  Forhuset  naturligvis  —  for  at  være  en 
Slags  Vicevært  for  Bagbygningen  her;  —  der  er  tre 
Opgange  med  Etværelses  Lejligheder.  Jeg  gider  ikke 
selv  have  med  det  at  gøre,  der  er  saa  meget  Vrøvl 
med  Pakket.  De  ramponerer  og  betaler  nødig,  og 
naar  man  saa  tager  lidt  fast  paa  dem,  render  de  til 
Bladet  og  sjikanerer  en.  Naa,  det  risikerer  jeg  na- 
turligvis ikke  saa  let,  men  alligevel;  jeg  holder  mest 
af  at  Tingene  gaar  glat  —  ogsaa  af  den  Grund  at 
jeg  aspirerer  til  at  blive  Medlem  af  Hovedledelsen! 
—  De  faar  altsaa  1800  Kr.  om  Aaret  og  en  Lejlig- 
hed til  400,  det  bliver  2200  Kroner;  en  pæn  Løn 
naar  jeg  selv  skal  sige  det.  Men  den  der  smører 
godt  kører  godt!  Naa,  slaar  De  saa  til?" 

Pelle  vilde  gærne  have  Betænkningstid  til  den 
næste  Dag. 

„Hvad  vil  De  betænke  Dem  paa?  Man  skal  al- 
drig betænke  sig  for  meget  —  vor  Tid  kræver  Hand- 
ling. Det  faglige  er  som  sagt  ikke  Hovedsagen  — 
det  er  mest  Deres  Avtoritet  jeg  har  Brug  for.    De 

bliver  min  Tillidsmand  med  andre  Ord.  —  Naa,  ja 
ja,  saa  faar  jeg  Deres  Svar  i  Morgen." 

Pelle  gik  langsomt  hjemad.  Han  vidste  ikke,  hvor- 
for han  havde  forlangt  Betænkningstid  —  dette  var 
jo  afgjort.  Vilde  man  hygge  sit  Hjem,  fik  man  ogsaa 
tage  Konsekvenserne  af  det  og  ikke  knibe  ud,  første 
Gang  der  meldte  sig  en  Udsigt  til  at  gøre  det  lidt 
hyggeligt  for  Kone  og  Børn.  —  Nu  var  han  altsaa 
Pladshund  mod  sine  Fæller. 

Han  gik  ned  over  Kongens  Nytorv  og  ind  gen- 
nem Strøget.  Her  var  lyst  og  festligt  inde,  Buelam- 
perne hang  som  en  Række  spejdende  Lysfugle  oppe 
over  Asfalten;  nu  og  da  slog  de  med  Vingerne  for 
at  holde  sig  svævende.  Det  var  ligesom  de  fejede 
Nattens  Mørke  ned,  store  Skygger  flakkede  gennem 
Gaden  og  blev  borte.  Inde  i  de  snævre  Sidegader 
stod  Mørket  og  maabede  ud  paa  Lysglansen,  paa- 
gaaende  Lyde  trængte  ud  derinde  fra:  Tøselatter,  et 
Barns  ensomme  Graad,  en  forkuet  Kvindes  ende- 
løse Kæften.  Men  Folk  promenerede  roligt  pas- 
siarende over  Asfalten  to  og  to  —  og  hørte  ingen- 
ting; de  havde  faaet  Vinterpelsene  frem  og  gassede 
sig  i  den  begyndende  Kulde. 

Inde  fra  de  store  Kafeer  lød  Musik,  de  var  over- 
fyldte; Folk  sad  tæt  sammen  i  hver  sin  lille  luk- 
kede Kreds  og  saa  oprømte  og  hyggelige  ud.  Paa 
Bordet  mellem  dem  stod  Køleren  med  Champagne- 
flasken, der  pegede  skraat  opad  som  skulde  den 
skyde  selve  Himlen  ned  til  dem.  Hvor  de  syntes 
trygge  ved  Tilværelsen!  anede  de  mon  ikke,  at  de 
sad  paa  en  tynd  Skorpe  —  med  Armodens  Helvede 
lige  under  sig?  Eller  var  det  kanske  derfor  de  slog 
sig  løs?  I  Dag  dig,  i  Morgen  mig!  De  havde  maaske 
forsonet  sig  med  det,  og  tog  hvad  de  kunde  faa  — 
uden  at  lytte  altfor  skrupuløst  til  Baggadernes  hæse 
Protest? 

Ude  paa  Raadhuspladsen  under  en  af  de  elek- 
triske Standere  stod  der  en  Mand  og  solgte  Blade. 
„Fem  Øre  hvis  De  har  Raad  —  ellers  koster  det 
ikke  noget!"   sagde  han  og  stak  en  Avis  til   Pelle. 

Han  var  bleg,  havde  mørkt  Fuldskæg  og  dybe  Skyg- 
ger under  Øjnene;  det  saa  ud,  som  bar  han  paa  en 
indvendig  Lidelse  der  langsomt  fortærede  ham.  Pelle 
stirrede  paa  ham  —  det  var  jo  Peter  Drejer,  hans 
Lærekammerat  derhjemme  fra! 

„Gaar  du  her  og  sælger  Aviser?"  udbrød  han  for- 
undret og  rakte  ham  Haanden. 

Peter  Drejer  hilste  stille  igen.  Han  havde  det 
samme  tunge,  indadvendte  Udtryk  som  da  Pelle  traf 
ham  paa  Kvisten  i  Jægergade,  men  saa  endnu  mere 
fortænkt  ud. 

,Ja  jeg  er  blevet  Avismand,"  sagde  han  —  „men 
kun  efter  Fyraften.  Det  er  et  lille  Blad,  jeg  selv 
skriver  og  trykker;  du  kan  maaske  have  godt  af  at 
læse  det." 

„Hvad  handler  det  da  om?" 

„Om  dig  og  mig!" 

„Det  er  nok  anarkistisk?"  sagde  Pelle  og  betrag- 
tede Bladets  Titel.  „Du  var  saa  egen,  sidst  jeg  traf 
dig." 

„Nu  kan  du  jo  læse  det.  —  Værsgod,  fem  Øre 
hvis  De  har  Raad  —  ellers  gratis!"  raabte  han  og 
stak  et  Eksemplar  til  dem  der  gik  forbi.  Der  stod 
en  Betjent  lidt  henne  og  iagttog  ham,  han  nærmede 
sig  i  smaa  Ryk. 

„Du  er  nok  under  Opsigt!"  sagde  Pelle  og  gjorde 
ham  opmærksom  paa  Betjenten. 

„Det  er  jeg  vant  til.  Ét  Par  Gange  har  de  be- 
slaglagt mit  lille  skikkelige  Blad." 

„Saa  har  det  vel  ikke  været  saa  helt  skikkeligt 
heller?"  sagde  Pelle  smilende. 

„Jeg  raader  ikke  Folk  til  andet  end  at  tænke 
selv." 

„Det  Raad  kan  ogsaa  være  farligt  nok,  dersom 
det  bliver  fulgt." 

„Aa  ja.  Det  sjofle  er,  at  Politiet  forfølger  mig 
økonomisk.  Saa  snart  jeg  har  faaet  Arbejde  hos  en 
Mester,  møder  der  straks  en  Betjent  op  og  henstil- 
ler til  ham  at  afskedige  mig.  Naa,  det  er  jo  det  be- 
staaendes  sædvanlige  Taktik!  man  fører  Stødet  efter 

Maven  —  dér  har  man  nemlig  selv  Hjærtet  sid- 
dende." 

„Saa  kan  du  have  svært  nok  ved  at  begaa  dig," 
sagde  Pelle  deltagende. 

„Aa,  det  gaar.  En  Gang  imellem  sætter  man  mig 
fast  uden  nogen  lovlig  Begrundelse;  og  naar  der  er 
gaaet  nogen  Tid,  slippes  jeg  løs  igen  - —  det  ene 
lige  saa  umotiveret  som  det  andet.  Man  har  tabt 
Hovedet  —  det  taler  ikke  til  Ros  for  et  Maskineri, 
der  dog  udelukkende  holdes  gaaende  for  at  knægte 
os  hernede.  Jeg  har  en  Fornemmelse  af,  at  man 
gærne  ryddede  mig  af  Vejen,  dersom  det  lod  sig 
gøre;  men  Landet  er  jo  ikke  stort  nok  til  at  lade 
nogen  forsvinde  i.  Men  nu  vil  jeg  ikke  lege  jaget 
Dyr  mere.  Skønt  jeg  foragter  vore  Love,  der  ikke 
er  andet  end  en  Maskering  af  brutal  Magt,  passer 
jeg  meget  omhyggeligt  paa  at  være  paa  den  rigtige 
Side.  Og  hvis  man  alligevel  bruger  Vold  mod  mig 
igen,  finder  jeg  mig  ikke  i  det." 

„Forholdet  er  saa  ulige,"  sagde  Pelle  og  saa  al- 
vorligt paa  ham. 

„Ingen  behøver  finde  sig  i  mere  end  han  selv 
vil!  Men  vi  mangler  noget  herhjemme  —  den  yderste 
Konsekvens  af  os  selv,  Selvrespekten.  Derfor  sjofler 
de  os  efter  Forgodtbefindende." 

De  fulgtes  ad  udefter.  Paa  Fortovet  uden  for  en 
af  de  store  Kafeer  stod  et  blodfattigt  Kvindfolk  med 
en  lille  Unge  paa  Armen,  hun  falbød  nogle  ynkelige 
Stilke  som  skulde  forestille  Blomster.  Peter  Drejer 
gjorde  en  stum  Bevægelse  fra  hende  ind  mod  Ka- 
feens Publikum,  hans  Ansigt  fortrak  sig. 

„Jeg  har  nu  ikke  noget  imod,  at  Menneskene  ny- 
der Tilværelsen,"  sagde  Pelle.  „Tvært  imod,  det 
glæder  mig  at  se,  at  der  dog  er  nogle  der  er  lykke- 
lige. Jeg  hader  Systemet,  men  ikke  Menneskene,  du. 
Det  eneste  skulde  da  være  dem,  der  ikke  kan  unde 
os  alle  noget,  og  kun  nyder  rigtig  ved  Tanken  om 
at  andre  sidder  og  mangler." 

„Og  tror  du  der  er  nogen  derinde,  som  for  Al- 
vor  under   andre   noget?    Tror   du   nogen   af  dem 

siger:  Jeg  er  saa  heldig  at  tjene  25000  Kr.  om  Aaret, 
mere  end  de  fem  Tusend  har  jeg  ikke  Lov  til  at 
bruge,  Resten  tilkommer  de  Fattige?  Nej  nu  sidder 
de  og  skælder  ud  paa  Fattigmand,  mens  de  solder 
Overskuddet  af  hans  Tilværelse  op;  Mændene  rak- 
ker ned  paa  Arbejderne  og  Fruerne  paa  Tjeneste- 
pigerne —  nu  er  der  til  dem  af  en  overfyldt  Mave. 
Gaa  engang  ind  mellem  Bordene  og  lyt  — :  De  fattige 
er  svinske,  upaalidelige,  utaknemmelige  trods  alt  hvad 
man  gør  for  dem  —  selv  Skyld  i  deres  Elendighed. 
Det  krydrer  vel  Festen  for  nogle,  andre  dulmer 
deres  onde  Samvittighed  med  det.  Og  alt  det  de 
nyder,  har  den  fattige  dog  lavet,  selv  det  mest  ud- 
søgte Raffinement  har  maattet  passere  hans  smud- 
sige Hænder  og  smager  pikant  af  Sved  og  Sult.  De 
tager  det  som  en  Selvfølge  at  det  er  saaledes,  det 
undrer  dem  ikke  engang,  at  der  aldrig  sker  noget 
til  Tak  for  god  Behandling  —  et  lille  besk  Velbe- 
komme, en  Forgiftning  f.  Eks.  Tænk  blot  paa,  at 
der  daglig  er  Millioner  fattige  beskæftiget  med  at 
lave  Lækkerier  til  Rigmanden  —  og  aldrig  falder 
det  nogen  af  dem  ind  at  hævne  sig.  Saa  godmodige 
er  de!  Kapitalen  sover  bogstavelig  talt  med  Hovedet 
i  vort  Skød  —  og  smæder  os  i  Søvne.  Og  vi  skæ- 
rer ikke  Struben  over  paa  den!" 

Ved  Viktoriagade  stansede  de.  Betjenten  var  fulgt 
efter  dem  og  stansede  samtidig  ovre  paa  den  anden 
Side  af  Gaden.  Pelle  gjorde  opmærksom  paa  det. 

Peter  saa  ligegyldigt  derover.  „Han  ligner  en  en- 
gelsk Blodhund,"  sagde  han  roligt  —  „et  glubsk  Bid 
og  ingen  Hjærne!  Det  der  piner  mig  mest  er,  at  vi 
selv  leverer  Hundene  som  skal  jage  os.  Men  nu 
snart  begynder  vi  at  agitere  blandt  Militæret."  Han 
bød  Godnat,  og  gik  ud  mod  Enghavevej  hvor  han 
boede. 

Ellen  tog  imod  Pelle  helt  oppe  i  Gaden.  „Hvor- 
dan gik  det?"  spurgte  hun  spændt.  „Fik  du  Plad- 
sen?" 

Han  satte  hende  stilfærdigt  ind  i  Sagerne. 

Hun  havde  lagt  Armen  om  hans  Liv.    „Du  store 

Mandfolk,"  sagde  hun  og  saa  lykkeligt  op  paa  ham 
—  „naar  du  vidste,  hvor  jeg  er  stolt  af  dig.  Nu  er 
vi  jo  rige,  Pelle  —  35  Kroner  om  Ugen!  Er  du 
ikke  selv  glad?" 

Jo  jeg  er  glad  ved,  at  du  og  Børnene  faar  det 
lidt  godt  engang." 

„Jamen  du  selv  —  jeg  synes  ikke  du  er  saa  hen- 
rykt. Det  er  dog  en  anset  Stilling  du  faar." 

„Det  bliver  ikke  nogen  nem  Stilling  for  mig;  men 
jeg  faar  se  at  faa  det  bedst  mulige  ud  af  den,"  sva- 
rede han. 

„Det  forstaar  jeg  ikke.  Du  skal  være  paa  Fabri- 
kantens Parti,  men  det  følger  jo  altid  med  den  Slags 
Stillinger.  Han  har  da  ogsaa  Ret  til  at  faa  sine  Sager 
varetagne." 

Ellen  gik  og  satte  Aftensmad  frem  til  ham,  som 
hun  havde  staaende  til  Varme  i  Kakkelovnen.  Nu 
og  da  saa  hun  forundret  paa  ham,  der  var  noget 
ved  ham  i  Dag,  hun  ikke  begreb.  Han  var  i  det 
hele  blevet  lidt  aparte  i  sit  Syn  paa  Sagerne  der- 
inde i  Fængslet  —  og  det  kunde  man  jo  ikke  undres 
over.  Hun  kom  hen  og  strøg  ham  over  Haaret. 

„Du  skal  se,  du  nok  bliver  tilfreds  for  dit  eget 
Vedkommende  ogsaa,"  sagde  hun.  „Et  Held  er  det 
for  os  at  han  ikke  gider  passe  Sagerne  selv." 

„Han  giver  sig  jo  af  med  Politik,"  svarede  Pelle 
adspredt.  „Foreløbig  pønser  han  vist  paa  at  komme 
ind  i  Borgerrepræsentationen  ved  Hjælp  af  Arbej- 
dernes Stemmer." 

„Saa  er  det  saamænd  klogt  af  ham  at  antage  dig," 
udbrød  Ellen  livligt.  —  „Du  er  da  inde  i  Sagerne 
og  kan  hjælpe  ham!  Naar  vi  sparer,  kan  vi  maaske 
faa  saa  meget  til  overs,  at  vi  kan  overtage  Forret- 
ningen af  ham  engang." 

Hun  saa  lykkelig  ud  og  gik  og  kælede  for  ham, 
saa  gennem  ét,  saa  gennem  andet.  Glæden  gjorde 
hende  endnu  skønnere,  og  naar  han  saa  hende  saa- 
dan,  var  det  ham  umuligt  at  fortryde  nogenting.  Hun 
havde  ofret  ham  alt,  og  der  førte  ingen  Veje  uden 
om  hende.  Han  maatte  se  hende  give  sig  hen  i  fuld 

Lykke  engang!  saa  fik  det  koste  hvad  det  vilde  — 
hende  skyldte  han  alligevel  alt.  Hvor  var  hun  skøn 
i  sin  Uberørthed!  Endnu  havde  hun  en  Tilbøjelig- 
hed til  at  klæde  sig  i  sort;  og  med  det  mørke  Haar 
om  det  blege  Ansigt  lignede  hun  en  af  disse  Søstre, 
der  har  gaaet  meget  igennem  og  gør  alt  af  Barm- 
hjærtighed. 

Det  slog  ham,  at  han  aldrig  havde  hørt  hende  le 
rigtig  ud  —  hun  smilede  kun.  Det  stærkeste  havde 
han  ikke  udløst  i  hende  endnu;  han  havde  ikke 
ævnet  at  gøre  hende  lykkelig.  Derfor  havde  hun 
delt  Bord  og  Seng  med  ham  og  alligevel  beholdt 
det  skønneste  for  sig  selv  —  som  en  trodsig  Jom- 
fru. Men  nu  farvedes  hendes  Kinder  af  lykkelig 
Forventning,  og  hendes  Øjne  hvilede  paa  ham  i 
Spænding;  han  var  ikke  den  graa  Hverdag  for 
hende  længer,  han  var  Æventyret,  som  kunde  over- 
rumple, naar  det  kneb  allermest.  Og  den  Forandring 
købte  han  ikke  let  for  dyrt.  Kvinder  var  heller  ikke 
skabte  til  Modgang  og  Ensomhed,  de  var  Blomster, 
som  først  aabnede  sig  helt,  naar  Lykken  kyssede 
dem.  Ellen  fik  have  Lov  at  skubbe  Ansvaret  over 
paa  ham. 

Næste  Dag  klædte  han  sig  pænt  paa  for  at  gaa 
ud  og  slutte  endelig  Aftale  med  Fabrikanten.  Ellen 
hjalp  ham  med  at  knappe  Kravetøjet  i  Nakken  og 
børstede  ham  af;  imens  snakkede  hun  om  Frem- 
tiden, det  lød  som  sorgløs  Fuglekvidder.  „Hvad  skal 
vi  nu?  vi  maa  jo  se  og  blive  af  med  Lejligheden 
og  flytte  ud  i  den  Ende  af  Byen,"  sagde  hun  — 
„ellers  faar  du  for  langt  at  gaa." 

Jeg  har  glemt  at  fortælle  dig,  at  vi  skal  bo  der- 
ude. Han  har  tre  Opgange  med  Etværelses  Lejlig- 
heder —  dem  skal  vi  være  Vicevært  for.  Han  kan 
ikke  selv  tumle  Beboerne."  Pelle  havde  ikke  glemt 
det,  men  kunde  ikke  faa  sig  selv  til  at  fortælle  at 
han  skulde  være  Pladshund. 

Ellen  saa  forstenet  paa  ham.  „Hører  det  med  til 
Stillingen?"  spurgte  hun  og  tog  efter  Vejret. 

Pelle  nikkede. 

Pludselig  sprang  hun  ind  paa  ham.  „Du  gør  det 
ikke!"  skreg  hun  og  greb  ham  i  Armene  —  „hører 
du  Pelle?  du  gør  det  ikke!"  Hun  var  helt  ude  af 
sig  selv  og  stirrede  tryglende  paa  ham.  Jeg  forstaar 
dig  slet  ikke!" 

Han  saa  forvirret  paa  hende  og  mumlede  noget 
til  sit  Forsvar. 

„Ser  du  da  ikke,  at  han  bare  vil  bruge  dig?" 
vedblev  hun  hæftigt.  „Det  er  en  Judaspost,  han  har 
tilbudt  dig  —  men  vi  vil  ikke  tjene  vort  Brød  ved 
at  smide  Fattige  paa  Gaden.  Jeg  har  selv  prøvet  at 
se  Stumperne  ligge  i  Rendestenen  og  flyde.  Aa, 
hvis  du  nu  var  gaaet  derind!"  Hun  stirrede  gruende 
hen  for  sig. 

Jeg  begriber  heller  ikke,  hvor  du  har  haft  din 
Forstand  henne  —  du  som  ellers  er  saa  fornuftig," 
sagde  hun  da  hun  igen  var  blevet  rolig,  og  saa  halv 
bebrejdende  paa  ham.  Men  saa  med  ét  forstod  hun 
det  hele  og  sank  sammen. 

„Aa  Pelle,  Pelle!"  udbrød  hun  og  gemte  sit  An- 
sigt. 


VIII 

Pelle  læste  ikke  mere  og  gik  heller  ikke  paa 
Biblioteket,  han  havde  nok  at  gøre  med  at  holde 
den  gaaende.  Nu  kunde  der  ikke  være  Tale  om  at 
søge  noget;  Vinteren  stod  for  Døren,  de  Arbejds- 
løses Hær  voksede  med  hver  Dag.  Han  holdt  sig 
hjemme,  arbejdede  naar  der  var  noget,  passede 
ellers  Børnene  for  Ellen  mens  hun  vaskede.  Lasse 
Fredrik  talte  han  med  som  med  en  Kammerat, 
men  det  var  morsomt  at  give  sig  af  med  de  smaa 
ogsaa.  De  var  taknemmelige  for  det,  og  han  opda- 
gede at  han  havde  meget  til  Gode  her.  Svend  Trøst 
holdt  han  meget  af  nu,  det  pinte  ham  kun  at  Dren- 
gen endnu  ikke  kunde  tale.  Hans  Stumhed  var  som 
en  tavs  Anklage  bestandig. 

„Hvorfor  henter  du  dig  ikke  Bøger  hjem?u  kunde 
Ellen  sige,  naar  hun  kom  op  fra  Vaskekælderen  for 
at  se  til  dem,  med  bare  Arme  og  fine  Draaber  i 
Haaret  af  Dampene  dernede.  „Du  har  jo  god  Tid 
nu!" 

Nej,  hvad  skulde  han  med  Bøgerne?  De  udvidede 
maaske  nok  hans  Horisont  lidt,  men  det  der  laa 
bag  den,  blev  igen  saa  mange  Gange  større  —  han 
selv  blev  bare  mindre  af  at  læse.  Noget  beroligende 
Overblik  var  det  i  al  Fald  ikke  muligt  at  faa;  Ver- 
den gik  sin  egen  skæve  Gang  paa  tværs  af  al  Vis- 
dom. Det  var  en  sur  Lykke  at  tage  Viden  ind  om 
Ting,  man  ikke  kunde  raade  Bod  paa;  Fattigfolk 
maatte  helst  være  afstumpede. 

Han  og  Morten  havde  lige  fulgt  gamle  Madam 
Johnsen  til  Graven  —  hun  naaede  ikke  at  faa  Jyl- 
land at  se!  Af  et  helt  stræbsomt  Liv  var  der  ikke 
blevet  ti  Kroners  Overskud  til  en  Billet  hjem;  og 
Togene  løb  Døgn  efter  Døgn  med  Hundreder  af 
tomme  Pladser.  Med  isnende  Punktlighed  hvirvledes 
de  af  Sted  paa  Klokkeslet  fra  Station  til  Station, 
Gud  ved  hvor  mange  Tusend  tomme  Sæder  Togene 
var  rendt  til  Jylland  med,  i  de  Aar  den  gamle  sad 
og  græmmede  sig  af  Hjemlængsel?  Og  var  hun 
stavret  til  Banegaarden  og  steget  i  Toget,  saa  vilde 
punktlige  Hænder  uden  Skaansel  have  sat  hende  af 
ved  første  Station.  Hvad  kom  Jylland  hende  ved? 
Hun  længtes  jo  nok  —  men  hun  havde  ingen  Penge! 

Var  det  Ondskab  eller  hjærteløs  Ligegyldighed? 
Mer  djævelsk  en  Sport  kunde  i  al  Fald  vanskelig 
tænkes  end  denne  Kørsel  med  tomme  Pladser.  Det 
var  dem,  der  gjorde  Farten  saa  rædselsfuldt  levende 
—  som  var  selve  Djævlen  spændt  for  og  pustende 
af  Kaadhed  slæbte  dem  af  Sted  gennem  Landet  — 
derhen  hvor  Folk  længtes!  Det  maatte  være  forfærde- 
ligt at  være  Konduktør  og  raabe  Stationernes  Navne 
ind  til  disse  Pladser  for  de  skæbnesvangert  efter- 
ladte! 

Og  her  gik  Søster  paa  Gulvet,  bleg  og  tynd  i 
det!  Der  var  ingen  rigtig  Kraft  i  hendes  lyse  Haar, 

Pelle  Erobreren.  IV  S 

og  naar  hun  blev  ivrig,  peb  det  i  hendes  Luftrør 
med  denne  pinagtige  Lyd,  der  var  saa  godt  som 
uadskillelig  fra  Fattigkvarterets  Børn.  Det  var  Bag- 
gaardenes  fordærvede  Luft,  der  bestandig  snakkede 
med  nu  —  forstemmende  som  næsten  alt  hvad  hans 
Erkendelse  lagde  ind  under  sig.  Hun  manglede  kun 
Sol  —  og  hele  Sommeren  havde  den  ødslet  i  oven- 
ud Rundhaandethed;  den  gik  bare  hen  over  Hovedet 
paa  Fattigfolk  —  ligesom  alt  andet.  Det  havde  været 
et  enestaaende  jordbæraar,  men  de  store  Gartnere 
var  blevet  enige  om  at  lade  den  halve  Afgrøde 
sidde  og  raadne  paa  Planterne  —  for  at  holde  Pri- 
sen oppe  og  spare  Afplukningspenge.  Og  her  gik 
Ungerne  og  hungrede  efter  Frugt,  vantrivedes  fordi 
de  ikke  fik  Del  i  den!  —  Hvorfor?  ja  noget  men- 
neskeligt Svar  gaves  der  ikke. 

Og  igen  —  overalt  det  samme!  Hvergang  hans 
Tanke  slog  ned  paa  en  eller  anden  Samfundsindret- 
ning, aabenbarede  det  samme  triste  sig:  et  uhyre 
rullende  Materiel,  der  kun  var  beregnet  for  nogle 
faa  og  for  en  væsenlig  Del  løb  tomt.  Og  fra  de 
tomme  Pladser  stirrede  anklagende  Øjne  paa  én, 
syge  og  triste  af  Sult  og  Savn  og  skuffede  Haab. 
Havde  man  først  set  dem,  kunde  man  ikke  lukke 
Synet  for  dem  igen. 

Undertiden  slog  hans  Fantasi  over,  og  han  greb 
sig  i  at  sidde  og  bygge:  Riger  hvor  man  benyttede 
Jærnbanen  eftersom  man  trængte  til  det  og  ikke 
efter  Pengepungen,  hvor  de  spiste  Maden  som  var 
sultne,  og  de  eneste  fattige  var  dem  der  ikke  kunde 
unde  andre  noget.  Men  han  bræmsede  sig  haardt  i 
det  —  det  var  for  idiotisk!  En  Røst  fra  det  usyn- 
lige havde  kaldt  ham  og  hans  ud  i  Dagen  —  og  saa 
skete  der  ingenting!  Det  var  blot  for  at  gække  dem. 

Brun  kom  ofte  ned  og  saa  til  ham,  den  gamle 
Bibliotekar  savnede  sin  unge  Ven. 

„Hvorfor  kommer  De  aldrig  mere  ind  til  os?" 
sagde  han. 

„Hvad  skal  jeg  dér,"  svarede  Pelle  kort  for  Ho- 

vedet.  „Fattigmand  har  ingen  Brug  for  Viden  — 
han  er  evig  fordømt." 

Han  havde  brudt  med  alt  det  dér  og  brød  sig 
ikke  heller  om  Bibliotekarens  Besøg;  det  var  bedst 
enhver  passede  sig  selv,  de  Store  var  alligevel  ikke 
Selskab  for  en  som  ham.  Han  gjorde  sig  ingen 
Umage  for  at  skjule  det.  Men  Brun  lod  som  ingen- 
ting; han  var  flyttet  ud  i  Frederiksberg  Allé  til  Ok- 
tober Flyttedag  og  saa  næsten  hver  Eftermiddag 
ned  om  paa  sin  Vej  hjem  fra  Biblioteket.  Børnene 
passede  paa  at  være  dernede  ved  den  Tid,  han 
havde  altid  noget  med  til  dem. 

Hverken  Pelle  eller  Ellen  stillede  ret  store  For- 
dringer til  Tilværelsen  mere.  De  var  faldet  til  Ro 
og  færdedes  resigneret  ved  hinandens  Side  som  et 
Par  Arbejdsheste,  der  er  vant  til  at  dele  Krybbe  og 
Slid.  Nu  skulde  det  have  været  store  Ting  at  være 
færdig  med  det  forbandede  Laan,  saa  man  ikke  gik 
med  Livet  i  Hænderne  bestandig;  men  selv  det  var 
for  urimelig  en  Fordring.  Alt  hvad  man  kunde  rave 
og  skrave  sammen  gik  hver  Maaned  i  Aagerkarlen, 
og  lige  nær  var  man.  Paa  de  180  Kroner  Pelle 
havde  faaet  udbetalt,  havde  de  nu  ialt  afdraget  120, 
og  alligevel  skyldte  de  fremdeles  240.  Det  var  Straf- 
renterne der  løb  paa,  hver  Gang  de  blot  kom  en 
Dag  eller  to  for  sent  med  Afdragene  —  eller  Pok- 
ker maatte  vide  hvad  det  var?  —  En  Skrue  uden 
Ende  var  det  i  al  Fald,  som  hele  deres  Liv  vilde 
pumpe  alt,  hvad  de  kunde  skaffe  til  Veje,  over  i 
Aagerkarlens  Lomme. 

Men  nu  sagde  Pelle  stop.  Han  havde  ikke  betalt 
det  sidste  Afdrag,  og  vilde  ikke  mere,  saa  fik  det 
skabe  sig  saa  galt  det  vilde.  „Du  skulde  laane  af 
Hr.  Brun  og  betale  den  Aagerkarl  ud,"  sagde  Ellen 
—  „ellers  falder  han  bare  over  os  og  tager  Stum- 
perne." Men  Pelle  var  stejl  og  vilde  ikke  høre  et 
fornuftigt  Ord;  Bevidstheden  om,  at  en  Snylter 
havde  sat  sig  godt  til  Rette  paa  ham  og  udsugede 
ham   trods   al   hans   Modstand,   gjorde   ham   ude  af 

8* 


116 


sig  selv.  De  kunde  bare  prøve  paa  at  røre  hans 
Hjem! 

Da  Aagerkarlen  kom  for  at  hente  sit  Afdrag, 
smed  han  ham  paa  Døren.  Ellers  tog  han  alting 
med  resigneret  Ro,  men  naar  dette  kom  paa  Tale, 
for  han  op  og  vidste  ikke  hvad  han  sagde.  Ellen 
maatte  tie  stille  og  lade  det  gaa  sin  Gang. 

En  Eftermiddag  sad  han  og  arbejdede  paa  sin 
Plads  lige  under  Kældervinduet.  Bibliotekaren  sad 
paa  Stolen  inden  for  Døren,  han  havde  Børnene  et 
paa  hvert  Knæ  og  fodrede  dem  med  Dadler.  Pelle 
passede  sig  selv  og  dukkede  sig  sky  over  sit  Ar- 
bejde, med  et  Udtryk  som  en  Sindssyg,  der  er  bange 
for  at  nogen  skal  tale  til  ham.  Hans  Arbejde  havde 
ikke  den  gamle  Appel  og  skred  ikke  for  ham,  der 
var  kommet  en  forstyrret  Tone  ind,  naar  han  ikke 
straks  kunde  finde  et  Stykke  Værktøj,  blev  han 
hæftig  og  smed  med  Tingene. 

Brun  sad  og  iagttog  ham  bekymret,  men  lod  som 
han  var  optaget  af  Børnene;  en  beklagende  Mine 
vilde  have  faaet  Pelle  til  at  flyve  i  Flint.  Han  gæt- 
tede at  det  var  galt  med  Pengene,  men  turde  ikke 
tilbyde  sin  Hjælp;  hvergang  han  prøvede  at  indlede 
en  Samtale,  slog  Pelle  ham  tilbage  med  et  snedigt 
Udtryk  som  sagde:  Du  gaar  og  snuser  efter  en 
Lejlighed  til  at  komme  stikkende  med  dine  Skillin- 
ger, men  det  skal  blive  Løgn!  —  Et  eller  andet 
var  gaaet  i  Baglaas  for  ham,  men  det  rettede  sig 
sig  vel  igen. 

En  Droske  stansede  uden  for  Døren,  tre  Mænd 
steg  ud  og  begav  sig  op  i  Huset.  Lidt  efter  kom 
Ellen  styrtende  ned  paa  Værkstedet.  „Pelle,  de  er 
her  for  at  tage  vore  Ting!"  raabte  hun  grædende 
uden  at  ænse  Brun.  Børnene  stak  i  at  tudbrøle,  da 
de  saa  at  Moderen  græd. 

Pelle  rejste  sig  og  greb  Hammeren.  „Dem  skal 
jeg  snart  faa  herut!"  sagde  han  med  lav,  sammen- 
bidt Stemme  og  gik  mod  Døren.  Han  forhastede  sig 
ikke,  gik  med  sænket  Pande  og  saa  ikke  paa 
nogen. 


117 


Brun  tog  ham  haardt  i  Armen  og  stansede  ham. 

„De  glemmer,  at  der  er  noget  der  hedder  Tugt- 
huset!" sagde  han  med  en  besynderlig  Betoning. 

Pelle  saa  overrasket  op  paa  ham  —  det  saa  et 
Øjeblik  ud  som  han  skulde  slaa  den  gamle  Biblio- 
tekar ihjæl.  Saa  tabte  han  Hammeren  ud  af  Haan- 
den  og  faldt  sammen. 


IX 

Det  hændte,  at  en  eller  anden  Kammerat  fra  de 
gode  gamle  Dage  faldt  ind  om  og  vilde  have  Pelle 
med  til  Møde.  Saa  vaagnede  gamle  Kampminder  i 
ham  —  kanske  var  det  alligevel  dér  Tampen  brændte. 
Han  smed  Skødskindet  og  gik  med;  Ellens  Øjne 
fulgte  ham  til  Døren,  i  Forundring  over,  at  han 
fremdeles  vilde  give  sig  af  med  det  dér  —  efter  det 
han  havde  haft  ud  af  det. 

Men  det  var  heller  ikke  dér!  Han  huskede  den 
mægtige  Gæring  i  Sindene  under  Bevægelsens 
Kamptid,  og  syntes  Spændingen  var  gaaet  af  dem. 
Kun  foran  Valgene  var  Folk  oppe,  ellers  gik  de 
med  hver  sit,  som  havde  der  aldrig  været  noget 
der  hed  en  samlende  Tanke.  Organiserede  var  de 
alle,  men  der  var  ikke  noget  nyt  og  stærkt  i  den 
Kendsgærning;  de  var  saa  at  sige  født  ind  i  Orga- 
nisationen og  forbandt  ikke  noget  stort  og  løftende 
med  det.  De  gamle  Fæller  var  mærkværdig  afsvalede 
—  de  havde  vel  opdaget,  at  Lykken  ikke  var  hver- 
ken saa  æventyrlig  eller  lige  til.  Det  var  ikke  læn- 
ger bare  at  slaa  Leddet  op  til  Lykkeland  og  strøm- 
me derind,  der  laa  en  lang  og  brydsom  Vej  for. 
Saa  indrettede  de  sig  paa  deres  eget  og  afhændede 
den  tvivlsomme  Fremtid  for  smaa  Fordele  —  som 
det  bestaaende  straks  slugte. 

Bevægelsen  havde  ikke  grebet  til  Bunds;  der  var 
en  Anklage  mod  ham  selv  i  det,  den  var  ikke  lagt 
bredt  nok  an.  Allerede  dengang  var  den  gaaet  hen 

over  Hovedet  paa  Arkens  Beboere,  og  nu  sad  der 
et  stort  Proletariat  tilbage  med  sine  egne  Forvent- 
ninger til  Fremtiden.  Den  gode  gamle  Almue  var 
spaltet  i  et  Smaaborgerskab,  der  kun  syntes  optaget 
af  at  indrette  sig  —  og  saa  dette  Proletariat. 

Men  der  var  ikke  noget  nyt  i  det.  Et  Lag  ryk- 
kede op  og  aabenbarede  et  nyt  nedenunder  —  saa- 
dan  var  det  altid  gaaet  i  Historien.  Var  det  da  evig 
bestemt,  at  der  paa  Bunden  af  Tilværelsen  skulde 
sidde  en  bestandig  lige  talløs  Skare  af  nedstødte, 
som  bar  Byrden  af  det  hele  —  den  store  Hunger- 
reserve? Var  det  kun  muligt  at  have  det  godt,  naar 
man  forstod  at  skubbe  Vanskelighederne  nedad?  — 
lige  som  man  kunde  forskyde  Rynkerne  i  et  Stof, 
til  de  tilsidst  ophobedes  paa  ét  Sted!  Ja  det  var  det 
gamle  Spørgsmaal  igen.  Tidligere  havde  han  sin 
lyse  Tro  at  slaa  Tvivlen  ned  med,  men  nu  kunde 
han  ikke  nøjes  med  et  blindt  Haab  —  han  forlangte 
en  Udvej  anvist.  Var  Bevægelsen  løbet  ud,  fordi 
den  startedes  skævt,  saa  havde  man  altsaa  med 
haandgribelige  Aarsager  at  gøre,  og  det  hele  lod  sig 
gøre  om! 

Der  var  ogsaa  andre  i  Færd  med  at  tage  det 
hele  op  fra  Bunden,  gennem  Peter  Drejer  traf  han 
sammen  med  unge  Mænd  af  en  helt  ny  Type.  Det 
var  Ungdom,  der  var  dukket  neden  ud  af  Bevæ- 
gelsen —  skudt  overraskende  frem  af  dens  Bund- 
fald —  og  nu  kom  og  stillede  ny  fordringsfulde 
Krav  til  Tilværelsen.  Ad  ukendte  Veje  var  de  naaet 
til  samme  Punkt  som  han  selv,  og  forlangte  først 
og  fremmest  at  være  Mennesker.  Jegets  Hellighed 
fyldte  dem  og  fik  dem  til  at  oprøres  over  alle  Aag; 
de  begyndte  indefra  med  at  afkaste  dem,  røg  og 
drak  ikke  —  vilde  ikke  være  Slaver  af  noget.  De 
holdt  sig  borte  fra  Bevægelsen  og  havde  deres  egne 
Samlingssteder  ude  omkring  Sønder  Boulevard, 
hvor  de  læste  og  drøftede  ny  Samfundsformer.  Det 
var  oplyste,  vellønnede  Arbejdere,  som  haardnakket 
delte  Proletariatets  Vilkaar;  fanatisk  troende  som 
gav  deres  Ugeløn  bort,   naar  de   mødte  en  der  var 

fattigere  end  de  selv;  hidsige  Hoe'der,  der  gik  og 
ventede  paa  Revolutionen.  Flere  af  dem  havde  siddet 
i  Fængsel  for  ophidsende  Agitation  mod  Samfunds- 
ordenen. Der  var  ogsaa  Folk  fra  Landet  imellem, 
Sønner  af  dem,  der  stod  i  Grøfterne  og  Tørvegravene 
derude.    Den  lille  Mands  Børn  kaldte  Morten  dem. 

Her  var  endelig  Afkommet  efter  dem,  der  havde 
gjort  Bevægelsen  med  —  saadan  skulde  den  forløbe. 
Ved  Nøjsomhed  holdt  de  sig  fri  af  Kapitalismens 
besnærende  Midler,  de  foragtede  den  smaaborgerlige 
Hang  til  Komfort  og  var  altid  parat  til  Handling.  I 
dem  var  Opbruddet  i  al  Fald  en  Kendsgærning! 

De  vilde  gerne  have  fat  i  Pelle.  —  „Kom  over  til 
os!"  sagde  Peter  Drejer  ofte. 

Men  Pelle  var  ikke  nem  at  lokke  ud,  han  havde 
sit  Hjem,  dér  gemte  han  sig  som  en  Snegl  i  sit  Hus. 
Denne  lille  Verden  paa  fem  Mennesker  havde  han 
Ansvaret  for  —  og  ikke  engang  den  havde  han  for- 
maaet  at  betrygge.  Hans  Kræfter  og  Flid  forslog  ikke 
engang  til  at  holde  ét  lille  Hjem  oven  Vande,  der 
maatte  en  Velgører  til!  Det  var  ikke  Tiden  at  gaa 
og  pleje  sin  egen  Ærekærhed,  hvor  det  galdt  Kone 
og  Børn,  og  nu  det  hele  var  ordnet,  følte  han  sig 
inderlig  taknemmelig  mod  den  gamle  Bibliotekar. 
Men  en  beskæmmende  Kendsgærning  var  det  lige- 
fuldt, som  ikke  opfordrede  til  at  give  sig  af  med  de 
tusend  Hjems  Affærer. 

De  unges  voldsomme  Ord  skræmte  ham  ogsaa. 
Han  havde  Opbruddet  i  sig  ligesom  de,  men  mødte 
med  andre  Erfaringer.  Fra  han  kunde  krybe,  havde 
han  tumlet  med  sig  selv  for  at  faa  sig  læmpet  ind 
i  den  store  Sammenhæng;  selv  Fængselslivet  havde 
ikke  sat  ham  udenfor,  men  blot  føjet  ham  endnu 
tættere  ind  i  Helheden.  Han  havde  ingen  Anlæg  for 
at  hugge  Knuden  over,  men  forlangte  stædigt,  at  den 
skulde  løses. 

„Det  er  skidt  med  dig,  for  du  kan  ikke  hade," 
sagde  Morten  og  de  andre,  naar  de  prikkede  til  ham. 
Nej  Kulden  i  hans  Sind  var  som  Nattefrost,  den 
smæltede  ved  den  første  Solstraale.  Naar  han  saa  til- 

bage,  var  der  forsonende  Baand,  som  holdt  det  hele 
sammen  trods  alt  ondt;  og  nu  sidst  havde  jo  den 
gamle  Bibliotekar  givet  ham  Føling  med  det  gode 
paa  den  anden  Side  Kløften  ogsaa.  Han  var  faldet 
til  Ro  paa  sin  Skomagerstol  igen,  og  lod  sig  ikke 
jage  op  af  de  andres  Utaalmodighed  men  saa  udr 
som  havde  han  en  hel  Evighed  at  afvikle  sit  i. 

Søster  gik  gærne  nede  hos  ham  og  fyldte  Værk- 
stedet med  sin  Pludren.  Ved  Ottetiden,  naar  det  be- 
gyndte at  dages,  hørte  han  hendes  stolprende  Trin 
i  Trappen,  og  saa  blev  hun  hos  ham,  til  Ellen  om 
Aftenen  med  Magt  tog  hende  op  for  at  lægge  hende 
i  Seng.  Hun  slæbte  alt  Værktøjet  sammen  og  stab- 
lede det  op  foran  ham  paa  Disken,  saa  han  ikke 
kunde  røre  sig;  det  kaldte  hun  at  hjælpe  til.  Bag- 
efter hvilede  hun  sig  og  stod  med  Hænderne  paa 
Kanten  af  Disken  og  underholdt  ham.  „Søster  er 
flink,"  sagde  hun  anerkendende  og  pegede  tilfreds 
paa  sit  Værk.  „Stor  Pige."  Og  hvis  han  ikke  sva- 
rede, gentog  hun  det;  hun  helmede  ikke,  før  han 
havde  rost  hende. 

„Ja  flink  er  du!  men  kan  du  saa  sætte  Sagerne 
paa  Plads  igen,"  sagde  Pelle. 

Barnet  rystede  paa  Hovedet.  „Søster  er  træt,"  er- 
klærede hun  afgørende.  Straks  efter  kom  hun  med 
endnu  et  Stykke  og  skubbede  det  langsomt  op  paa 
Bunken,  mens  hun  holdt  Øje  med  hans  Ansigt  for 
at  se,  om  det  ogsaa  gik  an.  „Søster  hjælper  til," 
gentog  hun  forklarende  —  „hun  gør!"  Pelle  lod  som 
han  ikke  hørte  det. 

Der  var  Ro  for  hende  en  Stund,  men  saa  kom 
hun  slæbende  med  Forklædet  fuldt  af  kasseret  Fod- 
tøj, som  hun  havde  trukket  frem  bag  Kakkelovnen. 
Han  prøvede  at  se  bister  ud,  men  maatte  bøje  sig 
ned  over  sit  Arbejde.  Det  gjorde  den  lille  usikker, 
hun  tømte  Forklædet  ud  paa  Forhøjningen  og  satte 
sig  ned  paa  Hug  med  Hænderne  paa  de  smaa  Knæ 
for  at  fange  hans  Udtryk.  Det  var  ikke  tilfredsstil- 
lende, saa  rejste  hun  sig  op  og  lagde  Hænderne  paa 
hans   Ben.   „Far,   du  er  dygtig,"   sagde  hun  og  saa 

ham  indsmigrende  op  i  Ansigtet.  „Du  kan  alting  — 
du  er  den  dygtigste  i  hele  Verden."  Og  efter  en  lille 
Pavse.  „Vi  to  er  lige  dygtige  —  ikke  Far?" 

„Hov,  slap  det  dér  ud?"  udbrød  Pelle.  „Der  er 
nok  en  af  os,  der  er  vigtig!" 

„Det  er  ikke  mig,"  svarede  Ungen  afgjort  og  vir- 
rede med  Hovedet. 

„I  har  det  nok  godt  sammen,"  sagde  Ellen,  naar 
hun  kom  ned  med  Svend  Trøst  paa  Armen  for  at 
hente  Anna.  Barnet  vilde  ikke  med  op,  hun  pressede 
sig  om  i  Krogen  bag  Pelles  Stol  og  gemte  sig;  og 
Svend  Trøst  sparkede  for  at  komme  ned  paa  Gulvet, 
i  Lag  med  Læsterne.  „Ja,  saa  bliver  vi  her  allesam- 
men," sagde  Ellen  og  satte  sig  ned. 

Hun  saa  stille  og  resigneret  ud,  Nederlaget  havde 
taget  paa  hende.  Hun  talte  ikke  mere  om  Fremtiden, 
men  var  glad  til,  at  de  var  sluppet  ud  af  Aagerkar- 
lens  Klør;  Tanken  om  det  fyldte  hende  med  en  stille, 
lidt  forhutlet  Lykke.  Hun  drømte  ikke  mere  om  noget 
bedre,  men  gik  og  var  taknemmelig;  og  Pelle  syntes, 
at  der  døde  noget  bort  i  hende  sammen  med  Util- 
fredsheden. Det  var,  som  om  hun  endelig  havde  givet 
alt  sit;  Overgivelsen  til  den  graa  Hverdag  gjorde 
hende  glansløs  og  almindelig.  „Hun  trænger  til  Sol," 
tænkte  han. 

Og  saa  vandrede  Tankerne  igen  rundt  i  deres 
Søgen  efter  en  Vej  ud  til  Fremtiden,  rent  monomant, 
i  det  samme  Spor  de  hundrede  Gange  havde  traadt. 
Han  var  ikke  engang  rigtig  med  i  det,  men  erkendte 
blot,  at  de  stadig  tærskede  Langhalm  paa  Problemet. 
Inden  for  Faget  gaves  der  ingen  Udvej;  der  var  kun 
Plads  for  Udbyttere  og  Udbyttede,  og  han  egnede 
sig  ikke  til  nogen  af  Delene.  Men  naar  han  tog  andre 
Muligheder  op,  vendte  Tankerne  af  sig  selv  tilbage 
til  Trebenen  —  som  en  strejfende  Hund,  der  bestandig 
kommer  tilbage  og  oversnuser  det  samme  Spor.  Der 
var  noget  i  ham,  der  med  fatalistisk  Stædighed  gjorde 
ham  og  hans  Fag  solidariske  —  trods  dets  Haabløs- 
hed;  dér  havde  han  gjort  sin  Indsats,  og  dér  skulde 
Spørgsmaalet    løses.    Bag  Almuemandens   Fatalisme 

ligger  den  Erkendelse,  at  der  er  nedlagt  Plan  og 
Perspektiv  i  hans  Tilværelse  ogsaa  —  det  og  det  er 
saadan,  fordi  det  maa  være  saadan.  Og  den  Erken- 
delse havde  Pelle  ingen  Grund  til  at  afhænde. 

Han  gik  og  blev  ør  af  Tankernes  bestandige  Masen 
med  det  samme  og  det  samme,  men  det  blev  ved 
som  en  Besættelse,  kørte  meningsløst  med  ham  naar 
han  sov,  og  tog  ham  saasnart  han  vaagnede.  Der  var 
en  gammel  Drøm  som  haardnakket  besatte  ham  i 
denne  Tid,  en  ungdommelig  forglemt  Ide  fra  hans 
aller  første  Deltagelse  i  Rejsningen,  Udkastet  til  det 
Fællesværksted,  som  skulde  gøre  Hofskomageren 
overflødig.  Dengang  blev  Planen  lagt  til  Side  som 
umulig,  men  nu  kastede  han  sig  igen  over  den  og 
gik  den  igennem  Led  for  Led.  Han  kunde  sagtens 
finde  nogle  dygtige  og  paalidelige  Fagfæller,  som  vilde 
staa  Last  og  Brast  med  ham  om  Arbejde  og  Ud- 
bytte; og  Disciplinen  vilde  ingen  Vanskeligheder 
volde,  Arbejderne  havde  i  de  forløbne  Aar  lært  at 
underordne  sig  deres  egne.  Her  var  en  Udvej  for 
Smaamanden  til  igen  at  gøre  sig  gældende  inden  for 
Faget  og  komme  med  i  Udviklingen;  hvad  én  ikke 
ævnede,  kunde  de  ved  at  slutte  sig  flere  sammen: 
udnytte  den  moderne  Teknik  og  leddele  Arbejdet. 
Han  indrettede  det  hele  omhyggeligt,  gik  det  efter 
forfra  og  forfra  for  at  sikre  sig,  at  hver  Enkelthed 
holdt.  Naar  han  sov,  drømte  han  om  sin  Andels- 
virksomhed, og  saa  var  den  en  Kendsgærning.  Han 
stod  og  arbejdede  i  et  lyst  Lokale  mellem  lutter 
Kammerater,  der  var  ingen  Herre  og  ingen  Tjener, 
Maskinerne  snurrede,  og  Kammeraterne  sang  og  fløj- 
tede, mens  de  passede  dem.  De  havde  kort  Arbejds- 
tid og  lykkelige  Hjem,  der  ventede  dem  allesammen. 

Det  var  drøjt  at  vaagne  op  og  erkende  Virkelig- 
heden. Ak,  alle  Verdens  dygtigste  og  flittigste  Hæn- 
der formaaede  ingenting  i  deres  eget  Fag  —  ikke 
saa  meget  som  at  sy  et  Sting  —  før  Kapitalen  satte 
dem  i  Gang.  Hvis  den  nægtede  sit  Samtykke,  kunde 
de  ikke  udrette  noget  som  helst,  men  var  som  af- 
huggede paa  et  Brædt. 

Maskinerne  kostede  Penge.  Pelle  kunde  faa  dem 
hos  Brun,  den  gamle  havde  ofte  nok  tilbudt  ham 
Kapital  til  at  starte  et  eller  andet.  Men  han  skyldte 
ham  allerede  Penge,  og  hvis  nu  Kapitalen  rendte 
hans  Foretagende  ned.  Den  var  paa  sin  Post  og  taalte 
ikke  den  Slags  Virksomheder  ved  Siden  af  sig.  Der 
var  kommet  Usikkerhed  over  ham,  han  turde  ikke 
vove  Indsatsen. 

Den  gamle  Filosof  kom  næsten  daglig,  Pelle  var 
blevet  en  Del  af  hans  Tilværelse,  han  fulgte  med 
Bekymring  sin  unge  Vens  Tilstand.  Var  det  Fængslet 
—  eller  kanske  Bøgerne  —  som  havde  forvandlet 
denne  unge  Mand,  der  engang  gik  hensynsløst  paa 
som  et  Stormvejr,  til  en  Nøler,  der  ikke  kunde  træffe 
et  Valg?  Personligheden  blev  af  tvivlsom  Værdi, 
naar  den  voksede  paa  Bekostning  af  Handleævnen! 
Den  gamle  havde  netop  haabet,  at  den  skulde  ud- 
folde større  Energi  ved  at  plantes  over  i  en  ny  og 
uberørt  Jordbund,  og  prikkede  til  Pelle  for  at  rive 
ham  op  af  hans  Dvaletilstand. 

Saa  rykkede  Pelle  utaalmodigt  paa  sig.  Fra  alle 
Sider  prikkede  de  til  ham,  og  vilde,  at  han  skulde 
træffe  et  Valg  —  og  han  kunde  ikke  se  sin  Vej!  Ja 
vist  laa  han  i  Døs  —  han  mærkede  det  godt  selv. 
Han  følte  sig  som  en,  der  er  hamram,  og  forlangte 
Ro  —  hans  Væsen  arbejdede  for  ham  derude  i  det 
uvisse. 

Jeg  ved  jo  ingenting,"  sagde  han  halv  irriteret  — 
„hvad  kan  det  saa  nytte?  Jeg  troede  Bøgerne  skulde 
føre  mig  frem  til  et  Sted,  hvorfra  jeg  kunde  samle 
det  hele,  men  nu  er  jeg  bare  vild  paa  Kareten.  Jeg 
er  blevet  for  klog  til  at  gaa  blindt  paa,  og  ikke  klog 
nok  til  at  finde  den  Tap  hvorom  det  hele  drejes. 
Ligemeget  hvad  jeg  rører  ved,  saa  opløser  det  sig  i 
noget  for  og  noget  imod."  Han  lo  fortvivlet. 

En  Dag  gav  Brun  ham  en  Bog.  „Dette  Værk  har 
tilfredsstillet  mange,  der  søgte  Sandheden!"  sagde 
han  med  et  eget  Smil.  „Lad  os  nu  se,  om  det  ogsaa 
kan  stille  Dem  tilfreds."  Det  var  Darwins  Kampen 
for  Tilværelsen. 

Pelle  læste  som  i  en  Taage.  Her  var  Punktet  jo, 
det  hele  vældigt  sammenfattet  til  én  Sætning!  Det 
kogte  i  hans  Hjærne,  han  kunde  ikke  lægge  Bogen 
fra  sig,  men  blev  ved  at  læse  hele  Natten,  trylle- 
bunden og  forfærdet  over  dette  ubarmhjærtige  Udsyn. 
Da  Ellen  forundret  kom  ned  med  Morgenkaffen,  var 
han  ude  af  Bogen;  han  svarede  ikke  paa  hendes 
venlige  Bebrejdelser,  men  skyllede  tavs  Kaffen  i  sig. 
Saa  tog  han  sin  Hat  og  gik  ud  i  de  øde  morgen- 
triste Gader  for  at  svale  sit  hede  Hoved. 

Det  var  meget  tidligt,  Arbejderne  var  ikke  begyndt 
at  rykke  ud  endnu;  ved  Morgenbeværtningerne  var 
man  i  Færd  med  at  tage  Skodderne  fra.  Varmtklædte 
Sporvejsfolk  trampede  gennem  Gaderne  i  deres  træ- 
bundede  Støvler,  sjaskede  forkomne  Kvinder  piskede 
i  snublende  Løb  afsted  til  deres  tidlige  Gerning, 
smaablafrende  af  Kulde  og  Lede  ved  Tilværelsen. 
De  var  trætte,  endnu  før  de  fik  begyndt  Dagen.  Her 
og  der  asede  en  forsinket  Kvinde  over  Gaden  med 
en  Tøjkurv  foran  sig  —  en  Moder  der  slæbte  sit 
Barn  paa  Vuggestuen,  før  hun  gik  paa  Arbejde. 

Og  pludselig  kom  Oprøret  over  ham,  hæftigt,  næ- 
sten som  et  Kvælningsanfald.  Denne  grufuldt  kolde 
Lære  om  den  Stærkeres  Ret,  der  gav  ham  Valget 
mellem  at  blive  brutal  eller  gaa  til  Grunde  —  det 
var  altsaa  Nøglen  til  Livets  Forstaaelse?  Den  fæl- 
dede jo  paa  Forhaand  Dødsdommen  over  ham  og 
hans  Fæller  —  over  hele  den  endeløst  store  Fattig- 
mandsverden.  Set  herfra  var  den  bestaaende  Tilstand 
jo  den  eneste  mulige  —  den  var  simpelthen  ideel; 
Udsvederen  og  Aagerkarlen,  som  han  gik  og  hadede, 
var  i  den  mest  harmoniske  Overensstemmelse  med 
Livets  Grundlov!  Og  det  forfærdelige  var,  at  Sam- 
fundet laa  klart  belyst  fra  dette  Synspunkt  —  han 
kunde  ikke  nægte  det.  Den  der  bedst  forstod  at  til— 
læmpe  sig  efter  det  bestaaende,  han  sejrede;  lige- 
gyldigt hvor  gement  det  bestaaende  saa  var. 

Bogen  kastede  paa  én  Gang  blændende  Lys  ind 
over  Samfundet;  men  hvor  var  hans  egne  henne  i 
denne   Lære,  alle  de  smaa?  de  regnedes  nok  ikke 

med!  Samfundet  var  altsaa  i  Virkeligheden  kun  de 
besiddende,  og  her  havde  han  deres  Religion,  det 
moralske  Rygstød  for  den  hensynsløse  Udbytning. 
Det  havde  altid  holdt  svært  at  forstaa,  hvordan  Men- 
nesker kunde  misbruge  andre;  men  her  var  det  jo 
en  hellig  Pligt  at  give  Stene  for  Brød.  Den  største 
Strugler  var  i  Grunden  Livets  hellige  Moderhjærte 
nærmest,  han  var  jo  udset  til  at  bære  Udviklingen 
videre. 

De  fattige  havde  ingen  Andel  i  denne  Lære.  Naar 
der  var  en  daarlig  Arbejder  i  et  Sjak,  pressede  de 
andre  ham  ikke,  saa  han  maatte  gaa  til  Bunds  — 
ikke  engang  naar  han  selv  var  Skyld  i  sin  Ufor- 
muenhed. De  tog  ham  med,  lagde  Sten  paa  hans 
Skifte  og  slog  den  sidste  Ende  af  hans  Skaar  —  de 
fattige  lod  ikke  den  svage  falde,  men  tog  ham  under 
Vingen.  De  satte  sig  selv  uden  for  Loven  —  og 
uden  for  Chancen!  med  en  saaret  Kammerat  paa 
Nakken  klarede  man  sig  ikke  i  Kapløbet.  Men  der 
laa  heri  en  Erkendelse  af,  at  de  ikke  hørte  med  i 
det  bestaaende,  men  havde  Ret  til  at  kræve  deres 
egen  Lykketid.  Der  maatte  komme  en  ny  Tid,  hvor 
alt  det,  der  behøvedes,  for  at  de  kunde  være  med 

—  Hjærtets  Godhed,  Solidariteten  —  blev  raadende. 
Selve  det  store  Sammenhold  han  havde  været  med 
til  at  rejse,  varslede  altsaa  alligevel  i  den  rigtige  Ret- 
ning. Det  havde  været  det  modsatte  af  én  mod  alle 

—  Gensidighedens  Lov  havde  det  bygget  paa. 

Og  Fattigper  var  nok  ikke  et  stakkels  Skrog,  der 
var  dømt  af  Udviklingen  til  at  gaa  til  Grunde,  en 
Fantast,  der  gik  og  drømte  Utopien  som  Følge  af  en 
tom  Mave.  Pelle  havde  levet  sin  Barndom  ude  i 
Naturen  og  færdedes  med  den  øvrige  Skabning  i  al 
Slags  Vejr.  Han  havde  set  de  smaa  Sangfugle  kaste 
sig  mod  Høgen  i  hele  Byger,  naar  den  havde  røvet 
en  af  dem  —  og  forfølge  den  til  den  fortumlet  slap 
sit  Bytte.  Naar  han  fangede  en  Myre  i  et  spaltet 
Halmstraa,  styrtede  de  andre  Myrer  løs  paa  Straaet  og 
gnavede  Kammeraten  fri;  de  var  ikke  til  at  skræmme 
bort.  Slog  han  efter  dem,  stænkede  de  deres  Gift  op 

mod  hans  Haand  og  arbejdede  videre.  Deres  Tapper- 
hed morede  ham,  Giftstænkene  vare  saa  bitte  smaa, 
at  han  ikke  kunde  se  dem;  men  ved  hurtig  at  føre 
Haanden  op  til  Næsen  indfangede  han  en  syrlig 
stikkende  Lugt.  Hvorfor  lod  de  ikke  Kammeraten  i 
Stikken,  de  som  var  saa  mange  og  havde  saa  travlt? 
De  holdt  ikke  engang  Maaltid,  før  de  havde  be- 
friet ham. 

Fattigper  fik  holde  fast  ved  Sammenslutningstan- 
ken —  han  havde  grebet  rigtigt  dengang!  Og  nu  med 
et  vidste  Pelle,  hvor  Vejen  laa.  Stod  de  uden  for  det 
bestaaende  og  dets  Love,  hvorfor  saa  ikke  indrette 
sig  deres  egen  Verden  over  de  Love,  der  nu  en- 
gang var  deres?  Gennem  Organisationerne  var  de 
opdraget  til  at  kunne  styre  sig  selv,  det  var  snart 
paa  Tiden  de  overtog  deres  egen  Tilværelse. 

De  unge  Oprørere  holdt  sig  fri  af  Pengemagten 
ved  at  undvære,  men  det  var  ikke  Vejen;  Kapitalen 
prækede  altid  Nøjsomhed  for  de  fattige.  Han  vilde 
gaa  den  anden  Vej  og  erobre  Frembringelsen  ved  en 
stor  omgaaende  Bevægelse. 

Nu  var  han  ikke  bange  for  at  anvende  Bibliote- 
karens Penge  —  der  fandtes  ikke  Tvivl  skabt  i  ham. 
Han  var  lysende  klar  og  saa  i  store  Træk  en  ver- 
densomspændende fredelig  Revolution,  som  skulde 
vende  op  og  ned  paa  alle  bestaaende  Værdier.  Pelle 
vidste,  at  Fattigdommen  ikke  er  begrænset  af  noget 
Fædreland;  han  havde  en  Gang  før  baaret  en  ube- 
tvingelig Ide  frem.  Hans  Andelsvirksomhed  maatte 
blive  Udgangspunktet  for  en  Verdenskamp  mellem 
Arbejdet  og  Kapitalen! 


To  Dage  senere  gik  Pelle  og  Bibliotekaren  ind  i 
Frederiksborggade  og  saa  paa  en  Forretning,  der  var 
til  Afstaaelse.  Det  var  en  lille  Historie  paa  en  halv 
Snes  Arbejdere,  med  elektrisk  Værksted  i  Kælderen 

og  Butik  oven  over.  Det  hele  kunde  faas  for  Over- 
tagelse af  Lager  og  Maskiner  efter  Vurdering.  Hus- 
lejen var  lidt  stor,  men  ellers  var  det  billige  Vil- 
kaar. 

Jeg  tænker,  vi  ordner  det  saadan,  at  Anskaffelses- 
og  Driftskapitalen  forrentes  og  amortiseres  ligesom 
et  4°/o  Kreditforeningslaan,"  sagde  Brun. 

„Det  er  billige  Penge,"  svarede  Pelle.  „Et  godt 
Resultat  vil  jo  ikke  sige  saa  meget  om  Forholdene, 
naar  vi  ikke  har  lige  Vilkaar  med  andre  Virksom- 
heder." 

„Ikke  særlig  billige!  Til  den  Pris  kan  man  faa  lige 
saa  mange  det  skal  være  mod  god  Sikkerhed  —  og 
Arbejderen  bør  vel  anses  som  den  fineste  Sikkerhed 
i  et  Foretagende,  der  bygger  paa  Arbejdet,"  sagde 
den  gamle  smilende  —  „der  vil  blive  stort  Diskonto- 
fald, naar  De  kommer  til  Magten,  Pelle!  Forresten 
koster  den  nøgne  Kapital  ikke  mere  nu  heller  — 
naar  der  da  ikke  snyltes  paa  den.  Og  Snylterne  er 
det  jo  netop  vi  skal  til  Livs." 

Ja,  Pelle  havde  ikke  noget  imod  de  billige  Penge, 
der  kunde  blive  nok  at  slaas  med  endda.  Kom  der 
Gang  i  det,  varede  det  nok  ikke  længe,  før  Privat- 
spekulationen erklærede  ham  Krig! 

De  var  enige  om,  at  de  ikke  vilde  have  noget 
med  Agenter  og  Udsalg  at  gøre;  Virksomheden 
skulde  hvile  helt  i  sig  selv  og  staa  i  direkte  Forbin- 
delse med  Forbrugerne.  Hvad  der  lavedes  paa  Værk- 
stedet, skulde  blot  dække  Omkostningerne  til  Buti- 
ken  ovenpaa;  Resten  af  Overskuddet  skulde  fordeles 
mellem  Arbejderne. 

„Efter  hvilke  Regler?"  spurgte  Brun  og  saa  for- 
skende paa  Pelle. 

„Lige!"  svarede  han  uden  at  betænke  sig  —  „vi 
vil  overhovedet  ikke  have  noget  med  Akkord  at 
gøre.  Det  var  et  stort  Fejlgreb,  dengang  vi  rejste 
Bevægelsen,  at  vi  kælede  for  Akkordsystemet  i  Ste- 
det for  helt  at  afskaffe  det.  Det  har  fremmet  Ulig- 
heden. Enhver,  der  arbejder,  har  Ret  til  at  leve." 

„Tror  De  den  dygtige  Arbejder  vil  finde  sig  i  at 

dele  lige  med  den,  der  er  mindre  dygtig?"  spurgte 
Brun  betænkelig. 

„Det  skal  han  lære!"  svarede  Pelle  fast.  „Hvor- 
dan skal  han  ellers  kunne  gøre  gældende,  at  alt  Ar- 
bejde er  lige  værdifuldt." 

„Mener  De  da  selv  det?" 

„Absolut.  Jeg  ser  ingen  Grund  til  at  gøre  Forskel 
paa  f.  Eks.  Lægen  og  Kloakrenseren!  Hvem  af  dem, 
der  gør  mest  Nytte  for  Sundheden  er  umuligt  at 
sige  —  det  afgørende  maa  blive,  at  enhver  udretter, 
hvad  han  kan." 

„Udmærket,"  udbrød  Brun  —  „udmærket!"  Den 
gamle  Filosof  var  rigtig  i  Humør.  —  Pelle  havde  anset 
ham  for  kejtet  og  livsfjærn  og  var  forbavset  over, 
saa  praktisk  et  Blik  han  havde  for  mange  Ting. 

„Det  er  fordi  dette  her  er  noget  nyt,"  sagde  den 
gamle  og  gned  sig  i  Hænderne.  „Det  gamle  var  jeg 
færdig  med,  før  jeg  kom  til  Verden;  der  var  ikke 
noget,  der  æggede  mig  —  jeg  var  degenereret  hed 
det.  Jovist!  Nu  skal  den  gamle  Bogorm  alligevel  vise 
sine  Aner,  at  der  flyder  handlekraftigt  Blod  i  hans 
Aarer  ogsaa.  Nu  har  vi  to  fundet  det  Sted,  hvorfra 
Verden  vippes,  min  kære  Pelle  —  jeg  tror,  vi  har 
fundet  det!    Og  nu  maser  vi  paa." 

Ja,  der  var  nok  at  tage  i.  Men  nu  var  det  Rea- 
liteter, og  Pelle  havde  en  behagelig  Følelse  af  igen 
at  have  Fødderne  paa  Jorden.  Dette  var  alligevel 
noget  andet  end  at  ride  ensom  gennem  Rummet  paa 
sin  egen  Tanke,  med  bestandig  Fare  for  at  falde 
ned;  her  brød  han  sig  sin  Vej  saa  at  sige  med 
Hænderne. 

Det  var  blevet  ordnet  saaledes,  at  Forretningens 
Ejer  drev  den  en  Tid  endnu,  mens  Pelle  satte  sig 
ind  i  det  hele,  lærte  Maskinerne  at  kende  og  lærte 
Bogføring.  Han  var  paa  Færde  bestandig,  brugte  sin 
Dag  vel  og  sov  som  en  Sten  om  Natten.  Hjærnen 
stod  ikke  længer  og  klaprede  som  en  Kedel  i  be- 
standigt Kog,  Søvnen  slukkede  under  den  ogsaa. 

Det  galdt  om  at  blive  et  Hold,  der  fuldt  ud  kunde 
stole  paa  hinanden,  og  Pelle  sagde  resolut  dem  blandt 

Kammeraterne  op,  der  ikke  egnede^sig  til  at  arbejde 
under  ny  Former,  og  antog  andre. 

Den  første,  han  henvendte  sig  til,  var  Peter  Drejer. 
Ellen  raadede  fra.  „Du  ved  jo,  han  er  paa  Kant 
med  Politiet,"  sagde  hun  —  „du  kan  saamænd  faa 
nok  at  slaas  med  endda."  Men  Pelle  trængte  til  at 
have  en  ved  sin  Side,  der  ævnede  at  se  nyt  paa 
Tingene  og  havde  fuld  Forstaaelse  af,  hvad  det  drej- 
ede sig  om;  Egoister  duede  ikke.  Og  dette  maatte 
netop  være  noget  for  én,  der  var  udtilbens  med  alt 
det  gamle. 


Han  havde  været  paa  Bogholderikursus  og  kom 
hjem  for  at  spise;  Ellen  og  Svend  Trøst  var  i  Byen, 
men  hun  havde  sat  Mad  af  til  ham.  Han  spiste  for 
Nemheds  Skyld  i  Køkkenet,  sad  oppe  paa  Køkken- 
bordet —  og  læste  imens  i  en  Bog  om  Regnskabs- 
føring. 

Inde  i  Stuen  sad  Lasse  Fredrik  og  lærte  Lektier, 
med  begge  Hænder  for  Ørerne  for  rigtig  at  lukke 
Verden  ude.  Men  det  var  ikke  saa  nemt,  for  Søste- 
ren havde  en  løs  Tand,  og  hans  Fingre  kløede  efter 
at  komme  i  Lag  med  den.  Hvert  Øjeblik  afbrød  han 
Læsningen  og  tilbød  hende  et  eller  andet,  hvis  han 
maatte  trække  den  ud;  Benene  gik  paa  ham  under 
Bordet,  han  var  helt  syg.  Men  Tøsen  svarede  hele 
Tiden:  „Nej,  Far  skal!" 

Saa  opgav  han  at  gaa  hæderligt  til  Værks  og  søgte 
at  komme  bag  paa  hende.  Og  endelig  fik  han  hende 
saa  vidt  overlistet,  at  hun  lod  ham  binde  en  Traad 
om  Tanden  og  gøre  den  fast  i  Dørgrebet.  „Saa,  nu 
skal  Traaden  bare  brændes  over,"  sagde  han  og 
tændte  en  Lysestump  —  „ellers  kan  Far  aldrig  faa 
Tanden  ud.  Det  løsner  gevaldigt!"  Han  snakkede 
løs  om  alt  muligt  for  at  aflede  Opmærksomheden 
ligesom  en  Taskenspiller  —  og  stak  pludselig  Lyset 
-op  i  Næsen  paa  hende,  saa  hun  i  en  Fart  maatte 
trække  Hovedet  til  sig.  „Se  her  er  Tanden!"  raabte 

Pelle  Erobreren.  IV  9 

han  triumferende  og  viste  Søsteren  den.    Men  hun 
brølede  i  vilden  Sky. 

Pelle  sad  og  hørte  det  hele,  men  spiste  roligt  vi- 
dere, de  maatte  selv  se  at  affinde  sig  med  hinanden. 
Lidt  efter  var  Lasse  Fredrik  i  Gang  med  at  plastre 
paa  sin  Bedrift,  han  snakkede  godt  for  Anna  og  gav 
hende  Legetøj  for  at  faa  hende  i  Humør  igen.  Da 
Pelle  kom  ind,  laa  de  paa  Maven  med  Hovedet  inde 
under  Sengen.  De  havde  kastet  Tanden  helt  ind  til 
Væggen  og  raabte  i  Kor: 

Mus,  Mus! 
Giv  mig  en  Guldtand 
i  Stedet  for  en  Bentand! 

„Skal  du  noget  nu,  Far?"  spurgte  Barnet  og  kom 
hen  til  ham. 

Ja  Pelle  skulde  baade  det  ene  og  det  andet. 

„Du  har  altid  saa  travlt,"  sagde  hun  fortrydelig. 
„Bliver  du  ved  med  det  hele  dit  Liv?" 

Det  gav  et  Stik  i  Pelle.  „Nej  jeg  har  ikke  saa 
travlt,"  sagde  han  hastigt  —  „jeg  kan  godt  blive  lidt 
hos  jer.  Naa,  og  hvad  skal  vi  saa  finde  paa?" 

Lille  Anna  tog  sin  store  Kludedukke  frem  og  be- 
gyndte at  stille  Stole  an. 

„Nej,  det  er  der  ikke  noget  ved,"  sagde  Lasse 
Fredrik.  „Fortæl  hellere  om  dengang  du  vogtede 
Kør,  Far!  —  om  den  store  gale  Tyr!" 

Saa  fortalte  Pelle  løst  og  fast  fra  sin  Barndom, 
om  Tyren  og  Lassefar,  den  store  Stengaardsbonde 
og  Farbror  Kalle  med  de  tretten  Børn  og  det  glade 
Sind.  Den  store  Gaard,  Landlivet,  Stenværket  og 
Havet  —  det  var  som  en  Æventyrbog  for  de  to 
Brostensbørn;  Pellepøjkens  Kamp  med  de  store 
Stude  om  Herredømmet,  hans  vidunderlige  Erobring 
af  25-Øren  —  det  ene  var  mere  spændende  end  det 
andet.  Og  mest  spændende  af  det  hele  var  Fortæl- 
lingen om  Kæmpen  Erik,  der  blev  slaaet  til  Idiot. 
„Det  var  dengang  det;"  sagde  Pelle  og  nikkede. 
„Nu  gaar  det  nok  ikke  saadan  til." 

„Hvor  har  du  oplevet  meget,"  sagde  Ellen,  som 

imens  var  kommet  hjem  og  sad  og  strikkede.  „Det 
er  næsten  ikke  til  at  forstaa,  hvordan  du  har  be- 
gaaet  dig,  saa  lille  du  var.  Hvor  vilde  jeg  gærne 
have  set  dig?" 

„Far  er  rigtignok  stor!"  udbrød  Søster  anerken- 
dende. 

Men  Lasse  Fredrik  var  lidt  mere  forbeholden.  Det 
var  saa  kedeligt  altid  at  stikke  op,  og  han  vilde 
gærne  have  Plads  for  en  Parentes  om  egne  Bedrif- 
ter. „Ved  du  hvad?  der  holder  et  stort  Læs  Korn 
nede  i  Porten  hos  Vognmandens,"  sagde  han  for  at 
godtgøre,  at  han  ogsaa  var  med  paa  Landlivet. 

„Det  er  ikke  Korn,"  sagde  Pelle  —  „det  er  Hø 
—  Kløverhø.  Kender  du  ikke  engang  Korn?" 

„Vi  kalder  det  nu  Korn,"  svarede  Drengen  selv- 
sikkert. „Og  det  er  ogsaa  Korn,  for  der  er  saadan 
nogen  Duske  paa  Enderne." 

„Aksene  mener  du!  Men  det  er  der  ogsaa  paa  det 
grove  Græs  —  og  Kornet  stammer  for  Resten  fra 
Græsset.  Har  du  aldrig  været  ordenlig  paa  Landet?" 

„Vi  skulde  jo  have  været  ud  og  blevet  en  hel 
Uge.  Men  saa  var'et,  det  gik  skidt  med  Mors  Ar- 
bejde. —  Men  jeg  har  været  helt  ude  i  Dyrehaven." 

Pelle  begreb  med  ét,  hvor  meget  Børnene  maatte 
gaa  Glip  af  ved  at  leve  deres  Liv  herinde  paa  Sten- 
broen. „Mon  vi  ikke  skulde  tænke  paa  at  flytte  uden 
for  Byen,"  sagde  han  om  Aftenen,  da  han  og  Ellen 
var  ene. 

„Hvis  du  synes  det,"  svarede  Ellen.  Selv  havde 
hun  ingen  Trang  til  at  komme  paa  Landet,  hun  næ- 
rede en  instinktmæssig  Rædsel  for  det  som  Opholds- 
sted. Det  med  Børnene  forstod  hun  heller  ikke;  der 
var  dog  saa  mange  Børn,  der  klarede  sig  udmærket 
herinde,  og  dumme  Bønder  vilde  han  vel  ikke  have 
de  skulde  være.  Men  naar  han  syntes  det,  var  det 
vel  det  rette  —  han  plejede  at  faa  Ret  i  sit. 

Saa  var  det  sandelig  ogsaa  paa  Tiden,  de  fik  sagt 
op  —  der  var  kun  en  god  Maaned  til  April  Flyttedag. 

Om  Søndagen  pakkede  de  Barnevognens  Magasin 
og  gjorde  Ture  ud   i   Byens   Omegn  —  ligesom   i 

gamle  Dage,  da  Lasse  Fredrik  var  Enesten  og  sad 
i  Køretøjet  som  en  lille  Tronfølger.  Nu  tog  han  et 
godt  Tag  i  Vognen,  hvor  Svend  Trøst  sad  og  bredte 
sig;  naar  Søster  blev  træt,  anbragtes  hun  paa  For- 
smækken med  nedhængende  Ben.  De  tog  i  en  ny 
Retning  hver  Gang  og  kom  til  Steder,  som  ikke  en- 
gang Lasse  Fredrik  kendte.  Lige  inde  under  Byens 
høje  Bagside  kunde  der  ligge  hyggelige  gamle  Frugt- 
haver skjult  med  en  lav  straatækt  Bygning  midt  i, 
som  tydelig  nok  engang  havde  været  Stuehuset  til 
en  Bondegaard.  Man  dumpede  tilfældigt  midt  ind  i 
det  fra  en  eller  anden  Sidevej  og  opdagede,  at  Byen 
var  i  Færd  med  at  rejse  Kaserner  uden  for  den  lille 
Idyl  ogsaa,  og  spærre  den  inde.  Naar  det  var  Sol- 
skin, slog  de  sig  ned  paa  et  Dige  og  spiste;  Pelle 
og  Lasse  Fredrik  kappedes  om  at  gøre  Kraftkunster 
i  det  visne  Græs,  og  Ellen  ledte  efter  Vintergrene 
til  at  pynte  med  hjemme. 

Paa  en  af  Udflugterne  kom  de  over  en  sumpet 
Strækning,  hvor  der  voksede  Pilekrat,  bagved  hæ- 
vede Agerlandet  sig.  De  fulgte  Markvejene  paa  maa 
og  faa  og  kom  op  forbi  et  ubeboet,  noget  forfaldent 
Hus,  der  laa  midt  paa  det  stigende  Land  med  Udsigt 
ned  over  København ;  det  var  omgivet  af  en  stor  til- 
groet Have.  Paa  et  gammelt  frønnet  Brædt  stod  der: 
Til  Leje!  men  hvor  Huset  anvistes  fra,  stod  der  ikke. 

„Saadan  et  Hus  er  det  akkurat,  du  ønsker  dig," 
sagde  Ellen.  Pelle  var  stanset. 

„Det  kunde  være  morsomt  at  se  det  indvendig," 
sagde  han.  „Nøglen  faas  jo  nok  paa  Gaarden  deroppe." 

Lasse  Fredrik  løb  op  til  den  gamle  Bondegaard, 
der  laa  lidt  længere  inde,  paa  Toppen  af  Bakken, 
for  at  spørge.  Lidt  efter  kom  han  tilbage  i  Følge 
med  Gaardmanden  selv,  en  bleg  forvaaget  yngre 
Mand,  der  gik  med  opstaaende  Flip  og  røg  Cigar. 

Huset  hørte  til  Bakkegaarden  og  var  bygget  til 
Aftægtsbolig  for  den  nuværende  Ejers  Forældre.  De 
gamle  Folk  havde  haft  den  pudsige  Ide  at  kalde  det 
Gryet,  Navnet  stod  malet  paa  den  østlige  Gavl  med 
store  Bogstaver.    Huset  havde  staaet  ledigt  lige  fra 

de  døde  for  nogle  Aar  siden,  og  saa  underlig  afsjælet 
ud;  Ruderne  var  slaaet  ud  og  lignede  brustne  Øjne, 
Gulvene  var  helt  overgroet  med  Snavs. 

„Nej,  det  synes  jeg  ikke  om!"  sagde  Ellen. 

Men  Pelle  viste  hende,  at  Huset  var  godt  nok, 
Døre  og  Vinduer  lukkede  tæt,  det  hele  trængte  blot 
til  en  Overhaling.  Der  var  fire  Værelser  og  Køkken 
forneden  og  nogle  Værelser  ovenpaa,  deraf  var  det 
ene  et  stort  Kvistværelse  mod  Syd.  Haven  var  en 
Td.  Land  stor,  og  ude  i  Gaarden  laa  et  Udhus,  hvor 
der  var  Indretning  til  Høns  og  Kaniner.  Lejen  var 
400  Kroner. 

Pelle  og  Lasse  Fredrik  havde  travlt,  de  travede 
det  hele  igennem  Gang  paa  Gang  og  gjorde  de  vid- 
underligste Opdagelser.  Men  da  Pelle  hørte  Prisen, 
blev  han  nøgtern.  „Saa  kan  vi  lige  saa  godt  opgive 
det,"  sagde  han. 

Ellen  svarede  ikke  paa  det,  men  paa  Hjemvejen 
regnede  hun  efter  for  sig  selv  —  hun  kunde  se  paa 
ham,  hvor  skuffet  han  var.  „Det  bliver  15  Kroner 
mere  om  Maaneden,  end  vi  nu  sidder  for,"  udbrød 
hun  pludselig.  „Men  hvis  nu  Haven  kunde  give  no- 
get —  og  vi  holdt  Høns!  Kanske  kunde  vi  ogsaa 
leje  det  øverste  ud  møbleret." 

Pelle  saa  taknemmeligt  paa  hende.  „Jeg  vil  tage 
mig  paa  at  faa  for  flere  Hundrede  Kroner  ud  af 
Haven,"  sagde  han. 

Ellen  var  bange  for,  at  der  holdt  Bøller  til  der- 
ude omkring,  saa  det  var  derfor,  Huset  ikke  kunde 
blive  lejet  ud. 

„Dem  smækker  vi  bare  en,  saa  de  triller,"  sva- 
rede Lasse  Fredrik  rask.  „Eller  ogsaa  kan  vi  faa 
Dronning  Therese  til  at  be'  dem  passe  sig  selv  — 
hende  har  de  Respekt  for." 

De  var  dygtig  trætte,  da  de  kom  hjem,  der  var 
alligevel  et  godt  Stykke  Vej  ud.  „Det  er  langt  borte 
fra  alting  —  du  maatte  da  se  at  faa  dig  en  brugt 
Cykle,"  sagde  Ellen.  Pelle  forstod  pludselig  af  Klan- 
gen i  hendes  Stemme,  at  hun  selv  vilde  blive  en- 
som derude. 

Det  er  bedst,  vi  slaar  det  ud  af  Hovedet  og  fin- 
der os  en  Treværelses  Lejlighed  herinde,"  sagde  han. 
„Det  andet  er  alligevel  upraktisk." 

Da  han  næste  Dags  Aften  kom  hjem  fra  Værk- 
stedet, havde  Ellen  en  Overraskelse  til  ham.  „Jeg 
har  været  ude  og  taget  Huset  paa  Haanden,"  sagde 
hun.  „Der  er  alligevel  ikke  saa  langt  ned  til  Spor- 
vognen, og  vi  faar  det  for  300  Kroner  det  første 
Aar.  Manden  lovede  at  sætte  det  hele  godt  i  Stand 
til  Flyttedag.  Er  du  saa  ikke  glad?" 

Jo  —  hvis  du  blot  kan  finde  dig  tilfreds  i  det," 
sagde  Pelle  og  tog  om  hende, 

Børnene  var  henrykte.  De  skulde  bo  derude  i  den 
blændende  Verden,  som  man  ellers  kun  kiggede  ind 
i  ved  meget  festlige  Lejligheder,  færdes  der  til  Hver- 
dag og  spise  medbragt  Mad  i  det  Grønne  altid. 

Otte  Dage  efter  flyttede  de  ud.  Pelle  syntes  ikke, 
der  var  Raad  til  at  leje  Folk  til  Flytningen.  Han 
laante  en  firhjulet  Trækkevogn  —  den  samme,  som 
havde  ført  Ellens  Stumper  hertil  fra  Kapelvej  —  og 
i  Løbet  af  Lørdag  Aften  og  Søndag  Morgen  kørte 
han  og  Lasse  Fredrik  Sagerne  ud.  Dronning  Therese 
gav  Ellen  en  Haand  med  Indpakningen.  Det  sidste 
Læs  gik  det  i  en  Fart  med,  man  maatte  være  ude 
af  Byen  inden  Kirketid.  De  halv  løb  med  det, 
Svend  Trøst  var  anbragt  i  en  Balje  oppe  paa  Top- 
pen af  Læsset,  bagefter  det  fulgte  Ellen  med  lille 
Anna,  og  allersidst  den  tykke  Dronning  Therese  med 
nogle  Potteplanter,  som  endelig  maatte  skaanes  — 
det  var  et  helt  Optog. 

Dagen  gik  med  et  forfærdeligt  Rod.  Der  var  gjort 
elendigt  rent,  Ellen  og  Dronning  Therese  maatte  gaa 
det  hele  efter  igen.  Naa,  det  var  jo,  hvad  man  var 
belavet  paa!  Naar  man  flyttede,  maatte  man  altid 
gøre  to  Lejligheder  rene,  den  man  forlod,  og  den 
man  rykkede  ind  i.  Reparationerne  var  der  heller 
ikke  gjort  meget  ved  —  og  det  var  ogsaa,  hvad  man 
var  vant  til.  Husværter  var  nok  ens  Jorden  over. 
Gøre  Vrøvl  skulde  lidt  nytte,  nu  var  man  der  en- 

gang,  og  Kontrakten  var  underskreven.  Pelle  fik  selv 
se  at  gøre  lidt  ved  det  efterhaanden. 

Henad  Aften  var  Huset  saa  vidt  i  Orden,  at  der 
kunde  soves  i  det.  „Nu  gør  vi  ikke  mere  i  Dag," 
sagde  Ellen  —  „man  skal  dog  ogsaa  vide,  det  er 
Søndag."  De  flyttede  Stole  uden  for  Havestuedøren 
og  spiste  ude;  Pelle  havde  lagt  en  gammel  Dør  over 
en  Tønde,  det  var  Bordet.  Hvergang  Dronning  The- 
rese lagde  sig  frem  med  Albuerne  paa  Bordet,  tru- 
ede det  hele  med  at  vippe;  og  saa  hvinede  hun. 
Hun  var  fra  en  Præstegaard  og  sad  og  blev  helt 
vemodig  til  Sinds.  „Saadan  har  jeg  ikke  siddet  og 
spist  uden  for  en  Havedør,  siden  jeg  rendte  hjemme 
fra  som  femten  Aars  Tøs,"  sagde  hun  og  tørrede 
Øjnene. 

„Det  Skind,"  sagde  Ellen,  da  de  havde  fulgt  hende 
paa  Vej  ned  mod  Sporvognen  —  „hun  har  rigtignok 
prøvet  noget.  Der  er  ingen,  der  bryder  sig  om  hende 
andre  end  vi." 

„Er  hun  virkelig  en  Præstedatter?"  spurgte  Pelle. 
Kvinder  af  hendes  Slags  giver  sig  altid  ud  for  noget 
fint  —  som  er  kommet  i  Ulykke." 

Jamen  det  er  rigtig  nok.  Hun  løb  hjemme  fra, 
fordi  der  ikke  var  til  at  være  —  hun  maatte  ikke 
le  men  skulde  altid  bede  og  tænke  paa  Vorherre. 
Hendes  Forældre  har  forbandet  hende." 

De  gik  en  lille  Tur  ind  bag  om  Gaarden  for  at 
se  Aftenhimlen.  Ellen  snakkede  løs,  allerede  nu  havde 
hun  tusind  Planer  for.  Hun  vilde  plante  mange  Bær- 
buske og  anlægge  Køkkenhave;  Høns  og  Kaniner 
skulde  de  have  mange  af.  Og  til  næste  Sommer 
vilde  hun  have  tidlige  Grønsager,  som  kunde  sæl- 
ges inde  i  Byen. 

Pelle  gik  og  hørte  halv  efter,  mens  han  stirrede 
ind  i  den  hvidglødende  Aftenhimmel,  der  med  sine 
løbende  Ildlinjer  kunde  ligne  en  fjærn  Steppebrand. 
Der  var  lykkelig  tyst  om  ham  og  inde  i  ham  selv 
ogsaa  —  han  var  højtidelig  stemt,  og  følte  det,  som 
om  han  efter  Aars  Fravær  igen  betraadte  Barndom- 
mens Land.    Mulden  trykkede  ham  blødt  og  kendt 

under  Fødderne;  det  var  som  et  Kærtegn,  der  satte 
Kræfter  op  i  ham  og  gjorde  Livet  nyt.  Herude  — 
med  Fødderne  i  Mulden  —  følte  han  sig  uover- 
vindelig. 

„Du  er  saa  tavs,"  sagde  Ellen  og  tog  hans  Arm 
for  at  gaa  ved  Siden  af  ham  paa  Diget. 

Jeg  er  til  Mode,  som  om  jeg  lige  havde  faaet  dig 
til  Brud,"  sagde  han  og  slog  Armene  stærkt  om 
hende. 


XI 

Hver  Morgen  kom  Brun  ind  og  saa  til  Virksom- 
heden, inden  han  gik  til  Biblioteket;  han  var  meget 
optaget  af  den  og  kom  til  at  se  yngre  ud.  Bestandig 
pressede  han  paa  og  kom  med  Forslag  til  Udvidel- 
ser. „Behøves  der  Penge,  saa  sig  bare  til,"  sagde  han. 
Han  længtes  efter  at  se  Virkningen  af  dette  ny,  og 
spurgte  stadig  Pelle,  om  han  mærkede  til  noget.  Da 
han  hørte,  at  Skotøjsfabrikanterne  havde  holdt  Møde 
for  at  tage  Stilling  til  Foretagendet,  lo  han  og  vilde 
have  Dampen  sat  yderligere  op  —  ligeglad  med  hvad 
det  kostede.  Den  gamle  Filosof  var  blevet  utaalmo- 
dig  som  et  Barn;  der  var  kommet  Indhold  i  hans 
Gammelmandstilværelse,  og  nu  var  han  bange  for 
ikke  at  faa  det  hele  med.  „Du  kan  sagtens  give  dig 
Tid,"  sagde  han  —  „men  husk  paa,  jeg  er  gammel 
og  tilmed  en  Skrælling."  Han  behandlede  Pelle  som 
en  Søn  og  sagde  som  oftest  du  til  ham. 

Pelle  holdt  igen.  Saa  meget  afhang  af,  om  dette 
lykkedes,  og  han  passede  anspændt  paa  —  det  var 
jo,  som  han  var  udset  til  at  spørge  Fremtiden  ud. 
Inden  for  Bevægelsen  fulgte  man  med  Opmærksom- 
hed hans  Foretagende,  Arbejderbladene  skrev  om  det 
men  forholdt  sig  afventende,  Meningerne  stod  for 
og  imod. 

Han  vilde  gærne  give  et  godt  Svar  og  tog  sine 
Forholdsregler  med  megen  Omhu;  de  Arbejdere,  der 
ikke  passede  ind  i  Planen,  afskedigede  han  paa  graat 

Papir.  Det  satte  ondt  Blod,  men  derved  var  intet  at 
gøre.  Han  var  paa  Færde  allevegne,  og  hvor  han 
ikke  selv  var,  var  Lasse  Fredrik;  Drengen  havde 
sluppet  sine  andre  Beskæftigelser,  han  hjalp  til  i 
Butiken  og  gik  Bud.  Ellen  vilde  gærne  give  en  Haand 
med.  „Vi  kan  tage  en  Pige,  saa  lærer  jeg  Bogføring 
og  passer  Regnskaberne  og  Butiken,"  sagde  hun. 

Men  det  vilde  Pelle  ikke  have.  Nu  skulde  det 
være  Slut  med  hendes  Deltagen  i  Forsørgelsen  — 
en  Kvinde  hørte  til  hos  sine  Børn! 

„I  vore  Dage  tager  Kvinderne  dog  Del  i  alt  Ar- 
bejde,44 indvendte  Ellen. 

Ja,  det  var  ligemeget,  han  havde  sin  egen  Mening 
om  den  Ting.  Det  var  nok,  naar  Mændene  frem- 
bragte. De  skulde  maaske  staa  langs  Fortovene  og 
se  til,  mens  Kvinderne  gjorde  Arbejdet?  Det  kunde 
godt  være,  det  ikke  lød  frisindet,  han  var  ligeglad. 
Kvinder  lignede  fagre  Blomster,  hvor  meget  man  saa 
vilde  gøre  dem  til  Mandens  Lige.  De  sled  Glæden 
af  sig,  naar  de  skulde  tage  i  for  Brødet  -  saa  me- 
get havde  han  nok  set. 

Det  kneb  hende  at  gaa  og  se  til,  mens  de  to 
Mandfolk  havde  saa  travlt,  saa  kastede  hun  sig  over 
Haven.  Hun  saaede  Urter  og  plantede  Kaal,  Bedene 
laa  som  tykke  Dyner  oven  paa  Jorden;  men  naar 
det  tilfældigvis  groede  for  hende,  var  hun  lykkelig. 
Hun  havde  købt  sig  en  Havebog,  og  brød  sit  Hoved 
med  at  finde  ud  af  de  forskellige  Sorter  og  deres 
Behandling.  Efter  Fyraften  kom  Pelle  hende  til  Hjælp, 
og  for  hans  Haand  groede  det.  Ellen  skumlede  lidt 
over  det;  hun  bar  sig  ad  akkurat  som  han,  men  det 
var  ligesom  Planterne  gjorde  Forskel.  „Jeg  har  Bon- 
dehaand,"  sagde  han  leende. 

Om  Søndagen  havde  de  travlt.  Saa  var  hele  Fa- 
milien i  Haven,  Lasse  Fredrik  gravede,  Pelle  beskar 
det  forfaldne  Espalie  omkring  Havedøren,  og  Ellen 
bandt  det  op.  Børnene  gik  og  vilde  hjælpe  til  alle- 
vegne —  de  gjorde  foreløbig  mest  Fortræd.  Hvert 
Øjeblik  var  det  galt  med  en  af  dem,  de  traadte  i 
Bedene  og  rev  Planter  op.  Underlig  dumme  var  de 

—  nogle  rigtige  Byunger!  de  forstod  ikke  engang 
Advarsler;  Pelle  begreb  det  ikke  og  var  lige  ved  at 
gaa  ud  af  sit  gode  Skind  sommetider. 

En  Dag  lille  Anna  troskyldigt  kom  og  viste  ham 
en  blomstrende  Æblegren,  hun  havde  brækket  af, 
blev  han  vred  og  tog  hende  haardt  i  Armen.  Ved  at 
se  hendes  fortrukne  Udtryk  kom  han  til  at  mindes 
Manden  med  de  underlige  Øjne,  der  i  hans  Barn- 
dom havde  lært  ham  at  vogte  med  de  bare  Hænder 

—  og  skammede  sig.  Han  tog  de  smaa  ved  Haan- 
den,  gik  omkring  i  Haven  med  dem  og  fortalte  dem 
om  Trærne  og  Buskene,  der  var  levende  lige  som 
de  selv  og  bare  tænkte  paa  at  gøre  det  rigtig  godt 
for  de  to  Børn.  Grenene  det  var  Arme  og  Ben,  og 
saa  kunde  de  nok  selv  forestille  sig,  hvor  forfærde- 
ligt det  var  at  rive  dem  af.  Søster  var  helt  bleg  og 
sagde  ingenting,  men  Svend  Trøst,  der  langt  om  længe 
havde  besluttet  sig  til  at  lukke  Munden  op  og  var 
blevet  et  helt  Sludrechatol,  pludrede  med  og  stak 
Maven  frem  som  en  Trommeslager.  Han  var  en  lille 
stout  Fyr,  og  Ellens  Øjne  fulgte  ham  med  Stolthed 
Haven  rundt. 

Det  havde  en  mærkelig  Indflydelse  paa  de  to  Børn 
at  vide,  at  alting  var  levende.  De  bevægede  sig  altid 
omkring  med  hinanden  i  Haanden  og  holdt  sig  for- 
sigtig til  Gangstierne.  Rundt  om  brækkede  Jorden  og 
mærkelige  Væsner  brød  op  af  dem,  Bønnerne  havde 
en  Bøtte  over  Hovedet  for  at  beskytte  det,  og  Sa- 
laten skød  de  foldede  Hænder  foran  sig  op,  som 
om  den  vilde  bede  om  Godtvejr.  Hver  Morgen  naar 
de  gjorde  deres  Runde  i  Haven,  var  ny  Væsner 
dukket  frem.  „Sne,  sne!"  udbrød  Svend  Trøst  med 
en  Stemme,  der  endnu  var  sløret  af  Spyt  —  og 
stødte  efter  Bedene  med  den  trinde  Mave;  pege 
turde  han  ikke.  De  stod  i  tilbørlig  Afstand  og  under- 
holdt hinanden  om  de  ny  Mærkværdigheder,  for- 
overbøjede  og  med  Hænderne  skjult  paa  Ryggen  — 
som  var  de  bange  for  at  det  ny  skulde  nappe  dem 
i  Fingrene.  Det  hændte,  at  Svend  Trøsts  buttede 
Haand  for  egen  Regning  begav  sig  ud  og  vilde  have 

fat  i  Tingene;  men  han  trak  den  forskrækket  tilbage 
som  havde  han  brændt  sig,  og  sagde:  Av!  Og  saa 
styrtede  de  to  Børn  i  vild  Fart  op  mod  Huset. 

For  de  to  var  Haven  en  Vidunderverden  fuld  af 
Herligheder  —  og  fuld  af  Rædsler.  De  blev  snart 
fortrolige  med  dens  Vækster  paa  deres  egen  Maade, 
og  traadte  i  et  Slags  mystisk  Forhold  til  dem,  mød- 
tes venskabeligt  med  dem  og  udvekslede  Meninger 
—  som  Væsner  fra  hver  sin  Verden,  der  mødes  paa 
Tærsklen.  Der  blev  altid  ved  at  være  noget  gaade- 
fuldt  over  de  ny  Venner,  som  holdt  dem  paa  Af- 
stand —  de  gav  ikke  rigtig  Besked  om  sig  selv.  Naar 
man  spurgte:  Hvem  har  kaldt  paa  jer?  saa  svarede 
de  rask  nok:  Det  har  Mor  Ellen  gjort!  —  men 
spurgte  man  om,  hvordan  der  saa  ud  nede  i  Jor- 
den, saa  tav  de  bumstille.  En  uudtømmelig  Verden 
blev  Haven  ved  at  være,  alt  det  de  traskede  rundt 
i  den.  Hver  Dag  foretog  de  ny  Opdagelsesrejser  ind 
under  Hyld  og  Tjørn;  der  var  Steder  hvor  de  lige- 
frem ikke  var  naaet  hen  endnu,  og  andre  Pletter  de 
slet  ikke  vovede  sig  ind  paa.  Der  maatte  de  hen  i 
Nærheden  mange  Gange  om  Dagen  og  kigge  over 
Stikkelsbærbuskene  ind  i  det  grufulde  Mørke,  der 
sad  som  et  ondt  Væsen  derinde  og  intet  Navn  havde. 
Ude  i  det  straalende  Solskin  paa  Gangstien  stod  de 
og  udfordrede  det,  Søster  spyttede  saa  det  flød  ned 
ad  hendes  Forklæde,  og  Svend  Trøst  tog  møjsomme- 
ligt Stene  op  og  kastede  derind; —  han  kunde  ikke 
bukke  sig  saa  tyk  var  han,  men  maatte  sætte  sig 
paa  Hug  hvergang  han  skulde  tage  noget  op.  Og 
pludselig  styrtede  de  afsted  op  mod  Huset  i  panisk 
Skræk. 

Man  behøvede  ikke  være  Barn  for  at  følge  Ha- 
vens Liv.  Der  var  kommet  en  ufattelig  Grøde  i  al- 
ting, om  Natten  knagede  og  puslede  det  derude  i 
Maaneskinnet,  Grene  rakte  sig  i  ny  Vækst,  Safterne 
spændte  paa  og  brød  ud  gennem  den  ældede  Bark 
som  Frugtblomster  og  ny  „Øjne".  Det  var  som  om 
Pelles  og  Ellens  lykkelige  Iver  virkede  smittende; 
de   halvkvalte   Frugttrær,  der   ikke    havde   baaret  i 

mange  Aar,  levede  op  og  besvarede  de  muntre  Stem- 
mer med  at  blomstre  ganske  overdaadigt.  Det  blev 
en  hel  Kappestrid  mellem  Mennesker  og  Planter  om, 
hvem  der  kunde  udrette  mest,  og  mellem  Planterne 
indbyrdes  om  hvem  der  kunde  gøre  det  festligst. 
„Foraaret  ødsler  ordenlig  med  Blomster  og  Grønt 
paa  os,"  sagde  Pelle.  Han  havde  aldrig  set  nogen 
Rede,  der  var  saa  skøn  som  hans  —  nu  havde  han 
da  endelig  skabt  et  Hjem! 

Hyggeligt  var  her,  Vildvin  og  blaa  Klematis  dæk- 
kede hele  Fasaden  og  hang  tungt  ned  foran  Have- 
døren. Der  sad  Ellen  gærne  med  sit  Haandarbejde 
og  holdt  Øje  med  de  smaa,  som  rodede  i  Plænen; 
og  der  vilde  hun  helst  sidde  med  Pelle  om  Søn- 
dagen, naar  Københavnerfamilierne  kom  strejfende 
forbi  paa  deres  smaa  Landudflugter. 

Saa  stansede  de  gærne  uden  for  Tjørnen  og  ud- 
brød: „Næ,  sikken  et  dejligt  Hjem!" 


Paa  Pelles  Værksted  begyndtes  der  Kl.  seks  Mor- 
gen ligesom  alle  andre  Steder;  men  allerede  ved 
Firetiden  havde  man  Fyraften,  saa  de  der  brød  sig 
om  det  godt  kunde  faa  noget  ud  af  Dagen.  Han 
havde  sat  Arbejdstiden  ned  til  9  Timer,  videre  turde 
han  foreløbig  ikke  vove  sig. 

Nogle  af  Arbejderne  var  glade  for  denne  Ordning 
og  benyttede  Eftermiddagen  til  at  tage  ud  sammen 
med  Familien,  men  nogle  vilde  hellere  ligge  den 
Time  længer  om  Morgenen.  En  Dag  kom  de  sidste 
og  erklærede,  at  nu  var  de  Flertal  og  vilde  have  det 
lagt  om. 

„Det  gaar  jeg  ikke  med  til,"  svarede  Pelle.  „Det 
er  Arbejdernes  Forret  at  være  tidlig  oppe,  og  den 
ofrer  jeg  ikke." 

„Men  naar  vi  nu  har  stemt  om  det,"  sagde  de. 
„Dette  her  er  vel  for  Pokker  en  demokratisk  Ind- 
retning?" 

„Jeg  har  ikke   svoret  til  Stemmeretten,"  svarede 

Pelle  roligt.  „Foreløbig  raader  jeg,  og  de  der  ikke 
kan  finde  sig  i  Forholdene  her,  søger  andetsteds 
hen.u 

Saadan  var  der  jævnlig  noget,  men  han  tog  det  ikke 
for  mere  end  det  var.  De  havde  erobret  Bevidst- 
heden om  deres  Magt,  men  de  fleste  af  dem  havde 
endnu  ikke  opdaget  Formaalet  med  den.  De  brugte 
den  blindt  —  i  barnlig  Glæde  over  at  se  den  ud- 
foldet, ligesom  Drenge  der  gaar  og  ruller  deres  Fane 
ud  —  tyraniserede  lidt  til  en  Afveksling,  og  hæv- 
nede gamle  Tiders  Underkuelse  ved  systematisk  at 
forlange  det  modsatte  af  det  der  var.  De  ravede  lidt 
—  Stemmesedlens  Mirakler  var  gaaet  dem  til  Ho- 
vedet. Naa,  det  var  en  forstaaelig  Overgang;  Ansva- 
ret skulde  nok  faa  fat  i  dem. 

En  anden  Dag  kom  de  to  dygtigste  Arbejdere  og 
vilde  have  Akkorden  indført  igen.  „Vi  vil  ikke  staa 
og  slide  Penge  sammen  til  Kammeraterne,"  sagde  de. 

„Driver  de  den  a'?"  spurgte  Pelle. 

„Nej  —  men  vi  er  hurtigere  altsaa!a 

„Saa  er  de  gennemgaaende  grundigere  —  det  ene 
plejer  gærne  at  kunne  afballancere  det  andet." 

„Jotak,  men  det  gavner  ikke  os." 

„Det  kommer  Forbrugerne  til  gode  —  og  under 
de  ny  Forhold  bliver  det  det  samme!  Vi  maa  holde 
paa,  at  enhver  der  gør  sin  Pligt  er  lige  god;  det  er 
i  vor  egen  Interesse." 

Saa  slog  de  sig  til  Taals  for  den  Gang;  det  var 
to  flinke  Fyre,  de  havde  bare  ikke  faaet  fat  i  det  ny 
ved  Ordningen. 

Saadan  var  der  adskilligt  Bryderi,  Arbejderne  var 
kortsynede  og  saa  kun  fra  Haanden  til  deres  egen 
Mund.  Utaalmodigheden  bar  ogsaa  sit!  De  havde 
kortere  Arbejdstid  og  større  Løn,  men  maalte  ikke 
Virksomhed  her  med  andre  Arbejdssteder.  Den  var 
jo  det  ny  og  havde  at  svare  til  deres  Drømme  — 
og  det  blev  fan  ikke  Guld  og  grønne  Skove  dette 
her,  saadan  som  Pelle  drev  det.  Han  var  lidt  mere 
pertentlig,  end  det  var  nødvendigt,  naar  man  pres- 
sedes fra  alle  Sider  af  en  ufin  Konkurrence. 

Der  var  f.  Eks.  endnu  adskillige  Mennesker,  der 
holdt  trofast  paa  det  gode  gamle  haandsyede  Fodtøj 
og  gærne  betalte  en  halv  Gang  mere  for  det.  Det 
benyttede  adskillige  Smaamestre  sig  af,  de  averterede 
med  haandsyet  Fodtøj  og  leverede  saa  Maalene  ind 
til  en  Fabrik.  Det  var  en  god  Forretning  for  baade 
Fabrik  og  Mester,  men  Pelle  vilde  ikke  have  noget 
med  den  Trafik  at  gøre.  Han  slog  sit  Fabriksmærke 
i  Bunden  paa  alt,  hvad  der  udgik  fra  Værkstedet. 

Pelle  tog  alt  dette  med  overlegen  Ro.  Hvad  Ret 
havde  han  til  at  forlange  Overblik  af  disse  Menne- 
sker? —  det  blev  hans  Sag  at  opdrage  dem  til  det. 
Naar  de  ellers  var  villige,  var  han  tilfreds.  Engang 
fik  han  dem  vel  saa  vidt,  at  de  kunde  overtage  Virk- 
somheden i  Fællesskab  eller  gøre  den  selvejende; 
indtil  da  havde  de  at  underordne  sig  hans  Planer! 

Noget  af  en  fjærn  og  mægtig  Drøm  var  alligevel 
ved  at  virkeliggøre  sig  i  hans  Foretagende,  saa  be- 
skedent det  indtil  videre  var;  lykkedes  det,  saa  var 
Vejen  vist  til  en  ny  Tid  for  Smaamanden!  Og  hvad 
der  betød  endnu  mere  —  hans  eget  Hjem  groede 
af  denne  Virksomhed.  Han  havde  fundet  det  Punkt, 
hvor  de  manges  Lykke  laa  i  Forlængelse  af  hans 
egnes  —  nu  havde  han  rigtig  fat!  Undertiden  følte 
han  sig  lidt  træt  af  Vanskelighederne  Aftenen  efter 
en  brydsom  Dag;  men  naar  han  i  den  tidlige  Mor- 
gen cyklede  ned  mod  Byen,  mens  Nattens  Em  drev 
bort  over  Markerne  og  Lærken  sang  over  hans  Ho- 
ved, var  han  altid  i  godt  Humør.  Saa  fulgte  han 
Konsekvenserne  af  sit  Arbejde  fremefter,  de  gode 
Principper  gik  deres  sejrrige  Gang,  og  Virksomheden 
voksede.  Søsterforetagender  skød  frem  i  de  andre 
Bydele,  i  andre  Byer,  videre  ud.  Fjærnt  ude  skim- 
tede han,  hvorledes  al  Tilvirkning  var  paa  Arbejder- 
nes egne  Hænder. 

Peter  Drejer  støttede  ham  som  en  god  Kamme- 
rat og  tog  Stødet  af  for  adskilligt  Vrøvl.  Han  lagde 
uegennyttigt  alle  Kræfter  i,  men  delte  ikke  Pelles 
Tro  paa  de  vældige  Resultater,  der  skulde  komme 
ud   af  det.    „Herregud,  det  er  jo  kapitalistisk  dette 

ogsaa,"  sagde  han  —  „socialistisk  Kapitalisme!  Se 
engang  op  paa  Fortovet,  dér  gaar  én  som  ingen 
Bunde  har  i  sine  Sko!  han  er  vaad  om  Fødderne 
men  kommer  alligevel  ikke  ned  og  faar  helt  Fodtøj. 
For  vi  skal  jo  have  Penge  for  det  lige  som  alle  de 
andre;  og  den  der  trænger  mest  til  vort  Arbejde, 
har  simpelthen  ingen.  —  Den  dér  sætter  ti  Mand 
paa  Gaden  —  dér  har  du  det  hele!"  Han  sparkede 
til  en  af  Maskinerne. 

Pelle  forsvarede  sine  Maskiner,  men  Peter  blev 
ved  sit.  „Det  hele  skulde  være  lagt  om  først,  som 
det  nu  er,  er  de  Djævlens  Opfindelse!"  sagde  han 
hæftigt.  „Maskinerne  er  kommet  en  Dag  eller  to  for 
tidlig  og  vender  Mundingen  imod  os  —  ligesom 
erobrede  Kanoner!" 

„Maskinerne  laver  Fodtøj  til  ti  Gange  saa  mange 
som  vi  kunde  med  vore  Hænder  —  det  er  dog  vel 
ingen  Ulykke,"  sagde  Pelle.  „Det  er  blot  Fordelin- 
gen, der  er  skidt." 

Peter  Drejer  trak  paa  Skuldrene  —  han  gad  ikke 
drøfte  det  med  Fordelingen  længer.  Vilde  man  gøre 
noget  for  at  faa  den  anderledes,  saa  var  han  med. 
Der  var  vrøvlet  nok  om  det.  Den  der  havde  Penge, 
kunde  opkøbe  alt  hvad  de  lavede,  mens  de  bar- 
benede var  lige  nær  —  det  stod  fast.  Herregud, 
skulde  det  revolutionere  Verden,  at  hver  Mand  fik 
det  fulde  Udbytte  af  sit  Arbejde?  Det  betød  jo  blot 
Retfærdighed  inden  for  det  bestaaende,  saa  længe 
Diamanter  stadigvæk  var  mere  værd  end  Brød.  „Jeg 
indser  ikke,  at  de  der  tilfældigvis  staar  ved  Arbejdet, 
har  mere  Ret  til  at  leve  end  de,  der  ikke  kan  kom- 
me an,"  sagde  han  dirrende.  „Eller  kender  du  maa- 
ske  ikke  Arbejdsløshedens  Forbandelse?  Saa  se  hvor 
de  vandrer  i  Tusendvis,  Sommer  og  Vinter,  en  hel 
Skyggehær.  Samfundet  underholder  dem,  saa  de  lige 
kan  hænge  sammen  —  Gudbevares,  det  er  ikke  Fat- 
tighjælp, al  Respekt  for  den  hæderlige  Arbejder! 
Han  skal  sku  have  Lov  til  at  beholde  sin  Stemme- 
ret, siden   det  nu   engang  morer  ham  —  det  er  en 

uskyldig  Fornøjelse.  Tænk  om  han  i  Stedet  foriangte 
ordenlig  Mad!" 

Jo,  Pelle  kendte  nok  den  store  Hungerreserve, 
han  havde  været  nær  nok  ved  selv  at  blive  ført 
over  i  den.  Men  her  skimtede  han  alligevel  Bund; 
der  var  en  fredelig  Styrke  i  det  han  havde  for,  som 
kunde  bære  langt  frem.  Peter  Drejer  godkendte  det 
jo  selv  ved  at  arbejde  saa  trofast  med.  Han  vilde 
bare  ikke  indrømme  det! 

I  Begyndelsen  tog  de  adskillige  Tørn,  men  Pelle 
lærte  efterhaanden  at  bøje  af.  Peter,  der  ellers  var 
saa  god  og  medgørlig,  slog  over  i  en  hæftig  forpint 
Tone,  naar  Talen  faldt  paa  Samfundstilstanden;  det 
var  ligesom  hans  Taalmodighed  var  sluppet  op.  Skønt 
han  tjente  meget  ordenligt,  var  han  slet  klædt  og  saa 
ikke  ud  til  at  faa  Mad  nok;  Frokosten,  som  han 
indtog  paa  Værkstedet  i  Selskab  med  de  andre,  be- 
stod gærne  af  Brød  med  Margarine  paa,  sin  Tørst 
slukkede  han  ved  Vandhanen.  Den  første  Tid  stik- 
lede de  andre  til  hans  Fangekost,  men  han  vænnede 
dem  snart  til  at  passe  sig  selv  —  han  var  ikke  god 
at  komme  ud  for.  En  Del  af  sin  Fortjeneste  brugte 
han  til  Agitation;  Kammeraterne  fortalte  ogsaa,  at  han 
levede  sammen  med  et  pukkelrygget  Kvindfolk  og 
hendes  Mor.  Selv  satte  han  ikke  noget  Menneske 
ind  i  sine  Sager,  men  blev  mere  og  mere  indeslut- 
tet. Pelle  vidste  at  han  boede  i  en  af  Vesterbros 
Baggader,  men  havde  ikke  engang  hans  Adresse. 
Naar  han  stod  tavs  over  Arbejdet,  var  hans  Udtryk 
altid  mørkt,  undertiden  forfærdelig  trist;  det  var  som 
Veen  bestandig  arbejdede  i  ham. 

Politiet  forfulgte  ham  stadig  med  sin  Sjikane.  Pelle 
havde  et  Par  Gange  faaet  Vink  om,  ikke  at  beskæf- 
tige ham,  men  afviste  bestemt  enhver  Indblanding  i 
sine  Anliggender;  saa  fandt  man  vilkaarligt  paa,  at 
Peter  Drejer  hver  Uge  skulde  melde  sig  til  Proto- 
kollen. 

„Det  gør  jeg  aldrig,"  sagde  han  —  „det  er  ganske 
ulovligt.  Jeg  er  kun  straffet  for  politiske  Forseelser. 
Nu  har  jeg  gaaet  og  passet  paa  at  de  ikke  skulde 

komme  mig  til  Livs  paa  en  formel  Fejl,  og  saa  skulde 
de  have  den  Triumf.  —  Aldrig!"  Han  talte  dæmpet 
og  behersket,  men  hans  Hænder  rystede. 

Pelle  søgte  at  tale  til  hans  uegennyttige  Hjærte. 
„Gør  det  for  min  Skyld  da,"  sagde  han.  „Ellers  sæt- 
ter de  dig  fast,  og  du  ved  at  jeg  ikke  kan  undvære 
dig.« 

„Vilde  du  da  møde  til  Protokollen  —  om  du  fik 
Tilsigelse?"  spurgte  han  saa. 

Ja.  Enhver  kan  være  bekendt  at  bøje  sig  for  den 
brutale  Overmagt." 

Saa  gik  han.  Men  det  kostede  ham  umaadelig 
Overvindelse,  og  den  Dag  i  Ugen  maatte  man  helst 
lade  ham  i  Fred. 


XII 

Maries  Skæbne  laa  ikke  tungt  over  Pelle  mere, 
Tiden  havde  visket  det  bitre  ud.  Han  kunde  uden 
Selvbebrejdelse  tænke  paa  sit  Samliv  med  de  tre 
Søskende  i  Arken,  og  undredes  ofte  paa  hvordan 
det  var  gaaet  de  to  Brødre.  Ingen  kunde  give  ham 
Oplysninger  om  dem. 

En  Dag  i  Middagspavsen  cyklede  han  et  Ærende 
ud  til  Morten  for  Ellen.  I  Mortens  Dagligstue  sad 
en  sammensunken  Skikkelse  med  Ryggen  til  Vinduet 
og  stirrede  ned  i  Gulvet.  Klæderne  laa  slunkent  om 
ham,  det  tynde  Haar  var  farveløst,  langsomt  rettede 
han  et  græsselig  hærget  Ansigt  mod  Døren.  Men 
Pelle  havde  allerede  kendt  ham  —  paa  den  højre 
lemlæstede  Haand  der  kun  havde  Tommelfinger  og 
et  Led  af  Pegefingeren.  Han  gemte  den  ikke  længer 
af  Vejen,  men  lod  den  hvile  paa  det  tynde  Ben. 

„Nej,  goddag  Peter!"  udbrød  Pelle  overrasket  og 
strakte  Haanden  ud  efter  hans  venstre.  Peter  trak 
Haanden  op  af  Lommen  og  rakte  ham  den;  det  var 
en  død  lemlæstet  Klump  med  nogle  smaa  Frem- 
spring som  Ansatser  til  Knolde,  Pelle  fik  mellem 
sine  Fingre.  Peter  saa  ham  ind  i  Ansigtet  uden  at 

PeLle  Erobreren.  IV  li 

fortrække  en  Mine;  det  glimtede  blot  lidt  i  hans 
Øjne,  da  Pelle  for  sammen. 

„Hvad  Fanden  stejler  du  for?"  sagde  han  tørt. 
„Det  er  vel  noget  enhver  kunde  sige  sig  selv,  at  det 
ikke  gik  i  Længden  at  passe  en  Klippemaskine  med 
én  Haand.  Jeg  vidste  det  lige  saa  godt  som  enhver 
anden  paa  Fabriken,  og  gik  og  ventede  det  hver 
Dag  —  til  sidst  maatte  jeg  lukke  Øjnene.  Saa  for 
Helvede,  kan  det  ikke  snart  faa  en  Ende,  tænkte  jeg 
tidt  —  og  saa  en  Dag  var'et  der!" 

Pelle  var  kommet  til  at  fryse.  „Fik  du  ikke  nogen 
Ulykkesforsikring?"  spurgte  han  for  at  faa  noget 
sagt. 

„Selvfølgelig  fik  jeg  det!  Hele  Raadet  var  sku 
samlet  i  Anledning  af  min  Ringhed,  jeg  blev  tilkendt 
3000  Kroner  som  fuld  Invalid.  Naa,  Mesteren  ejede 
nu  ingenting  og  havde  forsømt  at  forsikre  mig,  saa 
det  blev  paa  Papiret.  Men  et  stort  Fremskridt  er  det 
jo  altid  fra  forrige  Gang  —  ikke  sandt  Kammerat? 
Noget  har  Partiet  dog  udrettet!"  Han  saa  spottende 
paa  Pelle.  „Du  skulde  tage  og  udbringe  et  Leve  for 
Papirreformerne ! " 

Peter  var  Bud  og  en  Slags  Sekretær  i  en  revolu- 
tionær Ungdomsforening,  han  havde  lært  sig  at  læse 
og  sad  sammen  med  andre  unge  og  granskede  den 
anarkistiske  Literatur.  De  andre  sørgede  kammerat- 
ligt for  ham,  et  Vidunder  var  det  at  han  ikke  var 
gaaet  til  Bunds.  Han  havde  kun  Skindet  over  de 
bare  Knogler,  og  lignede  en  indædt  Fanatiker  der 
er  omtrent  fortæret  af  sin  egen  Ild.  Hans  Forstand 
havde  det  aldrig  været  videre  bevendt  med,  men  der 
var  heller  ikke  mange  Ben  i  det  Problem,  Tilværel- 
sen havde  stillet  ham.  Han  hadede  med  en  Logik, 
der  var  ganske  fældende.  Det  stærke  Samfund  havde 
vedtaget  en  Skinlov  —  det  hæftede  ikke  engang  for 
de  Forpligtelser,  det  selv  indrømmede  at  have  over 
for  ham.  Nu  var  han  færdig  med  det  og  hørte  til 
Omstyrterne. 

Han  var  oppe  hos  Morten  for  at  anmode  ham  om 
at  læse  op  i  Klubben.    „Det  er  ikke,  fordi  vi  aner- 

kender  Forfatterne  —  det  maa  du  ikke  bilde  dig 
ind,"  sagde  han  med  sit  mørke  Udtryk.  „De  lever 
paa  os  andre  og  nyder  en  meningsløs  Anseelse  for 
det.  Det  er  kun  det  legemlige  Arbejde,  der  fortjener 
at  hædres  —  alt  andet  er  bare  Snyltere.  Jeg  vil  alt- 
saa  bare  sige  det,  for  at  du  ikke  skal  møde  med  en 
forkert  Indbildning." 

Ja  tak  for  det,"  sagde  Morten  smilende.  „Det  er 
altid  rart  nok  at  vide,  hvor  meget  man  er  anslaaet 
til.  Men  I  mener  altsaa  dog  nok  I  kan  bruge  mig?" 

„Ja,  du  hører  jo  til  de  forholdsvis  pænere  af  dem, 
der  agerer  for  at  underholde  Kapitalisterne.  Men  vi 
er  enige  om  i  Klubben,  at  du  er  ingen  rigtig  Prole- 
tardigter —  du  er  altfor  slikket.  Proletardigtere  har 
der  aldrig  fandtes,  og  det  kan  ogsaa  være  det  sam- 
me; for  der  skal  ikke  laves  Underholdning  paa  Elen- 
digheden. Det  kan  godt  være,  at  du  faar  alt  det  at 
vide  deroppe." 

„Det  er  godt  —  jeg  skal  nok  komme,"  svarede 
Morten. 

„Og  hvis  du  vil  skrive  os  en  Kantate  til  vor  Stif- 
telsesfest —  det  er  Dagen  for  den  store  russiske 
Massakre  —  saa  skal  jeg  se  at  faa  den  antaget.  Men 
det  skal  ikke  være  det  sædvanlige  Halleluja." 

„Det  var  morsomt  jeg  traf  dig,"  sagde  han  til 
Pelle  med  sit  uforanderligt  mørke  Udtryk.  „Har  du 
set  noget  til  Karl?" 

„Nej,  hvor  er  han  henne?"  spurgte  Pelle  ivrigt. 

„Han  er  Storborger  nu  —  han  har  vistnok  For- 
retning inde  i  Adelgade.  Men  det  faar  han  ikke  længe 
Glæde  af." 

„Hvorfor  da?  er  der  noget  i  Vejen  med  hans 
Affærer?" 

„Ikke  andet  end  det,  at  vi  en  Dag  rager  Skidtet 
ned  over  Hovedet  paa  jer  allesammen  —  vi  er  snart 
en  hel  Del  nu.  —  Hør,  du  kunde  tale  en  Aften  i 
vor  Forening  og  fortælle  os  lidt  om  dit  Fængselsop- 
hold; jeg  tror  det  vilde  interessere.  Vi  anvender  el- 
lers aldrig  Uvedkommende,  men  taler  selv  for  hin- 

anden.  Men  dig  tror  jeg  ikke,  der  kunde  være  nogen 
Vanskeligheder  ved  at  faa  indført." 

Pelle  lovede  det. 

„Han  er  sej,  hvad?"  udbrød  Morten  da  han  havde 
lukket  Peter  ud  —  „men  han  er  ikke  saa  tosset 
Lagde  du  Mærke  til,  at  han  ikke  bad  om  noget? 
det  gør  de  aldrig.  Naar  de  er  sultne,  gaar  de  hen 
til  den  første  den  bedste  og  siger:  Lad  mig  faa  no- 
get at  spise!  De  er  ligeglade  hvad  der  puttes  i  dem, 
blot  det  mætter  —  og  takker  aldrig  forbindtligst. 
Ingenting  gaar  dem  paa,  det  er  Folk  som  sætter 
Tyven  over  Tiggeren.  Jeg  kan  i  Grunden  godt  lide 
det  —  der  er  en  ny  Tone  i  det.  Kanske  er  vor 
skikkelige  Drøvtygger  i  Færd  med  at  afhænde  dtn 
ene  Mave  og  omsætte  det  ledige  Stof  i  Tænder  og 
Klør." 

„Bare  de  vilde  komme  frem  og  gøre  et  Arbejde 
med,"  sagde  Pelle.  „De  stærke  Ord  udretter  saa 
lidt." 

„Hvordan  gaar  det  med  din  fredelige  Revolution?" 
spurgte  Morten  med  et  lille  Blink  i  Øjet.  „Ser  du 
nogen  Fremgang  i  Arbejdet?" 

„Aa  ja,  det  gaar  langsomt  men  sikkert  —  Verden 
blev  jo  ikke  til  paa  én  Dag.  Jeg  troede  forresten 
ikke,  du  interesserede  dig  for  det." 

„Jeg  tror  du  har  rigtigt  fat,  Pelle,"  svarede  Mor- 
ten alvorligt.  „Men  lad  kun  Ungdommen  fyre  under 
—  des  hurtigere  gaar  det.  Det  skader  ikke,  at  der 
gi  or  ny  Eventualiteter  frem  herhjemme;  de  Styrende 
maa  godt  have  den  Bevidsthed,  at  der  ligger  Krudt 
under  Taburetterne.  Det  vil  styrke  deres  Ansvars- 
følelse mægtigt!  —  Vil  du  hilse  paa  Johanne?  hun 
har  længtes  meget  efter  dig.  Hun  har  det  desværre 
ikke  godt  igen!" 

„Ellen  sendte  mig  herud  for  at  foreslaa  dig,  at 
hun  kommer  ud  til  os  paa  Landet.  Hun  mener  Bar- 
net maa  være  til  stor  Ulejlighed  for  dig  —  og  hel- 
ler ikke  kan  faa  den  rigtige  Pasning  her." 

„Det  er  elskværdig  tænkt  af  din  Kone  —  men  har 
hun  ikke  nok  om  Ørerne?" 

„Aa,  Ellen  kan  overkomme  meget,"  sagde  Pelle 
varmt.  „Du  vil  gøre  hende  en  Glæde  med  det." 

„Saa  siger  jeg  jer  Tak  for  Tilbudet,"  udbrød  Mor- 
ten. „Det  vil  betyde  en  stor  Lettelse  for  mig — bare 
hun  nu  kan  taale  Overflytningen.  Det  er  ikke  saa- 
dan,  at  hun  volder  mig  Bekymring  mere,  vi  har  det 
udmærket  sammen.  Johanne  er  god  og  føjelig,  et 
rigtig  prægtigt  Barn  saa  forhutlet  hun  er.  —  I  vil 
ingen  Vanskeligheder  faa  af  hende.  Men  jeg  tror  hun 
har  godt  af  at  komme  væk  fra  mig  her,  hen  et  Sted 
hvor  der  er  en  Husmoder  —  og  Børn.  Pasningen 
er  det  jo  ogsaa  saa  som  saa  med." 

De  gik  ind  til  hende,  hun  laa  og  sov;  der  sad 
store  Svedperler  i  hendes  blege  Ansigt.  „Det  er  Ud- 
mattelsen," hviskede  Morten,  „hun  har  ikke  ret 
mange  Kræfter  endnu."  Deres  Nærværelse  gjorde 
hendes  Søvn  urolig,  hun  kastede  sig  frem  og  til- 
bage; pludselig  slog  hun  Øjnene  op  og  stirrede  om- 
kring sig  med  et  Udtryk  af  vanvittig  Rædsel.  Saa 
genkendte  hun  dem  og  smilede;  hun  lettede  sig  lidt 
og  rakte  Pelle  begge  sine  Hænder  med  et  henri- 
vende Udtryk  af  barnligt  Koketteri. 

„Fortæl  mig  noget  om  Huset  derude  og  Svend 
Trøst,"  sagde  hun  og  gjorde  Plads  til  ham  paa  Senge- 
kanten. Jeg  ligger  og  keder  mig,  og  Hr.  Morten  er 
saa  alvorlig."  Hun  saa  udfordrende  hen  paa  ham. 

„Er  han  det?"  udbrød  Pelle.  „Det  er  nok,  fordi 
han  skriver  Bøger." 

„Næ,  men  man  er  nødt  til  at  holde  lidt  paa  Vær- 
digheden," sagde  Morten  og  satte  et  pudsigt  Skole- 
mesteransigt op.  „Den  lille  Frøken  begynder  at  blive 
lidt  næbbet." 

Johanne  laa  og  smaalo  indvendig  og  flyttede  Øj- 
nene fra  den  ene  til  den  anden.  „Han  skulde  ha'e 
et  Par  Briller,  saa  lignede  han  en  rigtig  én,"  sagde 
hun.  Hun  talte  halv  hviskende,  mere  havde  hun 
ikke  Kræfter  til;  men  Stemmen  var  varm  af  Kaad- 
hed. 

„Du  maa  hellere  tage  hjem  til  os,  naar  han  er 
saa  slem,"  sagde  Pelle.  „Saa  kan  du  lege  med  Bør- 

nene  og  ligge  i  Haven  i  Solskinnet.  Du  kan  tro  den 
er  dejlig  nu!  —  Ja,  det  er  mit  Alvor,"  vedblev  han 
da  hun  stadig  smilede.  „Ellen  bad  mig  tage  herind 
og  sige  det." 

Hun  blev  pludselig  alvorlig  og  saa  fra  den  ene  til 
den  anden  en  Stund.  Saa  tog  hun  de  mørke  Øjne 
til  sig.  „Flytter  Morten  med  derud?"  spurgte  hun 
med  bortvendt  Ansigt. 

„Nej  jeg  maa  jo  blive  her,  Johanne.  Men  jeg  kom- 
mer ud  og  ser  til  dig." 

„Hver  Dag?"  Hun  laa  vendt  mod  Væggen  og 
kradsede  i  Tapetet  med  Neglene. 

Jeg  skal  nok  komme  og  se  til  min  lille  Kærest 
lige  saa  tidt  jeg  kan,"  sagde  Morten  og  strøg  hende 
over  Haaret. 

Hun  rødmede  op  over  Halsen,  Blodet  gik  frem  i 
en  pludselig  Bølge  og  sugedes  saa  umærkeligt  op  i 
Hudens  Bleghed,  som  en  døende  Glød.  Saadan  kom 
og  gik  Hannes  Blod  ogsaa  for  et  godt  Ord,  hun 
havde  arvet  Moderens  Blu  —  og  usigelige  Ynde.  Og 
hendes  lunefulde  Stædighed  nok  ogsaa. 

Hun  laa  stum  med  Ryggen  til  dem  og  svarede 
ikke  paa  deres  Overtalelser.  Det  var  ikke  godt  at 
sige,  om  hun  overhovedet  hørte  paa  dem.  Men  plud- 
selig vendte  hun  Ansigtet  mod  Morten  med  et  hade- 
fuldt Udtryk.  „Du  behøver  ikke  gøre  dig  saa  megen 
Ulejlighed,  du  skal  nok  blive  af  med  mig,"  sagde 
hun.  Hendes  Øjne  brændte  imod  ham. 

Morten  saa  blot  bedrøvet  paa  hende,  men  Pelle 
blev  vred.  „Du  maa  godt  skamme  dig  at  tage  det 
paa  den  Maade,"  sagde  han.  „Det  har  Morten  til 
Tak  for  alt  sit!  Jo  det  vil  jeg  nok  sige  —  du  er  rig- 
tignok en  taknemmelig  Sjæl." 

Hanne  laa  og  tog  imod  Skændene  uden  at  røre 
en  Mine.  Da  han  holdt  op,  tog  hun  stille  hans 
Haand  og  lagde  den  over  sit  fine  spidse  Ansigt  — 
den  dækkede  det  helt.  Hun  laa  og  tittede  frem  paa 
ham  og  Morten  mellem  de  store  Fingre,  med  et  un- 
derlig resigneret  Udtryk  der  skulde  være  skælmsk. 
„Jeg  ved  godt,  at  det  var  grimt,"  sagde  hun  udtryks- 

løst  og  førte  Pelles  Langfinger  frem  og  tilbage  foran 
sine  Øjne  saa  hun  kom  til  at  skele  —  „men  jeg 
skal  nok  gøre  hvad  I  siger.  Elle-Pelle,  Morten-Por- 
ten —  jeg  kan  snakke  P-Sproget!"  Hun  lo  for- 
tvivlet. 

„Du  skal  se,  du  bliver  meget  raskere  og  gladere, 
naar  du  kommer  ud  til  Pelles,"  sagde  Morten. 

Jeg  kunde  godt  staa  op  og  gøre  Arbejdet  i  Hu- 
set, saa  du  sparede  Konen,"  hviskede  hun  og  fæ- 
stede de  store  Øjne  hæftigt  paa  ham.  Jeg  er  rask 
nok  nu!" 

„Men  kære  Barn,  det  er  jo  slet  ikke  saadan!  Det 
er  for  din  egen  Skyld  —  forstaar  du  da  ikke  det?" 
sagde  Morten  indtrængende  og  bøjede  sig  ned  over 
hende. 

Men  Johanne  lod  sit  Blik  flakke  haabløst  om,  som 
havde  hun  opgivet  at  blive  forstaaet  mere. 

Jeg  tror  ikke,  vi  skal  flytte  hende  mod  hendes 
Vilje,"  sagde  Morten,  da  han  fulgte  Pelle  ned.  „Hun 
er  saa  uberegnelig  i  sine  Luner.  Jeg  tror  forresten  og- 
saa  jeg  vilde  savne  hende,  hun  er  en  god  lille  Sjæl. 
Naar  hun  er  oppe,  gaar  hun  og  lister  omkring  — 
og  kan  være  helt  rørende  i  sin  Trang  til  at  gøre 
mig  det  hyggeligt.  Og  pludselig  kan  Mindelser  fra 
dengang  dukke  op  i  hende  og  formørke  hendes 
Sind;  hun  er  meget  mistroisk  endnu  —  og  angst  for 
at  ligge  til  Byrde.  Men  hun  trænger  til  kvindelig 
Omgang,  nogen  hun  rigtig  kunde  tale  fortroligt  ud 
med.  Hun  har  for  meget  at  bære  paa  for  et  Barn." 

„Kunde  I  ikke  flytte  ud  til  os  begge  to?  I  kan 
faa  de  to  Værelser  ovenpaa." 

„Det  er  jo  en  Ide,"  udbrød  Morten.  „Maa  jeg 
tænke  over  det  et  Par  Dages  Tid?  Hils  saa  Ellen 
og  Børnene,  du!" 


XIII 

Naar  Værkstedet  lukkede,  arbejdede  Pelle  gærne 
endnu   en   Timestid    eller    to    i    Butikken,   ordnede 

Regnskab,  og  lagde  Arbejde  til  Rette  for  næste  Dag 
ind  imellem  han  ekspederede.  Lidt  før  seks  lukkede 
han  Butiken  og  sprang  paa  Cyklen,  han  længtes 
hjem  til  Reden  og  traadte  kraftigt  i  Pedalerne. 

Og  alle  andre  syntes  at  have  det  lige  som  han  — 
der  var  en  egen  Hjemdrift  over  Gadens  Færdsel. 
Cyklisterne  halede  ham  ind  i  hele  Byger,  de  jog  i 
Stimer  foran  den  Elektriske.  Det  saa  ud  som  den 
skvættede  dem  bort  fra  Skinnerne,  idet  den  tampede 
sig  frem  med  øredøvende,  uafbrudt  Klemten,  stærkt 
duvende  under  Vægten  af  de  overfyldte  Perroner. 

Skarer  af  Mænd  og  Kvinder  var  paa  Vej  udad  og 
mødte  andre  Skarer,  som  hørte  hjemme  ad  den 
modsatte  Kant  til.  I  Byens  Udkant  galede  Fabriks- 
fløjterne som  et  Kor  af  Kæmpehaner  —  en  enkelt 
lagde  for,  og  pludselig  satte  de  alle  i.  Sodede  Arbej- 
dere væltede  ud  af  Portene,  med  Ølflasken  stikkende 
op  af  Frakkelommen  og  Madtørklædet  dinglende  paa 
en  Finger.  Kvinder,  som  havde  været  paa  Arbejde 
eller  ude  og  gøre  Indkøb,  stod  med  Kurv  paa  Ar- 
men og  ventede  deres  Mænd  paa  Gadehjørnet. 
Smaa  snottede  Rollinger  gik  og  trippede  med  hin- 
anden i  Haanden,  fik  pludselig  Øje  paa  en  Mand 
langt  nede  i  Vrimlen,  og  satte  i  Løb  for  at  styrte  sig 
om  Benene  paa  ham. 

Søster  løb  gærne  helt  ned  over  Markerne  for  at 
tage  imod  Faderen,  og  i  Gryets  Laage  stod  Ellen  og 
ventede.  „Goddag  Hr.  Fabrikant!"  raabte  hun  ham  i 
Møde;  hun  tog  Oprejsning  for  saa  meget  nu  og  glø- 
dede af  Sundhed  og  Lykke.  Det  nyttede  ikke  Pelle 
protesterede  og  gjorde  gældende,  at  i  hans  Verden 
fandtes  der  kun  Arbejdere;  hun  holdt  fast  ved  sin 
Benævnelse.  Han  var  dog  den  der  ledede  det  hele, 
Fællesskabet  var  hun  lige  glad  med.  Hun  var  stolt 
af  ham,  og  saa  maatte  han  for  hende  kalde  sig  By- 
dreng om  han  vilde;  Mandfolk  skulde  nu  engang 
have  en  eller  anden  fiks  Ide  ind  i  Arbejdet,  ellers 
morede  det  dem  ikke.  Ordningen  med  den  lige  De- 
ling fattede  hun  ikke,  hun  var  vis  paa,  at  hendes 
store  dygtige  Mandfolk  fortjente  at  faa  dobbelt  saa 

meget  som  nogen  af  de  andre.  Men  hun  brød  for- 
øvrigt ikke  sit  Hoved  med  det,  hun  levede  sit  eget 
Liv  og  var  tilfreds  og  lykkelig. 

Pelle  havde  frygtet,  at  Landet  herude  vilde  kede 
hende,  og  tilsyneladende  kom  hun  heller  ikke  i  no- 
get Forhold  til  det.  Hun  lugede  og  var  paa  Færde 
i  Haven,  virksom  og  skabende  som  hun  var,  og  fik 
efterhaanden  godt  Greb  paa  det;  men  noget  egen- 
ligt syntes  det  ikke  at  byde  hende.  Det  glædede 
hende  ikke  at  stikke  Hænderne  ned  i  Mulden,  Pelle 
og  Børnene  trivedes  herude,  og  dermed  var  hendes 
Forhold  til  det  givet,  slaa  Rod  for  egen  Regning 
gjorde  hun  ikke.  Hun  kunde  trives  hvor  som  helst 
i  Verden,  blot  de  var  der,  deres  Ve  og  Vel  var  og- 
saa  hendes.  Hun  groede  ud  fra  dem  og  havde  sin 
egen  vidunderlige  Vækst  indad. 

Derinde  i  hendes  Sind  holdt  forunderlige  skjulte 
Kræfter  til,  de  tumlede  hverken  med  Læresætninger 
eller  Systemer,  men  frembragte  den  Varme  som  bar 
det  hele  frem.  Han  havde  ingen  Trang  til  at  trænge 
herskende  derind  mere,  hvad  brød  han  sig  om  den 
logiske  Forstaaelse  mellem  Mand  og  Kvinde  —  det 
var  hendes  Hjærte,  han  trængte  til  at  være  omstraa- 
let  af.  Han  krævede  Forstaaelse  af  gode  Venner,  det 
var  den  dybe  Tilfredsstillelse  ved  at  være  sammen 
med  f.  Eks.  Morten,  at  man  i  god  Samdrægtighed 
talte  sig  frem  til  en  Station.  Og  tav  man  stille,  løb 
Tankerne  af  sig  selv  parallelt  videre  —  og  var  paa 
Siden  af  hinanden  naar  man  igen  tog  fat.  Men  selv 
om  Ellen  og  han  gik  ud  fra  samme  Punkt,  var  den 
mindste  Pavse  nok  til  at  føre  deres  Tanker  i  hver 
sin  Retning;  han  vidste  aldrig,  hvor  hun  dukkede 
op  igen.  Saa  godt  han  efterhaanden  troede  at  kende 
hende,  bestandig  kom  hun  lige  overraskende  og 
uventet  bag  paa  ham.  Og  var  det  ikke  netop  det 
han  elskede?  hvorfor  saa  bekæmpe  det  ud  fra  For- 
dringerne til  en  fattig  Logik! 

Lige  uudgrundelig  blev  hun  ved  at  være,  hvor 
meget  han  saa  mente  han  tilegnede  sig  af  hende. 
Hun  blev  større  og  større  af  det,  en  ny  og  fremmed 

Verden  bar  hun  ind  til  ham  —  det  gaadefulde  ube- 
kendte, som  han  ellers  altid  maatte  strides  med, 
kom  og  lod  sig  tage  kært  i  Favn.  Helt  forlangte 
han  hende  ikke  mere  —  inderst  inde  var  vel  et- 
hvert Menneske  ensomt.  Han  anede,  at  hun  gen- 
nemløb sin  egen  Udvikling  i  det  skjulte,  og  undre- 
des paa  hvor  hun  vel  vilde  dukke  frem  engang. 

Tidligere  havde  det  pint  ham,  at  hun  ikke  var 
med  i  Bevægelsen  —  hun  interesserede  sig  ikke  for 
politiske  Spørgsmaal  og  Valgret.  Nu  begreb  han 
dunkelt  at  netop  det  var  hendes  Styrke  —  han 
ønskede  hende  i  al  Fald  ikke  anderledes.  Hun 
blandede  sig  sjældent  bestemmende  i,  hvad  han 
havde  for  —  og  hvorfor  skulde  hun  ogsaa  det?  hun 
øvede  jo  sin  stumme  Indflydelse  paa  alt  hvad  han 
foretog  sig;  prægede  enhver  af  hans  Tanker  lige  fra 
den  begyndte  at  spire  frem.  Netop  fordi  hun  ikke 
forstod  sig  paa  at  diskutere,  kunde  hun  ikke  gen- 
drives; hvad  der  for  ham  var  dræbende  Logik,  vir- 
kede slet  ikke  paa  hende.  Han  fik  ikke  sine  egne 
Tanker  forslidte  igen  af  hendes  Mund  —  og  ønskede 
det  heller  ikke;  hendes  vidunderlige  Magt  over  ham 
beroede  netop  paa,  at  hun  hvilede  saa  støt  i  sit  eget 
og  besvarede  de  mest  knusende  Argumenter  med  et 
Smil.  Pelle  var  ved  at  faa  sine  Tvivl  om  Værdien 
af  Forstandens  Overlegenhed;  den  syntes  at  have 
Eneherredømme  over  Samtiden,  men  udrettede  ikke 
overvejende  godt.  Over  for  Ellens  Væsen  fore- 
kom den  ham  fattig.  Varmen  i  et  Kys  overbeviste 
hende  mere  end  tusend  Fornuftgrunde,  og  alligevel 
greb  hun  sjælden  fejl. 

Og  hun  gav  selv  Varme  —  hos  hende  søgte  de 
hen  baade  han  og  Børnene,  naar  der  var  noget  i 
Vejen!  Hun  havde  ikke  mange  Ord,  men  hun  var- 
mede. Endnu  bestandig  var  hun  for  ham  som  en 
Puls,  der  bankede  levende  og  haandgribelig  frem  fra 
det  usynlige,  med  en  forunderlig  rolig  Tale.  Naar 
han  var  træt  og  hed  i  Hovedet  af  Modgang,  var  der 
ikke  noget  dejligere  end  at  hvile  det  paa  hendes 
bløde    Barm   og   lytte   halvblundende   til,   hvorledes 

det  strømmede  derinde  —  med  en  dunkel,  beroii- 
gende  Mumlen  ligesom  Jordens  Kilder,  naar  han  i 
sin  Barndom  lagde  Kinden  til  Græsset. 

Foraaret  var  dejligt,  og  de  færdedes  meget  ude  i 
det;  naar  ingen  saa  dem,  gik  de  Haand  i  Haand 
langs  Digerne  som  to  unge  Elskende.  Saa  talte  Pelle 
og  viste:  Se,  dér  groede  det  frem  paa  den  Maade 
og  dér  paa  en  helt  anden  —  var  det  ikke  forunder- 
ligt? Han  levede  hele  sin  Barndoms  Foraarsspæn- 
ding  op  i  sig  igen.  Ellen  hørte  smilende  paa  ham, 
hun  henfaldt  ikke  i  Forundring  over  noget  saa  na- 
turligt som  at  det  groede  —  hun  forvandledes  blot! 
Jorden  satte  simpelt  hen  sine  Safter  op  i  hende 
ogsaa. 

Den  friske  Luft  og  Arbejdet  i  Haven  brunede 
hendes  nøgne  Arme  og  gjorde  Skikkelsen  kraftigere 
og  finere,  de  gode  Kaar  gjorde  hende  sorgløs.  En 
Dag  dukkede  der  et  nyt  Væsen  frem  i  hendes  Øjne 
og  saa  nysgærrigt  som  et  Kid  paa  Pelle:  Skal  vi 
lege?  sagde  det.  Var  det  ham  eller  Vaaren  der 
tændte  i  hende?  —  lige  meget,  Glæden  blev  hans! 
Han  gennemsoledes  ind  i  de  inderste  Kroge  af  Sjæ- 
len, hvor  der  endnu  sad  Skimmel  fra  Cellemørkets 
Tid,  gik  og  kom  sig  helt,  smittedes  af  Sorgløsheden 
og  var  fuldt  ud  lykkelig.  Og  det  var  Ellen,  som 
voldte  det  hele;  endelig  paatog  hun  sig  at  gaa  Bud 
mellem  Glæden  og  ham! 

Hun  blev  blødere  og  frodigere  i  Sind  for  hver 
Dag.  Solen  og  Blæsten  over  det  frie  Land  kaldte 
noget  frem  i  hende,  som  aldrig  havde  været  der 
før,  en  uskyldig  Glæde  ved  hendes  eget  Legeme  og 
en  sanselig  Appetit  som  gjorde  hendes  Tænder  friske 
og  blanke.  Hun  straalede  af  Glæde,  naar  Pelle 
bragte  hende  smaa  Ting  til  at  smykke  sig  med  — 
nu  brugte  hun  det  ikke  til  Børnene!  „Se  engang," 
sagde  hun  og  holdt  et  Stykke  mørkt  Fløjl  mod  sin 
Hud  der  om  Aftenen  aandede  Solvarmen  ud  igen 
ligesom  vejret  Hø  —  saadan  en  Kjole  skal  du  for- 
ære mig,  naar  vi  bliver  velhavende."  Og  saa  tindrede 
hendes  Øjne  imod  ham,  fulde  af  Løfter  om  rig  Gen- 

gældelse.  Han  troede  han  hørte  Mulden  til,  og  saa 
kom  den  ham  først  rigtig  i  Møde  gennem  hende! 
Der  var  en  hel  Naturtilbedelse  i  det  blotte  Begær, 
hvormed  hun  satte  Tænderne  i  Aarets  første  Radi- 
ser og  frydede  sig  over  deres  saftige  Friskhed.  Og 
naar  han  om  Aftenen  sprang  af  sin  Cykle  og  tog 
hende  i  sine  Arme,  duftede  hun  selv  frisk  af  alt  det 
der  gik  gennem  Foraarsdagen  —  Vinden  og  Muldens 
stærke  Grøde.  Hendes  Aande  kunde  slaa  ham  i 
Møde  som  Duft  af  vild  Honning,  stærkt  sammensat 
af  Støvet  og  Nektaren  fra  Markens  Blomster;  og  da 
lukkede  hun  Øjnene  som  var  hun  selv  berust  af 
den. 

Deres  vaagnende  Kærlighed  blev  til  en  hæftig 
Førsteforelskelse  herude.  —  Ellen  stod  altid  ved 
Laagen  og  ventede.  Saa  snart  Pelle  havde  spist, 
trak  Børnene  ham  omkring  i  Haven;  de  skulde  vise 
ham  hvad  der  var  sket  i  Dagens  Løb  og  holdt  ham 
i  Haanden,  Ellen  maatte  gaa  for  sig  selv.  Han  og 
hun  havde  en  umættelig  Trang  til  at  røre  ved  hin- 
anden, men  de  smaa  lod  sig  ikke  sætte  til  Side  — 
„det  er  vores  Far!"  sagde  de.  Saa  lignede  Pelle  og 
Ellen  to  unge,  der  holdes  grusomt  adskilte  af  en 
ubarmhjærtig  Skæbne;  og  de  søgte  hinanden  med 
Øjne  der  var  tunge  af  Udtryk. 

Naar  de  smaa  var  i  Seng,  stjal  de  sig  bort  fra 
det  hele  —  Lasse  Fredrik  hørte  efter  Huset.  Han 
havde  set  en  Maler  sidde  uden  for  Hækken  og  male 
den  røgdisede  Hovedstad  i  Foraarsbelysning,  og 
havde  anskaffet  sig  en  Farvelade;  nu  sad  han  der- 
ude hver  Aften  og  smurte  løs.  Han  vilde  ikke  være 
Sømand  længer! 

De  vandrede  op  forbi  Gaarden  og  videre  ind  mod 
Aftensolen,  gik  i  det  duggede  Græs  med  hinanden  i 
Haanden  og  stirrede  tavse  frem.  Aftenrøden  farvede 
deres  Ansigter  og  fik  Øjnene  til  at  gløde,  Ellens 
Læber  var  tunge  og  dunkle  af  længselsfuldt  Blod. 
Der  laa  en  lille  Lund  et  Stykke  inde,  der  tyede  de 
gærne  hen  for  at  være  helt  borte  fra  Verden.  Tæt 
ind  til  hinanden  vandrede  de  derinde  i  den  dybe 
Skumring   og   hviskede   sammen;    Pelle    havde   sin 


157 


Arm  om  Ellens  Hals,  hans  Haand  havde  hun  gemt 
inde  paa  sit  Bryst.  Nu  og  da  bøjede  hun  sig  bag- 
over, for  at  han  skulde  kysse  hende;  saa  hændte 
det  at  en  usynlig  Straale  traf  hendes  Øje  og  brødes 
til  en  regnbuefarvet  Stjærne  i  Mørket. 

Der  løb  et  højt  Dige  af  Græstørv  i  Skovens  Ud- 
kant, som  Hassel  og  ung  Bøg  hang  lavt  ned  over. 
Der  inde  under  Løvet  havde  de  smaa  Grotter,  hvor 
de  gemte  sig;  det  visne  Løv  var  føget  sammen  i  en 
hel  Drive  inde  under  Diget  og  gav  et  blødt  Leje. 
Fugle  smaapippede  i  Søvne  over  deres  Hoved,  vendte 
sig  paa  Grenen  og  pylrede  blødt,  som  om  de  drømte 
Dagens  Melodier  op  igen;  undertiden  kom  Maanen 
og  kiggede  ind  til  dem  med  et  stort  Smil.  Løvets 
tunge  Nataande  dyssede  dem  hen,  og  det  hændte  at 
de  først  vækkedes  igen  af  den  Gysen,  der  gaar  gen- 
nem alting  idet  Solen  staar  op.  Saa  frøs  Pelle;  men 
Ellens  Legeme  var  altid  varmt,  skønt  hun  havde 
taget  af  sit  Tøj  til  at  lægge  under  deres  Hoveder. 
Det  var  som  om  en  skjult  Kraft  strømmede  gen- 
nem hende,  naar  han  satte  Munden  til  hendes  Bryst, 
syntes  han  han  diede  Jorden  selv. 

Moderlig  blev  hun  ved  at  være,  Hengivelsen  kaldte 
blot  paa  ny  Sider  af  hendes  Trang  til  at  opofre  sig. 
Hvor  var  hun  rig  i  sin  Omsorg!  hun  forlangte  kun 
den  haarde  Jord  og  kunde  ikke  gøre  sig  selv  blød 
nok  —  alt  var  til  for  ham.  Og  saa  ufattelig  blød 
kunde  hun  gøre  sig  selv.  Forsynet  havde  kastet  al 
sin  Rigdom  og  Varme  i  hendes  Skød;  det  undrede 
ham  ikke,  at  baade  Livet  og  Lykken  valgte  sig  Ru- 
geplads der. 

Deres  Kærlighed  tiltog  i  Styrke  og  Glød  omkap 
med  Solen  og  gjorde  lyst  og  godt  allevegne,  der 
blev  ikke  Plads  for  noget  Mørke.  Pelle  tog  alle 
Fortrædeligheder  med  et  stort  Smil,  han  gik  om  i 
en  Tilstand  af  Halvbedøvelse,  selv  de  alvorligste 
Forretninger  kunde  ikke  trænge  Ellens  Billede  ud 
af  hans  Sind.  Hendes  hede  Aande  glødede  Luften 
om  ham  Dagen  igennem  og  fik  ham  til  at  haste 
hjem.  Og  hjemme  ved  Bordet  havde  de  hemmelige 

Tegn,  som  sigtede  til  deres  løndomsfulde  Verden; 
de  levede  Ungdommens  Førstekærlighed  med  dens 
søde  Hemmelighedsfuldhed  og  lo  til  hinanden  i  ung 
og  stjaalen  Forstaaelse,  som  vogtede  hele  Verden 
paa  dem  og  ingenting  maatte  vide.  Naar  deres  Fød- 
der rørte  hinanden  under  Bordet,  mødtes  deres 
Øjne,  og  Ellen  rødmede  til  som  en  ung  Pige.  Hen- 
des Hengivelse  var  saa  stærk,  at  den  ikke  taalte 
Medviden  —  ikke  engang  mellem  dem  selv.  Der 
laa  en  rød  Flamme  hen  over  hendes  Ansigt,  og 
Øjnene  var  slørede,  som  gik  hun  og  gemte  Stævne- 
mødets usigelige  Sødme  fra  Gang  til  Gang.  Hun 
talte  nødig,  svarede  helst  med  et  Smil,  gik  nyn- 
nende og  bar  sin  unge  Lykke. 


En  Eftermiddag  han  kom  cyklende  hjem,  tog  Ellen 
ikke  imod  ham  som  hun  plejede;  han  blev  angst  og 
skyndte  sig  ind.  Sofaen  var  redt  op  til  Seng,  Ellen 
stod  derhenne  og  bøjede  sig  over  Johanne,  som  laa 
og  rystede  i  Feber.  Hun  rettede  sig  op  og  tyssede 
paa  ham.  Børnene  sad  henne  i  en  Krog  og  stirrede 
forskræmt  paa  den  syge,  der  laa  med  lukkede  Øjne 
og  jamrede  sig  sagte. 

„Hun  kom  rendende  herud  i  Eftermiddag!"  hvi- 
skede Ellen  og  saa  underligt  paa  ham  —  „jeg  aner 
ikke  hvorfor.  Hun  er  forfærdelig  syg.  —  Jeg  har 
sendt  Lasse  Fredrik  ind  til  Morten,  saa  han  kan 
vide  hun  er  hos  os." 

„Har  I  sendt  Bud  efter  Læge?"  spurgte  Pelle  og 
bøjede  sig  ned  over  Johanne. 

Ja.  Lasse  Fredrik  siger  til  Morten  om  at  tage 
sin  Læge  med  —  han  kender  hende  jo  bedst.  Jeg 
tænker,  de  snart  er  her." 

Johanne  skælvede  i  Kuldegysninger.  Hun  laa  og 
arbejdede  med  Tungen  mod  den  tørre  Gane,  ud- 
stødte af  og  til  en  Række  usammenhængende  Ord 
og  kastede  sig  frem  og  tilbage.  Pludselig  rejste  hun 
sig   op   i    Rædsel,   de   udspilede   Øjne   stirrede  paa 

Pelle,  men  hun  kendte  ham  ikke.  „Gaa  din  Vej  — 
jeg  vil  ikke!"  skreg  hun  sg  stødte  ham  for  Brystet. 
Hans  dybe  Stemme  beroligede  hende  dog  igen,  hun 
lod  sig  putte  ned  og  laa  stille  med  lukkede  Øjne. 
Og  saa  begyndte  det  forfra. 

„Der  har  været  nogen  efter  hende,"  sagde  Ellen 
grædende.    „Hvad  kan  det  dog  være?" 

„Det  er  det  gamle,  der  forfølger  hende,"  hviskede 
Pelle  rystet.  „Morten  siger,  at  det  stadig  kommer 
op  i  hende  igen.  —  Tag  Børnene  ud  i  Haven,  El- 
len —  jeg  skal  nok  blive  hos  hende." 

Ellen  gik  med  de  smaa,  de  var  næsten  ikke  til 
at  faa  frem  af  Krogen.  Men  lidt  efter  lød  deres 
pludrende  Stemmer  derude  fra  Plænen. 

Pelle  sad  med  sin  Haand  paa  Johannes  Pande 
og  stirrede  hen  for  sig  —  han  var  brutalt  blevet 
vækket  til  Livets  Gru  igen.  Det  stred  i  krampagtige 
Ryk  derinde  i  hendes  forpinte  Barnepande,  det  var 
som  han  i  sin  Haand  holdt  en  flagrende  Sjæl,  der 
var  traadt  i  Skarnet  under  raa  Hæle.  En  stakkels 
søndertraadt  Fugleunge,  der  hverken  kunde  flyve 
eller  dø. 

Han  vækkedes  ved,  at  en  Vogn  hastigt  kørte  op 
for  Havelaagen,  og  gik  ud  for  at  tage  imod  Mændene. 

Lægen  var  meget  betænkelig  ved  Johannes  Til- 
stand. „Jeg  er  bange  for,  at  Kriserne  tager  til  i  Ste- 
det for  af,"  sagde  han  hviskende.  „Bedst  var  det 
jo,  om  hun  kom  paa  Hospitalet,  saa  snart  hun  kan 
flyttes." 

„Vilde  det  være  bedst  for  hende?"  spurgte  Ellen. 

„Nej  —  ikke  just  for   hende  selv  —  men 

Hun  bliver  en  vanskelig  Patient,  Frue!" 

„Saa  bliver  hun  her,"  sagde  Ellen.  „Hun  skal 
nok  faa  det  godt." 

Lasse  Fredrik  maatte  paa  Cyklen  og  afsted  til 
Apoteket.  Straks  efter  kørte  Lægen. 

De  sad  uden  for  Havestuedøren,  saa  de  kunde 
høre  ind  efter  den  syge,  og  talte  sagte  sammen. 
Det  var  en  Ynk  at  se  Morten,  Johannes  Flugt  fra 
ham  var  gaaet  ham  nær  til  Hjærtet. 

„Hvorfor  mon  hun  gjorde  det?"  spurgte  Pelle. 

„Hun  har  været  underlig,  lige  siden  du  var  ude 
og  foreslog  at  hun  skulde  ud  til  jer,"  sagde  Morten 
bedrøvet.  „Hun  satte  sig  i  Hovedet,  at  hun  laa  mig 
til  Byrde  og  jeg  helst  vilde  af  med  hende.  For  et 
Par  Dage  siden  stod  hun  op,  mens  jeg  var  ude,  og 
gav  sig  til  at  arbejde  i  Huset  —  formodenlig  for  at 
yde  Vederlag  for  sit  Ophold.  Hun  er  jo  sygeligt 
ærekær.  Da  jeg  bestemt  forbød  hende  det,  erklæ- 
rede hun,  at  hun  ikke  vilde  skylde  mig  noget  og 
agtede  at  gaa  sin  Vej.  Jeg  vidste,  at  det  godt  kunde 
falde  hende  ind  til  Trods  for  at  hun  var  syg,  og 
holdt  mig  hjemme.  I  Middags  gik  jeg  lige  ned  for 
at  hente  Mælk,  og  da  jeg  kom  op,  var  hun  borte. 
Godt  var  det  at  hun  søgte  herud,  jeg  tror  hun  kan 
hitte  paa  hvad  som  helst,  naar  den  Tanke  først  er 
kommet  op  i  hende,  at  hun  ligger  til  Byrde." 

„Hun  holder  vist  meget  af  Dem,"  sagde  Ellen  og 
saa  paa  ham. 

„Det  tror  jeg  ikke,"  svarede  Morten  med  et  for- 
tvivlet Smil  —  „i  saa  Fald  har  hun  skjult  det  godt. 
Jeg  har  nærmest  haft  Indtryk  af,  at  hun  hadede  mig 
siden  den  Dag,  vi  talte  om  at  hun  skulde  her  ud. 
—  Maa  jeg  blive  her  i  Nat?" 

„Bare  De  vil  tage  til  Takke,"  svarede  Ellen.  „Det 
bliver  ikke  nogen  Luksusseng  De  faar,  men  De 
kan  da  komme  til  at  ligge  ned." 

Men  Morten  vilde  ikke  i  Seng.  „Jeg  bliver  oppe 
og  vaager  over  Johanne,"  sagde  han. 


XIV 

Saa  var  Huset  forvandlet  til  et  Sygehjem.  Det 
var  et  haardt  Greb  ind  i  deres  Sorgløshed,  men  de 
tog  det  med;  ingen  af  dem  krævede  mere  af  Til- 
værelsen, end  den  kunde  svare  til. 

Ellen  var  om  den  syge   Dag  og  Nat  saalænge  til 

det  værste  var  ovre;  hun  forsømte  baade  Pelle  og 
Børnene  for  at  tage  sig  af  Johanne. 
„Du  har  altfor  meget  at  gøre,"  sagde  Pelle  bekymret 

—  „det  ender  med  at  du  bliver  syg  for  mig.  Lad  os 
dog  tage  Hjælp."  Og  da  Ellen  ikke  vilde  høre  Tale 
om  det,  tog  han  selv  Affære  og  fik  Dronning  The- 
rese til  at  være  derude  om  Dagen. 

Paa  nogle  Dage  ordnede  Morten  sine  Sager,  skilte 
sig  af  med  Lejligheden  og  flyttede  ud  til  dem.  „Du 
skal  dog  ikke  saadan  kunne  flygte  fra  mig,"  sagde 
han  til  Johanne,  der  sad  over  Ende  i  Sengen  og 
lyttede  efter,  at  de  bar  hans  Sager  ovenpaa.  „Naar 
du  nu  bliver  rask  nok,  flytter  du  op  i  det  store 
Kvistværelse;  og  saa  bor  vi  to  ovenpaa  og  har  det 
hyggeligt  igen.  Ikke  sandt?" 

Hun  svarede  ikke  men  blev  rød  i  Hovedet  af 
Glæde. 

Ellen  fik  saa  det  Beløb,  Morten  plejede  at  give 
ud  om  Maaneden  til  Mad  og  Husleje.  Hun  blev  helt 
bestyrtet,  hvad  skulde  hun  dog  med  alle  de  Penge 

—  det  var  alt  for  meget!  Naa,  nu  behøvede  de  da 
ikke  gaa  og  være  bekymrede  for  Huslejen. 

Johanne  blev  snart  saa  rask,  at  hun  kunde  være 
lidt  oppe;  Luften  herude  havde  en  gavnlig  Indfly- 
delse paa  hendes  Nerver,  og  Ellen  forstod  at  sætte 
hende  i  Humør.  Gamle  Brun  forærede  hende  en  dej- 
lig rød  og  gul  Liggestol  af  flettet  Straa;  og  naar  Solen 
skinnede,  blev  hun  baaret  ud  paa  Plænen.  Hun  laa 
og  saa  paa  Børnenes  Leg,  undertiden  legede  hun 
ogsaa  med  fra  sin  Stol  og  laa  og  kommanderede  de 
to  i  Øst  og  Vest.  Svend  Trøst  lod  sig  godmodigt 
jage  med,  men  Søster  var  lidt  mere  forbeholden. 
Hun  kunde  ikke  lide,  at  den  fremmede  Pige  kaldte 
Pelle  for  Far;  og  naar  hun  var  i  Drillehjørnet,  stil- 
lede hun  sig  op  lidt  henne  og  stod  og  gentog:  „Det 
er  ikke  din  Far,  for  det  er  min  Far!"  Saa  maatte 
Ellen  efter  hende. 

Men  for  det  meste  laa  Johanne  og  stirrede  ud  i 
Luften  med  et  Blik  fuldt  af  forfærdelig  Lede.  En 
kort  Stund  lod  hun  sig  fange  af  noget  nyt,  men  det 

varede  kun  et  Øjeblik,  saa  gled  Blikket  igen  bort. 
Rask  nok  til  at  gaa  omkring  var  hun  aldrig;  selv 
om  hun  følte  sig  kvik,  vilde  Benene  ikke  bære 
hende.  Brun  kom  hver  Eftermiddag  ud  til  Gryet  for 
at  se  til  hende,  den  gamle  Mand  var  dybt  grebet  af 
hendes  sørgelige  Skæbne  og  havde  opgivet  sin  sæd- 
vanlige Ferierejse  for  at  kunne  følge  hendes  Tilstand. 
„Vi  maa  gøre  noget  for  hende,"  sagde  han  til  Læ- 
gen, der  paa  hans  Anmodning  indfandt  sig  daglig  — 
„er  der  da  ingenting  at  gøre?" 

Men  Lægen  rystede  paa  Hovedet.  „Hun  kan  ikke 
faa  det  bedre,  end  hun  har  det  her,"  sagde  han. 

Alle  holdt  de  af  hende,  og  gjorde  hvad  de  kunde 
for  at  glæde  hende.  Brun  havde  altid  noget  med, 
han  købte  kostbare  Ting  til  hende,  smukke  Silke- 
tæpper, hun  kunde  have  over  sig  naar  hun  laa  i 
Haven,  og  et  prægtigt  stort  Koralhalsbaand.  Alt 
hvad  han  kunde  tænke  hun  ønskede  sig,  fik  hun. 
Hendes  Øjne  straalede,  hvergang  hun  fik  noget  nyt, 
og  hun  bar  det  altsammen  paa  sig.  „Nu  er  jeg  en 
Prinsesse  i  al  sin  Stads,"  hviskede  hun  og  smilede 
mod  ham  —  for  saa  i  næste  Øjeblik  at  glemme  det 
hele.  Hun  holdt  meget  af  den  gamle  Mand,  for- 
langte at  han  skulde  sidde  hos  hende,  og  kaldte 
ham  Bedstefar  med  et  sørgeligt  Forsøg  paa  Skæl- 
meri. Men  hun  hørte  ikke  paa,  hvad  han  fortalte 
hende;  han  kunde  rolig  gaa  med,  naar  de  smaa 
kom  listende  og  vilde  have  ham  med  ud  at  lege 
paa  Marken  —  hun  mærkede  det  ikke. 

Ak  ingenting  kunde  forsone  hendes  Barnesjæl 
med  dens  stakkels  skamskændede  Legeme,  hverken 
Kærlighed  eller  Smykker.  Det  var  som  om  den 
lededes  ved  sit  Hylster,  og  stod  og  grov  i  det  Blaa 
saa  langt  ude  som  muligt,  holdt  fangen  i  en  tynd 
Traad  der  blot  skulde  slides  over.  Hun  blev  med 
hver  Dag  mere  gennemsigtig,  det  saas  tydelig  nu, 
hun  havde  de  andre  Børn  ved  Siden  af  sig.  De  aad 
og  trivedes  for  hende  med!  Naar  Ellen  ikke  pas- 
sede paa,  kom  Svend  Trøst  trissende  og  spiste  Jo- 
hannes Sygemad,  skøndt  Gud  skulde  vide  han  ikke 

blev  sultet!  Johanne  selv  saa  roligt  til  —  det  var 
hende  saa  ligegyldigt  altsammen. 

Det  var  en  usædvanlig  Sommer,  tør  og  solrig; 
man  kunde  være  i  Haven  den  meste  Tid.  Hen  paa 
Eftermiddagen  samledes  de  gærne  derude,  Ellen  og 
Dronning  Therese  var  færdige  i  Huset  og  satte  sig 
hos  Johanne  med  deres  Haandarbejde,  Brun  sad  og 
underholdt  dem  med  hyggelig  Gammelmandssnak, 
og  Johanne  laa  og  døsede  med  Ansigtet  vendt  mod 
Havelaagen.  De  lo  og  spøgede  med  hende  for  at 
faa  hende  i  Humør;  Brun  havde  lovet  hende  en 
Rejse  til  Syden,  naar  hun  vilde  skynde  sig  at  kom- 
me paa  Benene,  og  fortalte  hende  om  Solen  der- 
nede, og  de  dejlige  Druer  og  Appelsiner  som  hun 
selv  skulde  faa  Lov  at  plukke.  Hun  besvarede  det 
alt  med  sit  triste  Smil,  som  vidste  hun  altfor  godt 
hvad  der  ventede  hende.  Det  mørke  svære  Haar 
blev  til  en  stadig  større  Skygge  om  hendes  blege 
svindende  Ansigt;  det  var  som  Natten  steg  over 
hende.  Hun  syntes  at  døse  sig  langsomt  bort  fra 
Tilværelsen,  med  de  sorte  Øjne  rettede  mod  Have- 
laagen. 

Morten  var  ofte  ude  paa  Foredragsrejser,  under- 
tiden flere  Dage  ad  Gangen.  Men  naar  han  saa 
endelig  gik  med  Laagen,  blussede  Livet  op  i  hen- 
des Ansigt.  Han  var  den  eneste,  der  kunde  kalde 
Sjælen  tilbage  i  hende,  det  var  som  om  den  kun 
dvælede  for  hans  Skyld.  Hun  var  ikke  lunefuld 
mod  ham  mere;  naar  Kræfterne  var  til  det,  rejste 
hun  sig  over  Ende  og  kastede  sig  om  hans  Hals. 
Saa  løb  Taarerne  stille  ned  over  hendes  lille  Ansigt, 
og  hun  fik  Luft  for  sin  Længsel.  Ellen  forstod,  hvad 
der  foregik  i  Barnet  og  gjorde  Tegn  til  de  andre  — 
de  to  skulde  have  Lov  at  være  ene!  Saa  kunde 
Morten  sidde  timevis  bøjet  over  hende  og  fortælle 
om,  hvad  han  havde  oplevet;  hun  syntes  ikke  at 
blive  træt  men  laa  og  hørte  paa  ham  med  glans- 
fulde Øjne,  med  sin  gennemsigtige  Haand  hvilende 
paa  hans  Arm.  Hvert  af  hans  Skridt  interesserede 
hende;   undertiden   kom  der  et  eget   Udtryk  i  hen- 

des  Øjne,  og  hun  slog  mistænksomt  ned  paa  en 
eller  anden  Enkelthed.  Hun  havde  sygelig  skarpe 
Sanser,  Lugten  ved  ham  af  fremmede  Mennesker 
gjorde  hende  mut  og  spejdende. 

„Det  stakkels,  stakkels  Barn  —  hun  elsker  ham 
jo!"  sagde  Ellen  en  Dag  til  Pelle  og  brast  i  pludse- 
lig Graad.  „Og  der  ligger  hun  og  skal  dø!"  Hendes 
egen  Lykke  gjorde  hende  saa  tungt  medvidende  ved 
Barnets  Tilstand. 

„Men  kæreste  Ellen!"  udbrød  Pelle  protesterende. 

„Tror  du  da  ikke  jeg  kan  se?  Det  er  jo  derfor, 
hun  altid  har  været  saa  besynderlig  mod  ham. 
Hvor  er  det  sørgeligt!" 

Barnets  triste  Skæbne  kastede  Skygge!  Men  So- 
len gik  højt  paa  Himlen  og  var  stærkere  endnu. 
„Pelle!"  sagde  Ellen  og  strøg  ham  gennem  det 
graasprængte  Haar  —  „de  lyse  Nætter  kan  snart 
blive  forbi!" 

Morten  blev  hårdnakket  ved  at  tro  paa,  at  den 
lille  Johanne  nok  skulde  komme  sig;  men  enhver 
ellers  kunde  tydelig  se  hvor  det  bar  hen.  Hendes 
Liv  sivede  bort  med  den  svindende  Sommer.  Hun 
blev  blidere  og  medgørligere  for  hver  Dag,  Hadet 
var  slukket  i  hende,  med  et  træt  Smil  tog  hun  imod 
al  deres  Godhed.  Gennem  hendes  skændede  Væsen 
straalede  en  sælsom  dødsmærket  Ynde,  der  syntes 
at  udfolde  sig  eftersom  hun  nærmede  sig  Graven. 

Hen  paa  Høsten  forandrede  hendes  Væsen  sig. 
Pludselig  naar  Pelle  eller  Morten  nærmede  sig 
hende,  kom  der  Gru  i  hendes  Øjne  og  hun  aab- 
nede  Munden  for  at  skrige;  saa  naar  hun  kendte 
dem  igen  gemte  hun  sig  ind  til  dem  og  græd  ulyk- 
keligt. Hun  kunde  ikke  komme  i  Haven  mere  men 
laa  altid,  Børnenes  Støj  kunde  hun  ikke  taale,  den 
oprev  hendes  Sind  og  førte  det  tilbage  til  Bagga- 
derne; de  maatte  holde  sig  ude  hele  Dagen.  Stadig 
hyppigere  slog  Feberen  ud  i  Vildelse,  og  hendes 
spinkle  hendøende  Stemme  blev  raa  og  hæs  igen. 
Hun  laa  og  sloges  med  Drenge  og  Bisser  og  høje 
Hatte,  værgede  for  sig  med  Øgenavne  og  Skælds- 

ord  og  snærrede  rasende  til  alle  Sider  —  til  hun 
tilsidst  overgav  sig,  forlangte  at  faa  Brændevin  og 
laa  og  smaagræd  med  en  haard  tør  Graad.  Gamle 
Brun  turde  slet  ikke  vise  sig  ved  Sengen;  hun 
antog  ham  for  en  gammel  Kammerherre,  som  Gade- 
drengene havde  pudset  paa  hende,  og  modtog  ham 
med  raa  Opfordringer. 

Dette  Indblik  i  Barnets  forfærdelige  Tilværelse 
bag  Plankeværkerne  rystede  dem  alle.  Det  var  som 
om  Livets  Ondskab  ikke  vilde  slippe  dette  uskyldige 
Offer,  men  hadefuldt  forfulgte  hende  lige  ind  i  Dø- 
den og  gjorde  al  deres  Kærlighed  til  intet.  Morten 
opholdt  sig  inde  hos  hende  de  Døgn  hendes  Døds- 
kamp varede,  han  sad  i  en  Krog  og  stirrede,  kun 
naar  hun  blundede  vovede  han  sig  frem.  Ellen  var 
den  eneste,  der  havde  Kræfter  til  at  møde  det.  Hun 
gik  Nat  og  Dag  om  Johanne,  bleg  og  rolig  søgte 
hun  at  lette  hende  Døden  ved  sin  utrættelige  Om- 
sorg; naar  det  forfærdelige  kom  over  Barnet,  slog 
hun  sine  Arme  værgende  om  hende  og  prøvede  at 
betvinge  det  ved  en  Moders  Kærlighed. 

Hun  havde  aldrig  været  i  Stue  sammen  med  Dø- 
den før  men  saa  den  fast  i  Øjnene,  ved  hendes 
Bryst  udstred  Barnet. 


Johannes  Død  havde  fuldstændig  lammet  Morten. 
Det  længst  mulige  havde  han  klynget  sig  til  den 
Tro,  at  hendes  Liv  maatte  kunne  reddes  —  det  var 
saa  meningsløst  uretfærdigt  ellers!  og  da  det  haab- 
løse  gik  op  for  ham  ogsaa,  sank  han  sammen. 
Han  tog  sig  ikke  noget  til  men  drev  om  i  en  Til- 
stand af  tung  Sløvhed,  talte  ikke  og  spiste  ikke 
stort.  Det  var  som  en  tung  Haand  havde  slaaet 
ham  i  Hovedet. 

Efter  Begravelsen  fulgtes  han  og  Pelle  hjem  til 
Fods,  mens  de  andre  kørte.  Pelle  gik  og  talte  om 
ligegyldige  Ting  for  at  aflede  hans  Tanker  fra  Bar- 
net, men  Morten  hørte  ikke  paa  ham. 

„Kære  Ven,  du  vil  da  ikke  blive  saadan  ved," 
sagde  Pelle  pludselig  og  stak  sin  Arm  ind  under 
Mortens.  „Nu  har  du  jo  fulgt  det  stakkels  Barn  saa 
langt  paa  Vej,  du  kunde  —  de  levende  har  ogsaa  et 
Krav  paa  dig." 

Morten  løftede  Hovedet.  „Er  det  ikke  ligegyldigt, 
om  jeg  skriver  nogle  Sider  mere  eller  mindre?"  sagde 
han  træt. 

„Du  har  faaet  din  Pen  for  at  forsvare  de  værge- 
løse med  den  —  du  har  ikke  Lov  at  give  op,"  sagde 
Pelle. 

Morten  lo  bittert.  „Har  jeg  kanske  ikke  talt  Bør- 
nenes Sag  efter  Ævne  —  og  været  naiv  nok  til  at 
tro,  at  her  i  det  mindste  behøvede  man  blot  aabne 
Folks  Øjne  for  ogsaa  at  tage  dem  om  Hjærtet.  Og 
hvad  opnaar  man  saa?  At  forøge  den  saakaldte  gode 
Literatur  med  endnu  et  Bind  —  naar  det  kommer 
højest.  Menneskene  er  praktiske  Væsner  du,  man 
kan  med  største  Lethed  faa  dem  til  at  fælde  Tea- 
tertaarer;  de  kan  godt  lide  at  sidde  i  Parkettet  og 
græde  med  den  Ulykkelige.  Men  ve  ham,  om  de 
møder  ham  igen  paa  Gaden.  De  varmeste  Ord  om 
det  gribende  i  mine  Børneskildringer  har  jeg  faaet 
af  en  gammel  Herre,  der  senere  viste  sig  at  efter- 
stræbe Smaabørn." 

„Men  hvad  saa  da?"  sagde  Pelle  og  stirrede  for- 
færdet paa  ham. 

Ja,  hvad  saa  da,  sig  du  mig  det.  Du  har  Ret  i,  at 
jeg  er  lige  glad,  men  kan  man  blive  ved  med  at  tage 
Del  i  en  Kamp,  der  ikke  engang  skaaner  Børnene? 
Husker  Du  min  lille  Søster  Karen,  som  maatte  gaa 
i  Havnen?  —  hvor  mange  tusind  Børn  staar  der 
ikke  bag  hende  og  Johanne!  Man  kalder  dette  for 
Barnets  Aarhundrede  —  og  saa  raaber  Børnenes 
Blod  jo  fra  Jorden!  Endda  er  de  lykkelige,  naar  de 
kan  liste  bort  —  tænk  om  Johanne  havde  levet  vi- 
dere med  sit.  Barndommens  Skygger  naar  over  hele 
Livet!" 

„Ja  og  det  gør  Barndommens  Solskin  ogsaa,"  ud- 
brød Pelle  varmt.  „Netop  derfor  maa  vi  ikke  svigte 


167 


Fattigungerne.  Vi  vil  faa  Brug  for  en  Slægt  med 
varme  Hjærter." 

Jeg  har  jo  tænkt  det  samme,"  sagde  Morten 
græmmet.  „Ved  du,  Pelle  —  jeg  elskede  dette  Barn, 
der  kom  til  mig  allerlængst  nede  fra;  hun  rummede 
det  hele  for  mig,  aldrig  er  Elendigheden  kommet 
mig  saa  grumt  ind  paa  Livet.  Det  blev  en  skøn  Drøm 
—  en  taabelig  Drøm  —  i  mig,  at  hun  skulde  leve. 
Jeg  skulde  kæle  Liv  og  Lykke  ind  i  hende  igen,  og 
saa  vilde  jeg  skrive  en  Bog  om  det,  der  sejrer.  Jeg 
ved  ikke,  om  du  forstaar  mig  — :  om  Elendigheden, 
der  bliver  sund  og  lykkelig  under  Godhedens  Sol. 
Hun  var  jo  det  hele;  dybere  ned  kan  Livet  vel  ikke 
godt  føres!  Og  lagde  du  Mærke  til,  hvor  megen 
Skønhed  og  Finhed  der  alligevel  var  begravet  under 
Kloakslam  hos  hende?  Jeg  havde  glædet  mig  til  at 
faa  det  frem,  befriet  fra  al  Nød  og  Hæslighed  —  og 
saa  vise  Verden,  at  saa  skønne  er  vi  hernede,  naar 
man  skraber  Snavset  af  os.  Kanske  kunde  det  have 
lokket  den  til  at  øve  Retfærdighed.  Saadan  har  jeg 
drømt,  men  det  er  en  besk  Lod  at  faa  de  Ulykke- 
lige udpeget  til  sin  Elskede.  Min  eneste  Kærlighed 
er  uoprettelig  død,  og  nu  kan  jeg  ikke  skrive  om 
noget,  der  sejrer.  Hvad  skal  jeg  saa  dér?" 

Jeg  tror,  det  er  Hugo  der  siger,  at  Hjærtet  er 
den  eneste  Fugl  som  bærer  sit  Bur,"  sagde  Pelle. 
„Men  dit  Hjærte  nægter  nok  at  tage  ved,  naar  der 
er  allermest  Brug  for  det." 

„Nej,  du,"  sagde  Morten  lidt  ivrigere  —  „jeg  svig- 
ter vist  ikke.  Men  dette  har  været  et  haardt  Ned- 
slag for  mig  —  bare  jeg  havde  noget  mere  af  din 
lyse  Tro.  Naa,  jeg  maa  være  henrykt  for,  at  jeg 
har  dig  selv."  Han  rakte  Pelle  Haanden  med  et 
godt  Smil. 

Bibliotekaren  kom  dem  i  Møde  ned  over  Mar- 
kerne. „Det  tog  længe  med  jer  to  Dioskurer,"  sagde 
han  og  saa  opmærksomt  paa  dem  —  „Ellen  venter 
med  Maden." 

De  tre  Mand  fulgtes  op  over  den  nøgne  Stubmark 
mod  Huset.  „Nu  er  det  bedste  af  Sommeren  forbi," 

sagde  Brun  og  saa  sig  om  med  et  Suk.  „Saa  er 
Hjulet  rykket  endnu  en  Tak  frem." 

„Døden  er  ikke  det  værste,  der  kan  overgaa  én," 
svarede  Morten,  der  endnu  var  i  sin  morbide  Stem- 
ning. 

„Saadan  noget  siger  man,  mens  man  er  ung  og 
velhavende  —  og  mener  det  jo  ikke  for  Alvor.  I 
Morgen  har  Livet  taget  Dem  og  Deres  Sorg  i  sin 
Tjeneste  igen.  Men  jeg  har  aldrig  været  ung,  før  jeg 
lærte  jer  to  at  kende,  derfor  tæller  jeg  karrigt  hver 
flygtende  Time.  —  Og  misunder  jer,  som  kan  gaa 
saa  rask,"  føjede  den  gamle  smilende  til. 

De  gik  langsommere  opover  og  fulgte  Hækken  op 
mod  Huset;  indenfor  i  Haven  hørtes  en  svag  Klyn- 
ken. Derinde  i  et  tomt  Bed  sad  Svend  Trøst  nede 
i  et  Hul,  som  de  to  Unger  havde  gravet  med  deres 
Spader;  Søster  var  i  Færd  med  at  kaste  Jord  paa 
ham,  den  gik  ham  allerede  til  Halsen.  Han  gjorde 
ingen  Modstand  men  smaapylrede  kun  lidt,  da  Mul- 
den begyndte  at  nærme  sig  hans  Mund. 

Pelle  raabte  Allarm  og  sprang  over  Hækken,  El- 
len kom  styrtende  ud  i  det  samme.  „Der  kunde  du 
nær  have  kvalt  lille  Bror,"  sagde  hun  forfærdet  og 
tog  Drengen  op  til  sig. 

„Jeg  planter  ham  jo  bare,"  sagde  Anna,  fornærmet 
over  at  man  ødelagde  hendes  Værk  —  „han  vilde 
gærne  selv.  Og  til  Foraaret  kommer  han  jo  op  igen!" 
De  to  Børn  vilde  gærne  have  en  lille  Bror,  og  var 
blevet  enige  om,  at  Svend  Trøst  skulde  ofre  sig. 

„Saadan  noget  maa  I  ikke  finde  paa,"  sagde  Ellen 
stille  —  „I  skal  nok  faa  en  lille  Bror  til  Foraaret 
alligevel."  Og  hun  saa  paa  Pelle  med  et  varmt  ta- 
lende Blik. 


XV 

Inde  i  Fællesvirksomheden  gik  Arbejdet  sin  rolige 
Gang.    Der  stod  ikke  noget  Gny  af  den,  inden  for 

Bevægelsen  var  man  nær  ved  at  glemme,  at  den 
overhovedet  var  til.  Det  var  en  lang  og  sej  Vej, 
Pelle  var  inde  paa,  men  han  var  ikke  i  Tvivl  om, 
at  den  førte  til  Maalet,  og  gik  sindigt  til  Værks.  Al- 
drig havde  hans  Aandedræt  været  saa  langt. 

Foreløbig  gjorde  han  Erfaringer.  Han  og  Peter 
Drejer  havde  opdraget  en  Stab  af  solide  Arbejdere, 
som  vidste,  hvad  det  drejede  sig  om,  og  ikke  lod  sig 
slaa  ud  af  Leje,  selv  om  der  kom  et  fremmed  Ele- 
ment ind.  Forretningen  voksede  stadig  og  krævede 
ny  Tilgang,  men  han  havde  ingen  Vanskeligheder  af 
de  ny  Kræfter;  Foretagendet  var  saa  stærkt,  at  det 
slugte  og  omdannede  dem. 

Fabrikanterne  i  al  Fald  huskede,  at  han  var  til, 
skadede  ham,  hvor  de  kunde.  Det  glædede  ham, 
fordi  det  fastslog,  at  han  var  farlig  for  dem.  Gen- 
nem deres  Forbindelser  lukkede  de  for  Krediten,  og 
da  det  ikke  førte  til  noget,  fordi  han  havde  Bruns 
Formue  i  Ryggen,  boykottede  de  ham  for  Materia- 
ler ved  at  tvinge  Læderhandlerne  til  ikke  at  sælge 
til  ham.  Han  maatte  saa  indforskrive  Materialerne 
fra  Udlandet.  Lidt  ekstra  Besvær  var  der  forbundet 
med  det;  nu  galdt  det  om  at  have  Orden  i  Sagerne, 
saa  man  ikke  stod  og  manglede  et  eller  andet. 

En  Dag  manglede  der  en  Artikel  i  en  ny  Sending, 
og  det  hele  var  ved  at  gaa  i  Staa.  Han  fik  den  skaf- 
fet til  Veje  ved  et  Krigspuds  men  var  gal  i  Hove- 
det. „Jeg  kunde  have  Lyst  til  at  lange  de  Læder- 
handlere én  ud  igen,"  sagde  han  til  Brun,  „her  skal 
man  gaa  og  luske  sig  det  til,  hvis  man  tilfældig  staar 
og  mangler  noget.  Skal  vi  ikke  leje  Butiken  her  inde 
ved  Siden  af  og  oprette  en  Læderhandel?  Det  er  en 
Lussing  til  de  andre,  og  saa  har  vi  selv  altid,  hvad  vi 
bruger.  Vi  skal  jo  ikke  spille  Herskab  paa  den  Hi- 
storie, saa  jeg  tror  de  mange  Smaamestre  omkring 
i  Krogene  vil  blive  glade  for  os." 

Ja,  Brun  havde  ikke  noget  imod,  at  Krigen  blev 
ført  lidt  mere  paa  Kniven.  Der  skete  ham  ikke  nok! 

Den  ny  Forretning  aabnede  til  Oktober.  Pelle 
vilde  haft  Peter  Drejer  til  at  lede  den,  men  han  und- 

slog  sig.  „Jeg  egner  mig  vist  ikke  til  at  købe  og 
sælge,"  sagde  han  mørkt.  Saa  tog  Pelle  en  af  de 
unge  Arbejdere  fra  Værkstedet  op  i  Forretningen  og 
holdt  selv  Øje  med  den. 

Det  gav  allerede  mere  Skub  i  Tingene;  der  var 
nok  at  tage  i.  Nu  frembragte  Virksomheden  meget 
mere,  end  der  kunde  afsættes  i  Butiken;  og  Pelles 
Læderhandel  gjorde  Smaamestrene  uafhængige  af 
Privatkapitalen.  Mange  af  dem  havde  lidt  Smaasalg 
af  Fabriksfodtøj  ved  Siden  af  Reparationsværkstedet 
og  tog  nu  deres  Varer  fra  ham.  Ude  i  Provinsen 
havde  hans  Fodtøj  allerede  vundet  Indpas  adskillige 
Steder;  det  var  kommet  af  sig  selv,  det  ene  tog  det 
andet  med  sig.  Fabrikanterne  forfulgte  det  derude 
ogsaa  —  hvor  de  kunde;  Følgen  var,  at  Arbejderne 
tog  det  op  og  tvang  det  ind  igen  i  de  Forretninger, 
hvor  de  var  Kundekredsen.  Der  begyndte  at  staa 
Kamp  om  Pelles  Fodtøj. 

Men  han  vidste,  at  det  kun  var  Begyndelsen.  Det 
maatte  komme  til  et  stort  Sammenstød,  og  var  han 
saa  tilstrækkelig  godt  funderet?  Fabrikanterne  var  i 
Færd  med  at  oprette  en  Butik  lige  overfor,  hvor  der 
skulde  sælges  billigt  for  at  ødelægge  hans  Udsalg, 
og  en  Dag  satte  de  sagtens  Priserne  stærkt  ned  over 
det  hele  for  at  faa  ham  vippet  af  Pinden. 

„Lad  dem  kun,*  sagde  Brun.  „Saa  kommer  Folk 
billigt  til  Fodtøj!"  Men  Pelle  imødesaa  med  Bekym- 
ring det  ny  Angreb.  Selv  om  de  holdt  det  ud,  kunde 
det  godt  udtømme  deres  økonomiske  Kræfter. 

De  var  for  isolerede,  det  var  Ulykken.  Endnu  var 
de  som  den,  der  skyller  i  Land  paa  aaben  Strand, 
de  havde  ingenting  at  falde  tilbage  paa.  Arbejds- 
giverne havde  forlængst  opdaget,  at  de  var  lige  saa 
internationale  som  Arbejderne,  og  havde  adopteret 
Pelles  gamle  organisatoriske  Tanke.  Det  gik  ikke 
altid  glat  med  at  faa  sine  Materialer  fra  Udlandet 
heller,  han  mærkede  Sammenhængen!  Saalænge  han 
ikke  havde  faaet  Garverne  til  ogsaa  at  oprette  et 
Fællesforetagende,  kunde  han  naar  som  helst  risi- 
kere at  faa  Fødderne  slaaet  væk  under  sig.  Og  først 

og  fremmest  maatte  han  have  den  store  Arbejderhær 
med  sig,  det  var  den,  det  hele  tog  Sigte  paa. 

En  Dag  stod  han  igen  paa  Talerstolen  efter  lange 
Aars  Forløb  og  holdt  sit  første  Foredrag  om  Koo- 
perationen. Det  var  helt  underligt  igen  at  staa  over 
for  sine  egne  og  føle  deres  Ansigter  rettet  paa  sig. 
Foreløbig  saa  de  ham  an  som  en,  der  vendte  tilbage 
fra  det  fremmede  med  nye  Ideer  —  eller  kanske  blot 
ny  Paahit;  men  han  skulde  nok  vinde  dem!  Netop 
deres  Træghed  lovede  godt,  naar  først  den  blev  over- 
vundet; han  kendte  dem  igen,  de  var  svære  at  sætte 
i  Gang  —  og  næsten  ikke  til  at  stanse  igen.  Fik 
hans  Ide  først  rigtig  fat  i  disse  Folk  med  deres  væl- 
dige Organisationer  og  urokkelige  Disciplin,  saa  var 
den  uovervindelig.  Han  kastede  sig  med  Kraft  ind  i 
Agitationen  og  holdt  hver  Uge  Foredrag  i  en  poli- 
tisk eller  faglig  Forening. 

„Pelle,  hvor  har  du  travlt,"  sagde  Ellen,  naar  han 
kom  hjem.  Hendes  Tilstand  fyldte  ham  med  Lykke, 
den  var  som  et  Segl  paa  deres  ny  Forening.  Hun 
havde  trukket  sig  lidt  mere  tilbage  i  sig  selv,  over 
hendes  Ansigt  og  Skikkelse  lagde  sig  et  Skær  af 
drømmende  Blødhed.  Lidt  hjælpeløs  og  fjærn  i  det 
tog  hun  nu  imod  ham  ved  Laagen  —  en  ung  Mo- 
der, der  maatte  tages  paa  med  varlige  Hænder!  Han 
saa  hende  trives  fra  Dag  til  Dag  og  bære  —  gav- 
mildt som  Haven  bar  de  sidste  tunge  Blomster,  og 
havde  en  lykkelig  Følelse  af  at  det  groede  for  ham 
paa  alle  Kanter. 

Morten  saa  de  ikke  meget  til,  han  befandt  sig  i 
en  Krise  og  færdedes  helst  for  sig  selv.  Han  klagede 
stadig  over,  at  han  ingen  Vegne  kunde  komme  med 
sit  Arbejde,  selv  den  mindste  Ting,  han  begyndte 
paa,  kørte  fast  for  ham. 

„Det  er,  fordi  du  ikke  længer  tror  paa  det,"  sagde 
Pelle.  „Den,  der  tvivler  om  sin  Gærning,  skærer  jo 
den  Gren  over,  han  selv  sidder  paa." 

Morten  hørte  paa  ham  med  et  træt  Udtryk:  „Det 
er  meget  værre  endnu  —  for  det  er  selve  Mennesket, 
jeg  tvivler  om,  du  Pelle.  Jeg  gaar  og  fryser  og  har 

ikke  kunnet  finde  ud  af  hvorfor;  men  nu  ved  jeg 
det  —  det  er,  fordi  Menneskene  ikke  har  noget 
Hjærte.  Al  Vækst  beror  jo  paa  Varme,  men  hele 
vor  Kultur  bygger  paa  Kulden;  derfor  er  her  saa 
koldt  som  her  er." 

„De  smaa  har  dog  et  Hjærte,"  sagde  Pelle  —  „det 
er  jo  det  og  ikke  Forstanden,  der  holder  dem  oppe; 
ellers  var  de  gaaet  til  Grunde  for  længe  siden  — 
blevet  til  Dyr  simpelthen.  Hvorfor  er  de  ikke  det 
trods  al  Elendighed?  hvorfor  føder  selv  Kloaken 
lysende  Væsner?" 

„Ja,  de  fattige  varmer  hinanden  —  men  blaafrosne 
er  de  dog!  Og  maatte  man  ikke  hellere  ønske  for 
dem,  at  de  ikke  havde  noget  Hjærte  at  trækkes 
med  —  midt  i  et  bundfrossent  Samfund.  Jeg  misun- 
der dem,  der  kan  se  historisk  paa  Elendigheden  og 
trøste  sig  med  Fremtiden.  Jeg  tror  jo  ogsaa  selv,  at 
det  gode  vil  sejre  engang,  men  det  er  mig  alligevel 
en  kvælende  Urimelighed  at  tænke  paa,  at  Millioner 
forinden  skal  gaa  lykkeløst  i  Graven  i  Kampen  for 
at  overvinde  en  Dumhed.  Jeg  er  en  Uforligelig,  det 
er  Sagen;  mit  Sind  har  indrettet  sig  paa  andre  Til- 
stande, derfor  lider  jeg  under  dem,  der  er.  Bare  en 
saa  selvfølgelig  Ting  som  at  faa  Penge  igen  paafører 
mig  Lidelse.  De  er  mine,  men  min  Tanke  kan  ikke 
lade  være  at  følge  dem  tilbage  i  baglæns  Retning: 
Hvilke  Savn  fremkalder  de  ved  at  gaa  over  i  mine 
Hænder?  hvad  klæber  der  ved  dem  af  Nød  og 
Graad?  Og  naar  jeg  giver  dem  ud  igen,  kærer  det 
bestandig  i  mig,  at  de  faar  for  lidt,  der  har  hjulpet 
mig  —  min  Vaskekone  og  de  andre.  De  kan  jo  knap 
leve,  og  Skylden  er  blandt  andres  min!  Saa  tager 
min  Tanke  fat  paa  at  grave  de  andres  Savn  frem, 
og  jeg  har  ikke  Fred;  hvergang  jeg  putter  en  Bid 
Brød  i  Munden  eller  ser  Butikkernes  Lagre,  maa 
jeg  tænke  paa  dem,  der  sulter.  Jeg  lider  forfærdeligt 
ved  ikke  at  kunne  ændre  Tilstande,  hvis  Taabelig- 
hed  dog  er  saa  indlysende.  Og  det  nytter  ikke,  jeg 
vil  slaa  det  hen  som  sygeligt,  det  er  det  nemlig  ikke 
—  det  er  en  Foregriben  i  mig!  Vi  maa  allesammen 

der  hen  engang  —  hvis  ikke  de  Fortrykte  rejser  sig 
forinden  og  vender  Odden  opad.  Du  ser,  jeg  er  for- 
dømt til  at  leve  alle  de  andres  Elendigheder  med  — 
og  mit  eget  Liv  har  ikke  just  været  rigt  paa  Solskin. 
Tænk  paa  min  Barndom,  hvor  den  har  været  glæ- 
desløs! Jeg  har  ikke  dine  Fonds  at  tage  af,  du  Pelle! 
tænk  paa  det." 

Nej,  meget  Solskin  var  der  ikke  faldet  paa  Mor- 
tens Vej;  nu  krøb  han  sammen  og  gik  og  frøs. 

Men  en  Aften  kom  han  stormende  ned  i  Stuen 
til  dem  og  viftede  med  et  Papir.  „Jeg  har  faaet  et 
Legat,"  sagde  han.  „I  Morgen  tidlig  rejser  jeg  til 
Syden." 

„Du  maa  da  først  ordne  dine  Sager,"  sagde  Pelle. 

„Ordne?"  Morten  lo.  „Nej  du,  rejse  er  man  altid 
klar  til.  Hele  mit  Liv  har  jeg  været  parat  til  en  Tur 
omkring  Jorden  med  en  Times  Varsel!"  Han  gik 
frem  og  tilbage  og  gned  sig  i  Hænderne.  „Ah  nu 
skal  jeg  ned  og  slikke  Sol,  du  —  rigtig  gennem- 
bages skal  jeg!  Jeg  tror  mit  Bryst  vil  have  godt  af 
springe  en  Vinter  over." 

„Hvor  langt  vil  De  hen?"  spurgte  Ellen  med  ly- 
sende Øjne. 

„Til  Syditalien  og  Spanien.  Jeg  vil  hen  et  Sted, 
hvor  Kulden  ikke  trækker  Frakken  af  tusind,  idet 
den  hjælper  én  Pelsen  paa.  Og  saa  vil  jeg  se  Men- 
nesker, som  ikke  har  faaet  Del  i  den  mekaniske 
Kulturs  Velsignelser,  men  som  Solen  til  Gengæld 
har  skinnet  paa;  Solmennesker  ligesom  lille  Johanne 
og  hendes  Mor  og  Bedstemor  —  men  som  faar  Lov 
at  leve!  Aa,  det  skal  blive  dejligt,  engang  at  se  fat- 
tige der  ikke  fryser." 

„Lad  ham  bare  komme  afsted  saa  hurtigt  som 
muligt,"  sagde  Ellen,  da  Morten  var  gaaet  op  for  at 
pakke  sin  Kuffert.  „For  kommer  han  først  i  Tanke 
om  de  Fattige,  saa  bliver  det  saamænd  ikke  til  noget. 
—  Jeg  kommer  vist  til  at  stikke  nogle  Strømper  af 
dine  og  lidt  Undertøj  i  hans  Kuffert  —  han  har  ikke 
noget  at  skifte  med.   Bare  han  nu  sørger  for  at  faa 

sit  Tøj  til  Vask  —  og  saa  de  ikke  ødelægger  det  for 
ham  med  Klor." 

„Skulde  du  ikke  se  lidt  efter  ham,  mens  han  pak- 
ker ind?"  spurgte  Pelle.  „Ellers  er  jeg  bange  for, 
han  ikke  faar  det  med  han  har  Brug  for.  Morten 
glemmer  sommetider  sit  Hoved  i  Nathuen." 

Ellen  gik  ovenpaa  med  det  Tøj,  hun  havde  ledt 
frem.  Det  var  et  Held  hun  kom,  Morten  havde 
pakket  sin  Kuffert  fuld  af  bar  Bøger  og  lagt  de  nød- 
vendige Ting  til  Side.  Han  stod  og  trippede,  og  var 
helt  ulykkelig  da  hun  tømte  det  hele  ud  af  Kuffer- 
ten igen  og  begyndte  forfra;  nu  var  det  saa  pænt 
ordnet,  Digtene  for  sig  og  Proletar-Skildringerne  for 
sig  —  han  kunde  lige  stikke  sin  Haand  ned  og  tage 
hvad  han  ønskede.  Men  Ellen  kendte  ikke  til  Skaan- 
sel,  det  hele  maatte  herut  paa  Gulvet,  og  hver  Stump 
Tøj  han  ejede,  maatte  han  lægge  frem  paa  Stole. 
Det  nødvendige  blev  sorteret  fra.  For  hver  Stump 
der  kom  i  Kufferten,  protesterede  Morten  spagfær- 
digt —  det  kunde  virkelig  ikke  betale  sig  at  slæbe 
Strømper  med  —  eller  flere  Sæt  Linned;  det  købte 
man  simpelthen,  efterhaanden  som  man  fik  Brug  for 
det.  Naa?  saa  det  kunde  det  ikke?  Men  slæbe  om- 
kring med  en  stor  Kuffert  unyttige  Bøger  ligesom 
en  anden  Kolportør  —  det  kunde  vel  betale  sig! 

Ellen  laa  paa  Knæ  foran  Kufferten  og  gjorde  Vej. 
Pelle  kom  op  ved  hendes  Ivrighed,  han  stod  lænet 
mod  Døraabningen  og  saa  paa  dem.  „Det  er  rigtigt, 
giv  ham  bare  en  Omgang  Gaberbejse,  saa  han  kan 
holde,  til  han  naar  hjem  igen,"  sagde  han  leende. 
„Han  kan  godt  trænge  til  det." 

Morten  sad  paa  en  Stol  og  saa  slukøret  ud.  „Gud- 
skelov man  ikke  er  gift,"  sagde  han.  Jeg  begynder 
virkelig  at  faa  Medlidenhed  med  dig,  Pelle."  Man 
kunde  se  paa  ham,  at  han  nød  Omsorgen. 

Ja  nu  kan  du  da  se,  hvad  for  et  Huskors  jeg 
har  faaet,"  svarede  Pelle  alvorligt.  „Du  har  aldrig 
villet  tro  det  før." 

Ellen  lod  dem  bare  snakke;  nu  var  Kufferten  stop- 
pende fuld,  og  nu  vidste  hun  da,  han  ikke  kom  til 

at  drage  om  som  en  Landevejsbisse.  Nu  var  der  kun 
Toiletsagerne  —  ikke  engang  dem  havde  han  sørget 
for.  Hun  trak  en  vældig  stor  Bog  ud  af  Toilettasken 
paa  den  indvendige  Side  af  Kuffertlaaget,  for  at  gøre 
Plads  til  Vaskesagerne;  men  da  kom  Morten  sprin- 
gende. „Den  maa  jeg  ha'e  med  —  hvordan  det  saa 
gaar,"  sagde  han  bestemt.  Det  var  Victor  Hugos: 
De  Ulykkelige  —  Mortens  Bibel. 

Ellen  slog  op  paa  Titelbladet  for  at  se,  om  det  nu 
ogsaa  var  saa  nødvendigt  at  slæbe  om  med  saadan 
et  Uhyre  —  det  var  jo  et  helt  Brød. 

„Der  er  ingen  Plads  til  den,"  erklærede  hun  og 
lagde  den  roligt  til  Side  —  „da  ikke  hvis  De  vil  have 
saa  De  kan  vaske  Snavset  af  Dem.  Men  De  træffer 
ogsaa  sagtens  Ulykkelige,  der  hvor  De  kommer  hen; 
dem  er  der  vist  nok  af  allevegne." 

„Saa  tillader  Fruen  vel  heller  ikke  at  jeg  tager 
mine  Skrivesager  med?"  spurgte  Morten  i  en  an- 
søgende Tone. 

Jo,"  svarede  Ellen  leende  —  „og  De  maa  ogsaa 

godt  bruge  dem  til  noget  kønt hvis  det  da  er 

os  Smaafolk  De  skriver  for.  Jammer  og  Elendighed 
er  der  nok  af!" 

„Naar  nu  Solen  har  skinnet  rigtig  paa  mig,  saa 
kommer  jeg  hjem  og  skriver  jer  en  Bog  om  den," 
sagde  Morten  alvorligt. 

Den  næste  Dag  var  en  Søndag.  Morten  var  tidlig 
oppe  og  tog  ud  paa  Kirkegaarden.  Det  trak  længe 
ud,  de  gik  og  ventede  paa  ham  med  Frokosten.  „Nu 
kommer  han,  jeg  saa  ham  nede  paa  Marken,"  raabte 
Lasse  Fredrik  endelig;  han  havde  været  oppe  paa 
Bakkegaarden  efter  Mælk. 

„Saa  kan  vi  godt  komme  Æggene  i,"  sagde  Ellen 
til  Søster,  som  gik  hende  lidt  til  Haande  i  Køkkenet. 

Morten  var  højtidelig  til  Sinds.  „Nu  er  Roserne 
paa  Johannes  Grav  igen  plukkede,"  sagde  han.  Jeg 
begriber  ikke,  at  nogen  kan  faa  over  sit  Hjærte  at 
plyndre  de  Døde;  de  er  dog  dem,  der  har  det  fat- 
tigst af  os  allesammen." 

„Det  glæder  mig  at  høre  dig  sige  det!"   udbrød 

Pelle.   „For  en  Maaned  siden  var  du  i  Stand  til  at 
synes,  at  de  Døde  var  de  eneste  velhavende." 

„Du  er  en  Klippe,"  sagde  Morten  smilende  og  tog 
ham  i  Skuldrene.    „Selv  om  alt  andet  forandrer  sig 

—  dig  ved  man  altid  hvor  man  har." 

„Til  Bords,  til  Bords!"  raabte  Ellen.  „Men  straks 

—  eller  bliver  Overraskelsen  kold!"    Hun  stod  og 
ventede  med  et  tildækket  Fad. 

„Hvad  —  du  har  jo  nylagte  Æg!"  udbrød  Pelle 
forbavset. 

„Ja,  Hønsene  har  givet  sig  til  at  lægge  igen  de 
sidste  Dage  —  det  er  til  Ære  for  Morten." 

„Næ,  det  er  til  Ære  for  det  gode  Vejr  —  og  saa 
fordi  de  faar  Lov  at  løbe  frit  om  nu!"  indvendte  Lasse 
Fredrik. 

Morten  lo:  „Lasse  Fredrik  er  en  uforbederlig 
Realist  —  Tilværelsen  behøver  ikke  pyntes  op  for 
hans  Skyld." 

Ellen  gik  og  kræsede  for  Morten.  „Nu  skal  De 
værsgod  spise,"  sagde  hun.  „Det  er  ikke  sikkert,  De 
faar  ordenlig  Mad  derude  i  det  fremmede."  Hun 
tænkte  med  Gru  paa  den  Mad,  hendes  Logerende  i 
Palæet  havde  rørt  sammen. 

Saa  holdt  Vognen  for  Døren,  Kufferten  kom  op 
hos  Kusken,  Morten  og  Pelle  steg  til  Vogns  —  det 
var  paa  høje  Tid.  Det  gik  i  Fart  nedover,  Lasse 
Fredrik  og  Søster  stod  paa  hver  sit  Trin  helt  ned 
til  Hovedvejen ;  saa  sprang  de  af  og  løb  tilbage.  Der- 
oppe ved  Gavlen  stod  Ellen  og  vinkede  —  med 
Svend  Trøst  ved  Haanden. 

„Det  maa  være  underligt  at  rejse  væk  fra  det  hele," 
sagde  Pelle. 

„Ja  for  dig  maatte  det  være  underligt,"  svarede 
Morten  og  kastede  et  sidste  Blik  tilbage  efter  Pelles 
Hjem.  „Men  jeg  rejser  jo  ikke  væk  fra  noget  — 
jeg  rejser  det  tvært  imod  i  Møde." 

„Det  bliver  i  al  Fald  underligt,  ikke  at  have  dig 
trampende  over  Hovedet  længer  —  især  for  Ellen 
og  Børnene.    Men  du  la'r  vel  høre  fra  dig?" 

„Det  gør  jeg.  Og  du  holder  mig  lidt  underrettet 
om,  hvordan  dit  Foretagende  trives." 

Saa  gik  Toget.  Pelle  følte  en  egen  Sugen  under 
Hjærtet,  mens  han  stod  og  stirrede  efter  det,  som 
hvirvlede  det  noget  af  ham  med  sig.  Det  havde  altid 
været  hans  Drøm  at  komme  ud  og  se  sig  om  i  Ver- 
den; lige  siden  Garibaldi  dukkede  op  i  det  trange 
Værksted  derhjemme  i  Provinsbyen,  havde  han  gaaet 
og  glædet  sig  til  det.  Nu  stak  Morten  ud  —  han 
selv  kom  nok  aldrig  afsted,  han  fik  nøjes  med  den 
„Udenlandsrejse"  han  havde  haft. 

Et  Øjeblik  stod  Pelle  og  stirrede  ud  langs  Skin- 
nerne, hvor  Toget  var  forsvundet  —  med  Sindet 
borte  i  tunge  Drømme.  Men  saa  vaagnede  han  og 
opdagede,  at  han  uden  at  ville  det  havde  staaet  og 
følt  sit  Hjem  som  en  Klods  om  Benet.  Og  der- 
hjemme gik  Ellen  og  Børnene  og  kiggede  langt  efter, 
om  han  ikke  snart  kom  —  mens  han  stod  her  og 
drømte  sig  bort  fra  dem!  De  tog  sig  ingenting  til, 
før  han  var  der,  for  Søndagen  var  jo  hans  Dag  — 
den  eneste  Dag  de  havde  ham  rigtig.  —  Han  skyndte 
sig  ud  og  sprang  paa  en  Sporvogn. 

Da  han  fra  Sporvejslinjens  Endepunkt  sprang  over 
Grøften  ind  paa  Marken,  fik  han  Øje  paa  Brun  lidt 
fremme  paa  Stien.  Den  gamle  Bibliotekar  arbejdede 
sig  møjsommeligt  op  over  det  stigende  Land,  hvert 
Øjeblik  tvang  hans  Astma  ham  til  at  stanse.  „Han 
er  paa  Vej  ud  til  os!"  tænkte  Pelle  rørt;  det  var 
ikke  før  faldet  ham  ind,  hvor  besværlig  denne  Tur 
over  Pløjemarker  og  ad  daarlige  Veje  maatte  være 
for  den  gamle  Herre.  Og  alligevel  gjorde  han  den 
flere  Gange  om  Ugen  for  at  komme  ud  og  se  til 
dem. 

Ja,  nu  har  I  mig  der  igen,"  sagde  Brun.  „Bare 
I  ikke  bliver  kede  af  mit  Rend." 

„Det  er  der  vist  ingen  Fare  for,"  svarede  Pelle 
og  tog  ham  under  Armen  for  at  lette  ham  Bakken. 
„Børnene  er  jo  ganske  tossede  efter  Dem!" 

Ja  Børnene,  dem  er  jeg  tryg  nok  ved  —  og  dig 
ogsaa,  Pelle!  Men  din  Kone  gør  mig  usikker." 

Pelle  Erobreren.  IV  12 

„Ellen  er  noget  forbeholden,  men  det  er  bare  hen- 
des ydre  Væsen  —  hun  holder  meget  af  Dem," 
sagde  Pelle  varmt.  „Den  der  tager  Børnene  paa  Skø- 
det, tager  Ellen  om  Hjærtet." 

„Mener  du  virkelig  det?  —  Jeg  har  altid  ringe- 
agtet Kvinden,  fordi  hun  mangler  Personlighed  — 
lige  til  jeg  lærte  din  Kone  at  kende.  Det  er  en  sjæl- 
den Kone  du  har,  Pelle;  hun  er  stærk  i  sit  Væsen 
—  saa  stærk  at  hun  gør  mig  usikker.  Kunde  du 
ikke  faa  hende  til  at  lade  være  med  at  kalde  mig 
Hr.  Brun.« 

Jeg  skal  sige  det  til  hende,"  sagde  Pelle  leende. 
„Men  det  er  ikke  sikkert  det  nytter  noget." 

„Denne  Hr.  Brun  er  ved  at  blive  mig  en  uud- 
holdelig Person,  skal  jeg  sige  dig;  og  ude  hos  jer 
vilde  jeg  gerne  have  et  Fristed  for  ham.  Du  skulde 
vide,  hvad  det  vil  sige  hele  sit  Liv  at  trækkes  med 
saadan  en  Herre,  der  ikke  staar  i  inderligt  Forhold 
til  noget  som  helst.  Andre  hedder  dog  Far,  Bedste- 
far, et  eller  andet  menneskeligt;  men  mig  affærdiger 
alle  Livets  Forhold  med  et  Hr.  Brun!  —  Tak  Hr. 
Brun!  —  Mange  Tak  Hr.  Brun!"  Den  gamle  var  i 
sit  desperate  Humør,  han  gik  og  vrængede  Ordet  ud. 

„Det  er  nogle  slemme  Veje  herude,"  sagde  han 
pludselig  og  stansede  for  at  puste.  „Man  begriber 
ikke  at  Markerne  faar  Lov  at  ligge  her  lige  oven  for 
Byen  —  at  Spekulationen  ikke  melder  sig." 

„Det  er  vel  Mosens  Skyld  dernede.  Men  nu  har 
de  forresten  begyndt  at  fylde  den  ud  ovre  i  den 
nordre  Ende  ser  jeg,"  sagde  Pelle. 

Brun  kiggede  interesseret  derover  ad,  men  rystede 
saa  opgivende  paa  Hovedet. 

„Næ  —  jeg  kan  ikke  se  saa  langt  uden  Briller  — 
det  er  ogsaa  en  af  Bøgernes  Velsignelser.  —  Jo  det 
er!  Gamle  Folk  paa  Landet  tager  dog  kun  til  Bril- 
lerne, naar  de  skal  se  i  en  Bog;  men  jeg  maa  ty  til 
dem,  naar  jeg  vil  orientere  mig  i  Verden  —  det  gør 
en  stor  Forskel.  Det  er  Gadernes  og  de  dumme 
Bøgers  Skyld,  at  jeg  er  nærsynet;  man  faar  ikke 
noget   Udsyn,  naar  man  ikke  bor  i  det  fri.    Byen 

lukker  for  alle  ens  Sanser,  og  Bøgerne  fører  en  bort 
fra  Livet.  Derfor  tænker  jeg  ogsaa  paa  at  flytte  ud." 

„Er  det  klogt  nu  til  Vinteren?  De  egner  Dem 
ikke  til  at  tage  ind  og  ud  i  al  Slags  Vejr." 

„Saa  opgiver  jeg  Biblioteket,"  svarede  Brun.  „Det 
vil  ikke  volde  mig  stor  Sorg  —  jeg  har  tilbragt  nok 
af  mit  Liv  dér.  Tænk  dig  Pelle,  det  gik  op  for  mig 
i  Nat,  at  jeg  har  været  med  til  at  katalogisere  det 
meste  af  Verdens  Literatur  —  men  har  ikke  engang 
set  et  Barn  blive  svøbt!  Hvad  Ret  har  Folk  som 
jeg  til  at  snakke  med?" 

Jeg  kan  ikke  forstaa  det,"  sagde  Pelle.  „Mig  har 
Bøgerne  hjulpet  til  saa  meget." 

Ja,  fordi  du  havde  det  egenlige!  Hvis  jeg  var 
ung,  gik  jeg  ud  og  tog  fat  med  mine  Hænder.  Jeg 
er  gaaet  Glip  af  mere  ved  aldrig  at  have  arbejdet 
mig  svedig  og  træt  med  mit  Legeme,  end  du  ved 
ikke  at  kende  de  store  Klassikere.  Jeg  gaar  og  op- 
dager min  egen  Fattigdom,  Pelle;  nu  byttede  jeg 
gærne  alting  væk  for  en  Plads  som  Gammelfar  i  en 
lun  Ovnkrog." 

Børnene  kom  løbende  ned  over  Marken.  „Har  du 
noget  til  os  i  Dag?"  raabte  de  paa  lang  Afstand. 

Ja,  men  ikke  før  vi  er  kommet  ind  i  Varmen. 
Jeg  tør  ikke  knappe  Frakken  op  herude  for  min 
Hoste." 

Jamen  du  gaar  saa  langsomt,"  sagde  Svend  Trøst. 
„Er  det  fordi  du  er  saa  gammel?" 

Ja  det  er  det  nok,"  svarede  den  gamle  Mand 
leende.  „I  faar  øve  jer  i  lidt  Taalmodighed." 

Men  Taalmodighed  var  ikke  det,  de  smaa  havde 
mest  af.  De  greb  ham  i  Frakken  og  trak  afsted  med 
ham.  Han  var  helt  forpustet,  da  de  naaede  ind  i 
Gangen. 

Ellen  saa  strængt  paa  Børnene  men  sagde  ikke 
noget.  Hun  hjalp  Brun  af  Frakken  og  Halstørklædet 
og  fik  ham  godt  bænket  inde  i  Stuen.  Saa  gik  hun 
ud  i  Køkkenet;  Pelle  forstod,  at  der  var  noget  hun 
vilde  ham,  og  fulgte  efter. 

„Pelle,"  sagde  hun  alvorligt  —  „Børnene  er  altfor 

fri  mod  Hr.  Brun.  Jeg  kan  ikke  forstaa  at  du  ser 
roligt  paa  det." 

„Jamen  han  er  glad  for  det,  Ellen  —  ellers  kan 
du  da  begribe,  jeg  nok  skulde  bræmse  dem.  Han  vil 
netop  have  det  saadan.  Og  ved  du,  hvad  jeg  tror 
han  vilde  blive  endnu  gladere  for?  —  om  du  tilbød 
ham  at  bo  hos  os." 

„Nej  det  gør  jeg  aldrig,"  erklærede  Ellen  bestemt. 
„Det  vilde  se  altfor  underligt  ud  af  mig." 

„Men  naar  han  nu  trænger  til  et  Hjem  —  og 
holder  af  os!  Han  omgaas  ingen  andre  end  os." 

Ja  —  nej,  det  kunde  Ellen  alligevel  ikke  begribe 

—  det  de  havde  at  byde  paa.  Og  Brun  som  kunde 
købe  al  den  Hygge,  der  var  at  faa  for  Penge.  „Saa 
maatte  jeg  da  i  al  Fald  have  nyt  Dækketøj  og  gode 
Tæpper  paa  Gulvene  —  og  mange  andre  Ting." 

„Det  kan  du  jo  ogsaa  faa,"  sagde  Pelle  —  „natur- 
ligvis vil  vi  have  det  saa  hyggeligt  vi  kan.  Brun  er 
forresten  lige  saa  nøjsom  som  vi  er." 

Ja  det  kunde  godt  være;  men  Ellen  var  Husmo- 
der, og  der  var  Ting  hun  ikke  kunde  være  bekendt. 
„Vil  Hr.  Brun  gærne  bo  hos  os,  saa  skal  han  og- 
saa have  det  hyggeligt,"  sagde  hun.  „Men  det  er  un- 
derligt, han  ikke  selv  foreslaar  det;  det  kan  han  dog 
meget  bedre  end  vi." 

„Nej  det  skal  jo  netop  komme  fra  os  —  fra  dig, 
Ellen.  Han  er  lidt  bange  for  dig." 

„For  mig?"  udbrød  Ellen  forfærdet.  „Og  jeg  som 

—  nej  men  der  er  jo  ingen,  jeg  hellere  vilde  være 
god  imod!  —  Saa  skal  jeg  nok  sige  det,  Pelle  — 
men  ikke  lige  nu."  Hun  tog  sig  til  Kinderne,  hun 
var  blussende  rød  af  Glæde  og  Forvirring  over,  at 
hendes  lille  Hjem  var  saa  meget  værd. 

Pelle  gik  ind  i  Stuen.  Brun  sad  i  Sofaen  med 
Svend  Trøst  paa  Skødet.  „Det  er  en  ordenlig  Prop," 
sagde  han  —  „men  han  ligner  ikke  sin  Mor.  Det  er 
dine  Træk  helt  igennem." 

„Ellen  er  heller  ikke  Mor  til  ham,"  sagde  Pelle 
sagte. 

„Naa  saadan.   Det  er  pudsigt  med  de  tre  Rynker 

i  Panden,  han  har  faaet  efter  dig  —  de  ligner  Bølge- 
linjerne i  Danmarks  Aasyn.  I  ser  ud  som  I  var 
vrede  altid  begge  to." 

„Det  var  vi  ogsaa  dengang,"  sagde  Pelle. 

„Apropos  Vrede,"  vedblev  Brun  —  „jeg  henvendte 
mig  saa  igaar  til  Politimyndighederne  og  fik  udvir- 
ket, at  de  indstiller  Forfølgelsen  mod  Peter  Drejer 
—  paa  Betingelse  af  at  han  hører  op  med  sin  Agi- 
tation blandt  Soldaterne." 

„Det  faar  vi  ham  aldrig  til  at  gaa  ind  paa.  Det 
vilde  være  det  samme  som  at  opfordre  ham  til  at 
afsværge  sin  Menneskeret.  Peter  Drejer  har  med 
megen  Selvovervindelse  lært  sig  at  bruge  parlamen- 
tariske Udtryk,  og  videre  faar  man  ham  sikkert 
ikke.  I  selve  Sagen  giver  han  aldrig  Køb,  og  det 
maa  jeg  holde  med  ham  i.  Maa  man  ikke  engang 
bekæmpe  det  bestaaende  med  aandelige  Vaaben,  saa 
hører  jo  alting  op." 

Ja  det  er  ganske  rigtigt,"  sagde  Brun  —  „jeg  har 
bare  ondt  af  ham.  Politiet  holder  ham  dér  i  en  Til- 
stand af  Betændthed  altid  —  han  har  jo  slet  ingen 
Glæde  af  at  være  til." 


XVI 

Pelle  haabede  stadig  paa,  at  Peter  Drejer  skulde 
vinde  et  roligere  Syn  paa  Tilværelsen.  Det  var  Me- 
ningen i  Løbet  af  Foraaret  at  oprette  en  Fællesvirk- 
somhed  i  Aarhus  ogsaa,  og  Peter  var  udset  til  at 
sætte  den  i  Gang.  Men  hans  Sind  syntes  ulægeligt, 
hvergang  han  faldt  lidt  til  Ro,  rev  Forholdene  ham 
ud  af  den  igen.  Nu  var  det  den  tiltagende  Arbejds- 
løshed, der  gik  ham  paa. 

Og  den  stupide  Forfølgelse  holdt  ham  i  en  Til- 
stand af  bestandig  Ophidselse.  Selv  naar  han  som 
nu  lodes  i  Ro,  gik  han  med  en  irriterende  Fornem- 
melse af,  at  man  spekulerede  i  at  faa  ham  til  at  for- 
løbe sig  —  tilsyneladende   lukkede  Øjnene   for  at 

kunne  slaa  des  kraftigere  ned  over  ham.  Han  gik 
og  vidste  aldrig,  om  han  var  købt  eller  solgt. 

Virksomheden  var  saa  stor  nu,  at  de  havde  maat- 
tet  forlægge  den  egenlige  Fabrik  til  Bagbygningen  og 
kun  benyttede  Kælderen  til  Reparationsværksted. 
Peter  Drejer  ledede  dette  Værksted,  og  noget  at  ud- 
sætte paa  hans  Ledelse  var  der  ikke;  han  var  ener- 
gisk og  paapasselig.  Men  til  at  lede  et  Arbejde  efter 
en  større  Plan  duede  han  ikke,  hans  Sind  var  i  be- 
standig Svingning.  Trods  sine  Ævner  forbrændte  han 
til  ingen  Nytte. 

„Han  kunde  ogsaa  lade  være  med  sin  Agitation 
og  tage  sig  noget  nyttigere  til,"  sagde  Brun  en  Aften 
han  og  Pelle  sad  og  drøftede  dette.  „Ved  Voldsom- 
heder skabes  der  alligevel  ikke  noget!  —  Og  han 
selv  render  blot  Panden  mod  Muren." 

„Det  har  De  ikke  ment  før,"  sagde  Pelle.  Det  var 
Bruns  Skrifter  om  Individets  Ret,  der  fra  først  af 
havde  vakt  Peter  Drejer  til  Eftertanke. 

„Nej,  jeg  ved  det  nok.  Dengang  troede  jeg,  at  det 
hele  maatte  slaas  i  Stykker,  for  at  der  kunde  opstaa 
en  ny  Verden  af  Kaos;  jeg  kendte  jo  ikke  jer  —  og 
mine  egne  syntes  jeg  ikke  var  for  gode  at  sprænge 
til  Side;  de  laa  blot  og  stoppede  for  Udviklingen. 
Men  du  har  selv  omvendt  mig!  jeg  var  lidt  for  hur- 
tig til  at  dømme  din  Træghed  —  du  har  mere  af 
Sammenhængen  i  Kroppen  end  jeg.  Vor  lille  Virk- 
somhed derinde  har  overbevist  mig  om,  at  Almuen 
gør  klogt  i  at  vedgaa  Arv  og  Gæld  efter  Overklas- 
sen. Og  det  gør  mig  ondt  at  se  Peter  løbe  af  Spo- 
ret; han  er  en  af  jeres  fremskudte  Ævner.  Kunde 
vi  ikke  faa  ham  herud  —  han  kan  faa  mit  ene  Væ- 
relse! Jeg  tror  han  trænger  til  lidt  hyggeligere  For- 
hold." 

„Det  er  bedst,  De  selv  foreslaar  ham  det,"  sagde 
Pelle. 

Næste  Dag  tog  Brun  med  ind  og  foreslog  det, 
men  Peter  Drejer  betakkede  sig.  „Jeg  har  vist  ingen 
Ret  til  Deres  Komfort,  saa  længe  der  gaar  tyve 
Tusend  Mænd  og  hverken  har  at  bide  eller  bræn- 

de,"  sagde  han  afvisende.  „Men  De  er  jo  Anarkist," 
tilføjede  han  haanligt  —  „og  Millionær  efter  hvad 
man  siger.  Hvad  Nød  har  de  Arbejdsløse  saa!" 
Han  var  blevet  skuffet  ved  at  lære  den  gamle  Filo- 
sof personlig  at  kende,  og  lagde  aldrig  Skjul  paa  sin 
Uvilje. 

„De  er  vist  ikke  uvidende  om,  at  jeg  allerede  har 
stillet  min  Formue  til  Fattigmands  Raadighed,"  sagde 
Brun  krænket.  „Maaden  trøster  jeg  mig  til  forsvarer 
sig  selv  engang.  Dersom  jeg  i  Dag  fordelte  hvad  jeg 
ejer  mellem  de  Arbejdsløse,  vilde  det  være  slikket 
bort  som  Dug  inden  i  Morgen  —  saa  bundløs  er 
desværre  Nøden  nu." 

Peter  Drejer  trak  paa  Skuldrene  —  des  mere 
Grund  syntes  han  der  var  til  at  hjælpe. 

„Vil  du  da  forlange,  at  vi  ofrer  vor  store  Plan 
om  at  gøre  al  Nød  overflødig,  for  en  Gang  Mad  til 
de  Trængende?"  spurgte  Pelle. 

Ja  Peter  saa  kun  Nøden  i  Dag  —  den  var  ham 
en  saa  græsselig  Virkelighed,  at  Fremtiden  fik  være. 

Der  var  foregaaet  en  Forskydning  med  ham,  han 
syntes  helt  at  have  brudt  med  Udviklingen. 

„Han  gaar  og  ser  for  meget,"  sagde  Pelle  til  Brun, 
—  „og  nu  har  Hjærtet  taget  Herredømmet  over 
Forstanden.  Lad  ham  hellere  være  i  Fred,  vi  faar 
ham  alligevel  ikke  til  at  indrømme  noget  men  op- 
hidser ham  bare.  Det  kan  ikke  lade  sig  gøre  at 
færdes  i  alt  det  han  lever  i  —  og  alligevel  blive  ved 
at  holde  Hovedet  klart;  enten  maa  man  lukke  Øj- 
nene og  forhærde  sig,  eller  ogsaa  sprænges  man." 

Peter  Drejers  Hjærte  gjorde  Obstruktion.  Ofte 
maatte  han  stanse  midt  i  sit  Arbejde  og  gispe  efter 
Vejret.  Jeg  kvæles,"  sagde  han  saa. 

Som  han  var  der  mange  —  den  stadig  voksende 
Arbejdsløshed  begyndte  at  sætte  Panik  i  Sindene. 
Det  var  ikke  længer  de  unge  Brushoveder  alene, 
som  gik  og  tabte  Taalmodigheden.  Af  den  store  kom- 
pakte Organisationsmasse,  hvori  Enkeltvæsnerne  hid- 
til ikke  havde  været  til  at  skelne,  traadte  med  ét 
enfoldige  Mænd  frem  og  gjorde  sig  latterlige  ved  at 

bære  Tidens  Sandhed  lige  paa  Læben.  Smaafolk  der 
ingenting  begreb  af  Livets  Love,  vaagnede  ikke  desto 
mindre  skuffede  af  den  Døs,  Taktslaget  havde  hen- 
sat dem  i  —  og  rørte  utaalmodigt  paa  sig.  Der  skete 
jo  ikke  noget  —  ikke  andet  end  det,  at  det  ene  Elite- 
fag efter  det  andet  forlod  dem  og  rykkede  op  i  Bor- 
gerskabet. 

Bevægelsen  havde  hidtil  været  det  faste  Udgangs- 
punkt, derfra  skete  alt  hvad  der  var  af  Vigtighed,  og 
derfra  faldt  Lyset  over  Dagen.  Men  nu  pludselig 
fødtes  der  et  Kim  i  de  enfoldigste,  og  de  satte  et 
Spørgsmaalstegn  ved  Stikordet.  Til  alting  svaredes 
der  jo:  naar  Bevægelsen  har  sejret,  bliver  det  an- 
derledes! men  hvordan  kunde  det  blive  anderledes, 
naar  der  ikke  skete  mindste  Forandring,  nu  de  dog 
havde  Magt?  Nok  lidt  Forbedring  maaske  —  men 
ingen  Forandring!  Det  var  blevet  et  fast  Nummer, 
et  Omkvæd  hvergang  en  Kvinde  fødte  i  Dølgsmaal, 
en  Mand  stjal  eller  pryglede  sin  Kone  — :  det  er 
Følgerne  af  Systemet!  op  og  stem  Kammerater! 
Men  nu  begyndte  det  at  lyde  idiotisk  i  Ørerne  paa 
dem.  For  Fanden,  de  stemte  jo  af  alle  Kræfter!  men 
derfor  blev  alting  sku  alligevel  dyrere.  Gu  var  man 
lovlydig,  man  formelig  svedte  af  Parlamentarisme,  og 
bestilte  snart  ikke  andet  end  at  erobre  Mandater  — 
og  hvad  saa?  Var  der  maaske  noget  Menneske  i 
Tvivl  om,  at  Fattigper  var  i  Flertal  —  knusende 
Flertal?  hvad  var  det  saa  for  noget  Vrøvl,  at  Fler- 
tallet skulde  erobres?  Nej,  de  der  sad  inde  med 
Magten,  skulde  nok  vide  at  indrette  det  saadan,  at 
de  blev  ved  at  beholde  den  —  saa  kunde  man  ero- 
bre Mandater  lige  saa  tosset  man  vilde! 

Der  var  for  megen  Respekt  i  én  for  det  Bestaa- 
ende  —  derfor  gik  det  immervæk  hen  og  spillede 
én  paa  Næsen!  Det  kunde  sku  være  godt  nok  med 
al  den  Lovlighed  —  men  man  gik  bare  ikke  grad- 
vis fra  det  ene  til  det  andet!  Hvordan  ku'  det  ellers 
være,  at  der  ingenting  skete  af  det  ny?  Sagen  var 
nok  den,  at  hvert  eneste  Skridt  hen  imod  det  ny 
straks  blev  opædt  af  den  bestaaende  Tingenes  Til- 

stand  —  og  blev  til  Spæk  paa  Ribbenene  af  den. 
Kapitalen  fedede  sig  sku,  hvad  Pokker  man  saa 
gjorde  ved  den;  den  var  som  Katten,  der  altid  kom- 
mer ned  paa  Poterne.  Hvergang  Arbejderne  tiltvang 
sig  en  lille  Lønstigning,  gangede  Arbejdsgiverne  det 
med  to  og  lagde  det  over  paa  Varen  —  det  var 
derfor  de  begyndte  at  blive  saa  medgørlige  over  for 
visse  Lønkrav!  Og  dem  der  fik  det  lidt  godt,  lok- 
kede Kapitalen  over  paa  sit  Parti  —  saa  de  andre 
kom  til  at  sidde  tilbage  som  Luseproletariat.  Det 
ku'  sku  godt  være,  at  Bevægelsen  havde  gjort  et 
stort  Stykke  Arbejde!  —  men  der  skulde  forbandet 
gode  Øjne  til  at  faa  Kig  paa  det. 

Saadan  rejste  der  sig  Røster.  Fra  først  af  var  det 
jo  kun  Sutter,  som  ingen  behøvede  bryde  sig  om; 
Værtshusdrivere  som  sad  og  brokkede  ondt  af  sig  i 
deres  Donner.  Men  efterhaanden  blev  det  en  Tale, 
som  gik  fra  Mund  til  Mund,  Arbejdsløshedens  Spø- 
gelse huserede  i  alle  Hjem  og  fik  Mændene  til  at 
tænke  over  Tingene  engang  igen  for  egen  Regning; 
ingen  kunde  vide,  hvornaar  Raden  kom  til  ham  at 
stryge  Brosten. 

Pelle  havde  let  ved  at  fange  Tonen  i  alt  dette, 
det  var  hans  eget  Opgør  med  Fremrykningen  den- 
gang han  kom  ud  af  Fængslet,  der  nu  var  ved  at 
blive  Allemands.  Men  nu  var  han  selv  en  anden! 
Han  var  ikke  længer  vis  paa,  at  Bevægelsen  havde 
været  saa  helt  hen  i  Vejret;  udrettet  noget  af  det 
der  sætter  Skel  havde  den  ikke,  men  den  havde 
holdt  Apparatet  i  Gang  og  styrket  det.  Den  havde 
baaret  Masserne  hen  over  en  død  Tid,  selv  om  det 
skete  ved  at  lade  dem  vandre  i  Ring.  Og  nu  var 
Ideen  parat  til  at  tage  dem  igen!  Kanske  var  det 
godt,  at  der  ikke  var  sket  altfor  store  Fremskridt 
—  ellers  var  de  vel  aldrig  vaagnet  mere.  De  maatte 
hellere  sulte  lidt  endnu  —  til  de  kunde  indrette  sig 
i  deres  egen  Verden  —  fede  Slaver  tabte  let  Fri- 
heden af  Syne. 

Bag  ved  det  misfornøjede  Ævl  kunde  Pelle  høre 
det  ny  spøge  —  det  gav  sig  mærkelige  Udslag.    Et 

Hold  Arbejdere  —  vel  et  Par  Hundrede  Mand  — 
der  var  beskæftigede  ved  et  stort  Udgravningsar- 
bejde,  blev  ledige  ved  at  Entreprenøren  gik  fallit.  En 
ny  Entreprenør  overtog  Arbejdet,  men  de  stillede 
som  Betingelse  for  at  tage  fat  igen,  at  han  betalte 
dem  den  Arbejdsløn  de  havde  tilgode  —  og  Spasere- 
penge.  „Vi  faar  ingen  Del  i  Kagen,"  sagde  de  — 
saa  maa  I  ogsaa  selv  bære  Risikoen!"  De  gjorde 
den  ene  Arbejdsgiver  ansvarlig  for  den  anden!  — 
og  sagde  lunefuldt  nej  til  godt  Arbejde  paa  en  Tid, 
hvor  Tusender  gik  ledige!  Den  offenlige  Mening  var 
lige  ved  at  tabe  Hovedet,  selv  deres  egen  Presse 
tog  Afstand  fra  dem.  Men  de  stod  stædigt  paa  deres 
og  sluttede  ind  i  Strømmen  af  Arbejdsløse,  til  man 
bøjede  sig  for  deres  urimelige  Paafund. 

Pelle  hørte  en  ny  Tone  her.  For  første  Gang 
gjorde  Underklassen  Kapitalen  ansvarlig  for  dens 
Synder  uden  smaaligt  at  skelne  mellem  Per  og  Povl. 
Der  begyndte  nok  at  komme  Perspektiv  i  Solidari- 
tetsfølelsen ! 

Den  store  Lede  ved  at  vandre  i  en  aandelig  Ør- 
ken gravede  sig  igen  engang  frem  til  Overfladen; 
han  havde  oplevet  det  samme  en  Gang  før  —  da 
Bevægelsen  rejstes;  men  denne  Gang  kom  Opbrud- 
det forunderligt  nok  fra  Bunden  af  alting.  Det  be- 
gyndte med  blinde  Angreb  paa  Parlamentarismen 
og  Stemmeretten  og  Parolerne,  der  var  et  ubevidst 
Oprør  mod  Tvang  og  Bunkebehandling  i  det.  Ved 
en  ufattelig  Fornyelsesproces  begyndte  Massen  at 
løse  sig  ud  i  Enkeltvæsner,  der  midt  i  de  daarlige 
Tider  gav  sig  til  at  spørge  efter  Jeget  og  Lovene 
for  dets  Tilfredsstillelse.  Helt  nede  fra  Bunden  kom 
de  og  forlangte  deres  lusede  pjaltede  Individ  re- 
spekteret. 

Hvor  kom  det  fra?  Det  var  en  komplet  Gaade! 
Lød  det  ikke  taabeligt,  at  Fattigper  efter  et  aarhun- 
dredlangt  Liv  i  Pjalter  og  Forhutlethed,  der  endte 
med  hans  fuldkomne  Udslettelse  i  Kollektivismen  — 
nu  skulde  dukke  frem  i  Dagen  med  det  stærkeste 
Krav  af  alle  og  fordre  at  faa  sin  Sjæl  igen? 

Pelle  kendte  de  Unges  Utaalmodighed  igen  i  dette 
Røre  —  ikke  for  ingenting  var  Peter  Drejer  Sjælen 
i  de  Arbejdsløses  Møder.  Peter  vilde  have  ham  til 
at  komme  og  tage  Ordet,  og  et  Par  Gange  fulgte 
han  med  —  han  maatte  have  Rede  paa  de  Menne- 
skers Forhold  til  sin  Ide.  Men  han  holdt  sig  i  Bag- 
grunden og  var  ikke  til  at  drive  op  paa  Talerstolen; 
med  disse  forvirrede  Sammenstimlinger,  der  vendte 
op  og  ned  paa  alle  Begreber,  havde  han  ikke  noget 
at  skaffe.  Give  dem  Mad  i  Dag  kunde  han  jo  allige- 
vel ikke,  og  de  stærke  Ord  var  han  vokset  fra. 

„Gaa  op  og  giv  dem  et  godt  Ord  —  ser  du  da 
ikke  hvor  udsultede  de  er!"  sagde  Peter  Drejer  en 
Aften.  „De  har  Fidus  til  dig  endnu  fra  gamle  Dage. 
Men  lad  være  med  at  præke  Kooperation;  man 
fodrer  ikke  sultne  Mennesker  med  Fremtidsmusik." 

„Giver  du  dem  Mad  da?"  spurgte  Pelle. 

„Nej,  det  kan  jeg  jo  ikke;  men  jeg  giver  dem 
Afløb  for  deres  Forurettethed  og  faar  dem  til  at 
rejse  sig  og  protestere.  Det  er  dog  altid  noget,  at  de 
ikke  tier  og  taaler  længer!" 

„Og  hvis  de  i  Morgen  faar  lidt  at  fjæle  i  Skrut- 
ten, saa  er  den  hele  Staahej  glemt  —  men  af  Ste- 
det er  de  ikke  kommet.  Er  det  ikke  ligegyldigt  om 
de  lider  Nød  i  Dag  —  i  Forhold  til  det  Spørgsmaal 
om  de  skal  det  til  evig  Tid?" 

„Kan  du  læsse  Ansvar  paa  de  Stakler  dér,  saa 
maa  du  være  en  haard  Hund!"  sagde  Peter  hidsigt. 

Ja  vel,  nu  galdt  det  netop  om  at  gøre  sig  haard, 
paa  sin  Medfølelse  alene  udrettede  man  ingenting! 
den  der  gik  med  rindende  Øjne,  duede  ikke  til  Kusk 
gennem  Mørket. 

Det  var  en  død  Tid,  man  maatte  være  glad  man 
kunde  holde  den  indvundne  Stilling;  nye  Udvidelser 
var  det  ikke  til  at  tænke  paa  før  Foraaret.  Men 
Pelle  arbejdede  ihærdigt  paa  at  hværve  Tilhængere 
for  sin  Ide,  han  havde  faaet  en  Diskussion  i  Gang 
i  Partipressen  og  holdt  Foredrag.  Han  opsøgte  helst 
de  rolige  Fagforeninger,  forsmaaede  al  agitatorisk 
Veltalenhed  og  lagde  sin  Ide  sagligt  frem,  byggede 

den  op  fra  sine  egne  Erfaringer,  til  den  uden  noget 
Spræl  —  ved  Kendsgærningernes  blotte  Magt  —  om- 
sluttede Verden.  Netop  de  træge  vilde  han  have  fat 
i,  dem  der  havde  været  Bevægelsens  urokkelige 
Kærne  gennem  alle  Aarene,  og  trofast  blev  ved  at 
gaa  i  det  gamle  Fodslag  skønt  det  ikke  førte  noget 
Sted  hen.  Det  var  Kærnetropperne  fra  den  store 
Kamp,  der  først  og  fremmest  maatte  kaldes  paa! 
Dem  kendte  han,  fik  han  dem  til  at  gaa  i  Ilden  for 
sin  Ide  med  deres  ubrødelige  Disciplin,  saa  var 
meget  vundet. 

Det  var  paa  høje  Tid  en  ny  Ide  kom  og  tog  dem 
videre,  de  var  gaaet  trætte  i  den  bestandige  Marsj 
paa  Stedet,  Bevægelsen  var  ved  at  løbe  af  dem. 
Men  nu  kom  han  med  en  Ide,  de  aldrig  skulde  gaa 
trætte  paa,  og  som  kunde  bære  dem  helt  igennem. 
Og  ingen  skulde  komme  og  sige,  at  han  ikke  kunde 
fatte  den,  for  det  var  Hjemmets  enkle  Tanke,  ført 
ud  til  at  omfatte  det  hele.  Ellen  havde  lært  ham 
den,  og  kunde  de  den  ikke  selv,  saa  fik  de  gaa 
hjem  til  deres  Koner  og  lære  den!  de  gik  ikke  og 
rugede  over,  hvem  af  Familien  der  ydede  mindst 
eller  tærede  mest,  men  gav  enhver  efter  hans  Be- 
hov og  saa  paa  den  gode  Vilje.  Som  et  godt  og 
kærligt  Hjem,  hvor  ingen  rendte  den  anden  ned, 
skulde  Verden  være  —  mere  indviklet  var  det  hele 
ikke! 

Pelle  var  paa  Færde  tidlig  og  silde.  Der  gik  næ- 
sten ikke  en  Dag,  uden  han  holdt  Foredrag  eller 
skrev  om  sin  Kooperationstanke.  Ofte  blev  han 
kaldt  ud  i  Provinsen  for  at  tale,  Folk  vilde  se  og 
høre  den  mærkelige  Fabrikant,  der  ikke  tjente  mere 
end  sine  Arbejdere. 

Paa  disse  Rejser  lærte  han  Landet  at  kende  og 
saa  at  adskilligt  i  hans  Tanke  allerede  var  foregre- 
bet derude.  Bonden,  der  blev  stiv  af  Skræk,  naar 
man  nævnede  Ordet  Socialist,  praktiserede  i  stor 
Stil  Bevægelsens  Ideer;  han  havde  indrettet  sig 
kooperativt  og  spundet  Landet  ind  i  Brugsforeninger. 

„Dér  maa  vi  knytte  til,  naar  vi  faar  vort  Fore- 
tagende bedre  i  Orden,"  sagde  han  til  Brun. 

„Bare  Bønderne  vil  arbejde  sammen  med  os," 
indvendte  Brun.  „De  er  jo  konservative  af  sig." 

Dette  her  var  nu  nærmest  revolutionært;  saa  vidt 
Pelle  kunde  skønne,  var  der  snart  ikke  saa  stor 
Plads  som  en  Negl  for  den  rene  Kapital  at  snylte 
paa  derude.  Bønderne  gik  bare  stille  med  deres! 
Pelle  var  selv  af  Bondeslægt  og  tvivlede  ikke  om, 
at  han  nok  skulde  faa  Føling  med  Landet  naar  den 
Tid  kom. 

Udviklingen  forberedtes  fra  flere  Sider  —  den 
brød  man  nok  ikke  med,  om  man  vilde  naa  noget. 
Den  var  som  en  bunden  Lov  om  Vækst  i  Tilværel- 
sen, en  ubrødelig  Gudstanke,  der  løb  gennem  det 
hele!  Nu  førte  den  ham  og  hans  i  Ilden,  og  naar 
de  rykkede  frem,  maatte  der  ingen  sidde  tilbage. 
Saa  lyst  og  stort  et  Kald  var  endnu  intet  Samfunds- 
lag rykket  frem  med,  de  skulde  for  altid  gøre  Ende 
paa  den  Skændsel,  at  Menneskesnillet  sad  og  vejede 
Rummets  Kloder,  men  glemte  at  veje  Brødet  retfær- 
digt ud. 

Den  vaagnende  Misfornøjelse  med  det  gamle  var 
han  ikke  ked  af,  den  slog  Hul  paa  de  tilgroede 
Sind  og  skabte  Mulighed  for  det  ny.  Foreløbig  vandt 
han  ingen  større  Tilslutning;  forskellige  ny  Strøm- 
ninger kæmpede  om  Sindene,  der  i  deres  vaklende 
Søgen  droges  snart  til  den  ene  Side  snart  til  den 
anden.  Men  han  havde  en  lys  Følelse  af  at  tjene  en 
Verdenstanke,  og  tabte  ikke  Modet. 

Arbejdsløsheden  og  den  vaagnende  Jegfølelse  fik 
mange  til  at  slutte  sig  til  Peter  Drejer,  de  oprørtes 
mod  Tilstandene,  og  nu  saa  de  ingen  anden  Udvej 
end  at  bryde  med  alting.  De  sprang  nøgne  frem  af 
intet  og  krævede  deres  Personlighed  respekteret, 
men  dens  Byrder  kunde  de  ikke  bære  endnu  —  og 
deres  haabløse  Syn  paa  Elendigheden  truede  med  at 
kvæle  dem.  Saa  lavede  de  Obstruktion,  deres  egen 
Sprængthed  fik  dem  til  at  ville  sprænge  det  hele. 
De  var  hans  besværligste  Modstandere. 

Hidtil  havde  de  haft  sørgelig  Ret,  men  nu  begreb 
han  ikke  deres  desperate  Utaalmodighed  længer. 
Han  havde  givet  dem  en  Ide  nu,  hvormed  de  kunde 
erobre  Verden  netop  ved  at  bevare  Sammenhængen; 
og  naar  de  ikke  tog  ved  den,  maatte  de  være  syge. 
Ud  fra  det  Synspunkt  tog  han  deres  splittende  Agi- 
tation med  Ro;  Sundheden  skulde  nok  sejre! 

For  Tiden  agiterede  Peter  Drejer  for  en  Masse- 
demonstration fra  de  Arbejdsløses  Side.  Han  vilde 
have,  de  alle  tyve  Tusend  Mand  med  Koner  og 
Børn  skulde  slaa  sig  ned  paa  Raadhuspladsen  eller 
Amalienborg  Slotsplads  —  og  nægte  at  flytte  sig  der- 
fra til  Samfundet  tog  sig  af  dem. 

„Saa  har  Offenligheden  Valget  mellem  at  høre  paa 
deres  Krav  eller  køre  op  med  Sprøjter  og  Kano- 
ner," sagde  han.  Kanske  gik  der  saa  Hul  paa  Spørgs- 
maalet. 

„Pas  saa  paa,  Politiet  ikke  arresterer  dig,"  sagde 
Pelle  advarende.  „Saa  staar  dine  Folk  uden  Hoved 
—  og  du  har  lokket  dem  op  i  en  latterlig  Situation, 
som  kun  fører  til  Nederlag." 

„De  skal  tage  sig  i  Agt,  de  Køtere!"  svarede  Pe- 
ter truende.  „Den  første  Haand  der  griber  efter  mig, 
hugger  jeg  Hl." 

„Og  hvad  saa?  Hvad  opnaar  du  ved  at  slaa  til 
Betjentene?  De  er  kun  Redskabet  —  og  der  er  nok 
af  dem!" 

Peter  lo  skarpt:  „Nej  det  er  ikke  Betjentene  — 
og  heller  ikke  Assistenten eller  Politidirek- 
tøren!   Det  er  ingen,  du det  er  saa  bekvemt, 

ingen  kan  gøre  for  det!  Paa  den  Maade  har  man 
altid  snigløbet  os  —  overalt  dukker  Ondet  sig  og 
forsvinder,  naar  man  vil  have  fat  i  det  — :  det  var 
ikke  mig!  Nu  Arbejderen  staar  og  kræver  sin  Ret, 
ser  Arbejdsgiveren  ogsaa  sin  Fordel  ved  at  forsvinde, 
og  det  upersonlige  Aktieselskab  dukker  op.  Aa,  denne 
Satans  Skulken  udendom!  hvor  skal  man  henvende 
sig?  —  der  er  ingen  der  har  Skylden  mere!  Men 
ser  du,  nu  skal  der  gøres  for  det!  rammer  jeg  Haan- 
den,  saa  rammer  jeg  ogsaa  det  der  staar  bag  —  man 

maa  slaa  til  det  man  kan  se.  Jeg  har  anskaffet  mig 
en  Revolver  mod  Politiet,  det  skal  ikke  upaatalt 
gøres  til  et  uskyldigt  Levebrød  at  bære  Vaaben  mod 
sine  egne." 


XVII 

Pelle  kom  en  Lørdag  Aften  hjem  med  Toget,  han 
havde  været  ude  i  en  Provinsby  og  hjulpet  et  koo- 
perativt Foretagende  i  Gang. 

Det  var  sent,  men  mange  Butikker  havde  endnu 
aabent,  de  kastede  straalende  Lys  ud  i  Ruskregnen, 
hvor  Gadens  sorte  Strøm  randt  bestandig  lige  fort. 
Nu  først  kom  de  arbejdende  Kvinder  fra  den  indre 
By,  blege  Maskinskriversker,  Kasserersker,  der  endnu 
havde  Kolportage- Romanens  Spænding  i  Øjnene, 
Syerskerne  fra  de  store  Forretninger.  Nogle  hastede 
afsted  med  Blikket  ligeud  uden  at  lade  sig  forstyrre 
af  Gadens  enlige  Sværmere  —  de  havde  noget  som 
ventede  dem  —  kanske  et  lille  Barn.  Andre  havde 
ikke  noget  at  haste  efter  men  gik  og  saa  sig  trætte 
om  —  og  kunde  pludselig  leve  op  ved  Synet  af  en 
ung  Mand  i  Vrimlen. 

Rengøringskoner  var  paa  Vej  hjemad  med  Kurven 
paa  Armen;  de  havde  haft  en  lang  Dag  og  slæbte 
Benene  tungt  efter  sig.  Gaden  var  fuld  af  kvindelige 
Arbejdere,  det  var  den  omvendte  Verden-!  de  daar- 
lige  Tider  kaldte  Kvinderne  frem  og  lod  Mændene 
sidde.  Paa  Hjemvejen  besørgede  de  Indkøbene  for 
Søndagen;  inde  hos  Slagter  og  Spækhøker  stod  de 
og  hang  som  trætte  Øg  og  ventede  paa  deres  Tur. 
Blaafrosne  Unger  stod  og  rakte  sig,  med  Haanden 
krampagtigt  knyttet  om  Skillingerne;  de  lagde  Hagen 
paa  Disken  og  gloede  forslugent  paa  Madvarerne, 
mens  Lyset  brødes  forunderlig  rigt  i  deres  glubske 
Øjne. 

Pelle  gik  rask  til  for  at  komme  ud  paa  det  aabne 
Land.  Han  holdt  ikke  af  disse  øde  Gader  i  Byens 
Udkant,  hvor  Armoden  rejste  sig  som  et  Fuglefjæld 

paa  begge  Sider  af  den  smalle  Kløft,  og  Mørket  suk- 
kede under  saa  meget.  Naar  han  kom  ind  i  saadan 
en  endeløs  Stenkløft,  hvor  Et-  og  Toværelseslejlig- 
hederne strakte  sig  over  hinanden  i  syv  Rækker  saa 
langt  han  kunde  se,  truede  Modet  med  at  svigte 
ham.  Det  var  som  at  vandre  paa  en  uhyre  Kirke- 
gaard for  brustne  Haab,  alle  disse  Tusender  Familier 
var  lige  saa  mange  Vanskæbner;  de  havde  lagt  lyst 
og  haabefuldt  ud  allesammen,  og  nu  sad  de  her  og 
sloges  med  Tomheden. 

Han  gik  rask  udad  langs  Markvejen,  det  var  bælg- 
mørkt og  regnede,  men  han  kunde  Grøfter  og  Stier 
udenad.  Langt  oppe  paa  Bakken  skinnede  et  Lys, 
det  mindede  om  en  Stjærne  der  stod  lavt  paa  Him- 
len —  det  maatte  være  Lampen  fra  Bruns  Sove- 
værelse. Han  undredes  paa,  at  den  gamle  var  paa 
Færde  endnu;  han  blev  hurtig  træt,  nu  han  var  kom- 
met ud  af  et  langt  Livs  Beskæftigelse,  og  plejede  at 
gaa  tidlig  i  Seng.  Han  havde  maaske  glemt  at  slukke 
Lampen. 

Pelle  havde  slaaet  Kraven  op  om  Ørerne  og  følte 
sig  hyggelig  til  Mode  —  han  holdt  af  at  gaa  ene  i 
Mørket.  I  gamle  Dage  havde  dets  gabende  Tomhed 
fyldt  ham  med  panisk  Skræk,  men  Fængslet  havde 
gjort  hans  Sind  fortroligt  med  det;  han  kunde  gaa 
og  glæde  sig  til  disse  ensomme  Natture  hjem  over 
Markerne.  Saa  døde  Byens  Larm  bag  ham,  og  han 
indaandede  den  rene  Luft,  der  syntes  at  staa  lige 
ind  mod  ham  fra  Verdensrummet.  Alt  det,  Manden 
ikke  kan  dele  med  nogen,  kom  op  i  ham  paa  disse 
Ture.  I  den  daglige  Kamp  kunde  han  ofte  nok  have 
en  nedslaaende  Fornemmelse  af,  at  Udfaldet  beroede 
paa  rene  Tilfældigheder.  Det  var  ikke  nemt  at  skaffe 
sig  Ørenlyd  gennem  den  tusendstemmige  Larm;  der 
skulde  Sensation  til  for  at  fange  Opmærksomheden, 
og  han  kom  blot  med  en  ganske  ordinær  Ide  og 
paastod,  at  den  uden  at  stanse  et  Hjul  kunde  om- 
skabe Verden.  Det  bestaaende  gjorde  sig  ikke  en- 
gang den  Ulejlighed  at  bekæmpe  ham,  selv  Fabri- 
kanterne inden  for  Faget  tog  hans  Foretagende  med 

Ro  og  lod  til  at  have  opgivet  Krigen  mod  ham.  Han 
havde  ventet  sig  stor  Modstand  og  glædet  sig  til  at 
overvinde  den  —  og  denne  Ligegyldighed  fik  ham 
undertiden  til  at  tvivle  om  sig  selv.  Hans  ubetvinge- 
lige Ide  gik  jo  blot  under  i  Livets  brogede  Virvar! 

Men  her  ude  paa  Landet,  hvor  Natten  laa  over 
Jorden  som  stor  Ro,  fik  han  sine  Kræfter  igen.  Alt 
det  ligegyldige  faldt  bort,  og  han  saa,  at  han  ligesom 
de  dybe  Bropiller  havde  sit  egenlige  under  Over- 
fladen. Saa  uanseligt  han  ragede  op,  hvilede  han  paa 
et  uhyre  Underlag,  Ensomheden  omkring  ham  af- 
slørede det  for  ham  og  fik  ham  til  at  føle  sig  væl- 
dig. Mens  man  oversaa  hans  Foretagende,  skulde 
han  gøre  det  saa  stærkt,  at  de  løb  Panden  imod  det 
naar  de  vaagnede. 

Pelle  var  glad  for  at  bo  paa  Landet,  det  var  hans 
Drøm  engang  at  flytte  Arbejderne  der  ud  igen.  Byen 
fik  han  mere  og  mere  imod,  han  lærte  aldrig  at  blive 
helt  fortrolig  med  den.  Det  var  bestandig  lige  besyn- 
derligt at  færdes  i  denne  summende  Kube,  hvor 
hver  syntes  at  snurre  for  egen  Regning  og  alle  dog 
bankedes  ind  under  én  stor  Vilje  —  Sultens.  Byen 
øvede  en  dump  Magt  over  Sindene,  den  drog  de 
fattige  til  ved  en  Løgn  om  Lykken.  Og  naar  den 
først  havde  dem,  holdt  den  dem  dæmonisk  fast. 
Den  giftige  Luft  var  ligesom  Opium,  de  usleste  Stak- 
ler drømmer  sig  Lykken  i  den;  og  naar  de  først 
havde  faaet  Smag  paa  det,  var  de  ikke  Mennesker 
for  at  rejse  ud  til  den  jævne  Hverdag  igen.  Der  laa 
altid  noget  forfærdeligt  bag  Byens  Fysiognomi,  som 
lurede  den  blot  paa  at  drage  Mennesker  ind  i  Net- 
tet og  suge  dem  ud.  Om  Dagen  kunde  det  tilsløres 
af  de  mange  Lyde,  men  Mørket  bar  det  frem. 

Hver  Aften  inden  Pelle  gik  i  Seng,  maatte  han  ud 
til  Gavlen  og  stirre  ud  i  Natten;  det  var  en  gam- 
mel Bondeskik,  han  havde  arvet  fra  Lassefar  og  hans 
Far  igen.  Saa  søgte  hans  Blik  spørgende  ned  over 
Byen,  hvor  hans  Tanker  i  Forvejen  var.  Paa  Sol- 
skinsdage var  den  kun  Røg  og  Dis,  men  saadan  en 
bælgmørk  Nat  laa  der  et  festligt  Lysskær  over  den. 

Pelle  Erobreren.  IV  13 

Byen  havde  en  egen  Ævne  til  at  fælde  Mørket  ned 
over  sig  og  tænde  hvidt  kunstigt  Lys  i  det.  Den  laa 
lavt  —  ligesom  en  Sump  med  Fald  fra  alle  Sider 
—  alle  Afløb  mundede  ud  i  den;  dens  lysende  Taage 
syntes  at  naa  ud  til  Landets  yderste  Grænser  — 
alting  søgte  denne  Vej.  Store  Guldfluer  stod  og 
gyngede  over  Sumpen  i  metallisk  Pragt,  Myg  dan- 
sede hen  over  den  som  sorgløse  Skygger.  Der  stod 
en  uophørlig  Summen  af  det;  og  nedenunder  laa 
Dybet,  som  havde  fostret  dem,  og  boblede  saa  han 
kunde  høre  det  helt  herop. 

Undertiden  flakkede  Byens  Lys  op  over  Himlen 
som  Genskæret  fra  en  uhyre  Esse.  Det  var  som  et 
umaadeligt  Hjærte  bankede  panisk  i  Mørket  dernede, 
hans  eget  smittedes  af  det  og  snøredes  sammen  i 
uklar  Angst.  Skrig  kunde  pludselig  stige  op  dernede 
fra,  og  man  ønskede  det  næsten;  et  stærkt  Udbrud 
var  en  Lettelse  oven  paa  den  evige  latente  Spæn- 
ding. Dernede  under  Stadens  Mure  var  Mørket  al- 
tid levende,  som  en  tung  Livsstrøm  gled  det  afsted, 
randt  trægt  mellem  Kipper  og  Buler  og  Kaserner 
med  sit  skæbnesvangre  Indhold  af  Nød  og  Forban- 
delser. Dets  dulgte  Færden  indgød  ham  Rædsel; 
han  hadede  Byen  for  dens  Mørke  der  fjælede  saa 
meget. 

Han  var  stanset  foran  Gryet  og  stod  og  stirrede 
nedover.  Pludselig  hørte  han  en  Lyd  indefra,  som 
fik  ham  til  at  fare  sammen;  han  lukkede  sig  hurtigt 
ind.  Ellen  kom  ud  i  Gangen,  hun  saa  forstyrret  ud. 

„Gudskelov  du  kom,"  udbrød  hun  —  „Anna  er 
saa  syg."    Hun  glemte  helt  at  sige  Goddag  til  ham. 

„Er  det  alvorligt?"  spurgte  Pelle  og  skyndte  sig 
af  Overtøjet. 

„Det  er  det  gamle  igen.  Jeg  lod  en  Vogn  fra 
Gaarden  køre  ind  efter  Doktoren  —  det  blev  dyrt 
du,  men  Brun  sagde  jeg  skulde.  Hun  skal  have 
varm  Mælk  med  Emsersalt  og  Sodavand  i.  —  Du 
kommer  til  at  slaa  Kulden  af  dig  ved  Kakkelovnen, 
før  du  gaar  op  til  hende  —  men  skynd  dig  lidt. 
Hun  ligger  hele  Tiden  og  spørger  efter  dig." 

Sygeværelset  laa  i  Halvmørke,  Ellen  havde  hængt 
en  rød  Skærm  over  Lampen,  for  at  Lyset  ikke 
skulde  genere  den  lille.  Brun  sad  paa  en  Stol  ved 
Sengen  og  stirrede  ufravendt  paa  Barnet,  som  laa 
og  smaapludrede  i  Feberdøs,  han  gjorde  Tegn  til 
Pelle  at  han  skulde  gaa  stille.  „Hun  sover,"  hvi- 
skede han.  Den  gamle  Mand  saa  ulykkelig  ud. 

Pelle  bøjede  sig  stille  ned  over  hende;  hun  laa 
med  lukkede  Øjne  men  sov  ikke,  hendes  hede 
Aande  gik  over  hans  Ansigt  i  korte  Stød.  Idet  han 
vilde  rette  sig,  aabnede  hun  Øjnene  og  smilede  til 
ham. 

„Hvad  er  det  med  Søster,  vil  hun  nu  til  at  være 
syg  igen?"  sagde  han  sagte.  Jeg  troede  Solen  havde 
jaget  den  slemme  Bronkitis  væk. 

Barnet  rystede  resigneret  paa  Hovedet.  „Hør 
Kældermanden!"  hviskede  hun.  Han  sad  og  peb  af 
alle  Kræfter  nede  i  hendes  Luftrør,  hun  lyttede 
efter  ham  med  et  alvorligt  Udtryk.  Saa  listede  hun 
sin  Haand  op,  og  strøg  Faderen  over  Ansigtet  som 
vilde  hun  trøste  ham. 

Men  Brun  puttede  den  straks  ned  igen,  og  dæk- 
kede hende  til  om  Skuldrene.  „Dér  kunde  vi  nær 
have  sat  Dukken  over  Styr,"  sagde  han  betænke- 
ligt. Han  havde  lovet  hende  en  stor  Dukke,  naar 
hun  vilde  holde  sig  godt  dækket. 

„Faar  jeg  den  endnu?"  spurgte  hun  gispende  og 
stirrede  forskrækket  paa  ham. 

Ja  vist  faar  du  den.  Og  naar  du  skynder  dig  at 
blive  rask,  faar  du  en  Vogn  ogsaa,  med  Gummi- 
hjul." 

Ellen  kom  ind  og  afbrød  dem:  „Nu  har  jeg  gjort 
Hr.  Bruns  Soveværelse  i  Stand,"  sagde  hun  og 
lagde  sin  Haand  beroligende  over  Barnets  spændte 
Træk. 

Bibliotekaren  rejste  sig  nølende:  „Det  vil  altsaa 
sige  det  samme  som,  at  nu  skal  Hr.  Brun  gaa  i 
Seng,"  sagde  han  halv  misfornøjet.  Ja  ja,  saa  God- 
nat da!  Jeg  stoler  paa  I  kalder,  dersom  det  skulde 
blive  værre." 

13* 

„Hvor  er  han  dog  god,"  sagde  Ellen  sagte.  „Han 
har  siddet  herinde  hele  Tiden  og  passet  paa  at 
Barnet  laa  dækket.  Vi  tør  ikke  røre  os  for  ham, 
fordi  hun  skal  have  Ro;  men  han  kan  ikke  selv 
dy  sig  for  at  sludre  med  hende,  hvergang  hun  aab- 
ner  Øjnene." 

Ellen  havde  flyttet  Lasse  Fredrik  ned  i  Sovevæ- 
relset og  sat  sin  egen  Seng  herop  for  at  vaage  ved 
Barnet.  „Nu  skulde  du  gaa  i  Seng,"  sagde  hun 
sagte  til  Pelle  —  „du  maa  jo  være  dødtræt  efter 
Rejsen.  Forrige  Nat  i  Toget  fik  du  vist  heller  ikke 
sovet  noget." 

Han  saa  træt  ud,  men  hendes  Overtalelser  nyt- 
tede ikke,  han  vilde  blive  heroppe.  „Jeg  kan  allige- 
vel ikke  sove  under  disse  Forhold,"  hviskede  han; 
„og  i  Morgen  er  det  jo  Søndag." 

„Saa  læg  dig  paa  min  Seng  da!  Det  hviler  dog 
altid  lidt." 

Han  lagde  sig  ned  for  at  føje  hende,  og  laa  og  stir- 
rede op  i  Loftet,  mens  han  lyttede  til  Barnets  korte, 
rallende  Aandedræt.  Han  kunde  høre  hun  ikke  sov; 
hun  laa  og  legede  med  den  rallende  Lyd  og  fik 
Kældermanden  til  snart  at  snakke  med  grov  Stem- 
me, snart  at  pibe.  Hun  syntes  helt  fortrolig  med 
denne  ondartede  Snakken  med,  der  allerede  havde 
kostet  hende  saa  mange  Sygetimer  og  lød  saa  pin- 
ligt i  Pelles  Øren.  Hun  havde  en  underlig  resigne- 
ret Maade  at  bære  Sygdom  paa,  som  hørte  Bagga- 
dens Væsner  til;  hun  blev  ikke  urimelig  og  for- 
dringsfuld men  laa  gærne  og  underholdt  sig  selv. 
Det  var  ligesom  hun  følte  sig  taknemmelig  mod 
Lejet,  hun  var  altid  i  bedst  Humør,  naar  hun  laa. 
Solen  herude  havde  brunet  hende  godt,  men  der 
maatte  sidde  noget  i  hende,  den  ikke  havde  faaet 
Bugt  med  —  man  flyttede  ikke  saadan  fra  Bagga- 
dens onde  Luft. 

Hvergang  hun  fik  et  Hosteanfald,  rejste  Pelle 
hende  over  Ende  og  hjalp  hende  til  at  spytte.  Hun 
blev  blaarød  i  Hovedet  af  Hosten,  og  saa  paa  ham 
med   Øjne   der  var  ved  at   briste  under  den  vold- 

somme  Anstrængelse.  Saa  kom  Ellen  med  den  var- 
me Mælk  og  Emsersaltet,  den  lille  drak  det  med  et 
resigneret  Udtryk  —  og  faldt  hen  igen. 

„Saa  slemt  har  det  aldrig  været  før,"  hviskede 
Ellen  —  „hvad  kan  det  saa  nytte?  Maaske  er  Land- 
luften slet  ikke  god  for  hende." 

„Det  skulde  den  dog  gærne  være,"  sagde  Pelle 
—  „for  ellers  er  hun  jo  en  lille  forgiftet  Stakkel." 

Ellens  Stemme  klang  af  den  Mulighed,  at  de 
kunde  komme  til  at  flytte  tilbage  til  Byen  igen  for 
Barnets  Skyld.  For  hende  var  Byluften  ikke  ond, 
men  simpelthen  mildere  end  den  herude.  Gennem 
flere  Slægtled  var  hun  vænnet  til  den  og  havde 
overvundet  dens  skadelige  Indflydelser;  for  hende 
var  den  god  som  kun  Hjemegnens  Luft  er  det. 
Hun  kunde  bo  hvor  det  skulde  være,  men  hendes 
Barndoms  Egn  maatte  der  ikke  siges  noget  paa.  Saa 
blev  hun  ivrig. 

Barnet  var  vaagnet  ved  deres  Hvisken  og  laa  og 
stirrede  paa  dem.  Jeg  dør  ikke?  gør  jeg  vel?" 
spurgte  hun  i  ud  Stuen. 

De  bøjede  sig  over  hende. 

„Nu  skal  du  putte  dig  og  ikke  tænke  paa  saadan 
noget,"  sagde  Ellen  angst. 

Men  Barnet  blev  haardnakket  ved  sit.  „Hvis  jeg 
nu  dør,  vil  I  saa  sørge  lige  saa  meget  over  mig 
som  over  Johanne?"  spurgte  hun  spændt  og  holdt 
dem  fast  med  sine  Øjne. 

Pelle  nikkede,  det  var  ham  ikke  muligt  at  sige 
noget. 

„Vil  du  tjære  Loftet  sort,  for  at  vise  at  du  sør- 
ger over  mig?  —  Vil  du,  Far?"  vedblev  hun  ubøn- 
hørligt og  saa  paa  ham. 

Ja,  ja!"  sagde  Ellen  fortvivlet  og  kyssede  hende 
paa  Munden  for  at  faa  hende  til  at  tie. 

Saa  lagde  Barnet  sig  tilfreds  om  paa  Siden;  et 
Øjeblik  efter  sov  hun. 

„Hun  er  ikke  hed  mere,"  hviskede  Pelle.  Jeg 
tror  Feberen  er  forbi."  Hans  Ansigt  var  forfærdelig 
alvorligt;   Døden   havde  strøget  hen  over  det  med 

sin  kolde  Haand.  Han  vidste  det  kun  var  i  Spøg, 
men  kunde  alligevel  ikke  ryste  Indtrykket  af  sig. 

De  sad  tavse  og  lyttede  til  Barnets  Aandedræt, 
der  lød  roligt  nu.  Ellen  havde  søgt  Pelles  Haand, 
en  Gang  imellem  gøs  hun  sammen.  De  rørte  sig 
ikke,  men  sad  blot  og  lyttede,  mens  Tiden  randt  syn- 
gende fordi  dem.  Saa  galede  Hanen  dernede  og 
vakte  Pelle,  Klokken  var  tre;  Barnet  havde  sovet 
roligt  i  to  Timer  nu.  Lampen  var  ved  at  brænde  ud, 
han  skimtede  svagt  Ellens  Profil  i  Halvmørket; 
Svangerskabet  havde  fortæret  noget  af  Sommerens 
Huld  og  gjort  Ansigtet  sartere.  Hun  saa  træt  ud. 

Han  rejste  sig  lydløst  og  kyssede  hende  paa 
Panden.  „Gaa  nu  ned  og  i  Seng,"  hviskede  han  og 
førte  hende  hen  imod  Døren. 

Der  lød  listende  Trin  udenfor,  det  var  Brun  der 
var  henne  for  at  lytte  til  den  Syge,  han  havde  slet 
ikke  været  i  Seng.  Inde  i  hans  Arbejdsværelse 
brændte  Lampen,  og  Bordet  var  fuldt  af  Papirer; 
han  havde  siddet  og  skrevet. 

Han  blev  oprømt,  da  han  hørte  at  Anfaldet  nu 
var  ovre.  „Jeg  synes  hellere  Fruen  skulde  traktere 
med  en  Kop  Kaffe,"  svarede  han,  da  Ellen  skændte 
paa  ham  fordi  han  ikke  sov. 

Ellen  gik  ned  og  lavede  Kaffe.  De  drak  den  inde 
hos  Brun;  Dørene  stod  paa  Klem,  saa  de  kunde 
høre  efter  Barnet. 

„Det  har  været  en  drøj  Nat,"  sagde  Pelle  og 
strøg  sig  over  Panden. 

Ja,  skal  det  blive  saadan  ved,  saa  kommer  vi 
vist  til  at  flytte  tilbage  til  Byen,"  sagde  Ellen  haard- 
nakket. 

„Vi  maa  hellere  begynde  at  give  hende  koldt 
Vand  om  Morgenen,  saa  snart  hun  er  rask  —  og 
se  at  faa  hende  hærdet,"  sagde  Pelle. 

Ja  Pelle  tror,  at  det  er  den  onde  Luft  og  den 
gode  der  nu  slaas  om  Barnet,  og  at  det  bare  er 
derfor  hun  har  det  daarligere  end  inde  i  Byen," 
vendte  Ellen  sig  til  Brun. 

„Det  er  det  ogsaa,"  sagde  Brun  alvorligt.  „Og  saa- 
dan  et  sygt  Barn  giver  noget  at  tænke  paa." 


XVIII 

Den  næste  Dag  var  man  sent  paa  Færde.  Ellen 
vaagnede  først  ved  Titiden  og  var  helt  forskrækket; 
men  da  hun  kom  op,  var  der  varmt  og  i  Stand  alle- 
vegne, Lasse  Fredrik  havde  besørget  det.  Hun  kunde 
gaa  lige  i  Lag  med  Frokosten. 

Søster  var  helt  kvik  igen.  Ellen  flyttede  hende 
ned  i  Dagligstuen  og  redte  op  paa  Sofaen,  dér  sad 
hun  helt  stoppet  ind  i  Puder  —  og  spiste  med  ved 
Bordet. 

„Er  du  ked  af,  Søster  bli'r  rask,  gamle  Mand?" 
spurgte  Svend  Trøst. 

Jeg  hedder  ikke  gamle  Mand.  Jeg  hedder  Bedste- 
far —  eller  ogsaa  Hr.  Brun!"  sagde  Bibliotekaren 
leende  og  saa  hen  paa  Ellen.  Hun  rødmede. 

„Er  du  ked  af,  Søster  bli'r  rask,  Bedstefar?"  gen- 
tog Drengen  med  en  morsom  pedantisk  Ordrethed. 

„Men  hvorfor  skulde  jeg  dog  være  ked  af  det,  du 
lille  Dumrian?" 

„For  saa  skal  du  jo  gi'e  Penge!" 

„Dukken  ja  —  det  er  skam  ogsaa  sandt.  Du  maa 
ha'e  Taalmodighed  til  i  Morgen,  Søster  —  for  i  Dag 
er  det  Søndag." 

Anna  havde  spist  sit  blødkogte  Æg  og  vendt  Skal- 
len om  i  Æggebægeret,  saa  det  saa  ud  som  Ægget 
ikke  var  rørt.  Hun  skubbede  det  langsomt  hen  mod 
Brun. 

„Hvad  er  det  nu?"  udbrød  han  og  skubbede  Bril- 
lerne op  i  Panden.  —  „Du  har  jo  ikke  spist  dit  Æg." 

Jeg  kan  ikke,"  sagde  hun  og  hang  med  Hovedet. 

„Men  hun  maa  jo  fejle  noget,"  sagde  den  gamle 
himmelfalden  —  „saadan  et  stort  fedt  Æg!  Ja  ja,  saa 
spiser  jeg  det."  Han  gav  sig  til  at  banke  Hul  paa 
Ægget,  Anna  og  Svend  Trøst  fulgte  hans  Bevægelser 

med  jublende  Øjne  og  maatte  holde  sig  for  Munden; 
først  i  det  Øjeblik  Skeen  plumpede  igennem  Skallen 
og  Brun  for  op  for  at  kyle  dem  det  hele  i  Hove- 
det, sprudede  de  løs.  Det  var  en  Spas,  der  kunde 
gentages  saa  tidt  det  skulde  være,  uden  at  de  tre 
fandt  den  forslidt. 

Mens  de  spiste,  kom  Bonden  oppe  fra  Bakkegaar- 
den  for  at  meddele,  at  de  maatte  belave  sig  paa  at 
flytte,  da  han  agtede  at  sælge  Huset.  Det  var  en  af 
disse  Overdrevets  Bønder,  som  Storstaden  havde 
slaaet  ud  af  Ligevægt.  Han  havde  siddet  heroppe  og 
set  den  gro  ud  om  den  ene  Gaard  efter  den  anden 
og  gøre  Ejerne  til  Millionærer,  og  gik  bestandig  og 
ventede  paa  at  Turen  skulde  komme  til  ham.  Jorden 
forsømte  han,  selv  den  rigeste  Høst  blev  jo  latterlig 
lille  ved  Siden  af  hans  gyldne  Drømme  —  saa  fik 
Markerne  Lov  at  ligge  og  bære  Ukrudt. 

Ellen  var  lige  saa  bestyrtet  som  Pelle  ved  Tanken 
om  at  skulle  forlade  Gryet;  det  var  deres  Hjem  — 
deres  Rede  tilmed;  al  deres  Lykke  og  Trivsel  hang 
i  Grunden  sammen  med  denne  Plet. 

„De  kan  jo  købe  Huset,"  sagde  Bonden.  Jeg  har 
et  Bud  paa  femten  Tusend  —  det  vil  jeg  lade  det 
gaa  for." 

De  sad  og  drøftede  det,  efter  at  han  var  gaaet. 
„Det  er  meget  billigt  for  det,"  sagde  Brun.  „Om  et 
Par  Aar  har  I  Byen  ud  ad  disse  Kanter,  og  saa  er 
det  mindst  det  dobbelte  værd." 

„Ja  det  kan  nok  være,"  sagde  Pelle.  „Men  Beløbet 
skal  baade  skaffes  til  Veje  og  forrentes." 

„Der  indestaar  jo  otte  Tusind  i  1ste  Prioritet,  og 
Hypotekforeningen  laaner  det  halve  —  det  bliver 
tolv.  Saa  er  der  tre  Tusend  igen,  og  dem  er  jeg  ikke 
bange  for  at  sætte  i  som  tredje  Prioritet,"  sagde 
Brun. 

Men  det  holdt  Pelle  ikke  af.  „Der  bliver  Brug 
nok  for  Deres  Penge  i  Virksomheden,"  sagde  han. 

Ja  ja!  Men  naar  I  sætter  Huset  i  Stand  og  lader 
det  omvurdere,  er  jeg  vis  paa  I  kan  faa  alle  femten 

Tusend  i  Laaneforeningerne,"  sagde  Brun.  „Jeg  tror, 
I  staar  jer  ved  det." 

Ellen  havde  faaet  Blyant  og  Papir  fat  og  sad  reg- 
nede. „Hvor  mange  Procent  skal  man  regne  til  Ren- 
ter og  Afdrag?"  spurgte  hun. 

„Fem,"  mente  den  gamle.  „I  gør  jo  selv  alt  Ar- 
bejdet ved  Vedligeholdelsen." 

„Saa  tør  jeg  godt,"  sagde  hun  og  saa  frejdigt  paa 
dem.  „Det  maatte  være  morsomt  at  eje  sit  Hus  selv! 
Synes  du  da  ikke,  Pelle?" 

„Nej  jeg  syntes  det  er  ganske  vildt,"  svarede  Pelle. 
„Vi  kommer  til  at  sidde  for  en  Husleje  af  halv- 
ottende Hundrede  Kroner." 

Ellen  var  ikke  bange  for  den  Husleje,  det  kunde 
Hus  og  Have  nok  bære.  „Og  om  nogle  Aar  kan  vi 
sælge  Jorden  til  Byggegrunde  og  tjene  mange  Penge," 
sagde  hun.  Hun  var  rød  i  Kinderne. 

Pelle  lo:  „Ja  Spekulationen  —  er  det  ikke  den 
Bakkegaardsbonden  er  ved  at  gaa  i  Stykker  paa?" 
Han  havde  nok  om  Ørerne  og  følte  ingen  Trang  til 
selv  at  have  Ejendom  at  slaas  med. 

Men  Ellen  blev  blot  mere  og  mere  opsat.  „Saa 
køb  det  selv  da!"  sagde  Pelle  leende.  Jeg  har  ingen 
Lyst  til  at  blive  Millionær." 

Ja  det  vilde  Ellen  gærne.  „Men  saa  skal  Huset 
ogsaa  være  miY,"  erklærede  hun.  „Og  dersom  jeg 
tjener  Penge  paa  det,  vil  jeg  have  Lov  til  at  bruge 
dem  ganske  som  jeg  vil.  De  skal  ikke  gaa  ind  i  jeres 
bundløse  Fælleskasse."  Mændene  lo. 

„Brun  og  jeg  gaar  os  en  Tur,"  sagde  Pelle.  „Saa 
kan  vi  jo  gaa  ind  og  skrive  Slutseddel  for  dig  med 
det  samme." 

De  gik  neden  om  Haven  og  fulgte  Bakkeranden 
Syd  efter.  Vejret  var  klart,  det  var  slaaet  om  til 
let  Frost,  ned  over  Markerne  laa  hvid  Rim.  Hvor 
den  lave  Sol  faldt  paa,  smæltede  Rimen  og  det  vis- 
sent grønne  Græs  kom  frem. 

„Her  er  i  Grunden  smukt,"  sagde  Brun.  „Se  hvor 
pyntelig  Byen  tager  sig  ud  med  sine  Taarne  —  man 
skal  bare  ikke  bo  dernede.  Jeg  sad  og  tænkte  paa 

det  i  Nat,  da  Barnet  laa  der  og  sloges  med  Hosten 

—  Arbejderne  faar  i  Grunden  ingen  Del  i  Solen! 
Heller  ikke  de  der  forøvrigt  har  det  ordenligt.  Og 
saa  fik  jeg  Lyst  til  at  bygge  Boliger  til  vore  Folk 
her  paa  Bakkekammen  til  begge  Sider  af  Gryet  — 
den  ny  Tids  Folk  skulde  gærne  bo  højere  og  lysere 
end  andre.  Jeg  har  tænkt  mig  det  ordnet  saaledes, 
at  jeg  foreløbig  stod  i  Forskud  for  Grundene,  og 
Virksomheden  efterhaanden  indløste  dem  af  sit  Over- 
skud. Det  er  nok  saa  praktisk  som  at  dele  Over- 
skuddet mellem  Arbejderne,  derved  skaber  vi  Vær- 
dier for  Foretagendet.  Apropos  Overskud  —  du  har 
arbejdet  godt  Pelle!  Jeg  tog  et  Skøn  over  det  i  Nat, 
der  bliver  allerede  en  halv  Snes  Tusend  i  Aar.  Naa, 
men  for  at  komme  tilbage  til  det  vi  talte  om:  Prio- 
ritetslaanene  plejer  at  kunne  dække  Omkostningerne 
ved  Bebyggelsen,  og  naar  de  om  en  Aarrække  er 
amortiserede,  staar  det  hele  ubehæftet." 

„Hvem  skal  eje  det?"  spurgte  Pelle.  Han  gik  og 
tyggede  paa  et  Straa,  og  satte  Benene  sindigt  frem 

—  som  en  Bonde  der  gaar  i  Pløjejord. 
„Fællesskabet!  Det  skal  ordnes  saaledes,  at  Hu- 
sene ikke  kan  overdrages  og  ikke  behæftes  med  ny 
Laan.  Vore  Fællesforetagender  maa  unddrages  enhver 
Form  for  Spekulatiou,  derved  begrænses  Kapitalens 
Omraade.  Det  hele  skulde  hvile  i  sig  selv,  og  kunne 
ophæve  Privatejendommen  inden  for  sine  Rammer. 
Du  ser,  det  er  din  egen  Ide  om  et  Samfund  i  Sam- 
fundet, jeg  bygger  videre  paa!  Endnu  er  det  ikke 
nemt  at  finde  en  juridisk  Form,  hvorunder  det  hele 
kan  hvile  i  sig  selv;  men  foreløbig  leder  du  og  jeg 
det  —  og  Morten  hvis  han  vil  være  med.  Jeg  tænker 
han  kommer  hjem  med  friske  Kræfter!" 

„Og  hvornaar  skal  den  Plan  realiseres?  Bliver 
det  i  en  nær  Fremtid?" 

„Allerede  nu  i  Vinter  havde  jeg  tænkt  —  derved 
bøder  vi  jo  ogsaa  lidt  paa  den  store  Arbejdsløshed. 
Tredve  Huse  —  det  er  dog  altid  en  Begyndelse. 
Og  bagved  ligger  jo  hele  Verden,  Pelle!" 

„Vil  De  gøre  Benyttelsen  af  Boligerne  obligatorisk 
for  vore  Arbejdere?" 

Ja  —  Fællesskabet  forpligter.  Man  kan  ikke  være 
halv  udenfor  og  halv  indenfor!  —  Naa,  hvad  synes 
du  saa?" 

„Det  er  en  stærk  Plan!"  sagde  Pelle.  „Vi  rejser 
vor  egen  By  her  paa  Bjærget." 

Den  gamles  Ansigt  lyste  af  Glæde.  „Der  er  dog 
lidt  ved  mig,  hva'?  —  der  er  ogsaa  gammelt  For- 
retningsblod  i  mine  Aarer.  Mine  Forfædre  har  tøm- 
ret sig  en  Verden  sammen  —  hvorfor  skulde  jeg 
være  ringere  end  de?  Jeg  skulde  have  været  yngre, 
du  Pelle!" 

De  gik  rundt  om  Bakken  og  kom  til  Gaarden  fra 
den  anden  Side.  „Det  hele  var  i  Grunden  ikke  for 
stort,  om  vi  skal  have  Plads  til  at  udvide  os,"  sagde 
Pelle,  der  ikke  var  bange  for  at  lægge  stort  ud,  naar 
det  galdt  en  stor  Plan. 

Jeg  gaar  netop  og  tænker  paa  det  samme,"  sva- 
rede Brun.  „Hvor  meget  er  her  —  et  Par  Hundrede 
Td.  Land?  Der  bliver  lige  Plads  til  et  Tusend  Fa- 
milier, naar  de  hver  skal  have  en  ordenlig  Plet  Jord." 

Saa  gik  de  ind  og  tog  det  hele  paa  Haanden  for 
en  kvart  Million. 

„Men  Ellen  —  hvordan  affinder  vi  os  med  hende?" 
udbrød  Pelle  da  de  var  paa  Hjemvejen. 

„Ja  det  er  skam  ogsaa  sandt!  Det  var  jo  hendes 
Ærende  vi  gik  —  og  nu  har  vi  selv  hugget  Forret- 
ningen. Naa,  hun  giver  sig  vel,  naar  hun  hører  hvad 
det  drejer  sig  om." 

„Det  er  jeg  ikke  vis  paa,"  sagde  Pelle  leende. 
„Maaske  naar  De  kommer  i  Lag  med  hende." 

„Naa,  fik  I  Huset?"  spurgte  Ellen,  hun  stod  i 
Døren  og  tog  imod  dem. 

Ja,  vi  fik  meget  mere  end  det,"  sagde  Brun  frisk- 
fyragtigt. „Vi  købte  hele  Historien." 

„Er  det  Alvor,  Pelle?" 

Han  nikkede. 

„Hvad  saa  mit  Hus  da?"  spurgte  hun  langsomt. 

Ja  det  købte  vi  jo  sammen  med  alt  det  øvrige," 

sagde  Brun.  „Men  det  kan  for  saa  vidt  nemt  skilles 
fra  —  det  er  blot  lidt  hurtigt  at  skyde  Hul  paa 
Fællesskabet,  før  det  endnu  er  etableret."  Han  sad 
lidt  og  ventede  paa,  at  Ellen  skulde  sige  noget.  Da 
hun  haardnakket  tav,  vedblev  han  lidt  kort: 

„Naa  —  ja  saa  er  der  ikke  mere  at  sige  til  den 
Ting!  Ret  skal  være  Ret,  og  i  Morgen  skal  jeg  træffe 
Anstalter  til  at  Huset  bliver  Dem  tilskødet  for  de 
femten  Tusend. —  Saa  maa  vi  jo  opgive  hele  Histo- 
rien, Pelle!  vi  kan  ikke  ha'e,  at  Manden  for  det 
hele  bor  i  sin  private  Ejendom.  Der  røg  den  Plan 
i  Lyset!" 

„Med  mindre  Ellen  og  jeg  indretter  os  i  hver  sit 
Hus,"  sagde  Pelle  polisk.  Jeg  kan  jo  bygge  lige  paa 
den  anden  Side  Skellet,  saa  kan  vi  dog  nikke  til 
hinanden." 

Ellen  saa  alvorligt  paa  ham.  „Jeg  synes  kun,  det 
er  lidt  underligt,  at  man  bestemmer  over  mine  Sa- 
ger uden  at  spørge  mig  først,"  sagde  hun  endelig. 

„Ja,  det  var  ogsaa  hensynsløst  af  os,"  svarede 
Brun,  —  „vi  haaber,  De  vil  slaa  en  Streg  over  det. 
De  giver  altsaa  Afkald  paa  Huset?" 

„Det  er  jeg  nok  nødt  til,  naar  Pelle  truer  med  at 
flytte  fra  mig,"  svarede  Ellen  smilende.  „Men  ked  af 
det  er  jeg;  jeg  er  vis  paa,  der  om  kort  Tid  havde 
været  Penge  at  tjene." 

„Det  bliver  ellers  morsomt,  dersom  Kvinderne 
skal  til  at  rykke  ind  i  vore  forladte  Sneglehuse," 
sagde  Brun  halv  alvorligt. 

„Ellen  har  altid  været  en  uforbederlig  Kapitalist," 
indskød  Pelle. 

Jeg  har  bare  aldrig  haft  saa  mange  Penge,  at  jeg 
ikke  skulde  vide  hvad  de  var  værd,"  svarede  Ellen 
slagfærdigt. 

Gamle  Brun  lo.  „Den  var  nok  til  Hr.  Brun!"  sag- 
de han.  „Men  siden  De  har  saadan  Mod  paa  Grund- 
spekulationen, Fru  Ellen,  saa  vil  jeg  foreslaa  Dem 
noget!  Til  det  Areal  vi  har  købt  hører  en  Stump 
Eng,  som  ligger  halvvejs  inde  ad  Byen  til  —  ved 
Mosen;  den  faar  De  i  Afstaaelse.  Den  er  ikke  noget 

værd  i  Øjeblikket  og  skal  fyldes  op  for  overhovedet 
at  faa  nogen  Værdi.  Men  det  varer  næppe  længe, 
før  Byen  er  derude  og  kræver  Plads." 

Det  havde  Ellen  ikke  noget  imod.  „Men  saa  vil 
jeg  have  Lov  til  selv  at  raade  over,  hvad  der  kom- 
mer ud  af  det,"  sagde  hun. 


XIX 

Solen  holdt  godt  ud  det  Aar.  Der  blev  ved  at 
hænge  Rester  af  Sommeren  i  Luften  helt  ind  i  De- 
cember. Hvergang  det  onde  Vejr  kom,  sagde  Ellen: 
„Nu  bliver  det  da  vist  Vinter!"  Men  Solen  slog  det 
til  Side  endnu  engang,  den  gik  lavt  ned  i  Syd  og 
kiggede  ind  i  hele  Stuen  som  om  den  skulde  tælle 
alle  Skilderierne. 

Den  store  gule  Gloire  blev  ved  med  at  bære,  hver 
Dag  kom  Ellen  ind  med  en  stor  tung  Buket  af  Ro- 
ser og  blodfarvet  Løv.  Hun  var  selv  tung  i  det,  den 
friske  Kulde  nappede  i  Næsen,  der  blev  stadig  spid- 
sere —  og  farvede  Kinderne  røde.  En  Dag  kom 
hun  og  holdt  en  stor  Buket  hen  mod  Pelle.  „Hvor 
mange  Penge  faar  jeg  at  holde  Jul  for?"  sagde  hun. 

Ja  sandelig,  Aaret  var  snart  forbi! 

Efter  Nytaar  blev  det  Vinter  for  Alvor.  Den  kom 
med  megen  Sne  og  Kulde  og  gjorde  det  til  en  be- 
sværlig Sag  at  holde  Forbindelse  med  Omverdenen 
—  des  nøjere  sluttede  man  sig  til  hinanden  inden 
Døre.  Anna  var  egenlig  skolepligtig  nu,  men  hun 
led  en  Del  af  Kulden  og  var  i  det  hele  ikke  meget 
robust;  Pelle  og  Ellen  turde  ikke  udsætte  hende 
for  de  lange  Vadeture  i  Sneen  og  læste  selv  med 
hende. 

Ellen  var  blevet  lidt  doven  til  at  gaa  og  kom 
sjældent  ind  til  Byen;  de  to  Mandfolk  besørgede 
Indkøbene  om  Aftenen,  naar  de  var  paa  Hjemvejen. 
Det  var  en  død  Tid;  der  arbejdedes  ikke  ved  Lys, 
saa  de  kom   tidlig  hjem.    Ellen  havde  forlagt  Mid- 

dagen  til  Kl.  fem,  saa  de  alle  kunde  spise  sammen. 
Efter  Middagen  gik  Hr.  Brun  gærne  ovenpaa  for  at 
arbejde  endnu  et  Par  Timer.  Han  havde  travlt  med 
at  udarbejde  Projekter  til  Bebyggelsen  af  Bakke- 
gaardsjorderne  og  undte  sig  ingen  Ro.  Pelles  Ide- 
rigdom og  Energi  smittede  ham,  saa  Planerne  vok- 
sede for  ham  og  antog  stadig  større  Omfang;  han 
tog  ikke  Hensyn  til  sit  svage  Legeme  men  stod  tid- 
lig op  og  sled  hele  Dagen  med  Fællesvirksomhedens 
Anliggender.  Det  var,  som  han  vilde  kappes  med 
Pelles  Ungdom  og  gik  i  bestandig  Angst  for,  at  no- 
get skulde  komme  bag  paa  ham  og  afbryde  det 
hele. 

Hele  den  øvrige  Familie  samledes  om  Lampen 
og  havde  hver  sit  for.  Svend  Trøst  havde  faaet  sit 
Legebord  slaaet  i  Vejret  og  sad  og  hamrede  ufor- 
trødent med  sin  lille  Trækølle  paa  et  Stykke  Tøj, 
som  Ellen  havde  lagt  imellem  for  at  han  ikke  skulde 
slaa  Mærker  i  Bordet.  Han  var  en  solid  Fyr,  Hul- 
det paa  Armene  laa  i  en  Krave  helt  ud  over  de 
smaa  Hænder;  Rynkerne  i  Panden  klædte  ham  pud- 
sigt, naar  man  ikke  netop  huskede  paa,  at  han  havde 
kostet  sin  Mor  Livet.  Det  saa  ud,  som  han  selv 
vidste  det,  saa  alvorlig  var  han.  Han  fik  Lov  at 
sidde  lidt  for  at  være  med,  Kl.  seks  kom  han  i 
Seng. 

Lasse  Fredrik  tegnede  gærne,  naar  han  var  fær- 
dig med  sine  Lektier.  Han  havde  Nemme  for  det, 
og  Pelle  saa  undrende  sin  egen  Ævne,  som  han 
aldrig  havde  faaet  andet  end  Tugthus  ud  af,  genop- 
staa  hos  Knægten  i  forbedret  Skikkelse.  Han  viste 
ham  Fremgangsmaaden  og  fik  selv  igen  Blyant  i 
Haanden  efter  lange  Tider.  Men  hans  egenlige  Be- 
skæftigelse var  at  læse  med  Barnet,  og  fortælle  hende 
om  alt  hvad  der  kunde  falde  for.  Søster  holdt  navn- 
lig af  at  høre  om  Dyrene,  og  Pelle  havde  nok  af 
Erindringer  at  øse  af  fra  sin  Vogtertid. 

„Har  Dyrene  virkelig  Forstand?"  spurgte  Ellen 
forundret.  „Du  tror  virkelig  de  tænker  over  Sagerne 
akkurat  som  vi  andre?" 

For  Søster  var  det  ikke  noget  nyt,  hun  talte  hver 
Dag  med  Hønsene  og  Kaninerne  og  vidste  nok,  hvor 
kloge  de  var. 

„Kan  Blomsterne  mon  ogsaa  tænke?"  spurgte 
Lasse  Fredrik.  Han  var  netop  i  Færd  med  at  tegne 
en  Blomst  efter  Hukommelsen,  og  den  vilde  hele 
Tiden  tage  Lighed  efter  et  Ansigt  —  deraf  Spørgs- 
maalet. 

Pelle  mente  det  nok. 

„Nej  Pelle  dog,"  sagde  Ellen  „nu  gaar  du  for 
vidt.  Tænke  er  noget  kun  vi  Mennesker  kan." 

„De  kan  i  hvert  Fald  føle,  Og  det  er  vel  ogsaa 
paa  en  Maade  at  tænke  —  det  er  bare  med  Hjær- 
tet.  De  mærker  straks,  om  man  holder  af  dem  — 
hvis  man  ikke  gør  det,  trives  de  heller  ikke  for  en." 

Ja  det  tror  jeg.  For  den  der  holder  af  dem, 
passer  dem  ogsaa  godt,"  vedblev  Ellen  uforbederlig. 

„Det  er  jeg  ikke  saa  vis  paa,"  svarede  Pelle  og 
saa  drilsk  paa  hende.  „Du  holder  meget  af  Flittig- 
Lise,  men  en  Gartner  vilde  vist  sige  at  du  behand- 
ler den  som  en  Kaalstok.  Og  se,  hvor  den  blomstrer 
flittigt  alligevel.  De  besvarer  venlige  Tanker  med 
Taknemmelighed,  og  det  er  dog  en  smuk  Maade  at 
tænke  paa.  Forstanden  er  maaske  ikke  saa  meget 
værd,  som  vi  Mennesker  gaar  og  bilder  os  ind  — 
du  tænker  jo  selv  med  Hjærtet,  lille  Mor."  Det  var 
hans  Kælenavn  til  hende,  nu  hun  var  med  Barn. 

Efter  saadan  en  lille  Afbrydelse  gik  de  to  videre. 
Pelle  maatte  fortælle  Søster  om  alle  AB  C- Bogens 
Dyr,  om  den  nyttige  Ko  —  og  Haren  der  slikkede 
Duggen  af  Kløveren  og  hoppede  op  lige  for  Næsen 
af  Vogterdrengen.  Om  Vinteren  gik  den  ind  i  Ha- 
ven, gnavede  Barken  af  de  unge  Trær  og  aad  Bon- 
dekonens Kaal.  „Ja  det  maa  jeg  bekende,"  faldt  El- 
len ind,  og  saa  lo  de  alle,  for  Morten  havde  lige 
spist  hendes  Grønkaal. 

Saa  sprang  Barnet  pludselig  fra  og  vilde  vide,  om 
København  havde  været  til  altid,  altid!  Pelle  gik  et 
Øjeblik  i  Staa,  men  fik  i  et  lykkeligt  Nu  Biskop 
Absalon  gravet  frem  i  Erindringen.    Han  benyttede 

Lejligheden  til  at  fortælle,  at  Hovedstaden  havde  en 
halv  Million  Mennesker. 

„Har  du  da  talt  dem,  Far?"  udbrød  Barnet  be- 
tuttet og  greb  ham  i  Ærmet. 

„Aa  det  kan  du  vel  nok  begribe  Far  ikke  har, 
dit  lille  Fæ!"  sagde  Lasse  Fredrik.  „Der  ku'  jo 
fødes  en  imens." 

Saa  var  man  ved  Hanen  igen,  som  baade  be- 
gyndte Bogen  og  sluttede  den.  Den  stod  og  galede 
nok  saa  kry  og  sov  aldrig;  en  rigtig  Vigtigper  var 
den,  men  naar  Søster  var  flittig,  lagde  den  en  Enøre 
mellem  Bladene.  Men  Hønsene  de  gjorde  Æg,  og 
det  viste  sig,  at  de  havde  det  akkurat  som  Blom- 
sterne. Naar  man  gjorde  sig  gode  Venner  med  dem 
og  behandlede  dem  som  hørende  til  Familien,  saa 
var  de  flittige  til  at  lægge,  men  lavede  man  Møn- 
stergaard  til  dem  og  behandlede  dem  efter  alle  Kun- 
stens Regler,  saa  tjente  de  ikke  til  Føden  engang. 
Farbror  Kalles  havde  en  Høne,  som  gik  inde  i  Stuen 
mellem  alle  Rollingerne,  og  den  lagde  sit  Æg  inde 
under  Sengen  hver  eneste  Dag  hele  Vinteren  igen- 
nem, naar  alle  andre  Høns  var  golde.  Saa  købte 
Stengaardsbonden  den  for  at  lægge  til  paa  den;  han 
gav  tyve  Kroner  for  den,  og  mente  han  havde  er- 
hværvet  sig  en  Guldgrube.  Men  lige  saa  snart  den 
kom  over  paa  Stengaarden,  holdt  den  op  med  at 
lægge  Vinteræg.  —  For  dér  hørte  den  ikke  til  Fa- 
milien, men  var  bare  en  Høne  der  skulde  tjenes 
paa. 

„Mors  Flittig- Lise  blomstrer  hele  Vinteren",  sagde 
Søster  og  saa  rørt  hen  paa  Blomsten. 

„Ja  det  er  jo,  fordi  den  ser  vi  andre  er  saa  flit- 
tige," svarede  Lasse  Fredrik  gavtyveagtigt. 

„Vil  du  se  du  dyr  dig!"  Pelle  langede  ud  efter 
ham. 

Ellen  sad  og  strikkede  paa  nogle  bitte  smaa  Strøm- 
per. Hendes  Blik  flyttede  sig  dvælende  fra  den  ene 
til  den  anden;  hun  smilede  overbærende  til  deres 
Passiar.    De  var  nogle  store  Børn  allesammen! 

„Mor,  maa  jeg  faa  dem  til  min  Dukke?"  spurgte 
Anna  og  tog  den  færdige  Strømpe. 

„Nej  dem  skal  lille  Søster  have,  naar  hun  kom- 
mer." 

„Hvis  det  bliver  en  Tøs  —  altsaa!"  indskød  Lasse 
Fredrik  nøgternt. 

„Hvornaar  kommer  lille  Søster  da?" 

„Til  Foraaret  naar  Storken  kommer  tilbage  til 
Gaarden;  saa  har  den  hende  med." 

„Pyt,  Storken!"  Lasse  Fredrik  blæste  foragteligt. 
„Det  er  noget  godt  Sludder!" 

Søster  var  ogsaa  klogere  end  som  saa  —  naar 
Vejret  var  godt,  hentede  hun  Mælk  inde  paa  Gaar- 
den. 

„Aa  jeg  ved  godt,  jeg  har  ligget  inden  i  dig  — 
Mor!  Det  er  jo  derfor  jeg  holder  saa  meget  af  dig," 
sagde  hun  og  borede  sit  Hoved  ned  i  Moderens 
Skød. 

„Nu  skal  du  i  Seng,  mit  Barn,"  sagde  Ellen  og 
rejste  sig.    Jeg  kan  mærke  du  er  træt." 

Da  hun  havde  hjulpet  Barnet  i  Seng,  kom  hun 
ind  og  satte  sig  igen  til  at  strikke. 

„Nu  synes  jeg,  du  skulde  holde  Fyraften  for  i 
Dag,"  sagde  Pelle. 

„Saa  bliver  jeg  ikke  færdig,"  svarede  Ellen  og 
brugte  Strikkepindene  endnu  flittigere. 

„Send  det  hen  til  en  Maskinstrikkerske  —  du  tje- 
ner jo  alligevel  ikke  til  det  bare  Brød  ved  den  Haand- 
tering.  Der  maa  være  én  Tid  til  Arbejde  og  en  til 
Hvile,  ellers  er  man  ikke  noget  Menneske." 

„Mor  kan  holde  tre  Øre  i  Timen  paa  at  strikke," 
sagde  Lasse  Fredrik  som  havde  regnet  det  nøjagtigt 
ud. 

Hvad  saa?  Ellen  mente  ikke  hun  forsømte  noget 
med  det. 

„Det  er  forresten  dumt,"  udbrød  Lasse  Fredrik 
pludselig  —  „hvorfor  vokser  det  lodne  ikke  paa  Be- 
nene af  én?  Saa  var  man  fri  for  alt  det  Mas  med 
at  klippe  Ulden  af  —  karte  den  —  og  spinde  den 
—  og  strikke  Strømper." 

„Aa  sikke  dog  noget  Pjank!"  sagde  Ellen  leende. 

Ja  man   har  da  været  lodden  engang,"  vedblev 

Lasse   Fredrik.    „Det  var  bare  dumt,  at  man   ikke 
blev  ved  med  det! 

Pelle  mente  ikke,  det  var  saa  helt  dumt  endda; 
for  det  betød  at  man  havde  overtaget  sig  selv!  Dy- 
rene fødtes  færdige,  selv  Vandskrækkere  som  Katte 
og  Høns  var  født  med  at  kunne  svømme;  men  Men- 
neskene maatte  pænt  tilegne  sig,  hvad  de  havde 
Brug  for.  Dem  sørgede  Naturen  ikke  for  —  fordi 
de  havde  taget  Ansvaret  for  sig  selv;  de  var  Skab- 
ningens Herre. 

„Men  saa  skulde  jo  de  Fattige  være  lodne  over 
hele  Kroppen,"  indvendte  Ellen.  „Hvorfor  tager  Na- 
turen sig  ikke  ligesaa  godt  af  de  Fattige  som  af 
Dyrene?  de  kan  jo  heller  ikke  skaffe  sig  det  selv." 

,Jo  se  det  er  netop  det  de  kan!"  svarede  Pelle, 
„for  det  er  jo  dem  der  skaffer  det  meste  frem.  Eller 
tror  du  maaske,  det  er  Pengene  der  dyrker  Jorden 
eller  væver  Tøj,  eller  slæber  Kullene  frem  af  Dy- 
bet? Det  lod  de  nok  være  med,  Alverdens  samlede 
Kapital  kan  ikke  saa  meget  som  tage  en  Knappenaal 
op  fra  Jorden,  hvis  der  ingen  Hænder  er  den  kan 
købe  til  det.  Hvis  den  Fattige  fødtes  lodden,  saa  var 
han  dermed  stemplet  som  et  lavere  Væsen,  der  ikke 
kunde  selv.  Er  det  egenlig  ikke  et  Vidunder,  at 
Naturen  haardnakket  lader  Fattigpers  Unge  fødes 
lige  saa  nøgen  til  Verden  som  Kongens  —  trods  alt 
hvad  der  er  gaaet  hen  over  os  af  Nød  og  Skrub? 
Hvis  man  forbytter  Fyrstens  og  Stodderens  nyfødte 
Unge,  kan  ingen  afgøre  hvilken  der  er  hvilken.  Det 
er,  ligesom  Vorherre  aldrig  kunde  blive  træt  af  at 
holde  vort  Adelsmærke  op  for  os." 

„Tror  du  da  virkelig,  Verden  lader  sig  omskabe?" 
sagde  Ellen  og  saa  varmt  paa  ham.  Det  lød  saa 
æventyrligt,  at  han  Pelle,  som  hun  kunde  tage  i  sine 
Arme,  tumlede  med  saa  store  Ting. 

Og  Pelle  saa  varmt  og  undrende  paa  hende  igen. 
Hun  var  den  samme  i  Dag,  som  den  Dag  han  lærte 
hende  at  kende  —  maaske  som  den  Dag  Verden 
skabtes!   Hun  aagrede  ikke  med  noget  men  var  født 

med  alt  sit.  Verden  kunde  omskabes  ja,  men  hun 
blev  nok  alle  Dage  den  hun  var. 

Posten  kom  med  Brev  fra  Morten.  Han  opholdt 
sig  for  Tiden  nede  paa  Sicilien  og  tænkte  paa  at 
rejse  langs  Nordafrikas  Kyst  til  Sydspanien.  „Saa 
stikker  jeg  maaske  en  Tur  ind  til  Kanten  af  Ørke- 
nen, og  prøver  hvordan  det  er  at  ride  paa  Kame- 
ler," skrev  han.  Han  var  rask  og  i  godt  Humør, 
helt  underligt  var  det  at  tænke  paa,  at  han  sad  og 
skrev  for  aabne  Døre,  og  her  sloges  man  med  Kul- 
den. Han  drak  Vin  til  hvert  Maaltid  ligesom  man 
herhjemme  drak  Hvidtøl,  og  skrev  at  Oliven-  og 
Appelsinhøsten  lige  var  forbi. 

„Det  maatte  være  dejligt  at  komme  saadan  et  Sted 
hen  engang,"  sagde  Ellen  med  et  Suk. 

„Naar  det  ny  først  faar  Indpas,  hører  det  ikke 
længer  til  de  uopnaaelige  Ting  for  Arbejderen,"  sva- 
rede Pelle. 

Saa  kom  Brun  ned  —  endelig  holdt  han  Fyraften. 
„Ah,  hjemme  er  godt  at  være!"  sagde  han  og  skut- 
tede sig  —  „det  er  et  forrygende  Vejr  i  Aften." 

„Her  er  Brev  fra  Morten,"  sagde  Pelle  og  rakte 
ham  det. 

Den  gamle  tog  Brillerne  paa. 


XX 

Naar  det  var  til  at  komme  i  Jorden,  arbejdedes 
der  paa  fuld  Kraft  med  Udgravningerne  af  Grunden 
til  de  ny  Arbejderboliger.  Brun  var  meget  optaget 
af  Arbejdet  og  gik  og  frøs  derude  fra  Morgen  til 
Aften.  Han  var  i  en  stor  Kavaj,  som  kunde  trækkes 
uden  paa  Overfrakken,  og  havde  Bælgvanter  uden 
paa  de  skindforede  Handsker.  Ellen  havde  strikket 
ham  et  stort  Halstørklæde,  som  han  skulde  have  op 
for  Munden;  hun  holdt  Øje  med  ham  fra  Vinduerne 
og  maatte  jævnlig  hente  ham  ind  og  faa  ham  tøet 
op.   Men  holde  ham  inde  var  ikke  muligt;  han  var 

altfor  spændt  paa,  at  Arbejdet  skulde  skride.  Naar 
Frosten  lukkede  af  for  Jorden  og  stansede  det,  trip- 
pede han  alligevel  omkring  derude,  stundesløs  og  i 
snavs  Humør. 

De  søgne  Dage  var  Pelle  jo  aldrig  hjemme  ved 
Dagens  Lys,  men  om  Søndagen  maatte  han  med  ud 
og  se  hvad  der  var  udrettet,  saa  snart  det  lysnede 
til  Dag.  Den  gamle  kom  og  bankede  paa  hans  Dør: 

„Naa  Pelle,  kan  du  snart  komme  af  Fjerene?" 

„Han  skal  virkelig  have  Lov  til  at  ligge,  mens 
han  drikker  sin  Kaffe,"  erklærede  Ellen  ude  fra 
Køkkenet. 

Saa  løb  Brun  en  Omgang  rundt  om  Huset  for  at 
faa  Tiden  til  at  gaa,  han  var  ikke  lykkelig,  før  han 
fik  vist  Pelle  det  hele  og  fik  Forandringerne  god- 
kendt. Saadan  havde  han  tænkt  sig,  Vejen  skulde 
løbe  engang!  og  dér  i  Krydsningspunktet  vilde  en 
lille  Park  med  Kunstværker  se  godt  ud!  Ny  Ideer 
skød  bestandig  ud  af  Foretagendet,  Bibliotekarens 
Fantasi  tryllede  en  hel  By  frem  af  de  bare  Marker 
med  gratis  Skoler  og  Teatre  og  hyggelige  Opholds- 
steder for  de  gamle.  „En  Brugsforening  og  en  Børne- 
skole opretter  vi  lige  med  det  samme,"  sagde  han. 
„Efterhaanden  som  vi  bliver  flere,  skal  saa  alt  det 
øvrige  komme.  Kun  Fattighus  og  Fængsel  tænker 
jeg  ikke  vi  skal  faa  Brug  for." 

De  kunde  faa  hele  Formiddagen  til  at  gaa  derude 
med  at  trave  omkring  og  lægge  Planer;  Ellen  maatte 
hente  dem  hjem,  naar  de  skulde  spise.  Hun  fandt 
dem  gærne  staaende  over  et  eller  andet  Hul  i  ivrig 
Samtale  —  et  ganske  almindeligt,  firkantet  Hul  i 
Jorden  —  med  Sjap  eller  Is  paa  Bunden.  Saadan 
gravede  man  altid  ud  til  Huse;  men  de  to  talte  om 
det,  som  om  det  var  Begyndelsen  til  en  hel  ny 
Jord! 

Om  Dagen  savnede  han  Pelle  og  kiggede  lige  saa 
ivrigt  efter  ham  som  Ellen,  naar  det  led  mod  den 
Tid,  han  skulde  komme  fra  Arbejde.  „Jeg  bliver 
snart  helt  sjalu  paa  ham,"  sagde  Ellen  og  trak  Pelle 
med  sig  ind  i   Køkkenet  for  at  kunne  sige  Goddag 

til  ham  i  Enrum.  „Hvis  han  kunde,  tog  han  dig 
helt  fra  mig." 

Naar  Pelle  havde  været  ude  og  holde  Foredrag, 
kom  han  gærne  hjem,  efter  at  Brun  var  gaaet  til 
Ro,  og  om  Morgenen  naar  han  tog  afsted,  var  den 
gamle  endnu  ikke  oppe.  Brun  tog  ellers  aldrig  til 
Byen,  han  gav  Vejret  Skylden,  men  vidste  i  Virke- 
ligheden ikke  hvad  han  skulde  gøre  med  sig  selv 
derinde.  Men  naar  der  gik  et  Par  Dage,  hvor  han 
ikke  saa  Pelle,  kom  der  Uro  over  ham;  han  tabte 
Interessen  for  Jordarbejdet  og  gik  og  traadte  affæl- 
digt uden  at  kunne  tage  sig  noget  til.  Og  pludselig 
trak  han  i  Halvstøvlerne,  foregav  et  eller  andet  pres- 
serende og  arbejdede  sig  ned  over  Markerne  mod 
Sporvognen.  Saa  stod  Ellen  ved  Vinduet  og  fulgte 
med  et  rørt  Smil  hans  stolprende  Hastværk  —  hun 
vidste  nok,  hvad  der  trak. 

Man  skulde  tro,  der  var  skjulte  Blodbaand  mel- 
lem de  to,  saadan  hang  de  efter  hinanden.  „Hvor- 
dan har  den  gamle  det?"  var  Pelles  første  Spørgs- 
maal,  naar  han  kom  ind  ad  Døren;  og  om  Brun 
havde  været  hans  Far,  kunde  han  ikke  have  fulgt 
ham  med  mer  rørende  Beundring  i  sine  Gammel- 
mandsøjne  end  han  gjorde.  Naar  Pelle  var  borte, 
gik  den  gamle  omkring  med  et  Udtryk,  som  om 
han  bestandig  søgte  noget. 

Ellen  var  ikke  glad  for,  at  han  løb  derude  paa 
Marken  hos  Jordarbejderne  i  al  Slags  Vejr.  Om 
Aftenen  slog  Stuevarmen  sig  for  Brystet  af  ham  og 
gjorde  Hosten  slem. 

„Det  ender  saamænd  nok  med  en  ordenlig  For- 
kølelse," sagde  hun  saa.  Hun  vilde  have,  han  skulde 
holde  Sengen  nogle  Dage  og  se  at  blive  af  med 
Forkølelsen,  før  den  satte  sig  rigtig  fast. 

Det  var  et  staaende  Stridsspørgsmaal  imellem  dem, 
og  Ellen  helmede  ikke,  før  hun  gik  af  med  Sejren. 
Og  da  han  først  havde  gjort  Forkølelsen  den  Ind- 
rømmelse, brød  den  for  Alvor  løs;  Sengevarmen 
tøede   Kulden  ud  af  Kroppen  paa  ham,  saa  baade 


Næse  og  Øjne  løb. 


214 


„Det  var  godt  vi  fik  Dem  omkuld  i  Tide,"  sagde 
Ellen.  „Og  nu  slipper  De  ikke  op,  før  den  værste 
Frost  er  ovre  —  om  jeg  saa  skal  gemme  Deres 
Klæder."  Hun  gik  og  plejede  ham  som  et  Barn,  og 
lavede  „Kamélthe"  til  ham  af  Blomster,  som  hun 
havde  samlet  og  tørret  i  Sommers. 

Da  han  først  var  kommet  over  Ende,  fandt  han 
sig  rigtig  godt  i  det,  hans  gamle  Krop  faldt  let  til 
Rette  i  Sengen.  Han  laa  og  behagede  sig  i  at  blive 
puttet  om,  og  fandt  paa  baade  det  ene  og  det  andet 
for  at  kunne  hygge  sig  under  Ellens  Hænder. 

„Nu  gør  De  Dem  vist  ogsaa  daarligere,  end  De 
er?"  sagde  hun  saa  og  lo  ad  ham. 

Brun  lo  selv  med.  Jeg  er  heller  aldrig  blevet 
kælet  for,"  sagde  han.  „Lige  fra  jeg  blev  født,  lejede 
mine  Forældre  Mennesker  til  at  tage  sig  af  mig  — 
det  er  jo  derfor  jeg  er  saa  vindtør.  Alting  har  jeg 
maattet  købe  for  Penge.  Naa,  der  er  jo  en  vis  Ret- 
færdighed i,  at  Pengene  dræber  Kærligheden  — 
ellers  fik  man  jo  baade  i  Pose  og  Sæk." 

„Ja  det  er  godt,  det  bedste  ikke  kan  faas  for 
Penge!"  sagde  Ellen  og  stoppede  om  hans  Fødder. 

Brun  blev  stablet  i  Vejret  med  Puder,  saa  han 
kunde  ligge  og  arbejde.  Han  havde  et  Kort  over 
Bakkegaardens  Jorder  ved  Siden  af  sig  og  laa  og 
gjorde  Udkast  til  en  planmæssig  Bebyggelse  af  Ter- 
rænet. Sine  Ideer  om  det  nedskrev  han  i  et  Hæfte, 
der  skulde  være  Bilag  til  Planerne.  Han  arbejdede 
fra  det  blev  lyst  til  midt  paa  Dagen;  i  den  Tid 
havde  Ellen  sit  Mas  med  at  holde  Børnene  nede, 
hvert  Øjeblik  var  Svend  Trøst  paa  Vej  op  til  den 
gamle. 

Om  Eftermiddagen  naar  hun  var  færdig  i  Køkke- 
net, kom  hun  op  med  dem  en  Timestid.  Saa  fik 
de  en  Billedbog  og  blev  anbragt  ved  Bruns  store 
Arbejdsbord;  Ellen  satte  sig  ved  Vinduet  med  sit 
Strikketøj  og  underholdt  den  gamle.  Fra  sin  Plads 
kunde  hun  følge  Jordarbejdet  ude  paa  Marken  og 
maatte  vidtløftigt  fortælle  ham,  hvor  vidt  de  var  med 
hver  enkelt  Grund. 

Der  stod  altid  nogle  Hundrede  Mænd  derude  og 
hang  over  de  Arbejdende  —  en  frysende  Flok  som 
stadig  holdtes  vedlige.  Det  var  Arbejdsløse,  som 
havde  opspurgt,  at  der  var  noget  i  Gang  herude. 
Længe  før  Daggry  stillede  de  i  Haab  om  at  faa 
Nap,  og  hele  Dagen  vandrede  Strømmen  ud  og  ind, 
en  Kæde  uden  Ende  af  triste  Mænd.  De  kunde 
godt  ligne  haabløst  Fordømte,  der  traadte  et  uhyre 
Hjul;  ned  over  Markerne  var  der  et  bredt  Spor  af 
deres  Fødder. 

Brun  laa  og  pintes  ved  Tanken  om  disse  Tusen- 
der  af  Mænd,  der  støvede  helt  herud  for  en  Dags 
Arbejde  og  maatte  gaa  igen  med  et  Afslag.  „Vi  kan 
jo  ikke  antage  flere  Mand  til  det,  der  allerede  er  i 
Gang  —  ellers  gaar  de  bare  i  Vejen  for  hinanden," 
sagde  han  til  Pelle.  „Men  kanske  kunde  vi  allerede 
nu  begynde  paa  at  iværksætte  nogle  af  Fremtids- 
planerne? Kan  vi  ikke  begynde  at  lægge  Veje  an 
og  lignende  —  saa  de  Mennesker  faar  noget  at  be- 
stille?" 

Nej,  det  turde  Pelle  ikke  være  med  til. 

„Til  Foraaret  skal  vi  bruge  Kapital  til  at  hjælpe 
Garverne  i  Gang  med  et  Fællesgarveri,"  sagde  han. 
„Det  vil  blive  vedtaget  i  deres  Fagforening  en  af 
de  første  Dage  —  under  Forudsætning  af  at  vi  sky- 
der Penge  til  —  og  jeg  anser  det  for  meget  vigtigt 
at  faa  det  i  Gang.  Vore  Modstandere  angriber  os 
paa,  at  vi  maa  tage  vore  Materialer  fra  Udlandet. 
Det  er  ogsaa  uholdbart  i  Længden,  og  nu  maa  det 
have  en  Ende.  Som  det  er,  hænger  Fabriken  i 
Luften;  man  kan  afskære  os  fra  at  faa  Materialer, 
og  saa  er  vi  færdige.  Men  faar  vi  først  vort  eget 
Garveri,  saa  er  den  ene  Virksomhed  ført  til  Bunds 
og  kan  ikke  rendes  ned!  Saa  kan  vi  møde  en  Lock- 
out i  Faget." 

„Huderne!"  indvendte  Brun. 

„Der  er  vi  ved  Landbruget;  det  er  allerede  koope- 
rativt ordnet  og  lader  sig  sikkert  ikke  bruge  imod 
os.  Vi  maa  i  det  hele  taget  knytte  til  dér,  saa  snart 
vi  kommer  nogenlunde  i   Gang  —  købe   Kreaturer 

og  slagte  selv,  saa  vi  foruden  Huderne  forsyner  os 
selv  med  godt  og  billigt  Kød." 

Ja,  ja,  men  Garveriet  sluger  dog  ikke  Alverden. 
Der  kunde  vel  nok  blive  Raad  til  nogle  Vejanlæg." 

„Nej,  der  kan  ikke,"  erklærede  Pelle  bestemt. 
„Husk  paa  vi  maa  ogsaa  tænke  paa  Brugsforenin- 
ger —  ellers  er  alt  vort  Arbejde  hen  i  Vejret;  det 
ene  drager  det  andet  med  sig.  Der  afhænger  for 
meget  af  det,  vi  har  for,  vi  har  ikke  Lov  til  at 
belæmre  vort  Foretagende  med  døde  Værdier,  der 
trækker  det  til  Bunds.  Først  Menneskene  —  saa 
Vejene!  De  Arbejdsløse  i  Dag  maa  se  at  hjælpe 
sig  os  to  foruden." 

„Du  er  lidt  haard,  synes  jeg!"  sagde  Brun  og 
trommede  i  Dynen  —  lidt  stødt  over  Pelles  Urok- 
kelighed. 

„Det  er  ikke  første  Gang,  jeg  faar  Skyld  for  det 
i  denne  Forbindelse  —  men  det  faar  jeg  se  at  finde 
mig  i!"  svarede  Pelle  alvorligt. 

Den  gamle  rakte  Haanden  ud  imod  ham.  „Om- 
forladelse  du!  det  var  ikke  min  Mening  at  angribe 
dig,  fordi  du  ikke  handler  hovedløst.  Selvfølgelig 
har  vi  ikke  Lov  til  at  ofre  Sejren  af  Medfølelse 
med  dem  der  kæmper.  Det  var  kun  et  Øjebliks 
Blødhed  hos  mig  —  men  ganske  vist  et  af  de  Øje- 
blikke der  kan  forspilde  det  hele,  det  indrømmer 
jeg  dig!  Men  det  er  heller  ikke  nemt  at  gaa  og 
være  den  rolige  Tilskuer  til  disse  bagvendte  Til- 
stande. Der  paastaas  at  Arbejderne  hellere  vil  gaa 
og  tage  imod  en  Sulteunderstøttelse  end  bestille  no- 
get; og  efter  det  de  hidtil  har  haft  ud  af  Arbejdet, 
kunde  man  godt  forstaa,  om  det  var  sandt.  Men  i 
den  Maaned  Jordarbejdet  her  har  staaet  paa,  har 
der  indfundet  sig  mindst  Tusend  Arbejdsløse  hver 
Dag  for  at  tage  fat.  Og  dem  betaler  man  for  at  lade 
være  med  at  bestille  noget!  —  de  kan  til  Nød  faa 
Understøttelse,  men  for  ingen  Pris  Arbejde.  Det  er  jo 
saa  vanvittigt  som  vel  muligt!  —  man  faar  Lyst  til 
at  give  Maskineriet  et  lille  Skub  og  faa  det  i  Gang 
igen." 

„Der  skal  nok  et  stort  Skub  til,"  sagde  Pelle.  „Det 
er  ikke  Smaating,  der  er  i  Vejen." 

„Latterlig  lidt  ser  det  i  al  Fald  ud.  Arbejderne  lider 
jo  ikke  Nød  fordi  de  mangler  Arbejde,  saadan  som 
vore  Socialøkonomer  vil  bilde  os  ind;  men  de  mangler 
Arbejde  fordi  de  lider  Nød.  Saa  bagvendt  griber  man 
det  hele  an!  De  Arbejdsløses  Tog  er  en  forsmæde- 
lig Skændsel  for  Samfundet;  hvilket  Spild  af  Vær- 
dier —  ogsaa  rent  merkantilt  set  —  mens  Landet  og 
Nationen  forsømmes!  Dersom  en  privat  Forretning 
dreves  efter  saadanne  Principper,  var  den  jo  døds- 
dømt med  det  samme." 

„Ja,  hvis  Miseren  bare  kom  af  bagvendt  Greb  paa 
Tingene,  saa  var  det  jo  nemt  rettet,"  sagde  Pelle. 
„Men  de  Folk,  der  sidder  og  bestemmer  over  det 
hele,  kan  vist  i  alt  Fald  ikke  beskyldes  for  Mangel 
paa  merkantil  Sans  —  havde  de  bare  det  øvrige  i 
lige  saa  god  Orden!  De  kan  tro,  der  falder  ikke  en 
Spurv  til  Jorden,  med  mindre  Pengemagten  ser  sin 
Fordel  ved  det;  hvis  det  rent  merkantilt  betalte  sig 
for  den,  at  Land  og  Folk  var  i  den  skønneste  Or- 
den, skulde  den  nok  sørge  for,  at  de  ogsaa  blev  det. 
Men  det  lader  sig  simpelthen  ikke  gøre;  alment  Vel- 
være og  de  enkeltes  Ophobning  af  Værdier  er  ufor- 
ligelige Modsætninger.  Jeg  tror,  der  er  nedlagt  en 
vidunderlig  Balance  i  Menneskeheden,  saa  den  til 
enhver  Tid  kan  frembringe  nøjagtigt  nok  til  at  til- 
fredsstille alle  sine  Behov;  og  naar  én  lægger  Be- 
slag paa  for  meget,  bliver  der  et  Slip  andre  Steder. 

—  Det  er  jo   forresten  paa  den   Erkendelse  vi  vil 
afsætte  de  andre  og  overtage  Styret." 

„Ja,  ja,  ja,  ja!  det  er  jo  ikke  min  Mening  at  ville 
dække  det  bestaaende;  lad  dem  have  Ansvaret,  der 
sidder  i  Føringen.   Men  jeg  har  ligget  og  tænkt  paa 

—  kunde  vi  ikke  finde  en  Maade  til  at  samle  dette 
Spild  op,  saa  det  kom  Fællesvirksomheden  tilgode?" 

„Hvordan  skulde  vi  det?  Vi  har  jo  altsaa  ikke 
Raad  til  at  beskæftige  de  Arbejdsløse." 

„Ikke  for  Løn!  Men  baade  Bevægelsen  og  Sam- 
fundet har  jo  begyndt  paa  at  understøtte  dem  —  var 

det  ikke  naturligt,  om  man  til  Gengæld  forlangte 
Arbejde  af  dem?  Men  vel  at  mærke  lod  det  komme 
dem  selv  tilgode!" 

„De  mener,  at  f.  Eks.  arbejdsløse  Murere  og  Tøm- 
rere skulde  bygge  Boliger  til  Arbejderne?"  spurgte 
Pelle  livligt. 

„Ja,  for  Eksempel.  Men  Husene  skulde  sikres  mod 
Privatspekulation  —  paa  en  lignende  Maade  som  dem, 
vi  bygger  —  og  altid  tilhøre  Arbejderne.  Da  vi  ikke 
kan  mistænkes  for  Udbytning,  kunde  vi  passende 
administrere  det  —  det  vilde  sætte  Fart  i  Fællesska- 
bet. Paa  den  Maade  blev  den  gamle  Tids  Affald 
Gødning  for  den  ny  Sæd." 

Pelle  sad  og  faldt  i  Tanker;  den  gamle  laa  og  be- 
tragtede ham  spændt.  „Naa,  sover  du?"  spurgte  han 
endelig  utaalmodigt. 

„Det  er  en  smuk  Ide,"  sagde  Pelle  og  rejste 
Hovedet.  „Organisationerne  tror  jeg,  vi  faar  med 
—  de  begynder  jo  allerede  at  interessere  sig  for 
Kooperationen.  Naar  de  nu  faar  Udvalget  nedsat, 
skal  jeg  forelægge  Deres  Plan.  Men  Samfundet  er 
jeg  ikke  saa  sikker  paa,  Brun!  Det  har  lejlighedsvis 
Brug  for  den  store  Hungerreserve,  derfor  holder  det 
lige  akkurat  Liv  i  den  —  ellers  fik  den  vist  snart 
Lov  at  dø  af  Sult.  Jeg  tror  ikke,  det  gaar  med  til  at 
den  anvendes  saa  at  sige  imod  det  selv!" 

„Du  er  en  uforbederlig  Sortseer,"  sagde  Brun 
halv  ærgerlig. 

„Ja  —  over  for  det  gamle,"  svarede  Pelle  med 
et  Smil. 

Saadan  drøftede  de  Mulighederne  for  Fremtiden  i 
Tilknytning  til  Dagens  Hændelser,  naar  Pelle  om 
Aftenen  sad  oppe  hos  den  gamle  —  lige  optagne 
begge  to.  Undertiden  følte  den  gamle,  at  han  løb  af 
Sporet.  „Det  er  Blodet,"  sagde  han  mismodig.  — 
„jeg  er  alligevel  ikke  rigtig  en  af  jeres.  Det  er  saa 
længe  siden,  der  i  min  Slægt  er  lagt  Krop  til,  saa 
jeg  har  glemt  det." 

I  denne  Tid  syslede  han  meget  med  sin  Fortid  og 
havde  hver  Aften  et  eller  andet  at  fortælle  om  sig 

selv.  Det  var,  som  om  han  med  Vold  og  Magt  maatte 
finde  en  Lov,  der  stillede  ham  ved  Pelles  Side. 

Brun  tilhørte  en  gammel  Slægt,  som  kunde  føres 
flere  Hundrede  Aar  tilbage,  til  en  Mand,  der  førte 
Skib  og  drev  Handel  paa  Trankebarkysten.  Slægtens 
Stamfader,  der  ogsaa  drev  Hvalfangst  og  Sørøveri, 
boede  i  et  Hus  ved  en  af  Kristianshavns  Kanaler; 
naar  Skibet  var  hjemme,  lagde  det  til  ved  Bolvær- 
ket lige  uden  for  Gadedøren.  Det  Brun'ske  Hus  gik 
i  Arv  fra  Fader  til  Søn  og  udvidedes  efterhaanden 
til  et  helt  Palæ;  i  Løbet  af  fire  Generationer  naaede 
det  frem  til  at  være  et  af  Hovedstadens  første  Han- 
delshuse. I  Slutningen  af  det  attende  og  Begyndelsen 
af  det  nittende  Aarhundrede  var  de  fleste  af  Slæg- 
tens Medlemmer  gledet  over  i  Børs-  og  Bankverde- 
nen, og  derfra  gik  Forskydningen  videre.  Bruns  Fa- 
der —  den  bekendte  Kornelius  Brun  —  hang  ved 
den  gamle  Forretning,  Brødrene  afhændede  deres 
Part  til  ham  og  søgte  over  i  Diplomatiet;  en  af  dem 
fik  en  høj  Hofcharge. 

Kornelius  Brun  følte  sig  forpligtet  til  at  føre  den 
gamle  Forretning  videre.  For  ikke  at  staa  tilbage  for 
sine  Brødre  i  Fornemhed  giftede  han  sig  med  en 
Dame  af  ældgammel  —  og  forgældet  —  fynsk  Adel. 
Hun  fødte  ham  tre  Børn,  der  —  som  han  selv  sagde 
—  var  mislykkede  alle  tre.  Det  første  Barn  var  døv- 
stumt og  udstyret  med  meget  smaa  Aandsævner  i  det 
hele  taget;  det  døde  heldigvis,  før  det  endnu  var 
kommet  til  Skelsaar  og  Alder.  Nummer  to  var  me- 
get opvakt  og  begavet  med  alle  mulige  Talenter,  men 
viste  allerede  fra  Drengeaarene  perverse  Anlæg.  Han 
var  meget  smuk,  havde  mørkt  blødt  Haar  og  en  fin 
kvindagtig  Teint;  Moderen  klædte  ham  i  Fløjl  og 
forgudede  ham.  Han  tog  sig  aldrig  noget  nyttigt  til, 
men  turede  omkring  i  højt  Selskab  og  gav  Masser 
af  Penge  ud.  I  sit  fyrretyvende  Aar  døde  han  plud- 
selig, udlevet  og  blaseret.  Dødsannoncen  lød  paa 
Hjærteslag,  men  Sandheden  var,  at  der  var  begyndt 
at  dukke  Rygter  op  om  en  Sædelighedsskandale, 
hvori  han  var  indviklet  sammen  med  meget  fremra- 

gende  Navne.  Det  var  sidst  i  Halvfjerserne  —  ved 
den  Tid  Underklassebevægelsen  begyndte  at  tage 
Fart!  Fra  neden  forlangtes  der  energisk  Undersø- 
gelse, og  helt  dysse  Historien  ned  turde  man  ikke, 
for  ikke  at  give  Paastanden  om  det  Bestaaendes 
Raaddenskab  og  Partiskhed  Vind  i  Sejlene.  Da  det 
trak  op  til  en  Undersøgelse,  og  det  kunde  forudses, 
at  Levemanden  Brun  vilde  blive  ofret  paa  Mæng- 
dens Alter  for  at  dække  dem,  der  stod  højere,  tryk- 
kede Kornelius  Brun  sin  Søn  Pistolen  i  Haanden. 
Eller  skød  ham  ned  —  Bibliotekaren  kunde  ikke 
afgøre  hvilket. 

„Se  det  var  de  to  Frugter  paa  det  udgaaende 
Slægtstræ,"  sagde  Brun  bittert,  —  „og  det  kan  jo 
ikke  nægtes,  de  var  noget  ormstukne.  Den  tredje  er 
mig!  Jeg  kom  som  en  Skrabkage  —  femten  Aar  efter 
min  yngste  Broder.  Mine  Forældre  havde  vist  alle- 
rede da  faaet  nok  af  deres  Afkom;  jeg  blev  i  al 
Fald  paa  Forhaand  anset  for  haabløst  mislykket  — 
endnu  før  jeg  havde  haft  Lejlighed  til  at  vise  noget 
som  helst.  Maaske  har  de  instinktmæssigt  følt,  at  jeg 
vilde  tage  en  skæv  Retning,  jeg  ogsaa.  Ogsaa  i  mig 
var  de  opløsende  Kræfter  fremherskende,  jeg  mang- 
lede f.  Eks.  i  høj  Grad  Familiefølelse.  Allerede  som 
lille  husker  jeg  at  have  hørt  Moder  beklage  sig  over 
mine  plebejiske  Tilbøjeligheder,  jeg  holdt  mig  altid 
til  Tyendet  og  tog  Parti  for  det  mod  mine  Foræl- 
dre. Man  saa  i  Familien  mere  skævt  til  mig,  naar 
jeg  stod  paa  vore  Undergivnes  Ret,  end  man  havde 
gjort  til  Idioten,  der  rev  alting  istykker,  eller  Øde- 
lan'en,  der  lavede  Skandale  og  Gæld  —  og  sagtens 
med  god  Grund!  Moder  gav  mig  rigeligt  med  Penge 
til  at  more  mig  for  —  rimeligvis  for  at  modvirke 
mine  plebejiske  Tilbøjeligheder;  men  jeg  blev  hurtig 
færdig  med  Fornøjelserne  og  kastede  mig  over  Stu- 
deringer. Dagen  interesserede  mig  ikke,  men  allerede 
som  Dreng  havde  jeg  en  mærkelig  Trang  til  Tilbage- 
blik; jeg  kastede  mig  særlig  over  Historien  og  dens 
Filosofi.  Fader  saa  rigtig,  naar  han  haanede  mig  og 
kaldte  det  at  gaa  i  Kloster;  i  den  Alder,  hvor  andre 


221 


Unge  sværmer,  kunde  jeg  ikke  afvinde  nogen  Kvinde 
Interesse,  mens  næsten  enhver  Bog  fristede  mig  til 
nærmere  Bekendtskab.  Lang  Tid  gik  han  og  haabede 
paa,  at  jeg  skulde  gaa  i  mig  selv  og  overtage  For- 
retningen, og  da  jeg  definitivt  valgte  Studierne,  rev 
det  helt  ud  mellem  os.  „Naar  Forretningen  ryger, 
saa  er  Slægten  ikke  mere!"  sagde  han  og  solgte  det 
hele.  Han  havde  allerede  været  Enkemand  i  flere 
Aar  dengang  og  havde  ikke  andre  end  mig;  men  i 
de  fem  Aar,  han  levede  efter  at  have  afstaaet  For- 
retningen, omgikkes  vi  ikke.  Han  hadede  mig,  fordi 
jeg  ikke  overtog  den  —  men  hvad  skulde  jeg  dér? 
Jeg  sad  jo  ikke  inde  med  de  Egenskaber,  hvorpaa 
der  drives  Forretning  i  vore  Dage  og  havde  blot 
ødelagt  det  hele.  Fra  mit  tredivte  Aar  har  jeg  hen- 
levet min  Tid  mellem  Reoler  og  registreret  andres 
Liv  og  Handlinger;  nu  først  har  jeg  fundet  ud  i 
Dagen  og  skal  til  at  leve  mit  eget  Liv  —  og  nu  er 
det  snart  forbi!" 

„Det  er  først  nu,  Livet  skal  til  at  blive  værd  at 
leve  —  saa  De  er  kommet  ud  i  rette  Tid,"  sagde 
Pelle. 

„Nej  du,  jeg  staar  jo  ikke  i  Opgangen!"  sagde 
Brun  mismodig.  „Jeg  møder  Ungdommen,  og  mit 
Sind  bøjer  sig  mod  den;  men  det  er  som  Aften  og 
Morgen,  der  mødes  i  den  samme  Rødme  under  de 
lyse  Nætter.  Jeg  har  kun  faaet  min  Part  i  det  ny, 
fordi  det  gamle  skal  bøje  sig  for  det,  saa  Ringen  kan 
sluttes.  Du  gaar  ind,  dér  hvor  jeg  gaar  ud." 

„Det  maa  have  været  en  sørgelig  Tilværelse  at 
gaa  dér  altid  blandt  Bøger  og  Bøger  uden  et  Men- 
neske, der  holdt  af  én,"  kunde  Ellen  udbryde.  „Hvor- 
for giftede  De  Dem  ikke  ogsaa?  Saa  skrækkelige 
er  vi  Kvinder  da  ikke,  at  der  ikke  skulde  være  én, 
De  syntes  om." 

„Nej,  man  skulde  ikke  synes  det  —  men  sandt  er 
det  ikke  desto  mindre,"  svarede  Brun  med  et  Smil. 
„Antipatien  var  forresten  gensidig  —  det  er  saadan 
noget  altid.  Det  har  vel  ikke  været  Meningen,  jeg 
gamle  Støder  skulde  have  Lov  til  at  sætte  Børn  i 

Verden!  Men  morsomt  er  det  ikke  at  være  den  sid- 
ste Ende  af  noget!" 

Ellen  lo:  „Ja,  men  De  har  da  ikke  altid  været 
gammel!" 

>J°>  )eg  nar  i  Grunden  —  jeg  er  født  gammel. 
Det  er  først  nu,  jeg  føler  mig  ung!  Og  hvem  ved" 
—  udbrød  han  i  et  Anfald  af  Galgenhumor  —  „kan- 
ske pudser  jeg  Forsynet  og  møder  op  med  en  lille 
Kone  under  Armen  en  Dag."  — 

„Brun  ligger  og  fanger  Griller,"  sagde  Pelle,  da 
de  gik  ned  for  at  gaa  i  Seng.  „Men  det  gaar  vel 
over,  naar  han  nu  kommer  op." 

„Aa,  han  har  saamænd  heller  ikke  haft  det  for 
morsomt,  det  Skind,"  svarede  Ellen  og  lænede  sig 
ind  til  ham.  „Det  er  nu  Synd,  at  der  gaar  Menne- 
sker og  ikke  faar  Del  i  alt  det  kære,  der  er  til  — 
lige  saa  Synd  som  det,  du  arbejder  imod,  synes  jeg!" 

Jamen  det  kan  vi  ikke  ordne!"  udbrød  Pelle 
leende. 


XXI 

I  Gryets  Have  svandt  Sneen  fra  Dag  til  Dag.  Først 
trak  den  sig  bort  fra  Huset  og  gav  Plads  for  en  hel 
lille  Skov  af  Vintergækker  og  Krokus;  Hyasinterne 
i  Plænen  begyndte  at  brække  Jorden  til  Side,  de 
kom  op  af  den  som  en  Række  Knoer,  der  pænt 
bankede  paa  først. 

Børnene  var  hvert  Øjeblik  deromme  for  at  følge 
Fremskridtene,  de  begreb  ikke  de  fine  Krokus,  der 
stak  lige  op  af  den  frosne  Jord  uden  at  fryse  ihjæl, 
men  døde  naar  de  kom  ind  i  Varmen.  Hver  Dag 
pakkede  de  Vintergækker  i  Papir  og  lagde  op  paa 
Bruns  Bord  —  det  var  Gækkebreve.  Saa  gik  de  om 
i  ustyrlig  Spænding;  og  naar  han  kom  ind  fra  Mar- 
ken, mødte  de  ham  med  en  hemmelighedsfuld  Mine 
og  havde  travlt  med  at  faa  ham  lokket  ovenpaa. 

Ude  paa  Marken  var  de  næsten  færdige  med  Ud- 
gravningerne og  ventede  blot  paa,  at  Vintervandet 

skulde  synke,  saa  man  kunde  komme  til  at  køre 
Grus  og  Sten  og  faa  Murerne  i  Gang.  Endnu  kunde 
Markerne  ikke  bære. 

Der  var  ikke  saa  megen  Fart  i  gamle  Brun  nu 
efter  hans  Sengeliggen;  skønt  han  ikke  fejlede  ret 
meget,  havde  Sengen  taget  paa  ham.  Han  lod  Pelle 
skalte  og  valte  med  Virksomheden  som  han  selv 
vilde,  og  sagde  Ja  og  Amen  til  alt  hvad  han  fore- 
slog. Jeg  kan  ikke  samle  det  hele  i  mit  Hoved," 
sagde  han  gærne,  naar  Pelle  kom  og  forelagde  ham 
en  eller  anden  Udvidelse  —  „men  gør  du  som  du 
synes  min  Søn,  saa  bliver  det  jo  nok  rigtigt!"  Der 
skete  ikke  nok  af  haandgribeligt  dernede  til  at 
holde  hans  Sind  varmt  —  og  han  var  alligevel  for 
gammel  til  at  høre  det  gro  og  hente  sig  Styrke 
deraf.  Men  saa  flyttede  hans  Tro  bare  fra  Sagen 
selv  over  paa  Pelle  —  ham  saa  han  levende  for 
sig  og  kunde  støtte  sig  til  hans  unge  Styrke. 

Arbejdet  med  Planerne  havde  han  lagt  paa  Hyl- 
den. Han  kunde  ikke  holde  til  det  og  nøjedes  med 
at  gaa  sin  Runde  i  Marken  et  Par  Gange  om  Da- 
gen og  se  paa  Arbejderne.  Den  hæftigt  opblussende 
Energi,  som  Pelles  Ungdom  havde  kaldt  til  Live  i 
ham,  var  blaffet  bort  —  tilbage  blev  en  rørende 
Olding,  som  havde  frosset  sit  Liv  igennem  og  nu 
gik  og  gassede  sig  i  nogle  sildige  Aftenstraaler.  Han 
maalte  sig  ikke  med  Pelle  mere  og  blev  ikke  skin- 
syg paa  noget  Forspring  —  men  beundrede  ham 
simpelthen  og  tyede  nøje  ind  i  Kredsen  af  dem, 
hvis  Forsyn  Pelle  var.  Ellen  behandlede  ham  som 
et  stort  Barn,  der  trængte  til  megen  Omsorg,  og 
Børnene  opfattede  ham  selvfølgeligt  som   Ligemand. 

Naar  han  gik  sin  Tur  over  Marken,  havde  han 
gærne  Svend  Trøst  ved  Haanden;  de  to  kunde 
baade  holde  Trit  og  underholde  hinanden.  Der  var 
noget,  som  optog  dem  begge  stærkt  og  holdt  deres 
Sind  i  Spænding:  hver  Dag  ventedes  Storken  til- 
bage til  Bakkegaarden,  og  saa  skulde  den  have  en 
Lille  med  til  Mor  Ellen.  Det  var  ikke  bar  Fornøj- 
else at  gaa  og  vente  paa.    Storken   bed  altid  Konen 

i  Huset  i  Benet,  naar  den  kom  med  en  Lille  til 
hende;  Svend  Trøsts  egen  Mor  havde  den  bidt,  saa 
hun  døde  af  det  —  nu  var  han  saa  klog.  Den  lille 
Fyr  var  Ellens  Dreng  og  gik  om  i  en  alvorlig,  næ- 
sten trykket  Stemning.  Han  talte  ikke  om  sin  Be- 
kymring til  de  andre  Søskende  for  ikke  at  blive 
gjort  Nar  ad,  men  naar  den  gamle  og  han  fulgtes 
ad  i  Marken,  drøftede  de  det,  og  Brun  som  den 
ældre  og  fornuftigere  kom  til  det  Resultat,  at  der 
ingen  Fare  var.  Alligevel  holdt  de  sig  altid  i  Nær- 
heden af  Huset  for  at  kunne  være  ved  Haanden. 

En  Dag  blev  Pelle  hjemme  fra  Arbejde,  og  Ellen 
stod  ikke  op  som  ellers.  „Jeg  ligger  og  venter  paa 
Storken,"  sagde  hun  til  Svend  Trøst  —  „gaa  ud  og 
pas  paa  den,"  Saa  gik  den  Lille  rundt  om  Huset 
med  en  Kæp,  Brun  traskede  med  rundt,  og  naar 
de  hørte  Ellen  skrige,  knugede  de  hinandens  Haand. 
Det  var  en  saa  fortumlet  Dag,  at  det  var  umuligt  at 
holde  Gangen  i  noget;  snart  rullede  en  Vogn  op 
for  Døren  med  en  tyk  Kone,  snart  var  det  Lasse 
Fredrik  der  sprang  paa  Cyklen  og  jog  ned  ad 
Markstien  —  staaende  i  Pedalerne.  Inden  Svend 
Trøst  vidste  et  Ord  af  det,  havde  Storken  været 
der,  og  Ellen  laa  med  en  lille  Dreng  i  Favnen.  Han 
og  Brun  var  sammen  derinde  for  at  ønske  Ellenmor 
til  Lykke,  og  de  var  lige  forbavsede  begge  to.  Den 
gamle  maatte  have  Lov  til  lige  at  røre  ved  den 
Lilles  Kind. 

„Han  er  saa  grim  endnu,"  sagde  Ellen  med  et 
undseligt  Smil  og  løftede  Snippen  lidt  fra  Barnets 
Hoved.  Saa  skulde  hun  have  Ro,  og  Brun  tog  Svend 
Trøst  med  ovenpaa. 

Pelle  sad  paa  Sengekanten  og  holdt  Ellens  Haand, 
der  paa  nogle  faa  Timer  var  blevet  hvid  og  tynd. 
„Nu  maa  vi  saa  have  Bud  efter  Dronning  Therese," 
sagde  hun. 

„Skal  vi  ikke  ogsaa  sende  Bud  efter  din  Mor?" 
spurgte  Pelle,  der  ofte  havde  foreslaaet,  at  de  skulde 
bryde  overtvært  og  se  op  til  de  Gamle.  Det  var 
ham  imod  at  gaa  og  bære  paa  gammelt  Nag. 

Ellen  rystede  paa  Hovedet.  „De  skal  komme  af 
dem  selv,"  sagde  hun  bestemt.  Sig  selv  var  hun 
ligeglad  med,  men  de  havde  trukket  paa  Næsen  ad 
Pelle,  saa  var  det  ikke  mere  end  rimeligt,  de  kom 
og  gjorde  det  godt  igen. 

„Men  jeg  har  sendt  Bud,"  sagde  Pelle  —  „det 
var  det  Lasse  Fredrik  cyklede  om.  Du  skal  ikke 
ligge  i  Barselseng  uden  Moders  Hjælp." 

Allerede  et  Par  Timer  efter  var  Madam  Stolpe 
der.  Hun  var  meget  bevæget;  for  at  skjule  det  gav 
hun  sig  til  at  endevende  hele  Huset  for  rene  Klude 
og  Bind,  mens  hun  gik  og  smaaskændte.  Det  var 
saamænd  ogsaa  en  Tid  at  sende  Bud  efter  én,  naar 
det  hele  var  overstaaet. 

Fatter  Stolpe  var  mere  haard;  han  hørte  ikke  til 
dem,  der  saadan  kom  springende  saa  snart  man 
fløjtede!  Men  et  Par  Aftener  efter  at  den  Lille  var 
kommet  til  Verden,  løb  Pelle  over  ham  —  han  gik 
og  luskede  et  Stykke  neden  for  Huset.  Naa  ja,  han 
gik  og  ventede  paa  Mutter  for  at  følge  hende  hjem, 
altsaa  —  det  ragede  vel  ingen?  Han  lod  meget  af- 
visende, men  var  forholdsvis  let  at  nøde  indenfor; 
og  det  varede  ikke  længe,  før  Ellen  fik  ham  tøet 
op.  Hun  havde  sin  egen  Fremgangsmaade  som  altid. 

Jeg  vil  bare  sige  dig  Far,  at  det  er  ikke  mig, 
der  har  sendt  Bud  efter  dig,  men  Pelle.  Og  hvis 
du  ikke  giver  ham  Haanden,  og  siger  du  har  gjort 
ham  Uret,  saa  bliver  vi  aldrig  gode  Venner  igen!" 

„Hun  er  sku  det  samme  tyvebrændte  Fruentim- 
mer til  og  ta'e  Tyren  ved  Hornene,  hun  altid  har 
væ't,"  sagde  Stolpe  uden  at  se  paa  hende.  „Naa, 
man  kan  vel  lige  saa  godt  springe  som  krybe  i  det 
—  og  vedgaa  at  man  har  spillet  Skidtmads.  Skal  vi 
slaa  en  Streg  over  det,  Svigersøn?"  Han  rakte  Pelle 
Haanden. 

Da  først  Forsoningen  var  ovre,  blev  Stolpe  helt 
oprømt.  „Jeg  havde  saamænd  ikke  drømt  om,  at  jeg 
skulde  faa  Tøsen  at  se  for  det  første  —  og  aller- 
mindst i  Barselseng!"  sagde  han  fornøjet  og  strøg 
Ellen  over  Ansigtet  med  sin  ru  Haand. 

Pelle  Erobreren.  IV  15 

„Nej,  hun  har  jo  altid  været  Kæledæggen,  og 
Fatter  har  saamænd  tidt  gaaet  og  været  ked  af  det. 
Men  han  gør  sig  jo  haard,"  sagde  Madam  Stolpe. 

„Sludder,  Mutter!"  brummede  Stolpe  —  „Fruen- 
timmerne skal  altid  vrøvle." 

Tiden  havde  taget  paa  dem  begge.  Der  havde 
været  en  Del  Arbejdsløshed  i  Faget,  og  Stolpe  var  til 
Aars  nu,  det  kneb  at  hamle  op  med  de  Unge  paa 
Stilladset.  Det  saas  paa  Klæderne,  at  de  ikke  sad 
saa  godt  i  det  som  i  gamle  Dage.  Men  Stolpe  var 
fremdeles  Formand  for  Fagforeningen  og  en  anset 
Mand  inden  for  Bevægelsen. 

„Og  nu  min  Dreng,"  sagde  han  pludselig  og  lagde 
Hænderne  paa  Pelles  Skuldre  —  „maa  du  sku 
sætte  mig  lidt  ind  i,  hvad  det  er  du  har  for  denne 
Gang.  Jeg  hører,  du  begynder  at  mudre  op  i  Ge- 
mytterne igen." 

Pelle  satte  ham  ind  i  sin  store  Plan  om  Fællesvirk- 
somheder,  den  gamle  kendte  forresten  en  hel  Del 
til  det  —  det  viste  sig,  at  han  paa  Afstand  havde 
fulgt  Pelles  Færd. 

„Det  er  kanske  slet  ikke  saa  skeløjet,  det  dér," 
sagde  han  —  „maaske  kunde  vi  lige  saa  stille  klem- 
me Kapitalen  ud  af  Tilværelsen,  naar  vi  allesammen 
kilede  paa.  Men  du  maa  have  Bevægelsen  med; 
og  saa  maa  det  slaas  fast,  at  enhver  der  ikke  støt- 
ter sine  egne  er  en  Skruebrækker." 

Jeg  har  faaet  Forbindelse  —  men  det  gaar  lidt 
trevent,"  sagde  Pelle. 

„Saa  maa  vi  prikke  lidt  til  dem.  —  Hør,  ham 
denne  her  Særling  —  Brun  hedder  han  jo  —  bor 
han  ikke  hos  jer?" 

„Han  er  nu  ingen  Særling,"  sagde  Pelle  leende. 
„Vi  kan  jo  gaa  op  og  hilse  paa  ham." 

Brun  og  Stolpe  fik  hurtig  noget  at  tale  om;  de 
var  lige  gamle  og  havde  oplevet  Bevægelsens  første 
Dage  fra  hver  sin  Side.  Madam  Stolpe  kom  flere 
Gange  og  rykkede  i  sin  Mand  —  de  skulde  hjem. 

„Naa,  det  er  ikke  værd  at  lægge  sig  ud  med  sin 
egen  Kone,"  sagde  Stolpe  endelig  —  „men  jeg  kom- 


227 


mer  igen.  Jeg  hører  De  bygger  herude,  og  kunde 
dog  nok  lide  at  se  hvordan  vore  egne  Huse  kom- 
mer til  at  se  ud." 

„Vi  har  ikke  begyndt  endnu,"  svarede  Pelle. 
„Men  kom  herud  paa  Søndag,  saa  skal  Brun  og 
jeg  vise  dig  det  hele." 

„Det  bliver  vel  Mestre,  der  faar  det?"  spurgte 
Stolpe. 

„Nej,  vi  havde  tænkt  at  lade  de  Arbejdsløse  faa 
Arbejdet,  hvis  de  ellers  tør  paatage  sig  det  og  har 
en  Mand  til  at  sætte  i  Spidsen,"  sagde  Brun.  —  „Men 
det  kunde  De  maaske  paatage  Dem?" 

„Det  kan  De  være  vis  paa  jeg  kan,"  svarede 
Stolpe  selvfølende.  „Skulde  jeg  ikke  være  Mand  for 
at  bygge  Arbejdernes  Hjem?  —  jeg  var  Medlem  af 
Partiet  dengang  det  kun  talte  én  Mand." 

Ja,  Stolpe  er  Bevægelsens  Veteran!"  sagde 
Pelle. 

„Død  og  Salighed!  det  var  alligevel  et  knusende 
morsomt  Træf,  om  det  blev  mig!"  udbrød  Stolpe, 
da  Pelle  fulgte  de  to  gamle  ned  til  Sporvognen. 
Jeg  skal  stille  et  Hold  Arbejdere  paa  Benene,  der 
ingen  har  set  Mage  til  —  og  sikke  no'en  Huse  vi 
skal  sætte  op!  Der  skal  ikke  blive  ret  meget  Pap- 
masjé  i  den  Historie!" 


XXII 

Det  hændte  endnu,  at  Pelle  vaagnede  og  var  vild- 
faren i  Mørket.  En  kvælende  Angst  red  ham, 
han  havde  drømt  at  han  var  i  Fængsel,  og  syntes 
endnu  han  kunde  mærke  Klosetstanken  og  Udaan- 
dingen  fra  de  raa  Mure.  Først  lidt  og  lidt  besindede 
han  sig  paa  hvor  han  var;  Aandedrættene  der  ar- 
bejdede omkring  ham,  og  den  varme  Medvirken  i 
selve  Mørket  førte  ham  tilbage  til  Hjemmet.  Han 
rejste  sig  glad  og  strøg  en  Tændstik  for  at  faa  et 
Glimt  af  Ellen   og  de  smaa.    Lægge  sig  til  at  sove 

turde  han  ikke,  Søvnen  vilde  straks  føre  ham  til- 
bage i  Fængslet  igen.  Stille  klædte  han  sig  paa  og 
listede  ud  for  at  gaa  sig  en  Tur  og  se  Dagen 
vaagne. 

Det  var  underligt  med  Drømmen,  for  den  vendte 
op  og  ned  paa  alting!  I  Fængslet  drømte  han  altid, 
at  han  var  fri  og  levede  midt  i  Lykkeland;  mindre 
kunde  ikke  gøre  det  dér!  Dér  var  Dagen  ond  og 
Natten  god  —  og  herude  var  det  omvendt;  det  var 
som  om  noget  i  én  altid  skulde  have  det  hele  med. 
„Det  er  vel  Sjælen,  det?"  tænkte  han,  mens  han 
vandrede  østerover  for  at  møde  det  første  Dagskær. 
Hjemme  paa  Landet  havde  de  gamle  i  hans  Barn- 
dom troet,  at  Drømmene  det  var  Sjælen,  der  var 
ude  at  vanke  paa  egen  Haand;  nogle  havde  set 
den  som  en  hvid  Mus  smutte  ud  af  den  Sovendes 
Mund  for  at  sanke  ny  Oplevelser  ind  til  ham.  Og 
sandt  var  det  jo!  det  var  gennem  Drømmen  Fattig- 
mand hidtil  havde  faaet  alt  sit  —  den  bar  ham  ud 
af  Fængslet.  Maaske  byttedes  der  Roller  i  Nattens 
Mørke?  Kanske  kom  den  rige  Mands  Sjæl  om  Nat- 
ten og  smuttede  ned  i  den  fattiges  Legeme  for  at 
sanke  Lidelser  til  sin  Herre? 

Der  var  Foraar  i  Luften.  Endnu  var  det  nærmest 
kun  tilstede  som  en  Løftelse  i  Pelles  eget  Blod,  en 
bunden  Trang  til  at  udvide  sig  og  sprænge  alle 
Grænser.  Han  gik  med  Ansigtet  vendt  mod  den  be- 
gyndende Dag  og  havde  en  Følelse  af  uovervinde- 
lige Kræfter.  Hvorfra  han  fik  denne  Følelse,  vidste 
han  ikke;  men  den  var  der.  Han  sansede  sig  selv 
som  noget  umaadeligt,  der  var  spærret  inde  i  et 
lille  Rumfang  og  maatte  sprænge  Verden,  om  det 
blev  sluppet  løs.  Han  gik  hurtigt  til  —  over  hans 
Hoved  steg  den  første  Lærke.  Langsomt  befriede 
Jorden  sit  Ansigt  for  dette  forunderlige  Slør  af 
Hvile  og  Gaadefuldhed,  som  Natten  var. 

Maaske  kom  Styrkefølelsen  af,  at  han  havde  taget 
Aanden  i  Besiddelse  og  selv  beherskede  Oversigten 
over  Verden?  Verden  var  uden  Grænser,  men  det 
var  hans  Ævner  ogsaa;  den  Kraft  fandtes  ikke  mere, 

der  kunde  slaa  ham  ud  af  hans  Bane.  I  sit  eget 
Fodslag  hørte  han  hele  Fremtiden  gaa  igen  —  Be- 
vægelsen skulde  snart  slutte  op,  naar  først  den  fik 
tygget  paa  den  Kendsgærning,  at  det  hele  maatte 
tages  med.  Endnu  kneb  det  lidt,  man  vilde  gærne 
fra  den  Side  gøre  det  til  en  Betingelse  for  Samar- 
bejde, at  Pelle  søgte  Æresoprejsning.  Pelle  lo  og 
løftede  sit  Ansigt  mod  Morgenbrisen,  der  løb  som 
en  Kuldegysning  forud  for  Solopgangen.  Udenfor- 
staaende!  —  ja  var  der  ikke  en  stor  Sandhed  i  det? 
Han  hørte  ikke  det  bestaaende  til,  dér  ønskede  han 
ingen  borgerlige  Rettigheder.  Det  var  hans  Adels- 
mærke at  han  var  sat  udenfor,  hans  Forhold  til 
Fremtiden  rummedes  i  den  Kendsgærning.  Han 
havde  taget  sin  Kamp  som  et  Udskud,  og  saadan 
vilde  han  sejre.  Naar  han  steg,  skulde  der  ingen 
Pariakaste  være  mere. 

Nu  han  gik  her  med  Natten  bag  sig  og  saa  ind 
i  Lyset,  syntes  han  han  lige  var  traadt  ind  i  Ung- 
dommen og  havde  det  hele  foran  sig  —  alt  havde 
han  tilgode!  Og  alligevel  var  det,  som  han  havde 
været  med  fra  Tidernes  Morgen,  saa  indgaaende 
kendte  han  den  Mørkeverden  han  forlod.  Var  Men- 
nesket da  ikke  et  vidunderligt  Væsen  —  i  sin  Ævne 
til  at  skrumpe  ind  og  blive  til  ingenting,  som  i  sin 
Ævne  til  at  udvide  sig  og  fylde  det  hele!  Nu  be- 
greb han  Farbror  Kalles  Smil  til  alting;  han  havde 
pansret  sig  med  det,  for  at  Tilværelsen  ikke  skulde 
rive  altfor  dybe  Rifter  i  hans  bløde  Sind.  Fattig- 
mand havde  været  nødt  til  at  afstumpe  sig,  han 
vilde  simpelthen  forbløde  om  han  gav  sig  hen  i  den 
haarde  Virkelighed.  Afstumpetheden  havde  været 
som  en  haard  Skal,  der  beskyttede  de  smaa;  og  nu 
kom  de  og  havde  Hjærtet  i  Behold  trods  alt.  De 
kunde  godt  føre  an  i  den  gode  Tid! 

Pelle  havde  jo  altid  baaret  paa  en  dunkel  Følelse 
af  at  være  udvalgt;  allerede  mens  han  var  Barn,  fik 
den  ham  til  at  se  en  haard  Verden  frejdigt  i  Møde  og 
fyldte  hans  nøgne  Lemmer  med  Spændstighed.  Nø- 
gen og  fattig  kom  han  ind  i  Verden,  tilsyneladende 

uden  nogen  Vuggegave  af  nogen  Art  —  og  alligevel 
kom  han  som  en  lys  Forjættelse  til  den  halvgamle 
krumslidte  Lassefar.  Der  straalede  Lys  fra  ham  saa 
ringe  og  almindelig  en  Kendsgerning  han  var;  Vor- 
herre havde  givet  ham  Gnisten,  sagde  den  gamle 
altid.  Som  et  lille  Himmerigs  Vidunder  havde  den 
gamle  altid  set  paa  ham;  Pellepøjken  undredes  jo 
lidt  paa  det  —  men  hyggede  sig  i  Faderens  Glæde. 
Selv  kendte  han  langt  anderledes  Vidundere  dengang 

—  f.  Eks.  Markedspladsens  Kalve  med  to  Hoveder 
og  Lammet  med  de  otte  Ben.  Han  havde  sine  egne 
Fordringer  til  Livets  vidunderlige  Rigdom,  og  faldt 
ikke  i  Forundring  over  en  ganske  almindelig  slug- 
øret  Purk,  som  man  kunde  møde  hver  Dag. 

Men  nu  var  han  lige  ved  at  give  Far  Lasse  Ret. 
De  største  Vidundere  rummedes  jo  inden  i  ham  selv 

—  ham  Pelle,  der  lignede  hundred  Millioner  andre 
Arbejdere  og  endnu  aldrig  havde  haft  mere  end  lige 
til  Føden.  Mennesket,  det  var  dog  det  forunderligste 
af  alt.  Var  han  ikke  selv  —  i  al  sin  hverdagsagtige 
Selvfølgelighed  —  som  en  lysende  Funke,  sprunget 
fra  Gudstankens  vældige  Esse?  Ud  til  Rummets 
yderste  Grænse  kunde  han  sende  sin  spørgende 
Tanke  —  og  tilbage  til  Tidernes  første  Morgenrøde! 
Og  denne  altomspændende  Ævne  syntes  fremgaaet 
af  intet  —  lige  som  Gud  selv!  Et  Vidunder  var  jo 
alene  det,  at  han,  den  larmende,  skulde  i  Fængsel 
for  at  fatte  det  større  Formaal  med  Tingene!  —  der 
maatte  være  nedlagt  vidtrækkende  Planer  i  ham, 
siden  han  spærrede  sig  selv  inde. 

Naar  han  saa  ud  over  Rejsningen,  følte  han  sig 
overfor  en  Verdenstanke  med  umaadelig  langt  Sigt. 
Gennem  Aartusinder  havde  Almuen  uden  at  ane  det 
beredt  sig  til  at  drage  ind  i  en  ny  Verden;  Masser- 
nes Vandring  lod  sig  nok  ikke  stanse,  før  de  var 
naaet  frem.  En  Lov,  de  ikke  engang  selv  kendte  og 
ikke  formaaede  at  gribe  ind  i,  førte  dem  den  rette 
Vej;  og  Pelle  var  ikke  bange.  Bag  hans  aldrig  blun- 
dende Syslen  med  Tidens  store  Problem,  stod  den 
Erkendelse,  at   han   hørte   til  dem,   Nationen   lagde 

Ansvaret  for  Fremtiden  over  paa;  men  Maalet  var 
han  aldrig  i  Tvivl  om.  Og  Midlerne  heller  ikke!  De 
forudseende  havde  under  den  store  Lockout  gruet 
for,  hvorledes  det  skulde  være  muligt  at  føre  alle 
disse  Masser  i  Ilden.  Og  saa  havde  det  hele  rullet 
sig  naturligt  ud  af  sig  selv  —  fra  en  tilsyneladende 
lille  bitte  Aarsag  til  fast  ført  Kamp  over  hele  Linjen. 

Saa  stort  et  Kald,  som  han  og  hans  kom  med, 
havde  Verden  heller  aldrig  før  set!  Det  var  intet 
mindre  end  Godhedens  Sejr  det  galdt!  Han  brugte 
ikke  gærne  store  Ord,  men  paa  Bunden  af  sin  Sjæl 
var  han  overbevist  om,  at  alt  ondt  stammede  fra 
Nød  og  Elendighed.  Mistro  og  Egennytte  kom  af 
Misbrug,  det  var  Menneskenes  Værn  mod  Udbyt- 
ning! Og  Udbytningen  kom  af  de  utrygge  Tilstande, 
af  Mindelser  om  Nød,  eller  ubevidst  Frygt  for  den! 
De  fleste  Forbrydelser  kunde  let  føres  tilbage  til  de 
sørgelige  Tilstande,  og  selv  hvor  Forbindelsen  ikke 
var  synlig,  var  han  vis  paa,  den  eksisterede  allige- 
vel. Det  var  hans  Erfaring,  at  alle  Mennesker  i  Grun- 
den var  gode;  det  onde  i  dem  kunde  næsten  altid 
føres  tilbage  til  noget  bestemt,  mens  Godheden  ofte 
eksisterede  paa  Trods  af  alt.  Den  vilde  sejre  helt, 
naar  Tilstandene  blev  trygge  for  alle.  Selv  de  For- 
brydelser, der  skyldtes  Abnormitet,  var  han  vis  paa 
vilde  falde  bort  af  sig  selv,  naar  der  ikke  længer 
fandtes  skjulte  Mindelser  i  Samfundet  om  Elendig- 
heden. 

Det  sad  som  en  lys  Tro  i  ham,  at  han  og  hans 
skulde  forny  Jorden;  Almuen  skulde  gøre  den  til  et 
Paradis  for  de  mange  —  som  den  allerede  havde 
gjort  den  til  et  Paradis  for  nogle  faa.  Der  skulde  et 
stort  og  langmodigt  Sind  til  det,  men  hans  Hær  var 
jo  prøvet  grundigt  af!  De,  der  gennem  umindelige 
Tider  taalmodigt  havde  baaret  Tilværelsens  Tryk  for 
andre,  maatte  være  skikkede  til  at  overtage  Fører- 
skabet ind  i  den  ny  Tid. 

Pelle  var  paa  sin  Morgentur  naaet  helt  ned  til 
Strandvejen;  det  var  for  sent  at  vende  om,  og  han 
var  skrupsulten.  Han  købte  sig  et  Par  varme  Rund- 

stykker  hos  en  Bager,  og  spiste  dem  paa  Vejen  ind 
til  Forretningen. 


Ved  Middagstid  var  Brun  inde  i  Virksomheden 
for  at  underskrive  nogle  Dokumenter  og  gennemgaa 
Regnskaber  sammen  med  Pelle.  De  sad  oppe  i  Kon- 
toret bag  Butiken,  Pelle  læste  op  og  kom  med  sine 
Bemærkninger,  den  gamle  hørte  halv  efter  og  nik- 
kede blot;  han  længtes  hjem  til  Gryet.  „Du  vil  nok 
gøre  det  saa  kort  som  muligt,"  sagde  han,  „for  jeg 
føler  mig  ikke  rigtig  vel."  Den  barske  Foraarsblæst 
var  ikke  god  for  ham,  han  havde  svært  ved  at  faa 
Vejret.  Lægen  havde  tilraadet  et  Par  Maaneders  Op- 
hold ved  Rivieraen  —  til  Foraaret  var  ovre;  men 
den  gamle  gik  og  kunde  ikke  bestemme  sig.  Han 
havde  ikke  rigtig  Mod  til  at  give  sig  ene  ud. 

Butiksklokken  ringede,  og  Pelle  gik  ned  for  at 
ekspedere.  En  ung  solbrændt  Mand  stod  uden  for 
Disken  og  lo. 

„Kender  du  mig  ikke?"  sagde  han  og  stak  Pelle 
paa  Næven.  Det  var  Karl,  den  yngste  af  de  tre  for- 
ældreløse i  Arken. 

Jo,  vist  kender  jeg  dig!"  svarede  Pelle  glad.  Jeg 
har  søgt  dig  i  Adelgade  —  dér  sagde  man,  du  havde 
Forretning." 

Det  var  saalænge  siden!  Nu  var  Karl  Anker  Be- 
styrer for  en  stor  Brugsforening  ovre  paa  Fyn.  Han 
var  kommet  over  for  at  bestille  en  Del  Fodtøj  hos 
Pelle  til  Brugsforeningen.  „Det  er  kun  et  Forsøg," 
sagde  han.  „Hvis  det  slaar  an,  skal  jeg  skaffe  dig  i 
Forbindelse  med  Fællesforeningen;  det  er  en  Kunde, 
som  aftager  noget,  kan  du  tro!" 

Pelle  maatte  skynde  sig  at  tage  Ordren  ned,  Karl 
skulde  afsted  med  Toget. 

„Det  er  en  Skam,  du  ikke  har  Tid  til  at  gaa  med 
over  og  se  Virksomheden,"  sagde  Pelle.  „Husker 
du  den  lille  Povl  fra  Arken?  Fabrikspigens  Dreng 
—  som   hun   bandt  til    Kakkelovnen,  naar   hun  gik 

paa  Arbejde?  Han  er  blevet  en  briljant  Fyr  —  han 
er  min  Førstemand  paa  Fabriken.  Det  vilde  more 
ham  at  hilse  paa  dig?" 

Da  Pelle  havde  lukket  efter  Karl  og  vilde  gaa  op 
til  den  gamle  paa  Kontoret,  fik  han  Øje  paa  en  lille 
lidt  forvoksen  Kvinde  og  et  Barn;  de  gik  frem  og 
tilbage  oven  for  Værkstedsvinduerne  og  kiggede  i 
Smug  ned.  De  veg  sky  tilside  for  Folk  og  saa  ynkelig 
forskræmte  ud.  Pelle  kaldte  dem  ind  i  Butikken. 

„Er  det  Peter  Drejer,  I  vil  tale  med?"  spurgte 
han. 

Kvinden  nikkede.  Hun  havde  et  fint  Ansigt  med 
store  bedrøvede  Øjne.  „Hvis  det  ikke  forstyrrer," 
sagde  hun. 

Pelle  kaldte  paa  Peter  Drejer  og  gik  saa  op  paa 
Kontoret;  gamle  Brun  sad  og  var  faldet  i  Søvn. 

Han  hørte  dem  hviske  dernede,  Peter  Drejer  var 
hæftig,  Kvinden  og  Barnet  græd  —  han  kunde  høre 
det  af  Tonen  i  deres  Hvisken.  Det  hele  stod  kun 
paa  et  Øjeblik,  saa  lukkede  Peter  dem  ud.  Pelle 
skyndte  sig  ned  i  Butiken. 

„Hvis  det  var  Penge,  saa  ved  du  jo,  at  du  bare 
behøver  sige  til,"  sagde  han  hastigt. 

„Nej,  det  var  det  store  Arbejdsløshedsmøde  i  Efter- 
middag —  de  vilde  trygle  mig  til  at  blive  hjemme. 
Tossede  Væsner  —  Gud  ved,  hvad  der  gaar  af  dem?" 
Peter  Drejer  var  helt  krænket.  „Det  er  sandt  —  du 
har  vel  ikke  noget  imod,  at  jeg  gaar  nu?  Det  skal 
afholdes  om  en  Timestid?" 

Jeg  troede,  det  var  aflyst,"  sagde  Pelle. 

„Ja,  men  det  var  bare  en  Manøvre  —  for  at  der 
ikke  skulde  blive  nedlagt  Forbud.  Vi  afholder  det 
paa  en  Mark  ude  paa  Nørrebro.  Du  skulde  tage 
med  —  det  bliver  et  Møde,  som  vil  spørges.  I  Dag 
skal  vi  afgøre  store  Ting."  Peter  Drejer  var  nervøs, 
hans  Hænder  famlede  omkring  paa  Tøjet,  mens 
han  talte. 

Pelle  lagde  Hænderne  paa  hans  Skuldre  og  saa 
ham  ind  i  Øjnene.  „Du  skulde  føje  de  to,"  sagde 
han  indtrængende.    Jeg  kender  dem  jo  ikke,  men 

dersom  deres  Ve  og  Vel  afhænger  af  dig,  saa  har 
de  ogsaa  et  Krav  paa  dig.  Opgiv  det  du  har  for,  og 
tag  en  Tur  ud  med  de  to!  nu  begynder  alting  at 
bryde  —  tag  i  Skoven  med  dem,  du!  Det  er  bedre 
at  gøre  to  Væsner  lykkelige  end  tusend  ulykkelige." 

Peter  saa  til  den  anden  Side.  „Vi  har  ikke  noget 
særligt  for,  hvad  er  der  saa  at  gøre  Væsen  over!" 
mumlede  han. 

„Du  har  et  eller  andet  for  i  Dag  —  jeg  kan  mærke 
det  paa  dig.  Og  hvis  du  ikke  kan  føre  det  igennem, 
hvem  kommer  saa  til  at  tage  Følgerne?  Kvinderne 
og  Børnene,  du!  Du  kan  ikke  føre  det  igennem  — 
vore  Kræfter  ligger  ikke  dér." 

„Du  gaar  din  Vej,  saa  kan  du  jo  lade  mig  gaa 
min,"  sagde  Peter  og  gjorde  sig  læmpeligt  fri. 

Der  stod  to  Betjente  paa  Fortovet  lige  overfor  og 
talte  sammen;  de  holdt  i  Smug  Øje  med  Butiken. 
Pelle  viste  derover. 

„Politiet  ved  ikke,  hvor  Mødet  skal  holdes,  og  nu 
passer  man  paa  mig,"  sagde  Peter  med  et  Skulder- 
træk. „Dem  dér  skal  jeg  nemt  lede  paa  Vildspor." 

De  to  Betjente  kom  over  Gaden  og  skiltes  uden 
for  Butiken;  den  ene  stod  lidt  og  betragtede  Vindues- 
udstillingen, saa  traadte  han  raskt  ind  i  Butiken. 

„Er  Peter  Drejer  her?"  spurgte  han  brøsigt. 

„Det  er  mig,"  svarede  Peter  og  trak  sig  bag  om 
Disken  —  „men  jeg  vil  raade  Dem  til  ikke  at  røre 
mig-  Jeg  taaler  ikke  Politihænder  paa  mig." 

„De  er  anholdt!"  erklærede  Betjenten  kort  og 
fulgte  efter  ham. 

Pelle  lagde  Haanden  paa  Betjentens  Arm.  „De 
skulde  fare  lidt  med  Læmpe,"  sagde  han. 

Men  Betjenten  skubbede  ham  haardt  til  Side.  „In- 
gen Indblanding  her!"  raabte  han  og  stødte  i  sin 
Politifløjte. 

Det  gav  et  Sæt  i  Peter.  Et  kort  Øjeblik  greb  hans 
Tanker  raadvildt  ud  i  det  blaa,  saa  sprang  han  som 
en  Kat  over  Jærnrækværket  ned  paa  Værkstedstrap- 
pen.    Men   dernede  stod   den   anden  Betjent  for  at 

tage  imod  ham.  I  ét  Spring  var  han  oppe  i  Butiken 
igen  —  lige  ind  paa  sin  Forfølger;  han  havde  Re- 
volveren i  Haanden.  „For  Satan,  nu  kan  det  være 
nok!"  hvæsede  han. 

Der  faldt  to  Skud  lige  paa  hinanden  —  Smæld  i 
Smæld.  Betjenten  fik  lige  vendt  sig  til  Flugt  og  faldt 
forover  med  Hovedet  ind  under  Disken;  Peter  sank 
sammen  oven  paa  ham.  Det  saa  ud,  som  han  snub- 
lede over  Betjentens  Ben;  men  da  Pelle  vilde  hjælpe 
ham  op,  saa  han,  at  Blodet  piblede  ud  af  et  Hul  i 
Tindingen  paa  ham.  Betjenten  var  stendød. 

Peter  aabnede  besværligt  Øjnene,  da  Pelle  løftede 
hans  Hoved.  „Hjælp  mig  væk!"  hviskede  han  og 
drejede  Ansigtet  mod  den  døde  Betjent  med  et  Ud- 
tryk af  Væmmelse.  Han  holdt  endnu  krampagtigt 
om  Revolveren. 

Pelle  vristede  den  fra  ham  og  bar  ham  op  paa 
Sofaen  i  Kontoret.  I  Døren  stod  den  gamle  Biblio- 
tekar og  rystede.  „Aa,  skaf  lidt  Vand,"  sagde  Pelle, 
men  den  gamle  hørte  ham  ikke. 

Peter  Drejer  gjorde  en  afværgende  Bevægelse, 
han  trængte  ikke  til  noget  mere.  „Men  de  to,"  hvi- 
skede han. 

Pelle  nikkede. 

„Og  saa  —  Pelle Kammerat — ".  Han  prø- 
vede at  fæste  sit  døende  Blik  paa  Pelle,  men  jog 
pludselig  sammen  som  i  Krampe,  Knæerne  trak  sig 
helt  op  under  hans  Hage.  „Blodhundene!"  stønnede 
han.  Han  skelede  saa  stærkt  at  Pupillerne  blev  helt 
borte.  Men  saa  gled  det  hele  i  Lave  igen  med  en 
underlig  livløs  Segnen,  han  var  død. 

Betjenten  kom  op.  „Naa  er  han  kreperet?"  sagde 
han  hadefuldt.  Ja  han  har  længe  nok  spillet  os  paa 
Næsen." 

Pelle  tog  ham  ved  Armen  og  førte  ham  hen  til 
Trappen.  „Nu  hører  han  ikke  under  Deres  Distrikt 
længer,"  sagde  han.  Han  lukkede  Døren  og  gik  bag- 
efter Betjenten  ned  i  Butiken.  Den  dræbte  Betjent 
laa  saa  lang  han  var  oven  paa  Disken;   hans  Kam- 

merat  havde  lagt  ham  derop,  laaset  Butiksdøren  og 
rullet  ned. 

„De  vil  nok  stanse  Virksomheden?  og  meddele 
Kammeraterne,  hvad  der  er  sket,"  sagde  Pelle  stille 
til  Brun  —  „der  er  noget,  jeg  maa  tage  mig  af.  Her 
arbejdes  ikke  mere  i  Dag." 

„Vil  du  gaa?"  sagde  den  gamle  bekymret. 

Ja,  jeg  vil  føre  Peters  Møde  til  Ende  for  ham  — 
nu  kan  han  jo  ikke  selv,"  svarede  Pelle  lavmælt. 

De  var  gaaet  ned  gennem  Værkstedet,  Kammera- 
terne stod  dernede  og  saa  paa  hinanden,  de  havde 
hørt  Skuddene  men  vidste  hverken  ud  eller  ind. 
„Peter  er  død,"  sagde  Pelle,  mere  kunde  han  ikke 
faa  frem  for  Bevægelse.  Alting  styrtede  pludselig  ind 
paa  ham.  Han  skyndte  sig  op  og  sprang  paa  en 
Sporvogn. 

Ude  paa  en  af  de  store  Marker  bag  Nørrebro 
havde  der  samlet  sig  et  Par  Tusend  Arbejdsløse. 
Det  var  blæst  op  og  ruskede  fra  Vest,  Vejret  stod  i 
Stød  ned  over  Marken.  De  Arbejdsløse  gik  og  tram- 
pede frem  og  tilbage  eller  stod  og  smaafrøs  i  deres 
tynde  Tøj;  der  var  ond  Luft  over  Forsamlingen.  Fra 
Sidegaderne  blev  der  ved  at  strømme  Mænd  udr 
slemt  medtagne  Skikkelser  de  fleste  af  dem,  med 
Ansigter  som  Arbejdsløsheden  havde  gravet  Aarstal 
i.  Mange  havde  ikke  længer  Tøj  til  at  vise  sig  inde 
i  Byen,  og  benyttede  denne  Lejlighed  til  at  være 
med. 

De  gik  og  knurrede  over,  at  Mødet  ikke  begyndte, 
spurgte  fra  Mand  til  Mand  hvad  Meningen  var,  og 
vidste  hverken  ud  eller  ind.  Det  manglede  jo  bare, 
at  ogsaa  Peter  Drejer  havde  snydt  dem  og  var  rendt 
over  til  Borgerskabet! 

Men  pludselig  dukkede  en  Skikkelse  op  paa  Ar- 
bejdsvognen som  skulde  benyttes  til  Talerstol  —  fra 
alle  Sider  strømmede  de  til.  Hvem  fanden  var  det? 
Peter  Drejer  var  det  ikke!  Pelle?  —  hvad  for  en 
Smed?  Naa,  ham  fra  den  store  Kamp  —  Lynet! 
Var  han  til  endnu?  Gu  var  han  saa,  han  var  jo 
blevet  Storfabrikant  og  Samfundsstøtte  om  en  Hals! 

Hvad  pokker  vilde  han  her?  —  han  var  ellers  ikke 
lidt  fræk! 

Pludselig  slog  der  et  helt  Uvejr  imod  ham  af 
Raab  og  Hyssen,  iblandet  spredte  Bifald. 

Pelle  stod  og  saa  ud  over  Forsamlingen,  med  et 
Udtryk  af  forfærdelig  Alvor.  Deres  Demonstration 
mod  ham  rørte  ham  ikke,  men  her  stod  han  i  død 
Mands  Sted!  Endnu  følte  han  Peters  dødtunge  Ho- 
ved i  sin  Arm. 

Da  der  var  blevet  nogenlunde  Ro,  løftede  han 
Hovedet.  „Peter  Drejer  er  død,"  sagde  han  med  en 
Stemme,  der  hørtes  over  det  hele.  Der  gik  en  Hvi- 
sken gennem  Rækkerne,  de  saa  spørgende  paa  hin- 
anden som  havde  de  hørt  galt.  Han  saa  af  deres  Ud- 
tryk, hvor  meget  der  vilde  gaa  i  Stykker  for  dem, 
dersom  de  skulde  tro  det. 

„Det  er  Løgn!"  raabte  pludselig  en  befriende 
Stemme.  „Du  er  lejet  af  Politiet  til  at  liste  os  om 
Hjørnet,  din  Rad!" 

Pelle  blev  bleg.  „Peter  Drejer  ligger  inde  paa 
Fabriken  med  en  Kugle  gennem  Hovedet,"  gentog 
han  ubønhørligt.  „Politiet  vilde  anholde  ham,  saa 
skød  han  baade  Betjenten  og  sig  selv!" 

Et  Øjeblik  syntes  alt  Liv  at  fryse  bort  under  den 
ubarmhjærtige  Sandhed,  han  saa  hvor  de  havde  el- 
sket Peter  Drejer.  Saa  begyndte  de  at  mudre  og 
raabe,  de  vilde  ind  og  snakke  et  Ord  med  Politiet, 
nogle  satte  sig  allerede  i  Bevægelse. 

„Stille,  Folkens!"  raabte  Pelle  med  vældig  Stem- 
me. „Er  I  voksne  Mænd  og  vil  lave  Halløj  ved  en 
Kammerats  Baare!" 

„Hvad  kender  du  til  det,"  svarede  én.  „Du  ved 
jo  ikke  hvad  du  snakker  med  om!" 

Jeg  ved  saa  meget,  at  der  et  Sted  ude  paa 
Vesterbro  sidder  en  Kvinde  og  et  Barn  og  venter 
paa  Peter  —  og  han  kommer  ikke.  Skal  der  sidde 
flere?  Hvad  gaar  der  af  jer,  siden  I  vil  springe  i 
Søen  og  drukne  jer,  fordi  I  er  lidt  gennemblødte? 
Faar  de  Efterlevende  saa  deres  paa  det  Tørre?  For 
tror  I  det,  saa  er  det  jeres  Pligt  at  ofre  jer.    Men 

tror  I  ikke  snarere,  Samfundet  vil  kaste  jer  i  en  stor 
Fælleskule  og  lade  Enkerne  og  de  Faderløse  om  at 
græde  over  jer?" 

„Du  kan  sagtens  snakke!"  raabtes  der  til  ham. 
„Du  har  Dit  paa  det  Tørre!" 

„Jeg  er  i  Færd  med  at  hale  jeres  paa  det  Tørre 
for  jer  —  og  det  vil  I  ødelægge  med  en  Dumhed! 
Jeg  kan  sagtens  snakke  siger  I!  men  er  der  nogen 
af  jer,  der  tør  vende  sit  Ansigt  mod  Himlen  og  sige, 
han  har  gaaet  mere  igennem  end  jeg,  saa  lad  ham 
komme  her  op  og  tage  min  Plads." 

Han  tav  og  saa  ud  over  dem.  Deres  hærgede  An- 
sigter sagde,  at  de  trængte  til  Mad  men  endnu  mere 
til  ny  Haab,  Blikket  stod  igen  og  grov  ude  i  det 
uvisse.  Nu  maatte  der  lægges  Ansvar  paa  dem,  et 
urimeligt  Ansvar  for  saa  forfordelte  Væsner  —  helst 
saa  stort  at  det  kunde  bære  dem  helt  frem. 

„Hvad  gaar  der  af  jer?"  blev  han  ved.  „I  lider 
Nød,  men  det  har  I  jo  gjort  altid  uden  at  faa  noget 
for  det;  og  nu  da  der  er  en  Hensigt  i  det,  vil  I  ikke 
mere.  Vi  er  jo  ikke  fra  i  Gaar  —  husk  det!  Var 
det  ikke  os,  der  kæmpede  den  store  Kamp  til  Ende 
sammen.  Nu  haaner  I  den  og  hele  Bevægelsen,  og 
siger  de  ingenting  har  bragt;  men  det  var  dog  dér, 
vi  brød  igennem  til  Livet  og  erobrede  os  Menne- 
skeret. 

Og  før  den  Tid  har  vi  i  tusend  Aar  baaret  vort 
blinde  Haab  frelst  gennem  Underkuelse  og  Savn. 
Er  der  noget  andet  Samfundslag  der  har  en  Marsj- 
rute  som  vor?  tvunget  af  Omstændighederne  indret- 
tede vi  os  paa  at  vandre  i  Ørkenen  i  Aartusender 
og  glemte  aldrig  Landet;  den  gode  Gud  havde  givet 
os  noget  af  sin  egen  uendelige  Langmodighed  til  at 
bære  os  hen  over  den  trælse  Tid.  Og  nu  da  vi  er 
ved  Grænsen,  har  I  glemt  hvad  Marsjen  galdt,  og 
ofrer  det  hele  blot  man  forvandler  jer  fra  magre 
Slaver  til  fede  Slaver." 

„Der  er  ingen  Slaver  her!"  raabtes  der  truende 
fra  flere  Sider. 

„I  er  Arbejdsdyr,  i  Sele  og  med  Skyklapper  for 

Øjnene  —  nu  forlanger  I  at  blive  velfodrede.  Hvor- 
naar  falder  det  som  Skel  fra  jeres  Øjne,  saa  I 
overtager  Ansvaret  for  jer  selv?  I  tror,  I  er  nogle 
Fandens  Karle  naar  I  tør  blotte  Bringen  mod  Bajo- 
netterne, men  kan  vi  tage  det  op  med  Brutaliteten? 
Hvis  vi  kunde,  var  Fremtiden  ikke  vor." 

„Haaner  du  Peter  Drejer?"  spurgte  en  mørk 
Stemme. 

„Det  gør  jeg  ikke.  Peter  Drejer  hørte  til  dem,  der 
gaar  i  Forvejen  og  bestryger  Vejstenene  med  deres 
Hjærteblod,  for  at  vi  andre  kan  finde  frem.  Men 
ham  har  I  ingen  Ret  til  at  sammenligne  jer  med; 
han  segnede  under  Vægten  af  et  uhyre  Ansvar,  og 
hvad  gør  I?  Vil  I  ære  Peters  Minde,  som  det  for- 
tjener det,  saa  gaa  stille  hjem  og  slut  jer  til  Bevæ- 
gelsen igen!  Dér  har  I  et  Arbejde  at  gøre,  som  vil 
forvandle  Verden,  naar  I  alle  lægger  i.  Hvad  gør 
det,  om  I  skal  bløde  med  mange  Kræfter  og  Tar- 
mene skrige  af  Sult  en  Stund  endnu,  mens  I  bygger 
jert  eget  Hus  —  I  sultede  jo  ogsaa,  da  I  byggede 
for  andre! 

Peter  Drejer  beraabte  I  jer  paa,  men  vi  hører 
ikke  til  de  store  Martyrer;  vi  er  Hverdagens  almin- 
delige Mænd;  i  den  ligger  vor  Gærning.  Alle  de  Tu- 
sender  der  led  og  døde  i  Stilhed,  har  de  maaske 
ikke  et  endnu  større  Krav  paa  at  blive  taget  til 
Følge?  De  er  gaaet  fredeligt  til  Grunde  for  Udvik- 
lingens Skyld,  og  kan  med  mægtig  Ret  kræve  at  vi 
tror  paa  en  fredelig  Udvikling.  Netop  vi  som  kom- 
mer fra  Bunden  maa  bevare  den  historiske  Udvik- 
ling, —  aldrig  har  nogen  Bevægelse  haft  en  saa  lang 
og  lidelsesfuld  Forhistorie  som  vor!  Gennem  Lidel- 
ser og  Afsavn  har  vi  opøvet  os  til  at  tage  imod 
Førerskabet,  naar  det  gode  kommer  til  sin  Ret  —  og 
saa  vil  I  kaste  det  hele  overbord  med  en  Volds- 
handling." 

De  hørte  tavs  paa  ham  nu.  Han  havde  fanget  de- 
res Sind  men  det  var  ikke  lys  Viden  de  tog  ind. 
Foreløbig    saa    de    nærmest    ud    som    trætte    Folk, 

der  faar  at  vide  at  der  er  langt  igen.  Men  de  skulde 
igennem  det! 

„Kammerater!"  raabte  han  varmt —  „maaske  skal 
vi  her  ikke  opleve  det  ny,  men  ved  os  skal  det 
blive  til  Virkelighed  engang.  Forsynet  er  stanset  ved 
os  og  har  udpeget  os  til  at  kæmpe  for  det  —  er  det 
ikke  en  Hæder?  Se,  vi  kommer  jo  fra  Bunden  af 
alting  —  helt  nøgne;  det  gamle  hænger  os  ikke  i 
Klæderne,  for  vi  har  ingen  —  vi  kan  iføre  os  det 
ny!  —  Den  gamle  Gud  med  hans  tusend  Præster 
som  Værn  om  Uretfærdigheden  kender  vi  ikke; 
Krigens  Moral  har  vi  aldrig  nemmet  —  vi  der  altid 
var  dens  Ofre.  Vi  tror  paa  det  Gode,  fordi  vi  ved, 
at  uden  Godhedens  Sejr  er  der  ingen  Fremtid.  Vort 
Sind  er  lyst  og  kan  tage  mod  Lyset,  vi  vil  løfte  vort 
lille  Land  frem  og  vise  at  det  har  en  Mission  paa 
Jorden.  Vi  der  selv  er  smaa,  skal  vise  hvorledes  de 
smaa  holder  sig  oppe  og  gør  sig  gældende  ved  God- 
hedens Princip.  Vi  vil  ingen  noget  ondt,  derfor  er 
det  gode  paa  vor  Side.  Intet  kan  i  Længden  holde 
os  nede!  —  Og  gaa  nu  hjem  —  jeres  Koner  og 
Børn  sidder  maaske  og  er  bekymrede  for  jer 
Skyld." 

De  stod  et  Øjeblik  tunge  som  lyttede  de  endnu. 
Saa  spredtes  Menneskemassen  i  Stilhed. 

Da  Pelle  sprang  ned  fra  Vognen,  kom  Morten 
hen  og  gav  ham  Haanden.  „Du  er  stærk,  Pelle," 
sagde  han  stille. 

„Hvor  kommer  du  fra?"  udbrød  Pelle  glad  over- 
rasket. 

Jeg  kom  med  Dampskibet  i  Eftermiddag  og  tog 
straks  ind  i  Forretningen.  Brun  fortalte  mig,  hvad 
der  var  sket,  og  at  du  var  herude.  Det  var  nok  et 
ret  truende  Møde.  Der  stod  en  Deling  Betjente  her 
ovre  i  en  af  Sidegaderne.   Hvad  stod  der  paa?" 

„De  havde  planlagt  en  eller  anden  Demonstration 
—  og  var  vel  saa  blevet  mødt  med  haard  Haand," 
sagde  Pelle  alvorligt. 

„Det  var  godt,  du  fik  dem  omstemt.  Jeg  har  i 
Syden    set    disse    Demonstrationer,   hvor    Politi    og 

Soldater  rider  forkomne  Arbejdsløse  ned  —  det  er 
et  trist  Skuespil." 

De  gik  op  over  Markerne  mod  Gryet.  „At  du  er 
kommet  hjem,"  sagde  Pelle  igen  helt  barnligt.  „Du 
har  jo  ikke  skrevet  et  Ord  om  det." 

„Det  var  ogsaa  Meningen,  jeg  skulde  blevet  borte 
et  Par  Maaneder  endnu,  men  saa  en  Dag  saa  jeg 
Trækfuglene  komme  flyvende  Nord  paa  over  Middel- 
havet —  og  kom  til  at  længes  saa  ustyrligt.  Og  godt 
var  det  jo  jeg  kom,  saa  faar  jeg  da  sagt  Farvel  til 
Brun." 

„Naa  vil  han  nu  afsted  alligevel?  Det  er  kommet 
hurtigt  paa  —  i  Formiddags  kunde  han  ikke  be- 
stemme sig." 

„Det  er  Begivenheden  med  Peter.  Den  gamle  er 
faldet  stærkt  af  paa'en  det  sidste  halve  Aar,  du!  — 
Men  lad  os  gaa  hurtigere  —  jeg  længes  efter  Ellen 
og  Børnene.  Hvordan  har  den  lille  det?" 

„Det  er  en  Tyksak,"  sagde  Pelle  stolt.  Ni  Pund 
i  nøgen  Vægt  —  er  det  ikke  flot?  En  rigtig  Solunge!" 

Og  saa  er  det  igen  Foraar  i  Danmark! 

Allerede  længe  har  det  trukket  op  til  det,  Lærken 
kom  før  Frosten  endnu  var  af  Jorden,  og  saa  duk- 
kede Stæren  op.  Og  en  Dag  var  Luften  pludselig 
blevet  høj  og  let,  saa  Blikket  igen  engang  kunde  gaa 
vidt  ud;  der  var  kommet  en  egen  bred  Luftighed  i 
Blæsten  —  det  var  Vaarens  Aande.  Den  kom  stry- 
gende med  Bud  om  unge  karske  Kræfter,  og  Folk 
rettede  Ryggen  og  aandede  dybt  ind.  „Ah  Sønden- 
vinden!" sagde  de  og  aabnede  Sindet  i  Forventning. 

Og  dér  kommer  han  selv  ridende  over  Havet  Syd 
fra  midt  i  sit  Følge  af  kaad  Ungdom.  Saa  herligt 
har  hans  Indtog  aldrig  været,  ligner  han  ikke  straa- 
lende  Solen  selv!  Havet  glitrer  under  gyldne  Hove, 
og  Luften  er  dirrende  fuld  af  Straale-Spyd  der  gribes 

og  kastes  under  det  kaade  Ridt.  Tju  og  hej  —  i 
halsbrækkende  Galop  over  Bølgerne!  hvem  kommer 
først  til  de  danske  Strande? 

Som  en  bred  Blæst  gaar  Vaaren  frem  over  Øer 
og  Bælter  og  favner  det  hele  i  overmodig  ung  Styrke, 
han  synger  i  Børnenes  aabne  Munde  som  i  en  Kon- 
kylie og  rutter  med  luftig  Friskhed.  Kvindens  Tæn- 
der bliver  friske  af  hans  Kys  og  blinker  omkap  med 
hendes  Øjne;  hendes  Kind  blusser  under  hans  Strøg 
og  er  dog  kølig  —  som  solmoden  Frugt  der  dugges 
af  Morgenen.  Og  i  Mandens  Hjærne  hvirvler  det 
paany,  den  vider  sig  ud  for  Vaarvinden  til  et  ren- 
blæst Hvælv  —  stort  som  Himlen  selv  —  og  blaaner 
i  ør  Forventning.  Højt  i  den  gaar  de  vilde  Fugles 
syngende  Træk;  den  svimler  mod  sin  egen  Uende- 
lighed. 

Barhovedet  og  med  et  Smil  af  Sol  gaar  han  frem 
som  en  ung  Kæmpe,  der  har  drukket  sig  en  Rus  i 
sin  egen  Styrke,  breder  Armene  ud  og  vækker  tral- 
lende det  hele!  Ingenting  kan  staa  for  ham.  Han 
kilder  den  sovende  Jord  under  Hjærtet  og  raaber 
overgivent  ned  i  hendes  dunkle  Skød:  Kuk  engang! 
Og  dybt  nede  spjætter  Livets  Rødder  til  og  vaagner; 
de  sætter  Safterne  i  Omløb  igen,  Pindsvin  og  Mark- 
mus tumler  søvndrukne  frem  og  giver  sig  til  at  pusle 
i  Hegnene.  Nede  fra  Mørket  gærer  og  bobler  det  op 
af  gammelt  der  raadner  bort,  og  Grøfternes  sure 
Vand  giver  sig  til  at  rinde  mod  Havet. 

Menneskene  staar  og  stirrer  himmelfaldne  efter 
den  rundhaandede  Kæmpe,  til  det  gror  i  dem  ogsaa 
og  de  selv  faar  Raad  til  en  Del.  Alt  det  man  umu- 
lig kunde,  nu  kan  man  det  pludselig  —  og  mere  til! 
Bonden  har  allerede  forlængst  Ploven  i  Jorden,  og 
Sædemanden  spænder  sin  Kurv  omkring  sig  —  nu 
skal  Landet  klædes  igen. 

Dagene  længes  og  tager  til  i  Varme,  det  er  herligt 
at  følge  dem  og  vide  det  gaar  opad.  En  Dag  fjærner 
Ellen  Forsatsdørene  og  slaar  op  paa  vid  Gab  ud  til 
Haven;  det  er  som  en  Befrielse.  Men  sikke  meget 
Snavs,  Lyset  aabenbarer! 

„Nu  faar  vi  travlt,  Petra  Drejer!"  siger  Ellen.  Den  lille 
forvoksne  Sypige  smiler  med  sine  sørgmodige  Øjne, 
og  de  to  giver  sig  til  at  feje  ned  og  vaske  Vinduer; 
nu  og  da  kommer  en  lille  Tøs  ind  fra  Haven  og 
sladrer,  fordi  hun  ikke  maa  lege  med  Annas  store 
Dukke.  Men  Svend  Trøst  er  i  Marken  fra  Morgen 
til  Aften;  han  hjælper  Bedstefar  Stolpe  med  at  bygge 
de  ny  Arbejderboliger.  Det  er  en  køn  Hjælp!  Naar 
Ellen  henter  ham  ind  til  Maaltiderne,  er  han  saa 
snavset,  at  hun  er  ved  at  gaa  ud  af  sit  gode  Skind. 

„Gud  ved,  hvordan  Gamle  Brun  har  det?"  siger 
Ellen  pludselig,  bedst  som  hun  gaar.  „Nu  har  vi  ikke 
hørt  fra  ham  i  tre  Dage.  Det  er  helt  trist  at  tænke 
paa,  at  han  er  saa  langt  væk.  Bare  man  nu  tager  sig 
ordenlig  af  ham." 

Pelle  har  styrtende  travlt  —  det  er  ikke  ret  meget 
de  ser  til  ham.  Nu  har  Bevægelsen  taget  fat  paa 
hans  Ide  for  Alvor,  og  han  skal  selv  skalte  og  valte 
med  det  hele,  saa  han  har  begge  Hænder  fulde. 
„Har  jeg  en  Mand  —  eller  har  jeg  ingen?"  siger 
Ellen,  naar  hun  engang  imellem  faar  Hold  i  ham. 

„Nu  bliver  det  snart  bedre,"  svarer  han.  „Naar 
vi  først  faar  Maskineriet  ordenlig  i  Gang,  knirker 
det  af  sig  selv." 

Morten  er  den  eneste,  der  ikke  tager  sig  noget 
alvorligt  til.  Han  gaar  og  drysser  —  og  virker  un- 
derlig afstikkende  midt  i  al  Travlheden.  „Han  tæn- 
ker!" siger  Ellen  og  stanser  midt  i  Tæppebankningen. 
„Gudskelov  man  ikke  er  bleven  Forfatter." 

Pelle  vil  gærne  have  ham  draget  ind  i  Foretagen- 
det. „Der  er  saa  meget  at  skrive  og  holde  Foredrag 
om,"  siger  han.  „Alt  det  kunde  du  gøre  meget  bedre 
end  jeg." 

„Nej  du,  jeg  kan  ikke,"  svarer  Morten.  „Dit  Ar- 
bejde gror  i  mig  ogsaa,  jeg  har  det  i  Tankerne  be- 
standig og  har  jo  selv  tænkt  paa  at  give  en  Haand 
—  men  jeg  kan  ikke.  Hvis  jeg  kommer  til  at  yde 
mit  Bidrag  til  din  vældige  Gærning,  bliver  det  paa 
en  anden  Maade." 

„Du  gør  ikke  noget  ved  din  Bog  om  Solen  heller," 
siger  Pelle  bekymret. 

„Nej,  for  hver  Gang  jeg  vil  arbejde  med  den,  gaar 
den  saa  underlig  i  ét  med  din  Gærning  for  mig.  Jeg 
kan  ikke  holde  Tankerne  ud  fra  hinanden;  for  Tiden 
føler  jeg  mig  som  en  Muldvarp,  der  roder  blindt 
om  i  den  sorte  Muld  under  Livets  mægtige  Træ. 
Jeg  graver  og  søger,  og  hvert  Øjeblik  støder  jeg  paa 
de  tunge  Rødder  af  dette  vældige  over  Jorden.  Jeg 
kan  ikke  se  dem,  men  jeg  hører  det  tone  deroppe 
fra  —  og  lider  ved  ikke  at  kunne  følge  dem  op  i 
deres  mægtige  Sammenhæng  deroppe  i  Lyset. 


En  Søndag  Formiddag  sidst  i  Maj  sad  de  ude  i 
Haven.  Vuggen  var  flyttet  ud  i  Solen,  Pelle  og  Ellen 
sad  paa  hver  sin  Side  af  den  og  talte  om  Hjemmets 
Anliggender;  Ellen  havde  meget  at  fortælle  ham, 
naar  hun  havde  ham  for  sig  selv.  Barnet  laa  og 
gloede  op  i  Luften  med  sine  mørke  Øjne,  der  var 
Ellens  op  ad  Dage;  han  var  brun  af  Lød  og  buttet. 
Det  saas  paa  ham,  at  han  var  undfanget  i  Sol  og 
Kærlighed. 

Lasse  Fredrik  sad  henne  for  sig  selv  ved  Tjør- 
nen og  malede  paa  et  Billede,  som  Pelle  ikke  maatte 
se,  før  det  var  færdigt.  Han  gik  paa  Tegneskole  nu 
og  var  flink,  han  havde  et  skarpt  Blik  for  Menne- 
sker —  navnlig  de  Fattige  kunde  han  tage  paa  Kornet 
som  de  gik  og  stod.  Han  havde  en  let  Haand;  med 
to-tre  Streger  kunde  han  give  det,  Faderen  møj- 
sommeligt havde  maattet  arbejde  sig  til.  „Du  snyder," 
sagde  Pelle  gærne,  halv  fortrydelig  —  „det  kan  ikke 
taale  at  ses  nær  ved!"  Men  han  maatte  indrømme 
at  det  lignede. 

„Naa,  faar  jeg  snart  Billedet  at  se?"  raabte  han 
over.  Han  var  svært  nysgærrig. 

„Ja,  nu  er  det  færdigt,"  sagde  Lasse  Fredrik  og 
kom  med  det. 

Billedet  forestillede  en  Gade,  hvori  der  holdt  en 


245 


enlig  Mælkevogn;  bag  Vognen  laa  en  Mælkedreng 
med  blødende  Hoved.  „Han  er  faldet  i  Søvn,  fordi 
han  maa  saa  tidlig  op,"  forklarede  Lasse  Fredrik. 
„Saa  idet  Vognen  kører  frem,  gaar  han  bagover." 
Det  morgenøde  i  Gaden  var  godt  givet,  men  Blodet 
var  altfor  knaldende  rødt. 

„Det  er  meget  uhyggeligt,"  sagde  Ellen  gysende. 
„Men  sandt  er  det." 

Morten  kom  hjem  fra  Byen.  „Her  er  Nyheder  til 
dig  fra  Brun,"  sagde  han  og  rakte  Pelle  et  stort 
Brev.  Pelle  gik  ind  i  Havestuen  for  at  læse  det  i 
Ro:  noget  efter  kom  han  ud. 

„Ja  store  Nyheder  er  det  denne  Gang,"  sagde 
han  bevæget.  „Vil  I  høre  det?"  Han  satte  sig  til  at 
læse. 

Kære  Pelle! 

Jeg  sidder  i  min  Seng  og  skriver  til  dig.  Det  er 
snavs  med  mig  og  har  været  i  nogle  Dage;  dog 
haaber  jeg  ikke,  der  er  noget  alvorligt  paa  Færde. 
Vi  er  jo  alle  Vorherre  en  Død  skyldige,  men  jeg 
vilde  gærne  starte  til  den  store  Verdensomsejling 
derhjemme  fra.  Jeg  længes  efter  Gryet  og  jer  alle 
og  føler  mig  ensom;  hvis  Foretagendet  kan  afse  dig 
nogle  Dage,  var  jeg  glad  for  om  du  kom  herned. 
Saa  kunde  vi  følges  hjem,  selv  drister  jeg  mig  ikke 
til  Rejsen. 

Lige  nu  gaar  Solen  ned  og  sender  sine  sidste 
Straaler  ind  til  mig;  hele  Dagen  har  været  graa  og 
trist,  men  nu  bryder  Solen  frem  af  Skyerne  og  kysser 
Jorden  —  og  mig  gamle  Mand  med  —  til  Afsked. 
Det  giver  mig  Lyst  til  at  sige  dig  noget,  Pelle;  for 
saadan  har  min  Dag  jo  ogsaa  været,  før  jeg  traf  dig. 
Endeløst  lang  og  graa!  Naar  man  er  det  sidste  Led 
af  en  udgaaende  Slægt,  maa  man  bære  de  andres 
graa  Tilværelse  ogsaa! 

Jeg  har  tidt  maattet  tænke  paa,  hvor  Livets  skjulte 
Kraft  er  forunderlig.  Omgangen  med  dig  har  været 
som  et  Løfte  for  mig,  skønt  jeg  vel  vidste,  at  jeg 
ingenting  skulde   udrette   mere   og  ikke   heller  for- 

plante  mig.  Alligevel  føler  jeg  mig  gennem  dig  i 
Pagt  med  Fremtiden!  Du  staar  i  Opgangen,  og  ser 
vel  paa  mig  som  noget  der  forsvinder.  Men  se  allige- 
vel, hvor  Livet  lader  os  alle  leve  —  ved  at  benytte 
os  paa  hver  sin  Vis!  Vær  du  stærk  i  din  Tro  paa 
Fremtiden,  hos  dig  ligger  Udviklingen.  Jeg  ønsker  af 
Hjærtet,  jeg  var  en  opvaagnende  Proletar  og  stod  i 
Dagningen;  men  jeg  er  alligevel  glad,  fordi  det  ny 
ved  dig  trykker  mine  Øjne  til. 

Dér  har  jeg  gaaet  og  syntes,  at  Livet  var  kedeligt 
og  selvfølgeligt  —  alt  for  kendt.  Jeg  havde  det  jo 
ordnet  i  mine  Kataloger!  Og  se  saa,  hvor  det  for- 
nyr sig!  —  nu  paa  mine  gamle  Dage  har  jeg  oplevet 
dets  evige  Ungdom.  Tidligere  havde  jeg  aldrig  brudt 
mig  om  Landet,  det  stod  for  mig  som  et  Sted,  hvor 
man  enten  vadede  i  Støv  eller  Søle.  Den  sorte  Muld 
forekom  mig  nærmest  gyselig,  den  forbandt  kun 
Forestillinger  om  Kirkegaarden  —  saa  langt  var  jeg 
fjærnet  fra  Naturen.  Landet  var  noget,  Bønder  fær- 
dedes i,  disse  drøje,  grovtærende  Skabninger,  der 
nærmest  forekom  én  som  et  Slags  Dyr,  der  prøvede 
paa  at  efterabe  én.  Tænkende  Væsner  kunde  umu- 
ligt leve  derude.  Saadan  var  jo  Opfattelsen  i  min 
Kreds,  og  jeg  havde  selv  en  Rem  af  Huden,  skønt 
min  akademiske  Dannelse  selvfølgelig  omskrev  og 
tilslørede  det  hele  noget.  Dette  med  vort  Forhold  til 
Naturen  forekom  mig  æstetisk  meget  interessant 
men  nærmest  som  et  Modsætnings  —  for  ikke  at 
sige  fjendtligt  —  Forhold.  Jeg  begreb  ikke,  at  nogen 
kunde  finde  noget  kønt  ved  en  Pløjemark  eller  et 
Dige.  Det  var  først  da  jeg  lærte  dig  at  kende,  at 
noget  rørte  sig  i  mig  og  kaldte  mig  ud ;  der  var  noget 
ved  dig,  som  var  Luft  derude  fra. 

Nu  forstaar  jeg  ogsaa  mine  Forfædre!  Før  stod 
de  blot  for  mig  som  nogle  haardhudede  Børster,  der 
skrabede  de  Midler  sammen,  vi  i  to  Generationer 
har  siddet  og  tæret  paa  uden  at  gøre  virkelig  Gavn 
for  to  Skilling.  De  har  dog  gjort  os  i  Stand  til  at 
leve  Livet,  har  jeg  altid  tænkt  —  og  anset  det  som 
den  eneste  Undskyldning  for  at  de  fandtes  i  Slægten, 

saftige  og  robuste  som  de  var.  Nu  ser  jeg,  at  det  er 
dem  der  har  levet;  mens  vi  efter  dem  i  al  vor  Hol- 
denhed kun  har  haft  en  Seng  i  Tilværelsens  Vartov. 

For  alt  dette  siger  jeg  jer  tak.  Jeg  er  glad  for  at 
jeg  gennem  jer  har  lært  den  ny  Tids  Mennesker  at 
kende  og  kan  give  min  Formue  tilbage.  Den  er  skabt 
af  alle  dem  der  arbejder,  og  hobet  sammen  af  nogle 
faa;  det  er  en  simpel  Selvfølge,  at  jeg  leverer  den 
tilbage.  Andre  vil  komme  til  at  gøre  som  jeg  —  fri- 
villigt eller  nødtvungent  —  indtil  alt  er  alles.  Og  saa 
først  kan  Kampen  om  det  menneskelige  begynde! 
Kapitalismen  har  skabt  vidunderlige  Maskiner,  men 
hvilke  vidunderlige  Mennesker  venter  der  os  ikke 
med  den  ny  Tid.  Hvem  der  kunde  have  oplevet  det! 

Jeg  har  testamenteret  dig  og  Morten  det  hele. 
Endnu  er  der  ingen  Institution,  jeg  kunde  overgive 
det  til,  saa  faar  I  forvalte  det  i  Fællesskabets  Navn. 
I  to  er  Fattigmands  bedste  Værge,  og  jeg  ved  I  vil 
anvende  det  paa  den  bedste  Maade  —  jeg  giver  det 
trygt  i  jeres  Hænder.  Testamentet  beror  hos  min 
Sagfører,  jeg  ordnede  det  hele  før  jeg  rejste  hjemme 
fra. 

Hilsen  til  alle  i  Gryet,  Ellen  og  Børnene  og  Morten. 
Hvis  den  lille  bliver  døbt,  inden  jeg  naar  hjem,  hu- 
sker I  jo  at  han  skal  bære  mit  Navn.  Men  nu  haaber 
jeg  paa  du  kommer. 

Ellen  trak  Vejret  dybt,  da  han  var  færdig  med 
Brevet. 

„Bare  det  ikke  er  alvorligere  med  ham,  end  han 
vil  være  ved,"  sagde  hun.  „Du  rejser  vel?" 

»Ja>  ie§  ordner  det  nødvendige  i  Virksomheden  i 
Morgen  tidlig  og  tager  med  Formiddagsekspressen." 

„Saa  maa  jeg  vist  til  at  se  efter  dit  Tøj!"  udbrød 
Ellen  og  gik  ind. 

Pelle  og  Morten  gik  en  Tur  langs  Bakkeranden, 
forbi  de  halvopførte  Boliger,  hvis  røde  Sten  lyste  i 
Solen. 

„Føler  du  dig  ikke  som  et  Lykkebarn,  Pelle?" 
sagde  Morten  pludselig. 


248 


„Jo,"  svarede  Pelle  —  „mig  har  ingenting  kunnet 
skade,  og  saa  er  det  vel  rigtigt,  hvad  Far  Lasse  og 
de  andre  sagde,  at  jeg  er  født  med  Sejrsskjorten.  De 
Misbrug  jeg  led  som  Barn,  har  lært  mig  at  være  god 
mod  andre;  og  i  Fangenskabet  vandt  jeg  mig  Fri- 
heden —  det  der  skulde  gjort  mig  til  en  Forbryder, 
gjorde  mig  til  Menneske  i  Stedet.  Ingenting  har  kun- 
net skade  mig!  Saa  maa  jeg  vel  være  et  Lykke- 
barn, som  du  siger." 

„Ja  du  er,  og  nu  har  jeg  fundet  mit  Stof,  du  Pelle! 
Jeg  roder  ikke  længer  blindt  i  Mørket  —  nu  skal 
jeg  skrive  et  stort  Værk." 

„Til  Lykke  med  det  da!  Hvad  skal  det  handle 
om?  Skal  det  være  Værket  om  Solen?" 

„Ja  baade  om  Solen  og  om  det  der  sejrer.  Det 
skal  være  et  Værk  om  dig,  Pelle!" 

„Om  mig?"  udbrød  Pelle  forskrækket. 

„Ja  —  om  den  nøgne  Pelle  med  Sejrsskjorten! 
Nu  er  det  vel  paa  Tiden  at  kalde  det  nøgne  Men- 
neske frem  i  Lyset  og  se  rigtig  paa  ham,  nu  han 
staar  og  skal  overtage  Fremtiden.  —  I  vil  jo  helst 
læse  om  Grever  og  Baroner,  men  nu  skal  jeg  skrive 
jer  en  Historie  om  en  Prins,  der  finder  Skatten  og 
vinder  Prinsessen.  Han  har  ledt  om  hende  i  hele 
Verden,  du  —  og  hun  var  der  ikke.  Saa  er  der  kun 
ham  selv  til  Rest,  og  der  finder  han  hende  —  for 
han  har  sunket  hendes  Hjærte.  Er  det  saa  ikke  en 
god  Historie?" 

Jeg  synes,  det  er  noget  godt  Sludder,"  sagde  Pelle 
leende.  „Og  du  kommer  da  til  at  smøre  godt  med 
Løgn  i,  hvis  du  vil  have  mig  gjort  til  en  Prins.  Jeg 
tror  nu  ikke,  du  faar  Arbejderne  til  at  tage  den  for 
en  rigtig  Bog,  det  er  det  hele  altfor  kendt  og  almin- 
deligt til." 

„De  skal  gribe  efter  den  —  og  græde  af  Glæde 
og  Stolthed  over  at  finde  sig  selv  i  den.  Kanske  op- 
kalder de  ogsaa  deres  Børn  efter  den  af  bar  Tak- 
nemmelighed!" 

„Hvad  skal  den  saa  hedde  da?"  spurgte  Pelle. 

„Den  skal  hedde  Pelle  Erobreren!" 

